
	* * *

	 

	1972 йил. Бухоро. Вокзалга одам дегани сиғмасди. Одамлар ҳар-ҳар жойга йиғилиб олганча ўз яқинларини армияга кузатиш билан овора. Аёллар фарзандларини маҳкам қучоқлаб йиғлаган, оталар, акалар эса аксинча, ширакайф. Қўлларига кетма-кет қадаҳ олиб аскарнинг соғлиғи учун кўтаришарди. 

	Фақат Мадалиларнинг оиласи ўтирган жойдагина бақир-чақир деярли эшитилмайди. Отаси Марайим ака билан онаси Меҳрибон опалар ёлғиз ўғлини ўртага олиб, гоҳ сочлари олиб ташланган бошини силашади, гоҳ насиҳат қилишади. 

	- Сен чайир йигитсан, - тайинлайди Марайим ака. - Мана, неча йил каратэга қатнаб чиниқдинг. У ёқларга борганингдан кейин эски борганлар ортиқча гап-сўз қилса, уриб-нетиб юрмагин! Қамаб қўйишади-я..

	- Вой, отаси, намунча ҳалитдан совуқ нафас қилмасангиз? - эрини койиган бўлди Меҳрибон опа. - Менинг Мадалим эсли-ҳушли йигит. Ҳеч қачон уришмайди. 

	Шу тобда карнайдан кимдир баланд овозда чақирилувчиларни сафланишга чорлади. 

	Атрофнинг тўс-тўполони чиқди. Аёлларнинг йиғи-сиғиси кучайгандан-кучайди. 

	- Ая, сизга бир гап айтсам майлими? - секин Меҳрибон опани бир четга тортди Мадали. 

	- Ҳа, болам, айт! Айта қол.

	Мадали майдонга чопиб кетаётган йигитлар томон бир қараб олгач, секин онасининг қулоғига шивирлади: 

	- Ая, қўшнимиз Мавлудани йўлдан чиқариб юборманг!

	* * *

	Мадали чиқиб ўтирган поезд бир кечаю бир кундуз йўл босиб ниҳоят тоғли бир манзилда тўхтади. 

	Мадали бу ерлар қайси вилоятга қарашли эканини билмасди. Офицерлар ҳам ҳеч кимга айтишмаяпти. Ҳадеб сўрайверишга йигитларнинг юраги бетламайди. 

	- Қани, саф торт! - буюрди узун бўйли лейтенант. - Ростлан! Қадам бос.

	Чақирилувчилар сони уч юздан ортиқроқ эди. Сўқмоқ бўйлаб ҳарбий қисм томон йўлга тушишди. 

	Ҳамма ҳайрон. Йўлда бирор одамнинг қораси кўринмайди. Худди кимсасиз оролдек теварак жим-жит. Қушларнинггина чирқиллаб учгани кўзга ташланади, холос. 

	- Биз қаерга келиб қолдик ўзи? - Мадалининг орқасида кетиб бораётган малла йигит ўзича тўнғиллади. - Армияга келдикми ё турмага тиқишмоқчими?

	Унга ҳеч ким жавоб бермади. 

	Йигитларнинг барчаси чарчаган, ортиқча гапиришга тоқатлари етмасди. 

	ўн чақиримча йўл юришгач, деворлари нақ икки метр келадиган иморат рўпарасига етишди. Дарвозада соқчилар қурол ушлаб турганига қараганда, мана шу ҳарбий қисмнинг ўзи эканига ҳеч шубҳа қолмади. 

	* * *

	Дастлабки кунларда уларни бирор машғулот ёхуд ишга жалб этишмади. Казармада у ёқдан-бу ёққа юриб вақт ўтказишди. Учинчи кунигина узун бўйли, малласоч, рус миллатига мансуб капитан ҳаммани саф тортишга буюрди. 

	- Сизлар махфий қисмга келиб тушгансиз! - эълон қилди у жиддий оҳангда. - Лекин орангиздан беш кишини танлаб олиб бошқа қисмга, аниқроқи, Россия шимолига юборишимиз керак бўлади. Бунинг учун ҳозироқ барчангиз тиббий кўрикдан ўтасиз. Сўнгра тўртта спорт тури бўйича имтиҳон топширасиз. Омади келган беш киши Россияга йўл олиши мумкин.

	Аскарлар орасида шивир-шивир бошланиб кетди. 

	Ҳамманинг юрагини ҳаяжон босди. 

	Чунки, бир умр далада яшаб кун кўрган йигитларга Россияга бориб хизмат қилиш жуда катта бахтдек туюларди. 

	* * *

	Мана, Мадали сўнгги тиббий кўрикдан ўтиш учун хоналардан бирига кирди. Хона ўртасига стол қўйилган. Стол қаршисида бир аёл ва эркак оқ халатларда. ўтиришарди. 

	- Қани, ечин! - буюрди эркак шифокор Мадалига. 

	Йигит бирпас уялиб тургач, ечинди. Иккала шифокор ҳам унинг атрофини айланиб, белини, оёқларини, билакларини ўлчаган бўлишди. Юрак уришини эшитиб кўришди. Бармоқларини кўздан кечиришди. Тиззаларига чарм таёқча билан уриб-уриб қўйишди. 

	- Спорт билан қанча вақт шуғуллангансан? - сўради эркак Мадалига ҳавас билан боқиб. 

	- Олти ёшдан, - тортинибгина жавоб қилди Мадали. 

	- Зўр, йигитча! Сен ўша бешликка қабул қилиндинг.

	Мадали учун шу гапнинг ўзи кифоя эди. 

	Қувончи ичига сиғмай кетди. Қанийди, ҳозир энг яқин дўсти ёнида бўлса-ю, қувончини баҳам кўрса! Дўстини кўтариб-кўтариб гир-гир айлантириб юборса! 

	Афсуски, бу ердаги йигитларнинг бирортаси билан яқиндан танишиб улгургани йўқ. 

	Ҳаммаси қандайдир совуққон, камгап. 

	Мадали кўрикдан чиқибоқ лейтенант ҳамроҳлигида имтиҳон топширгани спорт залига жўнади. 

	* * *

	Орадан икки кун ўтди. Эрта тонгда - нонуштадан сўнг худди ўша лейтенант казармага кириб эълон қилди: 

	- Россияга жўнайдиган беш киши тез нарсаларини йиғиштириб дарвоза олдида саф тортсин!

	Кўз очиб-юмгунча уларни машинага ўтқазиб вокзалга олиб боришди. Беш аскарнинг ҳар бири елкасига қоп илиб олган. Қопларга эса егуликлар жойланганди. 

	Новосибирскка жўнайдиган поезд кетишга тайёр экан. 

	- Йигитлар, йўлда сизларга мана бу старшина ҳамроҳлик қилади. - тайинлади уларга лейтенант қорачадан келган, паст бўйли, мўйлови ўзига ярашиб турган ҳарбийга ишора қилиб. - Унинг буйруғини бажаришга мажбурсиз. Мабодо ёшлик қилиб старшинага бўйсунмайдиган бўлсангиз, йўлда туширади-ю, комендатурага топшириб юбораверади. Қамалиб кетасиз бекорга. Бунга ҳаққи бор. Гапим тушунарлими?

	- Худди шундай! - бараварига жавоб қилишди йигитлар. 

	- Қани, унда хайрлашайлик! Сизларга аъло даражадаги хизматни тилаб қоламан! Жонингиз омон бўлсин.

	Аскарлар бундай гапни, илиқ муносабатни лейтенантдан кутишмаганди. ўта жиддий, совуққон, шафқатсиз деб хаёл қилишганди. Юраклари бўшаб, сал қурса йиғлаб юбораёздилар. Айниқса, Мадали қаттиқ таъсирланиб лейтенантни бир муддат қўйиб юбормай қучоқлаб турди. 

	* * *

	Иссиғ ўлка ортда қолиб, поезд Россия шимолига яқинлашиб борарди. 

	Умрида бу қадар гўзал ўрмонларни, қор қоплаган бийдай далаларни, ярмигача сув остида қолган дала ҳовлиларни кўрмаган Мадали атрофга деразадан боқиб тўймас, қани поезд тўхтаса-ю, пастга тушиб мана шу оппоқ қор устига юмалаб-юмалаб олгиси келарди. 

	Фақат бир нарсага ҳайрон бўларди. Йўлда тўрт шеригини ҳам старшина тушириб қаерларгадир ташлаб чиқди. Улар Мадали билан кўз уриштириб қолишга улгуришди, холос. 

	Мана энди бир ўзи қовоқидан доимо қор ёҚилувчи старшинанинг ёнида кетиб боряпти. Худо билади, қай манзилда унга “туш” деган буйруқ берилади. Буни фақат старшинанинг ўзи билади, холос. 

	Поезд бир соатлардан сўнг катта вокзалга келиб тўхтади. Бир ҳафтадан бери поездда юравериб чарчаган Мадали старшинага умидвор тикилиб қаради: “қанийди шу ерда тушсак!”

	Старшина йигитнинг нима демоқчи эканини пайқади, шекилли, бош чайқаб қўйди. 

	- Шошилма, йигит! Яна икки бекат қолди. 

	* * *

	- Қани, туш, етиб келдик! - поезд тўхтаган жойда ҳеч қандай вокзал ҳам, одамлар ҳам кўринмасди. Теварак кимсасиз дала, ҳамма ёқни қор қоплаган, ҳаво шу қадар совуқ эдики, эсаётган ёқимсиз изҚирин бурунни узиб олгудек бўларди. 

	Старшина Мадалининг елкасига қоқиб қўйди. 

	- Ҳов анови ёқдаги бинони кўряпсанми? - сўради у олисда қорайиб кўзга ташланаётган иморатга ишора қилиб. 

	- Ҳ-ҳа, кўряпман! - деди Мадали бошидаги телпакни янада бостириб қўяркан. 

	- Худди шу ерда хизматни давом эттирасан энди! Фақат ҳушёр бўл! Бирор хатога йўл қўйиб юрмагин! Кимлигингни суриштириб ўтирмай қамаб юборишади. 

	- ўзи қанақа қисм бу? - сўради Мадали. 

	- Буни билишинг шарт эмас. Борганингдан кейин тушуниб олаверасан. Қани, кетдик!

	Бино олдинига анча яқин кўринганди. Лекин улар бир соатча йўл босгандан кейингина етиб боришди. 

	Иморат тахминан икки гектарча майдонни эгаллаган. Деворлари баланд. Устига симлар ташлаб қўйилган. Ҳар бурчакда вишкалар жойлашган. Уларда елкасига автомат илиб олган аскарлар пўстинга ўралганча қотиб туришарди. 

	Старшина ҳамроҳлигида Мадали ҳовлига қадам қўйди. Ҳовли ҳам кичкина эмас экан. Ҳар эллик метрда ўн-йигирма чоқли ҳарбий кийимдаги аскар саф тортиб турар, ўзаро нималарнидир муҳокама қилишарди. 

	- Бор, ҳов анови йигитлар қаторига бориб тур! - буюрди старшина. - Вақтида етиб келибмиз, хайрият! Ҳозир шулар билан бирга яна тиббий кўрикдан ўтасан. Бўпти, сенга омад тилайман! Мен ортга қайтишим керак!

	Мадали старшина билан совуққина хайрлашди ва кўрсатилган саф охирига бориб турди. 

	* * *

	Аскарларни олдинма-кетин кенг бир залга олиб киришди. У ерда кутилганидек қатор шифокорлар ўтиришар, ҳар бир аскар уларга яқин бориб саволларига жавоб берар, сўнгра тиббий текширувдан ўтарди. Навбат Мадалига ҳам етиб келди. 

	- Уйингда диван остида ухлаб кўрганмисан ҳеч?

	Бу савол ҳам кулгили, ҳам кутилмаган эди. Аввалига Мадали нима деб жавоб беришни билмай ҳайрон бўлди. Сўнгра таваккал қилди. 

	- Ҳа, кичкиналигимда бирор айб иш қилиб қўйсам, аямдан қўрқиб каравот остида ухлаганман. 

	- Жуда яхши. Қани, бармоқларингни кўрсат. ў, жуда ингичка, ҳам узун экан. Қани энди нафас олмасдан уч дақиқа туриб бер-чи.

	Бу имтиҳон олдингиларидан анча оғир экан. Мадали зўрға икки дақиқа чидади. 

	- Майли, - дейишди шифокорлар унинг девдай қоматига, ўткир кўзларига маъноли боқиб. - Сен кўрикдан ўтдинг. Нариги хонага кир!

	Улар кўрсатган хонада кийим тарқатишарди. Бу кийимлар негадир оддий аскарларникидан фарқ қилар, елкаларида погон ҳам йўқ. 

	Мадали ҳеч нарсага тушунмай кийимларни кийди-да, ташқарига чиқди. 

	- Бу ёққа юр! - ташқарига чиққач, остонада турган сержант кийимидаги бир аскар буюрди унга. 

	- Фақат ўзимми? - сўради Мадали чекка-чеккада тўпланиб турган йигитларга бир қараб оларкан. 

	- Албатта, ўзинг. Кўрикдан фақат ўн кишигина ўта олди. Қолганлар қисмларига қайтиб кетишади, - деди йўл-йўлакай сержант. 

	- Бу ерда ўзи нима иш қиламиз? - қизиқсиниб сўради Мадали. 

	- Иш қилмайсан. ўқийсан. Иш ўрганасан. 

	- Ҳарбий ишми?

	- Сенга нима фарқи бор? Эртага ҳаммасини билиб олаверасан. Ҳозир ортиқча саволлар беравермай, тезроқ юр, кечикяпмиз.

	Сержант уни бошқа бинога олиб кирди. Бино ўртасида йўлак бўлиб, икки томонида алоҳида хоналар мавжуд эди. Мадали сержант ортидан хоналарнинг бирига кирди. 

	ўнг томонда каравот, ёнида қутича, бир бурчакда кийим илинадиган илгич. Бошқа ҳеч нарса йўқ. 

	- Мана шу сенинг хонанг, - тушунтирди сержант. - Бир ўзинг ётасан. 

	- Қолганлар-чи?

	- Улар ҳам алоҳида хонада ётишади. Фақат эсингда бўлсин, бошқа курсдошларинг билан суҳбатлашиш тақиқланади. Қисқаси, ҳеч ким билан гаплашмайсан. Командирлар рўпара келиб қолишса, саломлашишни унутма! Ортиқча саволлар бериб ўтирма, балога қолиб кетасан!

	- Уйга хат ёзиш мумкинми.

	- Мумкин. Фақат конверт устига уй манзилингни ёзгин, холос. Хатингда бу ер ҳақида умуман сўз бўлмасин. Ҳар бир хат очиб текшириб, кейингина алоқа бўлимларига юборилади. 

	Мадали барибир ҳеч вақога тушунмади. Шундай бўлса-да, хат ёзишга рухсат этганларига шукур қилиб дарҳол қопидаги ручка-қоғозни олди-да, каравотга ўтириб хат ёзишга киришиб кетди. 

	* * *

	“Аяжон, отажон, — дея бошлаганди соқинч мактубини Мадали. — Мен армияга келибгина сизлар ва қишлоқимизнинг қадрига ета бошладим. Бу ерлар жуда совуқ экан. Лекин анча кўникиб қолдим. Ая, фақат мендан хафа бўлманглар. Сизларга бир гапни айтиб қўйишим шарт. Командирларимнинг айтишларига қараганда, биз турган ер жуда махфий жой эмиш. Шунинг учун сизларнинг жавоб хати ёзишларингиз шарт эмасмиш. Фақат ўзим тез-тез хат ёзиб соқ-омонлигимни билдириб турарканман. Майли-да-а? Икки йил ҳам бирпасда ўтади-кетади. Насиб этса, юз кўришамиз ўшанда. 

	Аяжон, агар қаршимда бўлсангиз, бу гапни юзингизга айта олмасдим. Хатда бўлгани учун бемалол ёзяпман. Мавлуда ҳақида гапиргандим-ку.. Мен уни яхши кўрардим. ўзигаям хат ёзиб айтганман. Аммо у жавобини ёзмади. Уялган бўлса керак. Агар сизга малол келмаса, онаси билан гаплашиб қўйсангиз. Илтимос, бу гапни отамга айтманг. Ноқулай. Хўп, хайр. Бахтимга омон бўлинглар!

	Сизни соқиниб қолувчи ўғлингиз Мадали”. 

	Шу кеча Мадали тушида ота-онасини кўрди. ўша кенг бедазор эмиш-у, ота ва онаси даланинг ўртасида туришганмиш. Мадали қопини елкасига осганича улар томон яқинлашиб борар, ота-она эса, Мадалига нуқул “кет” ишорасини қилиб қочаверармиш... 

	Мадали эрта тонгда сержантнинг қичқириғидан уйғониб кетди. 

	- Қани, взвод, кийиниб йўлакда саф торт!

	У уйқудан юраги ғаш тортиб уйғонганига қарамай, эгнига курсантлар учун берилган янги, погонсиз кийимларни тез-тез илди-да, йўлакка чопди. 

	* * *

	Курсантлар марказий майдонга чиқиб саф тортишди. Атиги ўн киши. У ерда ёши қирқлардан ошган, фуқаро кийимидаги эркак кутиб турарди. Сержант қаддини ғоз тутиб эркакка ҳисоб берди. 

	- ўртоқ подполковник, ўн кишидан иборат курсантлар гуруҳи дастлабки машғулотлар учун тайёр!

	- Жуда яхши, - деди подполковник. - Азиз курсантлар, шу улуғ даргоҳга хуш келибсизлар! Бугундан эътиборан бир йил давомида тажрибали устозлардан касб сирларини ўрганасизлар. Биламан, курсни ўташ сизларга осон кечмайди. Шу сабабли биз саралаб-саралаб уч юз аскар орасидан фақат сизларни танладик. Лекин бу ҳаммангиз бизнинг касб эгаси бўлиб қоласиз дегани эмас. Йил сўнгида шахсан ўзим сизлардан имтиҳон оламан. ўтолмаганингиз билан хайрлашишга мажбур бўламан. Имтиҳонни аълога топширганлар эса илк топшириқни бажаришга киришади. Гапларим тушунарлими?

	- Худди шундай! - жавоб қилишди курсантлар бараварига. 

	- Унда эшитинг, мана бу сержант сизларнинг взвод командирингиз ҳисобланади. Унинг буйруғини бажаришдан бош тортган курсант аёвсиз жазоланади. Эсингизда бўлсин, бизнинг жазоларимиз турмадагидан ўн чандон қаттиқ. Ҳозир эса дастлабки машғулот сифатида ўн чақиримга югурасиз. Ана шунинг ёрдамида жисмоний жиҳатларингизни синаб оласиз. Унутманг, ўн чақиримлик югуриш ҳар куни уйқудан туришингиз билан, албатта, бажарилиши шарт. Қани, ботирлар, йўлга!

	Сержант курсантларни дарвоза тарафга йўллади ва кимсасиз кенгликка чиқишлари ҳамоно югуришга буйруқ берди. 

	* * *

	Курсантларнинг барчааси ватанда спорт билан қаттиқ шуғулланганлиги сабабли ўн чақиримга югуриш ҳеч кимга қийин туюлмади. Казармага қайтиб юз-йўлларини ювишгач, саф тортиб курс ошхонасига йўл олдилар. 

	Овқатлар оддий аскарларникига ўхшамасди. Биринчи, иккинчи овқатлар гўштга лиқ тўла. Ҳаммалари иштаҳа билан тановул қилиб яна саф тортганча ташқарига чиқишди. 

	- Ҳозир иккинчи машғулотлар бошланади. - эълон қилди сержант курсантларнинг камарларини бир-бир кўздан кечириб чиқаркан. - Ичкарига кириб чўмилиш учун мўлжалланган махсус кийимларни қабул қилиб оласиз! Қани, омборга марш!

	Кийимлар олингач, бир чақиримча олисда жойлашган кўлга етиб боришди. У ерда кичик-кичик бир нечта кўл бўлиб, атрофи баланд сим деворлар билан ўралган эди. Кираверишда озғиндан келган, юзлари захил, кўзлари худди маймунникига ўхшаб кетадиган бир рус йигити курсантларни бирма-бир кўздан кечирди. 

	- Сен ҳов анови кўлга тушасан! - деди у Мадалига совуққонлик билан. 

	Мадали йигит кузатуви остида хотиржам ичкарига қадам қўйди. Не кўз билан кўрсинки, кўл ичи ғиж-ғиж илон эди. Катта-кичик илонни кўриб эти жунжикиб кетди ва савол назари билан йигитга қаради. 

	- Ҳозир сен шу кўлга тушиб ўттиз дақиқа давомида чўмиласан, - тушунтирди йигит. - Агар илонлардан енгилсанг, яъни, қўрқиб сувдан чиқиб кетсанг, демак, синовдан ўтолмадим деб ҳисоблайвер. Лекин билиб қўй, токи уларни енгишга ўрганмагунингча ҳар куни шу машғулот такрорланаверади. Хўш, тушунтира олдимми?

	- Ҳа, - деди Мадали лабларини асабий тишлаб. 

	- Унда бошла.

	Мадали кийимларини алмаштириб истар-истамас сувга тушди. 

	Илонлар шу қадар кўп эдики, у ёқдан-бу ёққа бемалол сузиб боришга қўйишмас, нуқул билакларига, оёқларига ўралашаверарди. 

	Мадали ярим соат давомида бир амаллаб илонларга чап беришга эришди ва ниҳоят сувдан чиқди. 

	Шу пайт негадир тепада кузатиб турган йигит кулиб юборди. 

	- Нега куляпсиз? - беихтиёр жаҳли чиқиб сўради Мадали. - ўттиз дақиқа суза олдим-ку!

	- Тўғри, суза олдинг, маладес! Аммо бу илонлар ҳақиқий илонлар эмасди. Сен пайқамадинг. Машғулот бошлаш учун махсус тайёрланган ўйинчоқ илонлар. Ҳақиқийлари ҳов анови каттароқ кўлда сузиб юрибди. Эндиги ишинг, ўша кўлга тушиб, илонлар билан олишиш. Энди улардан қочиб юришинг эмас, аксинча, ўлдиришинг талаб этилади. Илонларга баданингни чақтирмай, қанча кўпини ўлдирсанг, баҳоинг шунча кўтарилади. Қани, бошла!

	Мадали ярим соат тўхтамай сузавериб анча ҳолдан тойганди. Аммо буни манави сўхтаси совуққа уқтириб бўлмайди. 

	У оёқларини судраганича ўша кўл томон юрди. 

	Ҳақиқатан, бу кўлдаги илонларнинг тезлиги ҳам, ҳаракатлари ҳам наригиларидан фарқ қиларди. 

	Бироқ яна ярим соатга зўрға чидади. 

	У юқорига чиққач, қаердандир ғаввослар кийимини кийиб олган йигит пайдо бўлди-да, сувга тушиб ўлган илонларни санаб чиқди. 

	Мадали йигирмата илон ўлдирибди. 

	Бу кузатувчининг айтишича, энг юқори кўрсаткич экан. 

	 

	* * *

	Кечга бориб чарчаб ҳолдан тойган курсантлар ўз казармаларига қайтишди. Кечки овқат тановул қилингач, хона-хоналарига кириб дам олишга рухсат этилди. 

	Мадалига алам қиладигани ҳеч ким билан гаплашишга рухсат йўғлиги эди. Айтишларига қараганда, йўлакда ҳам, хоналарга ҳам яширин камералар ўрнатилган, курсантнинг ҳар бир ҳаракати кузатиб туриларкан. Шу сабабли ҳеч қайси курсант ўзаро суҳбатга киришмас, фақат сукут сақларди. 

	- Мен ўзи қаерларга келиб қолдим? - ўйларди Мадали каравотда ётганча шифтга тикилиб. - Армияни катталар бошқача таърифлашарди. Бу ерда буткул бошқача. Ё махфий қуроллардан отадиган мутахассис бўлармиканмиз? Ахир, унақа қуролларни ҳар кимга ҳам ишониб топширишмайди. Шунинг учун астойдил тайёргарлик кўраётган бўлсак керак. Эҳ, уйдан хат келмаслиги ёмон экан-да! Одам зерикади. Агар бир йилгача шу тахлит ҳаёт кечирадиган бўлсам, ўлиб қолсам керак. 

	Чарчоқ баланд келди. 

	Мадали ўн-ўн беш дақиқа ўй суриб ётиб ухлаб қолди. 

	* * *

	Эртаси куни ҳаммаларини ҳовлининг орқа тарафидаги бошқа бино ичига олиб киришди. Бу жой ҳам жуда катта экан. Йўлакларнинг охири кўринмайди. Сержант уларни аудиторияга бошлаб парталарга ўтқазди. Аудиториянинг мактаблардаги синф хоналардан фарқи деярли йўқ эди. Ёзув тахтаси, ўртада муаллим учун ажратилган стол-стул. 

	Бугунги муаллим ёши олтмишларга бориб қолган, калбош, истарали бир эркак экан. 

	Салом-аликдан сўнг мақсадини маълум қилди: 

	- Мен сизларга бугундан бошлаб чўнтаккесарлик фанидан дарс бераман. 

	Курсантлар гурр этиб кулиб юборишди. 

	- Ҳа-а, ҳозир куляпсан ҳамманг! - муаллим жаҳли чиқиб қўлидаги таёқчани столга урди. - Аммо машғулотлар давомида кулишга вақтинг қолмайди. Бу касб сенларнинг келгуси хизматингда асқотади, аҳмоқлар! Агар чўнтаккесарликни профессионал даражада эгаллаб олмайдиган бўлсанг, юз фоиз кафолат бериб айтаманки, хизмат пайтида итдай ўлиб кетасан. Шундай экан, тилингни тийиб менга қулоқ сол!

	- ўзи бизнинг хизматимиз нимадан иборат бўлади? - орқароқда ўтирган курсантлардан бири муаллимнинг очиқ кўнгил эканини пайқаб савол ташлади. 

	- Бунинг сенга аҳамияти йўқ. Хизматни бошлаганингда билиб олаверасан. Ҳозирча дарсларни қойиллат!

	Муаллим бир соат давомида чўнтаккесарликнинг сирлари ҳақида гапирди. 

	Иккинчи соат эса амалий машғулотлардан иборат эди. 

	- Қани, олдимга кел! - буюрди у олдинги партада ўтирган Мадалини қошига чорлаб. - Қўрқма, чиқавер.

	Мадали секин муаллимнинг қаршисига келди. 

	- Қани, бармоқларингни кўрсат-чи! Оббо, йўғонлигини қара! Сен ҳали мана шу сурпадай келадиган бармоқларинг билан ўҚирлик қилмоқчимисан? Йўқ, бунақаси кетмайди. Ҳақиқий чўнтаккесарнинг бармоқлари қизларникидан ҳам ингичкароқ, нозикроқ, узунроқ бўлиши лозим. ўшанда бировнинг чўнтагини бемалол титкилай оласан. Кейинги дарсдан бошлаб бармоқларни ингичкалаштириш билан шуғулланмасак бўлмайдиганга ўхшайди. 

	Курсантларга бу дарс жуда ёқиб тушди. Айниқса, Мадали болалигида ўғрилар ҳақидаги турли афсонавий ҳикояларни кўп эшитган, ўзи ҳам ўшаларга ўхшаб уста ўғри бўлишни хаёл қилиб кўрганди. 

	* * *

	Орадан олти ой вақт ўтди. Курсантларнинг ҳар бир куни тобора қизиқарлироқ, шу билан бирга оғирроқ кечарди. Улар гоҳ бир-бирларининг чўнтакларини шилиш, гоҳ муаллимлар ўргатганидек, одамнинг оқриқ нуқталарига зарба беришни ўрганишарди. 

	Мадали ҳам курс ҳаётига кўникди. Ҳар куни дарслардан кейинги сукут сақлашлар, деразадан ташқарига термилганча хаёл суришлар, зерикиб кетган вақтларида уйга мактуб битишлар бора-бора одатга айланди. 

	Мана, бугун ҳовлида ёз. Бу ерларда ҳам ҳар қалай қуёш бор экан. Бухорочалик қиздирмаса-да, кун анча иссиғ кечди. Айниқса, эрталабки ўн чақиримга югуриш чоқида баъзи курсантлар иссиғ туфайлими, ҳаллослаб қолишди. Ким билсин? Мадали каби улар ҳам серқуёш ўлкада ўсиб-улғайишган. Аммо ҳар кимнинг мижози бўлак бўлса керак-да!

	Мадали бу кеча Мавлудага илк бор шу ердан туриб мактуб ёзишга қарор қилди. 

	“Мавлудахон, соғлиғингиз яхшими? Имтиҳонларни эсон-омон топшириб олгандирсиз? Мендан сўрасангиз, жуда яхши юрибман. Бизни ҳарбий курсда ўқитишяпти. Лекин ким бўлиб етишишимизни ҳалиям айтишгани йўқ. Жуда оғир машқларни бажартиришяпти. Мен кўникиб кетганман. Қийинчилик йўқ. 

	Мавлудахон, илтимос қиламан, мени кутинг! Икки йил бирпасда ўтиб кетади. Биламан, дадангиз ҳам бизнинг муносабатимиздан хабардор. Хабардор бўлмаса, мени ҳар кўрганида бошини ғашиб қўймаган бўларди (ҳазил).

	Майли, ҳозирча хайрлашайлик. Фақат... жавобини ёзиб юрманг. Бизнинг курсга хат келишига рухсат этишмайди. 

	Сизни соқиниб қолувчи Мадали”. 

	* * *

	Эртаси куни эрталаб жисмоний машқларни бажариб, нонуштадан қайтишгач, барча курсантларни мажлислар залини эслатувчи катта хонага йиғишди. Взвод командири негадир ҳаммани жой-жойларига ўтқазгач, хонадан чиқиб кетди. У чиқиб кетиши билан ичкарига биринчи кунлари майдонга тўплаб курс билан таништирган подполковник кириб келди. 

	- Азиз курсантлар, - деди у ўйчан оҳангда. - Мана, бугун сизларга бор ҳақиқатни айтиш фурсати етди. Чунки, олдингизда ярим йиллик якунлари бўйича имтиҳон топшириш вазифаси турибди. Хўш, тайёрмисизлар.

	- Худди шундай! - бараварига жавоб қилишди курсантлар. 

	- У ҳолда эшитинг. Сизлар олти ой давомида ўқиб ўрганган курс жосуслик мактаби ҳисобланади. Жосус сўзининг маъносини тушунган бўлсангиз керак. Келгусида сизлар тобора томир отиб бораётган хавфли жиноятчиликка барҳам беришдек буюк ишда иштирок этишингиз керак бўлади. Бунинг учун ҳозирча ўқиш, ўқиш, ўқиш ва ўрганиш зарур. Бу бошланиши, холос. Эҳ-ҳе, ҳақиқий профессионал жосус бўлиб етишиш учун ҳали қанча-қанча қийинчиликлар, синовлар турибди. Майли, гапни қисқароқ қилайлик. Хуллас, имтиҳон шарти шундай. Бугун кечаси ҳаммангизни самолётга ўтқазиб, ўзингизга мутлақо нотаниш, кимсасиз манзилларга ташлаб кетишади. Ёнингизда овқат ҳам, пул ҳам, ҳужжат ҳам бўлмайди. Эгнингиздаги манови ҳарбийлар либоси ҳам фуқаро кийимига алмаштириб қўйилади. Икки ой давомида сиз ўзгаларга ўзингизни танитмасдан, кимлигингизни билдирмасдан яшай олишингиз керак. Ҳужжатни ҳам, овқатни ҳам, пулни ҳам ўзингиз учун ўзингиз топасиз. Огоҳлантириб қўяй, мабодо милиционер ёки шунга ўхшаш ҳуқуқни муҳофаза қилиш ташкилотлари қўлига тушиб қолсангиз-у, кимлигингизни, аниқроқи, ҳақиқий исм-шарифингизни, қандай курсда ўқишингизни билдириб қўйсангиз ёки бўлмаса, осонгина йўлга тушиб ишни бузсангиз, имтиҳондан ўтолмаган ҳисобланасиз. Бунга қўшимча, қилган жиноятингиз учун жазоланасиз. Сабаби, бизнинг ишда бу нарса хоинлик билан баробар. Хуллас, ҳақиқий жосусларга хос яшаш учун кураш синовининг илк босқичини бошингиздан кечирасиз. Гапларим тушунарлими?

	- Худди шундай.

	- Айтганча, сизлар ўн кишисиз. Аммо имтиҳон баҳолари икки ойдан сўнг эълон қилинганида, бу қадар озчилик эканингизга қараб ўтирилмайди. Бизга сон эмас, сифат керак. Қани, шунқорлар, олға!

	Курсантлар гаплашиш мумкин эмаслигини билишгани учун ҳам битта-биттадан ташқарига йўл олишди. 

	* * *

	Кеч тушди. Соат ўнларга яқин Мадалига ташқарига чиқишни буюришди. 

	Айлана атрофи брезент билан ўралган “Урал” негадир унинг бир ўзини олиб йўлга тушди. 

	Афсуски, ортиқча саволлар бериш тақиқланган. 

	Қор тинган бўлса-да, кучли совуқдан этлари жунжикиб бораётган Мадали эгнидаги юпқа гимнастёрка тугмаларини қадаганича индамай борарди. 

	Бир соатча йўл юришгач, машина тўхтади. 

	- Қани, шоввоз, туша қол! - брезентни кўтариб Мадалига қичқирди лейтенант. - Етиб келдик!

	Мадали шунда билдики, кабинага ўзини ташқаригача кузатиб чиққан лейтенант ҳам чиқиб ўтирган экан. 

	- Қолганлар қани? - ниҳоят юрак ютиб сўрашга жазм этди у. 

	- Қолганлар бошқа томонларга жўнаб кетишди. Сенинг манзилинг бўлак!

	Мадалини кичик ҳарбий аэропортга олиб келишганди. Улар бошини совуқ шамолдан тўсган кўйи учишга шай турган вертолёт қаршисига боришди. 

	- Эсингда бўлсин, - уқтирди лейтенант. - синов муддати икки ой. Шу орада айтилган барча топшириқларни бажаришинг ва манови қоғозда кўрсатилган муддатда курсимизни топиб боришинг лозим бўлади. Хўш, гапларим тушунарлими?

	- Тушунарли. 

	- Унда олға!

	Мадали шоша-пиша хайрлашди-да, вертолётга чиқди. 

	* * *

	- Мана шу ерга сени ташлаб кетамиз! - икки соатлик учишлардан сўнг вертолёт қандайдир очиқ майдонга келиб қўнганди. Учувчилардан бири Мадалини ташқарига олиб чиқиб, атроф билан таништирган бўлди. - Ҳов анови ўрмонни кўряпсанми?

	- Кўряпман. 

	- ўша ўрмон орқали кўзлаган жойингга етиб олишинг мумкин. Фақат эҳтиёт бўл, бу ерларда одам зоти яшамайди. Чор атрофда бўрилар изғиб юради. 

	- Бир амалларман, - сир бой бермай қўл силтади Мадали. - Ёш бола эмасман!

	- Хўп, омадингни берсин, курсант!

	Мадали вертолёт осмонга кўтарилгунича бир жойда туриб қолди. Сўнгра таваккал қилиб ўрмон ичкарисига йўл олди. 

	* * *

	Қишлоқда ўсиб катта бўлган йигит учун, албатта, бундай кенг, қалин ўрмонларни кўриш қизиқарли кечади. Аммо шу тобда ўрмон, гўзаллик ҳақида ўйлашга вақт йўқ. Совуқ тобора кучайиб бормоқда. Ана, қор ҳам учқунлай бошлади. Аввалига панароқ жой топиб исинмаса, бу совуқда қотиб ўлиш ҳеч гап эмас. 

	Мадали шохларга урила-урила кетиб борар, хаёлида фақат бир ўй - қандай бўлмасин, Қорми ё шунга ўхшаш пана, иссиғ макон топиб тунаш! 

	Қайсидир қайинга етиб, шох-шаббалар устига оёқ қўйиб, нафас ростлаш учун тўхтаганди, оёғи тойиб кетди ва чуқурга қулади. Бу қандайдир сониялар ичида шу қадар тез содир бўлдики, нима эканини фаҳмлашга улгурмай қолди. 

	Яхшики, тушган ери қаттиқ эмасди. Ниманингдир устига йиқилди. Ҳеч қаери лат емади. 

	Устига ўпирилиб тушган қорни тозалаб кўр-кўрона ўзи ўтирган нарсани пайпаслаб кўрди. 

	- Нима? Нима бу? - йигит жон ҳолатда ўрнидан туриб ўзини четга олди. 

	Чуқурнинг кенглиги икки метрча келар, тик турганда бош кўринмай қоларди. 

	Мадали ҳамон ишонқирамай, бир муддат титраб-қақшаб чуқурда узала тушиб ётган мурдага тикилиб турди. 

	- Наҳотки, қабристон бўлса бу ер? - ўйларди у. - Энди нима қиламан? Йўқ, мен қўрқмаслигим керак. Курсни эсга олишим зарур. У ерда неча марталаб ўликхоналарга бордим. ўликларни мана шу қўлларим билан ушлаб кўрдим. Неча кунлаб уларнинг орасида яшашга мажбур қилишди. Нега бирдан қўрқиб кетдим? Ахир, мен жосусман!

	Мадали ўзини қўлга олиб оҳиста энгашди-да, мурдани яна бир карра қўллари билан текшириб кўрган бўлди. 

	Эркак киши экан. Кўринишидан икки-уч кун олдин кўмилган. Қизиқ, нега бу ўрмонга кўмишди экан? Ҳа-а, тўхта. 

	У пайпаслай-пайпаслай, мурданинг чўнтакларидан ҳамён топди. Ичида бир даста пул ҳам бор экан. Қоронғиликда қандай пул эканини аниқлай олмади. 

	- Нима фарқи бор? - деди ўзига ўзи. - Омадим кеп қолди. Бу пул билан энди очдан ўлмайман. Энди бемалол мана шу ерда ухлаб, тонг отганда йўлга тушаман. 

	Мадали кўнгли бироз таскин топгандек, секин мурданинг ёнига ёнбошлаб кўзларини юмди. 

	* * *

	- Алёша, қара, чуқурда яна кимдир ётибди. - Мадали юқорида кимларнингдир шивир-шивири қулоғига чалингандек, секин кўзларини очди. Тонг аллақачон ёришиб бўлган. Тепасида бир аёл ва эркак ҳайрат аралаш унга тикилиб турарди. 

	Сира ўзини йўқотмади. Совуқ жон-жонидан ўтиб кетганига қарамай, икки қўлини қўлтиқлари орасига тиққан кўйи инқиллаб ўрнидан қўзғалди. 

	- Ие, тирик экан! - аёл бир қадам ортга чекиниб ёнидаги эркакка Мадалини кўрсатди. - Ким бу? Сўрасанг-чи! Айт, тез юқорига чиқсин!

	- Ҳой, йигит, қани, юқорига чиқ! - буюрди эркак. - Нега қараб турибсан? Чиқ!

	“Адашмасам, булар менинг халоскорларим, шекилли,—  хаёлидан ўтказди Мадали. — Хайрият, шаҳар қидириб сарсон бўлмайдиганга ўхшаб қолдим. Лекин буларга нима дейман, кимлигимни сўраб қолишса-чи? Эгнимдаги кийимимдан ҳидланиб қолишлари мумкин. Йўқ, беҳуда олти ой ўқимадим-ку! Наҳотки, арзирли баҳона ўйлаб тополмасам?”

	Мадали шошилмасдан эркак кўмагида юқорига кўтарилди. Аёл унинг совуқдан қизариб кетган юзлари, бурнини кўриб янада ортга чекинди. 

	- Кимсан? - сўроққа тута бошлади эркак. - Бу ерга қаердан келиб қолдинг? Гапир!

	- Менми? - Мадали титрарди. Шундай бўлса-да, иложи борича ўзини тутиб олишга уринарди. - Мен мусофирман. Адашиб қолдим. Ҳеч кимим йўқ. 

	- Чуқурни қандай топдинг?

	- Топганим йўқ. ўрмонда кетаётгандим, дабдурустдан тушиб кетдим. 

	- Чўнтагини кавла, чўнтагини! - буюрди аёл. - Пулларни олволган бўлмасин тағин.

	- Тўғри айтасан. - эркак қаршисидаги баланд бўйли бу йигитга эҳтиёткорлик билан яқинлашиб чўнтакларига қўл солди. 

	Мадали қаршилик билдириб ўтирмади. У биларди. Энг асосийси, бошпана топса бас. Қолганини аста-секинлик билан уддалай олади. 

	- Ҳа-а, - эркак Мадалининг чўнтагидаги ҳамённи олди-да, югурганича аёлнинг ёнига борди. - Шу олган экан, қара! Пулларни шу олган экан.

	- Ҳой бола, бизга яқин келма. - аёл тўсатдан пўстини орасидан тўппонча чиқариб Мадалига ўқталди. - Яқин келсанг, отаман!

	- Менга бу пулларнинг кераги йўқ! - деди Мадали ўзини жилмайишга мажбур этиб. - Яхшиси, мени шаҳарга олиб бориб қўйинглар! Сизларга, албатта, ёрдамим тегади. 

	- Шаҳарга? Бекорларни айтибсан! - ҳамон тўппончани унга ўқталганича жавоб қилди аёл. - Манави мурдани кўргансан. Сотмоқчимисан бизни-а? Чучварани хом санабсан!

	- Нега сотарканман? - деди Мадали. - Жуда очиққанман. Совуқдан ўлиб қолишим мумкин, тушуняпсизларми? Ишонинг, бу ҳақда ҳеч кимга ҳеч қачон оғиз очмайман. Шаҳарга олиб борсаларинг бас. 

	- Қасам ич! - эркак оҳиста Мадалига яқин келиб кўзларига боқди. - Қасам ич, дедим!

	- Қасам ичаман.

	Эркак шеригига юзланди. 

	- Хўш, нима қиламиз?

	- Майли, уйга олиб борайлик, қасам ичди-ку! Қолаверса, пуллар қўлимизда. Фақат чуқурни қайтадан бекитиб ташлаш керак. 

	- Албатта. Қани, йигит, иккаламиз аввал чуқурни беркитайлик! Ундан кейин бемалол уйга жўнайверамиз. 

	Мадали қувониб кетди. Азбаройи хурсандлигидан совқотгани ҳам ёдидан чиқиб қор босган дарахтлардаги шохлардан синдира-синдира чуқур устига ташлай бошлади. 

	Аёл эса барибир қўрқар, шу сабабли тўппончасини у тарафга қаратганича ҳимояланиш билан овора эди. 

	* * *

	Мадалини ҳайрон қолдиргани аёл ва эркакнинг пиёда йўлга тушганлиги бўлди. 

	“Наҳотки, шаҳар бу ерга яқин бўлса, — ўйларди ўртада кетиб бораркан. — Акс ҳолда булар пиёда юрмаган бўлишарди”. 

	Ҳақиқатан, ярим соатча юришгач, кўп қаватли уйлар кўзга ташлана бошлади. 

	Мадали билмасди. Олдинда уни нима кутяпти? Булар ким? Нега чуқурни қидириб боришди? Эркакни улар ўлдиришмаганмикан?

	“Ҳа, аниқ, — кўнглидан ўтказди у.—  Шулар ўлдирган. Йўқса, пул қидириб бормаган бўлишарди. Хўш, энди нима бўлади? Булар эртами-кечми, қўлга тушишади. У ҳолда мени ҳам шерик сифатида орқаларидан тортиб кетишлари тайин. Йўқ, мен буларнинг қўлидан қандай бўлмасин, халос бўлишим лозим”. 

	Афсуски, ҳозир бунинг имкони йўқ эди. Аёл Мадалининг биқинига тўппончасини маҳкам тираб келарди. 

	Улар биринчи уйга яқин келишгач, олдинда бораётган эркак у ёқ-бу ёқни ўғринча кўздан кечирган бўлди-да, чапдаги подъездга кирди. 

	* * *

	- Қани, манави курсига ўтир! - хоналари бўм-бўш, полида ювиқсиз идиш-товоқлар, қандайдир кир-чир латта, ичкиликдан бўшаган шишалар уйилиб ётган квартирага киришгач, аёл тўппончани Мадалининг орқа миясига тираб буюрди. 

	Мадали итоат билан оғир курсига чўкди. Бу орада эркак қаердандир йўғон арқон олиб, унинг йўл-оёқларини курсига қўшиб боғлаб ташлади. 

	- Мендан нима истайсизлар ўзи? - норози оҳангда сўради Мадали. - Қасам ичдим-ку! Қўйиб юборинглар мени! Сотмайман! 

	- Овозингни ўчир! - шанғиллади аёл. - Сендақаларга ишониб бўлармиди?! Матвей, ҳамённи бер!

	— Тўхта!.. Намунча шошиласан, Маруся?.. — ҳиринглади Матвей. — Аввал бу ишни ювайлик!..

	
	— Бер дедим!.. — Маруся кутилмаганда дераза токчасига қўйган тўппончасини қўлига олиб Матвейнинг пешонасига тиради. — ўша ярамас каби итдай ўлиб кетасан!.. Мен билан ўйнашмагин!.. Бер дедим!..



	Матвей, истар-истамас чўнтагидаги катмонни чиқариб Марусяга тутқазди...

	
	— Бу бошқа гап. — деди аёл катмондаги элликталик қоғоз пулларни чамалаб кўраркан. — Энди тўрт томонинг қибла. Бор, кетавер!.. Бўшсан!

	— Нима?.. — Матвей ранги оқаринқираб орқага тисланди. — Ахир... Ишни биргаликда қилдик... Қ-қанақасига?..

	— Қилган бўлсак нима бўпти?.. Эсингда бўлсин, мабодо ҳунар кўрсатадиган бўлсанг, шу заҳоти милисаларнинг қўлида бўласан. 

	— Нега?.. — бақириб юборди Матвей. — Бу қанақаси?..

	— Эркакни сен отиб ўлдирдинг. Чуқурни сен қазидинг... 

	— Сен-чи?.. Сенам иштирок этгансан!.. Мурдани бир оёғидан ушлаб чуқурга туширишга ёрдамлашгансан... Умуман... Ҳазилни қўяйлик, Маруся!.. Иш битди. Энди пулларни ўртасидан бўлайлик-да, яхшиликча хайрлашайлик...

	— Ҳеч қачон!.. Пуллар меники... Шундоқ ҳам бор будимни ичиб битирдинг... Қарзларинг-чи, қарзларинг?.. Шишаларни қара, ўнтадан ортиқ! Буларнинг пулини ким тўлайди?..

	— Шунақами?.. — эркак лабларини тишлаб қўлини бигиз қилди. — Яхши!.. Лекин билиб қўй, ҳали сенминан алоҳида гаплашамиз!.. Мен бу ишни шундай қолдирмайман!..

	— Бор, бор, бор!.. — Маруся ташқари эшикка ишора қилди. — Чўнтагингда мен берган юз сўм пул турибди. Индамагин-у, кайфингни қилиб юравер!.. Бор!..



	Матвей сўкина-сўкина квартирадан отилиб чиқиб кетди...

	 

	***

	Ҳарқалай, қийинчиликлар ортда қолиб, Мадалининг совуқдан музлаб қолган оёқ-қўлларига жон кирди. Иссиғ элтиб, бойлаб ташланган бўлишига қарамай, пинакка кетди...

	Туш кўрибди. Онаси, отаси ва уларнинг ортидан Мавлуда кетиб борар, Мадали эса, негадир тутлар панасига беркиниб олганча, уларни кузатиш билан банд эди...

	Шу пайт Мавлуда ёнбошига ўгирилди-ю, уни кўриб қолди...

	
	— Ҳой, ҳой, менга қаранг!.. — дермиш тескари ўгирилиб олган Мадалига яқин келиб. — Қарасангиз-чи!..



	Мадали кимнингдир турткисидан уйғониб кетди.

	Тепасида Маруся кулимсираганча турар, эгнида юпқа, кирланган халат, оппоқ сийналари очиқ эди.

	Умрида аёл сийнасини бу қадар яқиндан кўрмаган Мадали шошиб кўзларини қайтадан юмиб олди.

	
	— Кўзингни оч! — деди кулиб Маруся. — Уялиб кетдингми?.. Қани, очақол энди!..



	Мадали кўзларини очишга очди-ю, аммо бошини эгиб олди.

	
	— Қорнинг ҳам очиб кетгандир? — сўради аёл.

	— Кечадан бери туз тотганим йўқ. — деди Мадали ҳамон бошини кўтармай.

	— ўзинг кимсан-а?.. Шимолда нима қилиб юрибсан?..



	Ана энди ёлғон тўқишнинг мавриди келганди. Агар ҳозир у қаршисидаги бу аёлни ишонтира олса, имтиҳондан ўтиш учун яна бир қадам олдинга юра олган ҳисобланади... Асосийси, қовун тушириб қўймаса бас.

	
	— Менинг ҳеч кимим йўқ. — деди Мадали маҳзунлик билан. — Ота-онам ўлиб кетишган. Қишлоқимизда иш тополмагач, шу ёқларга таваккал жўнаворгандим... Адашиб қолдим...

	— Алдамаяпсанми ишқилиб?

	— Қасам ичайми?..

	— Йўқ, жонидан, қасам ичишнинг кераги йўқ... Менга қара, агар ҳозир сени арқондан бўшатсам, савалаб қолмайсанми мени?



	Мадали кулиб қўйди.

	
	— Опажон, қўлингизда тўппонча бор-ку!.. Қандай савалай оламан сизни?..

	— Ҳа-я, эсим қурсин!.. Унда бундай қиламиз. Мен ҳозир сени арқондан бўшатаман. То яхши одам эканингга ишонч ҳосил қилмагунимча тўппончани бошингга тираб тураман.

	— Хавотир олманг. — деди Мадали. — Мен сиз ўйлаганчалик ёмон одам эмасман. Қорнимни тўйдириб қўйсангиз, бас. Тирикчилик учун шаҳарга чиқиб кетаман...

	— Бўпти, келишдик...



	Маруся айтганини қилиб, Мадалини арқондан бўшатди. Лекин бир қўлига тўппонча ушлаб олишни ҳам унутмади...

	Шундан сўнг икковлашиб қайноққина карам шўрва ичишди...

	Мадали бунчалар мазали овқатни яқин орада татиб кўрмаганди... Қорни тўймаган бўлса-да, иккинчи косани сўрашга ийманди...

	 

	***

	
	— Хўш, қаерга бормоқчисан? — сўради овқатланиб бўлишгач Маруся.

	— Билмадим... Пул ишлаб топишим керак.

	— Унда-чи, бир чақиримча нарида база бор. Поездлар олис-олислардан юк олиб келишади. ўша ерга борсанг, юк тушириб бемалол пул ишлашинг мумкин...



	Аслида Мадали нима қилишни ўзи яхши биларди... У тўппончасини қўлидан қўймаётган бу ярим яланғоч аёлдан бояги катмон тўла пулларни тортиб ололомайди. Қуролни-ку, бир амаллаб қўлидан юлқиб олиши мумкин. Бироқ нима бўлганда ҳам аёл. Бақир-чақир қилса, қўшнилари югуриб чиқишади. Режа амалга ошмай қолади...

	Яхшиси, автобусма-автобус юриб чўнтак кесади. Мўлжалидаги пулни топгач, ана ундан сўнг паспортнинг ҳаракатини қилса ҳам бўлаверади.

	
	— Бўпти, ўша сиз айтган жойга бораман. — деди Мадали секин ўрнидан қўзғалиб.

	— Кейин-чи?.. Кечқурун ётар жойинг йўқ-ку!

	— Ҳ-ҳа, йўқ...

	— Пул топсанг, тортинмасдан шу ерга келавер!.. Иккаламиз учун ҳам жой топилади...

	— Хўп, ўйлаб кўраман.

	— Йўқ, аниғини айт. 

	— Келаман.

	— У ҳолда... Тўхта, эгнингдаги кийимларни еч!.. Кирланиб кетибди... Мен сенга бошқа кийим бераман...



	Маруся кўз очиб юмгунча Мадали учун шим ва эскириброқ қолган костюм олиб чиқиб берди.

	
	— Совуқ еб қолмайсанми? — сўради у йигитнинг кенг елкаларига ҳавас билан боқиб.

	— Йўқ, ўрганиб кетганман. Қолаверса, қалин кийимда ишлаш ноқулай.

	— Отинг нима?..



	Бу кутилмаган савол эди...

	Курсда тайинлашган.

	“Ҳақиқий исмингдан одамлар орасида пайдо бўлганинг ҳамоно воз кеч! — дея буюрилган...

	Мадали шошиб қолди.

	Ахир, нима деб айтади исмини? Русча исм айтса ишонмайди...

	

	— Б-ботир! — дея олди зўрға.

	— Бу қайси миллатнинг исми?

	— ўзбекча.

	— Ие, сен ўзбекмисан?

	— Албатта.

	— Оҳ, — Маруся хўрсиниб қўйди. — бир вақтлар мен бир ўзбек йигитини севиб қолгандим... Кейин... Кейин биз жанжаллашиб қолдик-у, у мени ташлаб кетди. ўша-ўша уни кўрмадим...



	Мадали индамади. Аниқроғи, эътибор бермади. Хаёлида фақат бир нарса — автобусларда кезиб ҳеч кимга сездирмаган ҳолда илк бор пул ўғирлаш...

	ўзига қолса-ку, бу ишдан ҳазар қилади.

	Лекин... на илож?.. Имтиҳондан ўтолмай қолса, шарманда бўлади. Шунча чеккан азоблари, ҳаракатлари бир пул бўлади...

	Маруся билан самимий хайрлашиб таваккал йўлга отланди...

	 

	***

	Ташқарида яна қор учқунлай бошлабди. Бегона шаҳарча. Нотаниш кўчалар. Марказий кўча ҳам Мадали яшаган туман маркази кўчаси каби унчалик катта эмас. ўткинчилар соқоллари ўсиб қолган, юзлари ичига тортиб, кўзлари уйқусизликдан қизарган Мадалига қараб-қараб қўйишар, баъзи қариялар бир-бирларига нималарнидир уқтирган бўлишарди.

	У одамларнинг ғайриоддий нигоҳларига эътибор бермай, юз метрлар наридаги автобус бекатига бориб турди. Мақсад битта. Тиқилинч автобусга ўтириб қайсидир бечоранинг чўнтагига тушиш-у, ўзининг чўнтагини қаппайтириб олиш. Шундан бўлак иложи ҳам йўқ. ўзи учун ўзи қайғурмаса, тез кунда хароб бўлади ва курсантлар рўйхатидан ўчириб ташланади. Балки, очликдан ўлиб ҳам кетар...

	
	— Йўқ, — хаёлан фикрлай бошлади Мадали. — шарманда бўлгандан кўра, бировларнинг қўлида ўлиб кетган маъқул... Йўлга чиқдимми, охиригача боришим шарт...



	Автобус узоқ кутдирмади. Шаҳарча кичик бўлишига қарамай, автобуслар ҳақиқатан тирбанд бўларкан.

	Мадали олдиндаги шляпа кийиб, қўлида портфел ушлаб олган кекса бир эркакнинг ортидан базўр ичкарига кириб олди.

	
	— Мана шундан бошлайман. — ўйлади у. — Галстук тақиб олибди. Ҳойнаҳой, яхшироқ жойда ишласа керак...



	Қария тиқилинчда зўрға нафас олиб турар, кўринишидан орқадаги титкилашларни пайқай оладиган аҳволда эмасди...

	Мадали курсда ўргатишганидек, икки бармоқини қариянинг плашчи чўнтагига солди. Ҳеч нарса топа олмагач, аста плашчнинг этагини кўтарди.

	Бир муддат кутди. Қария ҳамон инқиллаганча кетиб борарди. Эҳтиёткорлик билан биринчи бармоғини шимининг чўнтагига юборди.

	Воҳ!.. Бир даста пул!..

	
	— Омадли эканимга ўзим ҳам шубҳа қилмасдим! — кўнглидан ўтказди Мадали ва пулларни жуда эҳтиёткорлик билан суғуриб олди...



	Пуллар чўқига қараганда, ҳозирчалик харажатларга етгулик туюлди.

	
	— Бўлди, — деди ўзига ўзи. — ҳозирча етади чамаси... Уф-ф... Бировнинг пулини олиш қанчалик қийин-а!.. Кечиринг, отахон!.. Агар имтиҳон топширмаётган бўлмасам, ҳаётда сиздай зиёли одамнинг кўнглини оғритмас эдим. Афсуски, шу тобда мажбурман!.. Ҳарқалай, сиз шу ерликсиз. Бир амаллаб уйингизга етиб олсангиз, бунақанги пулларнинг мингтасини топасиз. Мен бўлсам, шу пулларсиз очдан ўлишим тайин... Яна бир бор кечиринг!..



	Автобус бекатлардан бирига келиб тўхтагач, Мадали эпчиллик билан пастга сакради ва ортга қайтди...

	 

	***

	У Марусянинг уйини яхши эслаб қолган экан. Аммо қуруқ қўл билан киргиси келмади. Ахир, чўнтагида ҳозир йигирматадан зиёдроқ 25 таликлар манаман деб турибди... Беш сўмга ул-бул олса, юзи ёруғ бўлади...

	
	— Йўқ, мен бу аёлникида узоқ қолмаслигим зарур. — дея мулоҳаза юритарди у уй четидаги кичик бир дўкон томон илдам кетиб бораётиб. — Одам ўлдирган аёлдан яхшилик чиқармиди... Қолаверса, пиёнистага ўхшайди... Ҳа майли, шу кеча тунай-чи, эртадан думимни тугаман...



	Мадали дўкондан икки шиша ароқ, колбаса, гўшт ва шунга ўхшаш майда-чуйда егуликлар сотиб олди-ю, тўппа-тўғри Марусянинг квартирасига жўнади...

	

	— Вой, сен?.. — Маруся ширакайф ҳолда остонада пайдо бўлди. — Намунча эрта қайтибсан? Кетганингга ҳали икки соат ҳам бўлмади-ку, йигит!..

	— Ишим тез битиб қолди. — жавоб қилди Мадали қўлидаги бир халта егуликни Марусяга узатиб. — Шаҳрингиз ажойиб экан. 

	— Иш топдингми?..

	— Ҳа, бир соатлик иш экан... Биласизми, сиз айтган базага бориб ўтирмадим. Йўл-йўлакай иш топилиб қолди.

	— Қанақа иш?

	— Э, бунинг аҳамияти йўқ...

	— Шунақами?.. — Аёл халтадаги нарсаларга бир-бир кўз ташлаб олгач, кулиб қўйди. — Жуда топарман-тутарман йигитга ўхшайсан... Маладес!.. Қани, кир ичкарига!.. Ҳозир қорнингни тўйдираман...



	Мадали кириб ечинди-да, чўмилиш ниятида ваннахонага кириб кетди...

	 

	***

	Улар кунни фақат суҳбатлашиб ўтказишди. Бу орада Мадали яна икки марта дўкондан ароқ олиб келди... Лекин ҳайратга тушмади... Илгари ҳам пиёниста аёлларнинг ҳаддан зиёд кўп ичишларини эшитган эди... 

	Шу билан бирга  у ҳамон сир бой бермасди ҳам. ЁлҚонни шу қадар усталик билан тўқиб ташладики, унинг ачинарли, дардли ҳикоясини эшитган Маруся анча пайтгача сукут сақлаб, бош чайқаб ўтириб қолди. Сўнгра ўзининг бошидан ўтган ишларни ҳикоя қилиб берди.

	Айтишича, ўрмондаги мурда аслида унинг никоҳсиз эри экан. Анча ўзига тўқ экан-у, Марусяга кейинги вақтларда ёрдам бермай қўйибди. 

	
	— Унга фақат менинг манави оппоқ баданларим керак эди. — дея ҳикоясини тугатди у. — Келарди-да, олдимга бир-икки шиша винони қўйиб, ичириб, сўнгра бир-икки соат қучоқимда айшини қилиб чиқиб кетарди... Менга жуда алам қилди. Негаки, у шу кетганича ҳафталаб йўқолиб кетади. Мен бўлсам, уни кутиб ўтираман. Ейишга ноним ҳам бўлмайди баъзида. Йўқ, дедим охири. Мен ҳали ёшман. У бўлса, олтмишга бориб қолган. ўзинг ўйла, ўттиз ёш катта мендан. Шундай ёш жазмани бўлади-ю, нега топганини олдимга сочиб ташламайди?.. Алдаб ўрмонга олиб бордим-да... Хуллас, менга энди барибир. Майли, қамашсин. Отиб ташлашсаям розиман. Ҳаммаси жонимга теккан...

	— Тўппончани қаердан олгансиз? — қизиқсиниб сўради Мадали.

	— Тўппончаними?.. Буям ўшанинг матоҳи эди... Бир кеча аввал ухлаб ётганда яшириб қўйгандим... Бўлди, юр, ётайлик!..



	Мадали аёлнинг ҳикоясидан таъсирланиб секин ўрнидан қўзғалди.

	
	— Бугун мени хурсанд қилгин, Ботир! — кутилмаганда Маруся чайқалиб келиб Мадалининг елкасига бошини қўйиб олди...



	У ҳеч қачон бегона аёл билан бу қадар яқин туриб кўрмаган. Бундай ҳолатни тасаввурига ҳам сиғдира олмайди... ғалати бўлиб кетди ва аёлдан  узоқлашмоққа шайланди.

	

	— Овора бўласан. — ҳиринглаб кулиб кафтлари билан Мадалининг юзларини силай бошлади Маруся. — Ҳеч бегона аёл билан ётиб кўрганмисан?

	— Й-йў-ўқ.. — деди Мадали негадир тиззалари титраб. — Бўлмаганман...

	— Унда жуда соз!.. Бу тун мен сенга аёл билан бирга бўлиш сирларини ўргатаман. Қара, сонларимга бир назар ташлагин!.. Чиройли-а? Чиройлими?..

	— Опа... — Мадали уялиб тескари ўгирилди. — Илтимос, менга... Бошқа хонага жой тўшаб берсангиз...

	— Бекорларни айтибсан! Бу уйнинг эгаси ким?

	— С-сиз...

	— Шундай экан, бу уйда фақат менинг айтганим бўлади... Ахир, кўзгуга бир қара! Қандай келишган, бақувват йигитсан. Шундай йигит ҳам аёлдан қўрқиб ўтирадими?.. Уялгин-э!.. Ё... Ҳалигидай... Мижозинг сустми?..



	Мана шу гап Мадалининг иззат нафсига тегди... Чунки, бу тахлит гапларни эшитиш эркак учун шармандалик эканини яхши билади...

	
	— Мижозимни кўрсатиб қўяйми?.. — таваккал қилди Мадали.

	— Ҳа-да, жоним, мен айнан шуни кутаяпман!.. — Маруся эркаланиб унинг бўйнига буткул осилиб олди. — Қўрқма, қандай хурсанд қилишни ўзим ўргатиб қўяман...



	Мадали аёлни даст кўтарди-да, каравотга ётқизди.

	 

	***

	 

	Маруся пиёнисталигига қарамай, ҳаддан зиёд эҳтиросли аёл экан. Шундай кучга тўлган Мадалини ҳам ҳолдан тойдирди. Туни билан уйқу бермади. Фақат хўрозлар қичқира бошлагандагина икковлари икки ёнга ўгирилганча ухлаб қолишди.

	— Вой, тур! — бир маҳал Мадалини турта бошлади Маруся. — Кун ёйилиб кетибди. Ишга боришинг керак-ку!.. Турақол, жоним!..

	Мадали базўр кўзларини ишқалаб очиб ўрнидан қўзғалди. Ҳақиқатан, соат эрталабки тўққизга яқинлаб қолибди. У ёнидаги лўмбиллаган Марусяни бир бор тўйиб қучоқлаган бўлди-ю, ваннахонага кириб апил-тапил ювинди. Сўнгра кийиниб кўчага йўл олди.

	Ҳа, бугунги иши бироз мушкулроқ. ўзига ўхшаган бир йигитни топиши ва унинг паспортини ўҚирлаб қўйиши лозим. Хўш, қаердан топади? Қаерга боради?..

	Бир маҳал кичик бир банк ёнидан ўтиб кетаётиб одмигина кийинган, узун бўйли бир йигитга кўзи тушди-ю, таққа тўхтади.

	Йигит бир гуруҳ одамлар орасида банкдан пул олиш учун навбат кутарди.

	— Шу йигит менга жуда ўхшаб кетаркан. — хаёлидан ўтказди у. — Туришиям ўрисларга ўхшамайди. ўзбек бўлса-я!..

	Мадали секин юриб ўша йигитга яқин борди.

	— Мабодо ўзбек эмасмисиз? — эҳтиёткорлик билан сўради Мадали.

	Бу саволни эшитган йигитнинг кўзлари чақнаб кетди.

	— Ҳ-ҳа... ўзбекман... Сизам ўзбекмисиз?..

	— Ҳа. Қаердансиз?..

	— Водийданман.

	— Шунақами?.. Мен Бухороданман. Исмингиз нима?..

	— Обиджон.

	— Меники Толмас... Бу ерда нима қилиб турибсиз?..

	— Пича омонатим бориди. Олишга келсам, пул йўқ деб тихирлик қилишаяпти.

	— Шу холосми?

	— Ҳ-ҳа... — қизариб жавоб қилди йигит. — Сиз... Шу ерда яшайсизми?..

	— Албатта. Анчадан бери шу шаҳарчада тураман. Қани, паспортингизни беринг-чи, банкда менинг яқин танишим бор. Пулингизни олиб бераман.

	— Й-йўқ-э... — иккиланди йигит. — Сизни овора қилиб...

	— Бераверсангиз-чи! — атайин қовоғини уйиб олди Мадали. — Ҳамюртим қийналиб турса, қандай қилиб томошабин бўлиб турай?.. Беринг паспортни!..

	Обиджон секин қўлидаги паспорт ва омонат дафтарчасини Мадалининг қўлига тутқазди.

	— Сиз шу ерда кутиб туринг! — деди Мадали ичкарига кириб кетаётиб. — Узоғи билан ярим соатда тўғрилаймиз.

	Банк ичкарисида ходимлар уёқдан-буёққа юришар, йўлак охирида яна бир эшик бўлиб, ланг очиқ эди.

	— ў, — кафтларини бир-бирига ишқалаб қўйди Мадали. — шу эшик ҳам кўчага олиб чиқса керак. Жуда зўр бўларди!

	Адашмабди. Эшик ҳовлига олиб чиқаркан ва баланд девордан бемалол катта кўчага ошиб ўтиш мумкин экан.

	Мадали эҳтиёт шарт банк ичкарисига яна бир бор ўғринча қараб олгач, бир сакраб девордан кўча томонга ошиб тушди ва Марусянинг уйи тарафга эмас, вокзалга қараб чопа кетди...

	 

	***

	 

	 

	 

	 

	Ана, ниҳоят, зиммамга юкланган вазифани бажардим, - ўйларди Мадали катта кўчада атрофга аланглаганча тез-тез юриб бораркан. - Пул бор, паспорт олинди. Буёқига қайғурмасаям бўлади. Тўппа-тўғри қисмга бораман-у, ҳаммасини столга ташлайман. Лекин. Ҳали икки ой бўлмади-ку! Муддатидан олдин келиб қўйдинг, буниси ўтмайди, деб ҳайдаб юборишса-чи? Умуман, қисмимиз қаерда ўзи? Қайси томондан келганман ўзим?

	У йўл-йўлакай фақат бош қотирар, йўл четларига, кўп қаватли уйларга боқар, қаерда эканини ҳануз англаб ета олмасди. 

	Шу пайт эллик қадамча нарида милиция ходими формасидаги икки киши кўзга ташланди. 

	- Эҳ, шу етмай турганди! - ўзича ғудранди Мадали. - Ишқилиб қўлга тушиб қолмайин-да! Ҳаммаси расво бўлади. 

	Аксига олгандек, улар Мадалидан кўз узишмас, яқинлашиб келишини кутишарди. 

	- Тўхта! - рўпараларидан ўтиб кетаётган Мадалининг йўлини тўсди улардан бири. 

	Мадали тўхтаб, салом берди. 

	- Қаерга кетяпсан? Кимсан?

	У қандай жавоб қилишни билмасди. Тутила-тутила кимлигини тушунтиришга уринди. 

	- Мен узоқдан. Ишлашга келгандим. Иш қидириб юрибман. 

	- Шунақа дегин? Қўлингдан нима иш келади?

	- Ҳамма иш келади. 

	Милиционерлар бир-бирларига маъноли кўз ташлаб олишгач, бўйи сал пастроқ, сариқдан келгани Мадалининг елкасига қўл ташлади. 

	- Ҳужжатинг борми?

	- Бор! - у шоша-пиша чўнтагидаги паспортни чиқариб милиционерга узатди. - Мана, паспортим!

	- Хў-ўш... Жуда яхши. Миша, буни нима қиламиз-а? Бизбопга ўхшаб қолди-ку!

	- Олиб борамиз. 

	Милиционер қайтадан Мадалига юзланишди. 

	- Сен ҳозир биз билан бўлимга борасан, - деди у ҳамон масхараомуз кулимсираб. - Тушунарлими?

	- Нега? Ҳужжатларим жойида-ку!

	Шу гапни айтишга айтди-ю, аммо Мадалининг ичи ғимирлаб қолди. 

	Буларнинг ҳидланиб қолишларидан чўчирди. 

	- Саволни бу ерда биз берамиз! - деди милиционер. - Тозалайдиган жой бор. ўша жойни тозалаб, чиннидай қилиб берасан. Кейин ҳужжатингни қайтариб берамиз. 

	- Б-бўпти. 

	Қочиб қаерга ҳам борарди?

	Мадали бошини эгган кўйи икки милиционернинг ортидан эргашди. 

	* * *

	Тозалаш лозим бўлган жой ҳожатхона бўлиб чиқди. Ичкарисидан шу қадар бадбўй ҳид келардики, Мадали бурнини беркитиб олишга мажбур эди. 

	Унинг қўлига челак, чўлтоқ супурги беришди. 

	Йўлак охирида крандан сув оқиб ётарди. 

	Йўлакнинг икки томонида эса камералар жойлашган экан. Гоҳ униси, гоҳ бунисида маҳбуслар бақириб қолишар, айниқса, эшиги очиб қўйилган камера рўпарасида ёши йигирма бешлар атрофидаги бир йигит полга ўтириб олганича сигарет тутатар, у ёқдан-бу ёққа челак кўтариб ўтаётган Мадалига совуқ қараб қўярди. 

	Тезроқ шу жойлардан қутулишга умид боғлаган йигит бир соатлар чамаси ҳожатхона тозалаш билан банд бўлди. 

	Афсуски, улар ҳадеганда уни қўйиб юборгилари келмасди. 

	- Ҳой йигитча, - кутилмаганда шивирлаб қолди у. - Тўхта!

	Мадали навбатчилик хонаси томонга ўғринча қараб олиб, милиционерлар ўзлари билан ўзлари овора эканига амин бўлгач, маҳбуснинг рўпарасида тўхтади. 

	Унинг ранглари сарғайиб кетган, кўйлак тугмаларини ечиб олган, кўксига игна билан гўзал бир қизнинг сурати чизилган эди. Мадали йигитнинг икки билагидаги томирлар кесилганидан қолган чандиқларни кўриб ҳайрон қолди. 

	- Нима дейсан? - сўради у сир бой бермай. 

	- Бу ерга кўпга келдингми?

	- Йўқ, яна озгина иш қолди. Тугатсам, кетаман. 

	- Илтимос, бир яхшилик қилгин! - маҳбус шошилинч камерага кирди-да, ичкаридан қоғозга ўроқлиқ ниманидир олиб чиқиб Мадалига узатди. - Ҳов анови эшикдан ташқарига чиқсанг, бозорча кўринади. ўша ерда Боря деган бола пиёз сотиб ўтирибди. Вадик бериб юборди десанг, дарров тушунади. Ёрдам берасанми?

	Мадали маҳбуснинг умидвор нигоҳларини кўриб йўқ дейишга ўзида куч тополмади. 

	У сезганди. Курсда ўқиб юрган пайтларида одамнинг ташқи кўринишига назар ташлаб ким эканини, қандай одам, нима билан шуғулланишини тез илғаб олишга ўргатишган. 

	Бу йигит гиёҳванд. Шунинг учун ҳам ранглари сарғайиб кетган. Агар яқин орада сўраганини беришмаса, ўлиб қолиши ҳеч гап эмас. 

	Раҳми келди. Ахир, одам-ку!. Қолаверса, ёш боладек бўзариб турибди. 

	- Сен ановиларни чалғитиб тургин! - деди маҳбусга ва қоғозга ўроқлиқ нарсани олиб орқа эшикдан ташқарига чиқди. 

	* * *

	Бозорча унчалик катта эмас. Олти-еттита пештахта атрофида, асосан, эркаклар савдо қилишарди. 

	Мадали Боря деганларини қийналмасдан топди. ўрта бўйли, сочлари малла, елкасини қисиброқ юрадиган йигит экан. У биринчи қатордаги пештахатада сабзавот сотиб ўтирарди. 

	Мадали берган қоғозни очиб кўрди-ю, тезда пештахта остидан яна қоғозчага ўралган ниманидир олиб узатди. 

	- Сен нима сабабдан ўтирибсан? - сўради у Мадалига синчковлик билан боқиб. 

	- Мен ўтирганим йўқ. Ишга келганман. 

	- Ишга? Нима иш?

	- Бунинг аҳамияти йўқ. 

	- Ҳа-а, - Боря кулиб юборди. - Сениям ҳожатхона тозалашга олиб келишдими? Оббо, сен-ей!. Тўхта! - унинг кулгусидан аччиқланиб эндигина кетишга чоқланган Мадалини тўхтатди Боря. - Хафа бўлма! Шунчаки ҳазиллашдим. Менга қара, сувоқ қўлингдан келадими?

	- Ҳа, - жавоб қилди Мадали ҳайрон бўлиб. - Нимайди?

	- Кичкинагина ҳовлим бор. Ҳозир у ерда сенга ўхшаган икки йигит ишлаяпти. Аммо унчалик яхши билишмас экан. Истасанг, сениям олиб борай. Яхшигина тўлайман. 

	- Жон деб борардим-у, лекин ҳужжатим ановиларда-да!.

	- Э, шуям муаммоми? Бораман десанг, ҳозир ўзим олиб бераман. Милисаларнинг ҳаммаси таниш. 

	Боря чеҳраси очилиб сабзавотлари устига дока ташлади-да, Мадалини етаклаб милиция бўлинмасига йўл олди. 

	* * *

	- Мана, етиб ҳам келдик! - Боря кенг далага тикилиб Мадалига табиатни кўз-кўз қилган бўлди. - Қара, қандай зўр жойлар! Ҳеч ким мушугингни пишт демайди. Милисасидан ҳам қўрқиб-пусиб юрмайсан. Ишингни қиласан-у, пулингни олиб яна орқангга қайтиб кетаверасан. Хўш, ёқдими?

	Мадали жавоб бермади. У ўзича курсга қайтишига яна неча кун қолганини ҳисоблаш билан овора эди. 

	Шундай хаёллар билан Борянинг каталакдеккина ҳовлисига кириб келганини ҳам сезмай қолди. 

	Ҳовлига кўримсиз, тахталари кўчиб қолаёзган кичик эшикдан кириб бордилар. 

	Ҳақиқатан, икки ўзбек йигити астойдил лой қораётган экан. Уларни кўриб Мадалининг анча кўнгли ёришди. 

	Боря уларга Мадалини таништирди. Бирининг исми Мурод, бошқасиники Бахтиёр экан. Иккаласи ҳам Мадали тенги йигитлар. 

	- Яхши бўлди келганинг, - деди Мурод ичкарига егулик олиб илинжида кириб кетган Боря томон ишора қилиб. - Зўр йигит экан. Келганимизга бир ҳафтадан ошди. Овқатдан қисмайди. Ҳамма нарсани етказиб турибди. Сенга кунига қанчадан берадиган бўлди?

	- Йигирма беш сўмдан, - елка қисиб жавоб қилди Мадали. 

	- Биз билан ҳам шунчага келишган. Яхши, энди овқатланиб оламиз-у, учовлашиб бирпасда қотириб ташлаймиз. 

	* * *

	Орадан икки ҳафта ўтди. Уч йигит ҳовлини айлантириб суваб чиқишди. Иш тугади. Фақат пул олиш қолганди, холос. 

	- Эртага насиб қилса, уйга жўнайман, - деди кечқурун кароватга ёнбошлаб олганича сигарет тутатаётган Мурод Мадалига қараб. - Уйдагиларни жудаям соқиндим.

	- Менам, - деб қўйди Мадали лабларини асабий тишлаб. Ва ортиқча гапирмай хаёлан ўйлади. “Эҳ, сен бола билсайдинг ким эканимни! Уйдагиларингни гапирасан-а! Сенларга осон. Пулингни оласан-у, жўнайсан. Мен-чи? Мени олдинда нималар кутаётган экан? Қайси манзилда қисмим жойлашганиниям билмайман. Қандай топиб бораман, нима деб бораман, ўзим ҳам билмайман”. 

	- Хўш, йигитлар, яхши ўтирибсизларми? - кутилмаганда хона эшиги тарақлаб очилиб, Боря кириб келди. - Кутдириб қўймадимми?

	- Йў-ўқ, - йигитлар бараварига ўринларидан туриб ўтиришди. 

	- Ишни қойиллатдиларинг, - деди Боря ҳамон кулимсираб. - Мана, ишлаган пулларинг. 

	Ҳаммалари у узатган пулларни бирин-кетин қабул қилиб олишди. 

	- Энди гап бундай, - деди Боря бошини чангаллаб. - Агар билсаларинг, бу ерларда жононларнинг зўрлари яшайди. Бир кўрмайсизларми, кетишдан аввал?

	Мурод ва Бахтиёр ҳушёр тортиб чўнтакларига қайтадан йўл солишди-да, ишлаб топган пулларини кафтлари билан қаттиқроқ қисиб олишди. 

	- Бизга тўғри келмайди, - жавоб берди Мурод. - Уйга бормасак бўлмайди. 

	- Шунақами? Сен-чи? - Мадалига юзланди Боря. 

	- Менга барибир, - деди Мадали. - Кўрсак кўраверамиз-да!

	- Мана бу ўҚил бола гап бўлди. Бўпти, сенлар пулингни олдингми? Энди йўлга чиқавер! Бу ерда Мадалига халақит берасанлар. 

	- Кечаси-я? - икки йигит Боряга тикилиб қолди. - Йўлни билмаймиз-ку!

	- Бас қилсанг-чи! Автобусга чиқариб юбораман. Вокзалгача етиб оласанлар. Бўл тезроқ! Ҳали замон жонон кеп қолади. 

	Йигитлар апил-тапил нарсаларини йиғиштиришди-да, Мадали билан совуққина хайрлашиб ташқарига йўл олишди. 

	- Сен шу ерда ўтириб тур, - тайинлади Боря чиқиб кетаётиб. - Мен мановиларни кузатиб қайтаман. Мабодо жонон кеп қолса, зериктириб қўймагин!

	* * *

	Мадали пиёниста аёл билан ўтказган кечани кейинги кунларда кўпроқ қўмсай бошлаганди. Умрида аёл зотига яқин бормаган йигит бунинг нима эканини англаб етгач, эслагани сайин юраги ҳаприқиб қўярди. 

	- Мумкинми? - Мадали эшикдан ёшгина, тугмалари ечилган пальто остидан оппоқ, бўлиқ сонларини кўз-кўз қилганича кириб келган жигарранг сочли гўзал қизни кўриб қотиб қолди. 

	Бу қиз пиёниста аёлдан буткул фарқ қилар, ҳатто, ярим очиқ кўкраклари ҳам қандайдир жозибалироқ эди. 

	- Ал-лбатта, - шошиб қолди Мадали. - К-келинг, ўтиринг!

	- Сизми, Боря айтган йигит? - ўтириш ўрнига Мадалига яқинроқ келиб сўради қиз. 

	Йигит ундан келаётган ёқимли атир ҳидини димоқида туйиб адойи тамом бўлаёзди. 

	Буни қиз ҳам пайқади, шекилли, шошилмасдан пальтосини ечиб бир четга ирғитди ва Мадалининг қўлидан ушлади. 

	- Оҳ, йўлларингиз бунча иссиғ? - шивирлади қиз. - Ёндириб юборай дейди-я!

	Йигит ўзини тутолмади. 

	Бир оғиз сўз айтишга ҳам тоқати етмасди. 

	Қизни маҳкам қучоқлаб юзларидан, томоқлари остидан ютоқиб-ютоқиб ўпа кетди... 

	 

	* * *

	- ўҳ-ҳў, маишат зўрку-а? - Мадали ҳали қизни ечинтириб улгурмаганди. 

	Эшик очилиб кимларнингдир кириб келганини сезди ва сакраб ўрнидан туриб кетди. 

	Не кўз билан кўрсинки, хонада Боря ва яна икки нафар басавлат, кўз қарашлари совуқ, қиррабурун йигитлар тиржайиб туришарди. 

	- Ҳа, йигит, - ниҳоят сўз қотди Боря. - Маза қилаётган экансанда-а? Яхшимас! Яхшимас! Мениям кутиб ўтирмай бошлаб юборибсан! Инсофдан эма-ас!

	Ёнидаги йигитлар кулиб қўйишди ва улардан бири секин Мадалига яқинлашди. 

	- Қани, пулларни чўз! - деди у йигитнинг икки билагидан маҳкам қисиб. - Бу қиз жуда қиммат туришини биласанми, ўзи?

	- Қўйвор! - Мадалининг беихтиёр жаҳли чиқиб қўлини силтаб ташлади. 

	- ў, ҳали кучим ҳам бор дегин? Боря, нима қилай?

	- Билганингни қилавермайсанми! - Боря қизга яқин бориб белидан қучди ва шу аснода қўшиб қўйди. - Бугун айш қиламиз. Пулларни ол, тезроқ!

	Иккинчи йигит Мадалига тегмади. Фақат биттасигина бошини икки қўли билан чангаллаб калла солишга чоқланди. 

	Шунгача ҳам Мадали индамай қараб тураверди. Фақат калла ўзи томон урилиши арафасидагина чап бериб йигитнинг икки қўлидан маҳкам тутди-ю, куч билан энгаштириб, ияги аралаш тиззалаб юборди. 

	Ундан сўнг нималар бўлганини идрок эта олмади. Эсида қолгани, Боря оғиз-бурни қонга бўялиб полга юмалади, икки йигит ҳушидан кетди. Қиз эса, муштлашиш бошланганидаёқ жуфтакни ростлабди. 

	 

	* * *

	Мана, Мадали қоронғи кечада бурнини узиб олай деяётган қаҳратон совуққа ҳам эътибор бермай, катта кўча бўйлаб кетиб бораяпти. 

	Бир чақиримча юргач, автобус бекатига кўзи тушди. Бекатда икки таниш овознинг шивир-шивирини эшитиб таққа тўхтади. Товуш эгалари ўзи билан бирга сувоқ қилган йигитлар экан. 

	- Нима қилиб ўтирибсизлар? - сўради Мадали уларга яқин бориб. 

	- Ифлос экан, - деди Мурод тишларини ғижирлатиб. - Бор пулларимизни тортиб олишди. 

	- Шунақами? Қўрқманглар, мен уларнинг ҳаммасини уриб ағдардим. 

	- Йўқ-э, - ўринларидан туриб кетишди йигитлар. - Қанақасига?

	- Шунақасига, - ғурур билан жавоб қилди Мадали. - Ҳозир учаласиям беҳуш ётибди. Яхшиси, қочиб қолинглар! ўзига келса, қидириб чиқишлариям мумкин. 

	- ОҚайни, энди нима қилмоқчисан? - сўради Бахтиёр. - Юртга кетасанми?

	- Йўқ, - деди Мадали хазин товушда. - Сизларга ҳамроҳ бўлолмайман. 

	- Нега?

	- Қиладиган ишларим бор. Мана, пулларни олинглар! Менга пулнинг кераги йўқ. 

	- Қўйсанг-чи! - дейишди йигитлар бараварига гарчи пулни олгилари келиб турса ҳам. - Пулингни ўзингга олиб қўявер!

	- Олинглар! Айтдим-ку, менга пулнинг кераги йўқ. 

	Йигитлар ортиқча савол беришмади. Аҳволлари шу пулларсиз танг қолишини аллақачон англаб етишганди. Шукур қилиб Мадали узатган пулларни олиб, у билан қуюқ хайрлашишди. 

	- Юртдагиларнинг ҳаммасига менинг саломимни етказарсизлар! - бу сўзни Мадали зўрға тилига чиқарди. Сал қурса, йиғлаб юбораёзди. 

	Бироқ ўзини тутиб икки йигитни ҳам маҳкам бағрига босди. 

	- Хайр, энди оқайнилар! Насиб қилса, бир кун яна кўришармиз!

	 

	* * *

	Мадалига йигитларнинг қаерга бориши, нима иш билан машғул бўлиши қизиқ эмасди. Асосийси, уларнинг мушкулини осон қилганидан хурсанд ҳолда катта йўл бўйлаб қоронҚиликда чопиб борарди. Чопганида ҳам шунчаки чопмас, бутун аламлари бўғзига тиқилган кўйи астойдил чопарди. Юрагининг туб-тубига чўкиб қолган юрт соқинчи ташқарига отилиб чиқадигандек югурарди. Шу пайт орқадан машина чироқи Мадалининг қўлини ёритиб юборди ва у секинлаб орқасига ўгирилди. Машина анча яқин келиб қолгач, бирдан тезликни камайтирди ва бир-икки сигнал берди. Мадали ҳайрон эди. У хаёлида бояги уч йигит қувиб келди дея ўйлаб, ўзини зудлик билан йўл четига олди. Афсуски, машина ўтиб кета қолмади. Рўпарасига етганда қаттиқ тормоз берди. 

	“Тамом, ўйлади Мадали. Машинада камида беш киши бўлиши аниқ. Ифлос Боря шерикларини бошлаб келди, шекилли. Муродлар нима қилди экан? ўлдириб юборишмаган бўлса бас!”

	Адашибди. Машинадан буткул бошқа одам тушди. Мадалининг қаршисига келиб тўхтаб, юзига фонар ёқиб тўғрилади. Не кўз билан кўрсинки, рўпарасида ўзи касса эшиги ёнида алдаб паспортини ўҚирлаган йигит турарди. 

	- Хўш, қалайсан, ҳамқишлоқ? - деди у жилмайиб. - Жуда учар экансан-ку!

	Мадали индамади. 

	Бир кўнгли ҳозирнинг ўзида битта “приём” билан йигитни тинчитиб қўймоқчи ҳам бўлди. Бироқ ичкаридагиларни ўйлаб қолди. 

	“Россияликлар ёнида қурол ҳам олиб юришади деб эшитгандим. Бу йигит ўрисларни бошлаб келган бўлса, отиб ташлашлари мумкин. Яхшиси, унга тан бериб паспортини қайтариб берганим маъқул”. 

	- Бўпти, мендан нима истайсан? - сўради Мадали совуққонлик билан. - Паспортингни қайтариб берсам, қутуламанми, сендан?

	- Йўқ! - деди йигит. - Паспортни шундоқ ҳам қайтарасан. Қочиб қаерга борардинг?!

	- Унда нима қилай?

	- Машинага ўтир!

	- Нега?

	- ўтирганингдан кейин биласан. 

	- ўтирмасам-чи?

	Йигит пальтосининг чўнтагидан тўппонча чиқариб, Мадалига тўғрилади. 

	- Итдай ўлиб кетасан. 

	Шундагина Мадали адашмаганига яна бир бор амин бўлди. Нимаям қилсин? Омади юришмади. Яна бандитлар қўлига тушди. Буёқига тақдири нима кечади, Худонинг ўзига аён. Курсдан-ку, энди умидини узиб қўя қолса бўлади, шекилли. 

	- Чиқсам чиқибман-да! - баланд овозда сўзланиб қўйди Мадали ва машина томон юрди. - Зўр келсаларинг, жонимни оласан!

	Машинанинг орқа эшиги Мадали яқин келгач, оҳиста очилди. 

	- ўтир! - буюрди орқасида турган йигит. 

	- ўтираман ҳам. 

	Мадали шошилмасдан машинага кириб ўтирди. 

	Шу заҳоти ёнидаги кимса салон чироқини ёқиб юборди. Йўқ! Бунисини умуман кутмаганди! Тушига ҳам кирмаганди бундай бўлиши! Мадали ёнидаги сержантнинг таниш чеҳрасини кўрди-ю, қувончдан бақириб юбораёзди. 

	- Сиз?

	- Ҳа, биз! - дея олдинги ўриндиқда ўтирган бошқа кимса Мадали томон ўгирилди. 

	Бу кимса уни самолётгача кузатиб келган лейтенант эди. 

	- Табриклайман, курсант! - йўл узатди лейтенант. 

	- Нима билан, ўртоқ лейтенант? - ҳамон ишонқирамай сўради Мадали. 

	- Биринчи имтиҳонни аълога топширдинг!

	- Ахир, ҳали муддати етмади-ку!

	- Бунинг аҳамияти йўқ, - деди сержант. - Энг асосийси, барча топшириқларни бажардинг. 

	- Энди навбатдаги имтиҳонга тайёргарлик кўрасан, - қўшиб қўйди лейтенант. - Лекин буниси анча оғир кечади. 

	- Йигитлар қалай? - сўради Мадали сабри чидамай. - Курсдошлар яхшими?

	- Уларнинг атиги икки нафаригина синовдан ўта олди. ўша икки курсантнинг бири сенсан. 

	- Қолганлари-чи?

	- Қолганларини армияга жўнатдик! - қаҳ-қаҳ отди сержант.

	Кулгуга сержант, кетидан ҳайдовчи ҳам жўр бўлди. 

	Кейин билса, ўзи касса рўпарасида паспортини ўҚирлаган йигитни ҳам лейтенант махсус ёллаган экан. 

	Энг алам қиладигани, Мадали курсдан бор-йўқи беш чақирим узоқликда ташлаб кетилган. Агар лейтенант кула-кула шу ҳақда ҳикоя қилиб бермаса, ҳамон ақли етмай ўйланиб юрарди. 

	Улар йўл-йўлакай паспорти йўқолган йигитни уйига ташлаб қўйишди. 

	Лейтенант Мадалидан унинг паспортини ҳам олиб бергач, яна қўлига бир даста пул ҳам тутқазганини Мадали ўз кўзи билан кўрди. Раҳбарларнинг нақадар айёр эканликларига тан берди. 

	Аммо ғиқ этмади. 

	Биладики, ортиқча саволларни лейтенант ҳам, сержант ҳам ёқтиришмайди. 

	Эсон-омон курсга етиб олганига хурсанд бўлиб қўя қолди. 

	 

	* * *

	Мадали курсда ўқиш асносида бир нарсага кўника олганди. Уйидагиларни соқинса, хат ёзади. Билади. Жавоби барибир келмайди. Лекин ёзаверади. Шундай қилса, худди уларни кўргандек, тўйиб суҳбатлашгандек, хотиржам тортади. Кўнгли кўтарилади. 

	Шу кеча ҳам яна онасига хат ёзишга тутинди. 

	“Эна, яхши юрибсизми? Отам ҳам яхшими? Қўшнилар-чи? Суйди холамнинг қўйи ҳалиям эгиз туғяптими? Негадир ўша қўйни тез-тез эслайвераман. Мендан хавотир олманглар! Жуда яхши юрибман. Ҳалиям ўқишдаман. Умид қиламанки, тез орада кўришсак керак. Сизларни жудаям соқиндим. Қанийди, кўришсак, тўйиб-тўйиб гаплашсак. Туш кўрибман. Яна ўша туш. Мавлуда бир четда хафа бўлиб турганмиш. Мен бўлсам, катта кўчада қочиб бораётганмишман. Сиз ва отам иккалаларинг мени қувлаб кетаётганмишсизлар. Эна, бу шунчаки туш-а? Хатни олганингиздан кейин отамга тиловат қилдириб юборарсиз. Бўпти, кўришгунча хайр! ўғлингиз, Мадали!” 

	* * *

	Эрта тонгда сержантнинг товушидан уйғониб кетди. 

	- Хўш, курсант, мириқиб ухладингми? - сўради у каравот тепасига келиб. - Бўпти, тур энди! Командирлар сенга раҳм қилишди бугун. 

	- Нега? - Мадали ўрнидан сапчиб турди-да, қутича устига ташлаб қўйилган погонсиз кийимларни кия бошлади. 

	- Ҳозир сени икки аскар зўр жойга олиб боради, - тушунтирди сержант. 

	- Қанақа жой?

	- Буни борганингдан кейин биласан. Тез ташқарига чиқиб, нонушта қил!

	- Хўп бўлади!

	Мадали сержант ҳамроҳлигида курс ошхонасида тўйиб овқатланди. Сўнгра сержант уни марказий дарвозага олиб борди. У ерда турма машиналарига ўхшаш машинада икки аскар кутиб турарди. Мадали етиб келиши ҳамоно улардан бири пастга тушиб, чўнтагидан қора тасма чиқарди. 

	- Кўзларингни бойлаб қўйишга мажбурман! - деди у сержантга кўз қисиб. 

	- Н-нега? Тинчликми?

	- Ортиқча саволлар берилмасин, курсант! - деди сержант. - Буйруқни бажар!

	- Хўп бўлади!

	Мадалининг кўзларини боғлаб машинага ўтқазишди ва эшикни ташқарисидан қулфлаб қўйишди. 

	- Ишқилиб турмага бўлмасин-да! - ўйларди Мадали қоронҚиликда пайпаслана-пайпаслана, ўтириш учун қулайроқ жой қидириб. - Нима айб қилдим ўзи? Нега мени бу исқирт машинага қамашди? Лейтенант аълога топширдинг деганди-ку!

	Машина узоқ йўл юрди. Гоҳ ўнгга, гоҳ чапга бурилганини Мадали сезиб турди. 

	Чамаси, ярим соатча ўтгач, қаердадир тўхтади. 

	Ҳеч қанча ўтмай, эшик шарақлаб очилди. 

	- Қани, ташқарига! - бу аскарнинг товуши эди. 

	Мадали эҳтиёткорлик билан пастга тушиб олди. Шундан сўнг унинг кўзларини тасмадан бўшатишди. 

	Қараса, гавжум шаҳарча. Шундоқ рўпарадаги эшикка, “Ресторан” деб ёзиб қўйишибди. 

	Ҳеч нарсага тушунмай, аскарга савол назари билан боқди. 

	- Нега ҳайрон бўласан? - деди аскар унинг ҳолатини пайқаб. - Ресторанга кирасан. Бу ерда ҳозир дискотека кетяпти. Айнан ҳарбийлар учун ташкил қилишган. Қизлар билан мириқиб рақс тушасан, дам оласан. Тўрт соатдан сўнг ўзимиз олиб кетамиз, уқдингми?

	- Уқдим. 

	- Унда марш!

	Мадали кулимсираб ресторан эшиги томон йўл олди. 

	Барибир ҳануз ишонгиси келмас, тез-тез орқасига қараб қўярди. 

	 

	* * *

	Дам олишлар ортда қолди. Эртасига эрталабоқ уни курс раҳбари - шахсан полковникнинг ҳузурига олиб киришди. 

	Полковник узоқ вақт Мадалининг шахсий “дело”сини титкилаб ўтирди. 

	Ниҳоят бошини кўтариб қаршисидаги Мадалига жилмайиш қилди. 

	- Қойилман! - деди у. - Имтиҳонни аълога топширибсиз. Табриклайман! Хўш, буёқига ҳам тайёрмисиз?

	- Худди шундай, ўртоқ полковник!

	- Жуда яхши-и! Тайёр бўлсангиз, қисқача тушунтириб ўтаман. Иккинчи имтиҳон жуда оғир бўлади. Биринчисига ўхшаб табиат қўйнида, одамлар орасида юрмайсиз. Аксинча, хоналарга қамалиб олганча синовлардан ўта бошлайсиз. Агар курсда дарсларни яхши ўзлаштирган бўлсангиз, ўйлайманки, бунисиниям аълога топшира оласиз. Айтиб қўйишим шарт: имтиҳонни топшириб бўлишингиз билан лойиғ деб топилсангиз, маълум вақт сизга таътил берилади. 

	- Уйимгами? - ҳовлиқиб сўради Мадали. 

	- Балки уйингизгадир! Буни вақт кўрсатади. Ҳозир эса, хонангизга боринг-у, бугун яхшилаб дам олинг. Эртага тонг маҳали имтиҳонлар бошланади. 

	Мадали полковник ҳузуридан терисига сиғмай чиқди. 

	Тўғри-да, ниҳоят уйга боришга рухсат бериларкан! Бундан ҳам ортиқ байрам борми, ахир!

	У хонаси томон кетиб бораркан, ҳовлининг бўшаб қолганини кўриб ачинди. Яқин-яқинларда ҳам бу ерда курсантлар у ёқдан-бу ёққа ўтиб туришар, гарчи бир-бирлари билан гаплашишмаса-да, одам зерикмасди. 

	Ҳозир эса ҳаммаёқ ҳувиллаб қолибди. Аҳён-аҳёнда офицерлар бир-бир ўтиб қолишини ҳисобга олмаса, ҳеч ким йўқ. Мадали ана шу манзарадан бироз маъюс тортиб секин хонасига кирди ва каравотга ўзини ташлади. У биларди. Кўнгли сезиб турарди. Эртанги имтиҳонлар ҳақиқатан жуда оғир кечади. Ишқилиб, бунисини ҳам аълога топширсин! Мавлуданинг олдида юзи ёруғ бўлсин!

	 

	***

	 

	Мадалини эрта тонгда уйғотишди. Жисмоний машқлар ва нонуштадан сўнг узунлиги тахминан икки юз метрларга чўзилган бир бино ичкарисига олиб киришди. 

	ҲАЙрон бўлди. Негадир бирорта курсант кўринмасди. Фақат Мадалигина бутун бошли бино ичкарисида кетиб бораяпти. Қолганлар қани? Тўғри, бу ерга қайтган куни ҳам ҳеч кимга кўзи тушмаган. Сўрашга ботинолмади. Наҳотки, шунча курсант орасидан фақат уни танлаб олишган бўлса? Нега?

	Ёнида кетиб бораётган сержантга ортиқча саволлар бериш бефойда. Барибир жавоб бермайди. 

	Бино ичкариси жуда узун йўлакдан иборат эди. Бир тарафида деразалар. Иккинчи томонда хоналар жойлашган. 

	Улар деярли йўлак охиригача юриб боришгач, сержант Мадалини хоналардан бирига олиб кирди. 

	Хона анча кенг. Деворларга катта-катта экранлар ўрнатилган. Шифтнинг ҳар-ҳар ерида камералар. 

	Сержант чироқни ёқди. Мадалига эса хона ўртасига - полга ўтиришни буюрди. 

	- Мана шу хонада навбатдаги имтиҳонни ўтайсан, - тушунтира бошлади у. - Курсда ўзлаштирган машғулотларни амалда қўллаш фурсати етди, курсант!

	- Мен нима қилишим керак? - тортиниброқ сўради Мадали. 

	- Эсингдами, бир пайтлар сени муаллимлар узоқ вақт бир жойда қотиб ўтиришга, сабр қилишга, ўтирган кўйи қоматингни тик тутиш ва, ҳатто нафас товушингни ҳам эшиттирмасликка ўргатишганди. Эсладингми?

	- Ҳа, эсладим, - жавоб қилди Мадали. - Охирги марта етти соат шу тахлит ўтиргандик. 

	- Жуда тўғри. Аммо бу гал ўтириш муддатинг чегараланмаган. Қанча керак бўлса, шунча ўтирасан. Чироқ ўчирилади. Маълум муддатдан сўнг, экранларнинг барчаси ишга тушади. Уларда турли фигуралар айлана бошлайди. Сенинг фигуранг учбурчак шаклида бўлади. Ана ўша фигурани экранларнинг биридан топа билишинг, сўнгра овоз чиқариб бу ҳақда бизга маълумот беришинг зарур. Билиб қўй, фигура кўринган вақтда ҳажми, код рақамлари, мақсади - ҳамма-ҳаммаси маълумотингдан жой олади. Агар бирор маълумот нотўғри айтилса, имтиҳонни қайтадан топшира бошлайсан. Биламан, сенга осон бўлмайди. Овқатсиз, ҳатто, сувсиз ўтиришингга тўғри келади. Айтганча, кутилмаганда душман бу хонага бостириб кириши ва сенинг чарчаган кўзларингга кучли нур таратадиган тўппонча тўғрилаб қолиши ҳам мумкин. Агар нур кўзларингга аниқ бориб тегадиган бўлса, бир умр сўқир бўлиб қоласан. Шуни унутма!.

	Сержант сўзини тугатиб чироқни ўчирди ва темир эшикни ташқарисидан қулфлади. 

	 

	* * *

	Сукунат чўкди. Мадали ўргатилганидек, хона ўртасида тиз чўкканича жим ўтирарди. 

	Курсда айтишган. Нафақат нафас олиши, ҳатто, тупугини ютиши ҳам баданининг баъзи жойларига ўрнатилган мини микрофонлар орқали кузатув нуқтасига етказиб берилади. Шунинг учун гавдасини тўғри ушлаши, бирор аъзосини қимир этказмасдан тутиб туришга мажбур. Лекин аксига олгандек, тез-тез оқзига тупук тўлаверди. 

	Йўқ, Мадали гавдасини ҳарқалай профессионал даражада руҳига бўйсундира олди. Ҳозирги ўтиришида танасидаги тукларгача “ўлик” ҳолатига кирганди. 

	Ана, экранлар ёқилди. 

	Аввалига қайсидир машҳур рус қўшиқчисининг клиплари намойиш этила бошланди. 

	Албатта, бу чалғитувчи намойиш. Агар шу қўшиқчига маҳлиё бўлиб қолса, гавда ўзига бўйсунишдан тўхтайди. Мушаклар сал қимирласа ҳам тамом! Чироқ ёқилади-ю, хонага яна сержант кириб келади. 

	Кўрибсизки, имтиҳон қайтадан бошланади. 

	Орадан икки соат ўтди. 

	Ҳамон мусиғий клиплар намойиш этишарди. 

	Мадали жуда чанқади. 

	Аксига олиб ичкари негадир қизий бошлади. 

	Мадалининг пешанасидан оққан терлар юзлари оша бўйнига, сўнгра пастроққа оқиб тушмоқда. 

	Хайрият, клиплар тўхтаб, экранда сержант айтган фигуралар пайдо бўлди. 

	Аммо улар орасида Мадалининг учбурчаги кўринмайди. 

	Орадан тўрт-беш... ўн... ўн икки соат ўтди. 

	Ҳамон учбурчакдан дарак йўқ. 

	Афсуски, экранлардан кўз узишга унинг ҳаққи йўқ. ўтказиб юборса, шунча азобланганлари бир пул бўлади. Энг оғири, ўлик ҳолатда ўтиргани етмай, тўрт девордаги экранларни гавдани қимирлатмаган ҳолда кўзлар ёрдамида кузатиши лозим эди. Ана шу туфайли Мадалининг кўзлари жуда чарчади. Ҳатто, оқрий бошлади. 

	Йигирма бир соат. Ҳамон учбурчак кўринмайди. 

	- Наҳотки, мени алдашди? - кўнглидан ўтказди у. - Учбурчак йўқ-ку! Тоқатимни синашяптими ёки?

	Ана, экран остидаги вақт ҳисоблагич йигирма тўрт соатни кўрсатяпти. 

	Мадалининг мушаклари, бўйин томирлари қотиб қолгандек, қаттиқ полга қадалган тиззалари ҳеч нарсани ҳис этмас, лаблари қуруқшаб, миясида кучли оқриқ пайдо бўлди. 

	Шу тобда рўпарадаги экранда учбурчак фигура айлана бошлади. 

	- Хайрият! - Мадали қувончи ичига сиғмай шоша-пиша унинг ҳажми, коди ва шу тахлит бошқа маълумотларни миясига жойлай бошлади. 

	Эсида тўлиқ сақланиб қолганига амин бўлгач, оҳиста товуш билан уларни такрорлашга тушди. 

	Йўқ. Улгурмади. 

	Кутилмаганда қаердадир тарақлаган товуш эшитилди. 

	Мадали шоша-пиша ўрнидан турди. 

	Бундай аҳволда ўрнидан қўзғалишнинг ўзи осон эмасди. Сал бўлмаса юзтубан йиқилаёзди. Шунда ҳам ўзини қўлга олиб товуш келган тарафни тахминан аниқлашга уринди. 

	Яна кечикди. То фаҳмлаб олгунича, хона эшиги очилиб кўзларига кучли нур шуъласи урилди. 

	Мадали тезда қўллари билан кўзларини тўсди. 

	— “Сержант тўғри айтган шекилли, —  ўйлади у ортга тисланиб. — Бу душманлар!”

	- Қани, кел! - таваккал қичқирди Мадали бурчакка қисилиб олганича. - Мен тайёрман! Эркак бўлсанг, йўл билан ҳужум қил! Ташла, қуролни!

	Унинг ҳайқириқига ҳеч ким жавоб бермади. 

	Аксинча, номаълум қадам товушлари жуда секинлик билан яқинлашиб келди. 

	Мадали билдики, бу ерда душман ёлғиз эмас. 

	Қўлларини олдинга чўзиб ҳужумни қайтаришга шайланди. 

	Яна кеч қолди. 

	Орқадан бўйни аралаш келиб тушган кучли зарба Мадалини полга қулатди. 

	Шундан сўнг бир неча оёқ уни кетма-кет тепкилай бошлади. 

	 

	* * *

	Мадали полда ётган кўйи тепкилар зарби туфайли у ёқдан-бу ёққа юмалаб бориб келар, ҳатто иҳлашга улгуролмасди. 

	Бир маҳал номаълум кимсалар тепишдан тўхташди. Кимдир уни ёқасидан бўқиб юқорига кўтарди. 

	Шу заҳоти чироқ ёқилди. 

	Мадалининг соқ жойи қолмаганди. Бурнидан оқаётган қон кийимларини булғаб ташлаганди. 

	У зўрға кўзларини очиб қаршисидагиларни танишга уриниб кўрди. Ёқасидан бўқиб турган ҳам, икки ёнида гердайганича тиржайиб турган басавлат йигитлар ҳам буткул бегона эди. Бирортасини таний олмади. 

	- Мендан нима истайсизлар? - аранг тилга кириб сўради Мадали қонталаш лабларини қаттиқ тишлаб. 

	- Агар шу саволни яна бир марта такрорласанг, ўласан! – деди рўпарасидаги мўйловли, кенг елкали, юзларини чандиқ босган йигит. - Қани, бунинг йўлларини кишанланглар!

	Қолган икки йигит Мадалининг йўлларини орқага қайириб кишанлашди ва турта-турта йўлакка олиб чиқишди. 

	Йўлакнинг бошқа бир четига етиб боришгунча орқаси аралаш яна уч-тўрт тепки келиб тушди. Мадали индамади. Чидади. Гарчи нималар бўлаётганини тушунмаса-да, тишини тишига қўйиб, бу ҳодисанинг охирини кутди. 

	Йигитлар йўлак охирига етишгач, улардан бири полга тўшалган гиламнинг бир четини кўтарди. У ерда тахтадан ясалган қопқоқ бор экан. ўшани кўтарганди, зинапоя кўринди. 

	- Қани, туш! - буюрди йигитлардан бири Мадалига. 

	Мадали итоат билан зиналардан пастга туша бошлади. 

	Ертўла ҳам ёруғ эди. Рўпарасида яна бир темир эшик пайдо бўлди. Очишди ва Мадалини туртиб ичкарига киритишди. 

	Бу ерда ёши анча улуғ, аммо нигоҳлари совуқ бир эркак ўтирарди. 

	- Курсига боғлаб қўйинглар бу нусхани! - деди йигитиларга у. 

	Улар, сўзсиз, Мадалини оғир курсига арқон билан айлантириб боқлашди. 

	- Вей, - эркак унинг тепасига келиб ўдағайлай кетди. -Муштлашишни биласанми ўзи? Қайси отхонада ўқигансан?

	Мадали жавоб ўрнига эркакка аламли кўзлари билан тикилиб қаради. 

	- Нега индамайсан? - сўрашда давом этди эркак. - Бу туришда биринчи кунданоқ итдай ўлиб кетасан-ку!

	- Нима қилишим керак эди? - деди Мадали томоқига ёпишиб қолган қонлардан асаби қўзғаб. - Эркак киши қоронҚиликда бехосдан зарба бермайди. 

	- Шунақами? Яхши, ҳозир сени арқондан бўшатамиз. Қани, ёруғликда қандай ҳимояланаркансан!

	Эркак Мадалини арқондан бўшатишга буюрди. Қўлларидаги кишанни ҳам ечиб ташлашди. 

	Тепкилар зарби уни ҳолдан тойдирган бўлса-да, юрагидаги алам тинчлик бермасди. 

	Ахир, у қишлоқда юрган вақтларида ҳам бирор зарбани жавобсиз қолдирмаган! Албатта, аламини олган! Нега бугун ожиз қоляпти? Булар ҳам ўзига ўхшаган одам-ку!

	Мадали руҳан танасидаги кучни бир нуқтага жамлаб турди-да, рўпарасида тиржайиб турган йигитлардан бирига калла солди. 

	Йўқ, бу гал ҳам хатога йўл қўйди, шекилли! Ёнидагиси, кетидан учинчиси унга мушт солди. Улар шу қадар устомонлик билан зарба беришардики, Мадали қўлини кўтаришга улгура олмасди. 

	- А-а-а-а! - Мадали зарбаларга дош бера олмай бақира бошлади. 

	Охири уч тарафдан ёҚилиб келган муштлар уни қайтадан полга қулатди. 

	Йигитлар шу заҳоти калтаклашдан тўхташди. 

	Кимдир челакда совуқ сув келтириб Мадалининг бошига сепди. Шундан кейингина унинг кўзлари очилди. Аъзойи бадани оқриқ зарбидан симиллаб борарди. 

	Яна ўрнидан турғазиб курсига боқлашди. 

	- Йўқ, бунақаси кетмайди, - деди эркак. - Сен оқриқлардан устун келишинг лозим. Бу туришда узоққа боролмайсан. Бақиришингни қара! Бу калтаклар нима бўпти?! Ҳаётда жосусни фақат ўлим таъқиб қилиб боради. Сени шундай қийноқлар кутадики, агар манавинақанги урҚочи итга ўхшаб акиллайверсанг, ўлиб кетасан. Сен ҳар бир зарбани худди сариёқдай қабул қилиб оладиган бўлишинг керак. Темир тахлит бўлишинг зарур. Хўш, тайёрмисан?

	Мадалига бу гаплар жуда қаттиқ таъсир қилганди. Эркак ҳақ. Курсда ҳам кўп калтаклар еган. Лекин ҳар гал бақир-чақир қилиб бутун ҳовлини бошига кўтараверарди. 

	ўзини йўлга олиши керак. Руҳни ўзига бўйсундира олмаса, ўзига қийин бўлади. 

	- Мен тайёрман! - деди шишиб кетган кўзларини базўр очиб эркакка тикиларкан. 

	- Жуда яхши, тайёр бўлсанг! Навбатдаги машғулотнинг олдида ҳозирги муштлар, тепкилар чикора! 

	Эркак секин нари кетиб, бошқа курсида турган сумкани очди-да, йўғон бир игна чиқариб, яна Мадалининг тепасига қайтди. 

	- Манови игнани кўряпсанми? - сўради у. 

	- Кўряпман. 

	- Ҳозир тирноқларинг орасига бир-бир тиқиб ола бошлайман шуни. 

	- Нима? Йўқ!

	- Ҳовлиқма! Биламан, жонинг ёмон оқрийди. Лекин начора! Сен игналар зарбини ҳис этмай қолгунингча, машғулот давом этаверади. 

	- Бу иш қўлимдан келмайди, - деди Мадали игнадан кўз узмай. 

	- Қўлингдан келади. Келмаса, мажбурлаймиз. Қани, бошладик!

	Игнани аввал кўрсаткич бармоқи тирноқи орасига тиқди. 

	- А-а-а!

	Бақирмасликнинг иложи йўқ. Игна ҳар тирноқ орасига кира бошлаганида, худди жони оқзидан отилиб чиқиб кетаётгандек сакраб-сакраб кетарди. 

	Машғулот тахминан ярим соатлар давом этди. Мадалининг ҳар бир тирноқидан тизиллаб чиққан қонлар шими-ю, курсигача бўяб ташлади. 

	У охири оқриқни ҳис қилмай қўйди. 

	Сўнгги бор игна тирноқига йўналтирилганида, ҳушидан кетиб бораётганини ҳис этди. 

	Орадан кўз очиб юмгунчалик вақт ўтмасдан боши шилқ этиб елкасига тушди. 

	 

	* * *

	Тепасидагилар ҳали-бери бу оғирдан-оғир машғулотларни тўхтатмоқчи эмасди. Тирноқ машғулотларидан сўнг Мадалини яна совуқ сув билан ўзига келтиришди. Шу тобда унинг аҳволи жуда танг эди. Аъзойи бадани калтаклар зарбидан моматлоқ бўлиб кетан, юз-кўзларидан, тирноқларидан ҳамон қон оқарди. 

	- Энди шу аҳволда муштлашишни ўрганишинг лозим, - уқтирди эркак. 

	- Мен... муштлашишни биламан! - Мадалининг овози ҳам аранг эшитиларди. 

	Шундай деб эркакка аянчли нигоҳ ташлади. 

	- Сенинг ҳозирги ҳолатингни тушунаман, - деди у. - Бироқ сен билган муштлашиш билан душманни енгиб бўлмайди. Душман ўта шафқатсиз ва қонхўр. Сенинг йўлларинг эса кўчадаги уришқоқ йигитларникига ўхшайди. Пала-партиш ҳаракатланяпти. ўзинг ўйла, манови йигитлар ҳам сенинг тенгқурларинг. Аммо уларнинг зарбаларига қониқарли жавоб бера олмадинг! Қани, ўрнингдан тур!

	Мадали секин курсидан турди. 

	- Жуда яхши! Эсингда бўлсин, сен душманнинг оқриқ нуқталарини аниқ билишинг лозим. Хўш, шундай нуқталар қаерида бўлади?

	Мадали сўзсиз, жигарини, сўнгра ўпкасини кўрсатди. 

	- Йўқ, курсант, - деди эркак. - Сен кўрсатаётган жойлар нуқта эмас. Аксинча, объект ҳисобланади. Бу жойларга битта зарба билан таъсир этиб бўлмайди. Нуқталар манови ерда, манови ерда. Энг сўнггиси, асосий нуқталардан бири - бу жой! Агар шунга кўрсаткич бармоқинг билан бир маротаба аниқ зарба бера олсанг, душманинг шу ондаёқ ўлим топиши муқаррар. Афсуски, сен ҳозирча бу ишниям эплай олмайсан. Негаки, бармоқларинг жуда нозик ва кучсиз. Хуллас, бугундан эътиборан зарба кучингни оширишга ва аниқ зарба беришга ўрганасан. Тайёрмисан?

	Мадали истар-истамас, бош ирҚади. 

	Эркак дарҳол йигитларни қошига чорлаб машғулотларни бошлашни буюрди. 

	 

	* * *

	Йўқ, йигитлар бу гал шошилишмади. Мадалини авайлаб ҳовлига олиб чиқишди-да, бинонинг орқа тарафига олиб кета бошлашди. 

	- Мени қаерга олиб кетяпсизлар? - хавотир аралаш сўради Мадали. - Урадиган бўлсаларинг, шу ердаям ураверинглар!

	Йигитлар бу гапни эшитиб бараварига кулиб юборишди. 

	- Ким сени ураман, деяпти? - сўради улардан бири. - Ҳозир биз сени зўр жойга олиб борамиз. 

	- Қаерга?

	- Борганингдан кейин биласан. 

	Улар иккита бинони айланиб ўтишгач, тўхташди. Бу ерда кичикроқ яна бир бино бўлиб, эшиклари тахтадан ясалган эди. 

	Йигитларнинг бири бориб эшикни очди. 

	Не кўз билан кўрсинки, бу ерда жанговар итлар сақланаркан. Эшик очилиши билан темир уйларнинг панжараларини тирмалаб кетма-кет ҳура кетишди. 

	— “Тамом, — хаёлидан ўтказди Мадали. — Энди булар мени итларга талатишадиганга ўхшайди. Эҳ, қайданам шу курсга тушдим ўзи? Шундоқ ҳам аъзойи баданим оқриб, иситмам кўтариляпти-ку! Бунисига қандай дош бераман?”

	Бир йигит овчаркани етаклаб ташқарига олиб чиқди. Ит шу қадар жазавага тушгандики, худди тайинлаб қўйилгандек, фақат Мадали тарафга ўзини ташлаб ирилларди. 

	Шу орада машғулотларга бошчилик қилган эркак ҳам етиб келди. 

	- Эсингда бўлсин! - тайинлади у Мадалига. - Мана шу итни душман деб билишинг керак. Агар ҳозир қўйиб юборишса, сени еб ташлашгаям тайёр у. Вазифанг шундан иборатки, итдан қочасан. Токи чарчатмагунча ҳовлини айланиб қочаверасан. Энди бу ёқи ўзингга ҳавола. Тишлаб, юмдалаб ташламасин, десанг, жонингни асраб қолишга ҳаракат қил!

	- Кейин-чи?

	- Кейинми? Боя ўргатган усул билан итни ҳушидан кетказишга рухсат бераман. 

	- ўлдириб қўйсам-чи?

	- Катта кетма, курсант! Сен усулларни энди-энди ўзлаштиряпсан. Ҳали ўлдирадиган даражага етишинг учун кўп тер тўкишингга тўғри келади. Қани, гапни калта қил! Сергей, итни бўшат!

	Жон ширин. Мадали қандай югуриб қочганини ўзи ҳам пайқамай қолди. Ит эса ундан-да тезроқ чопарди. 

	Ана шу машғулот баҳона Мадали қанчалик тез югура олишини имтиҳондан ўтказиб олди. 

	У фақат олдинга чопарди. Биларди. Сал секинласа, ит етиб олади-ю, таппа босади. Ишониб бўладими? Бу итлар еб қўйишдан ҳам тоймаса керак. 

	Ярим соатдан ортиқроқ югуришгач, негадир итнинг тезлиги пасайди. Мадалининг ўзи ҳам бўлганича бўлганди. Секинлаб орқасига қаради. Ит ҳам чопиб келарди. Лекин тили тобора кўпроқ осилиб туша бошлабди. 

	Мадали пайтдан фойдаланиб шартта тўхтади. 

	Ажабки, ит ҳам бир одимча нарида тўхтади. Бу гал у ирилламасди. Қаршисидаги душманига тикилганича ҳансирарди, холос. 

	Мадали секин унга яқин борди. Ит ортга тисланди. 

	- Ҳа-а, қўрқаяпсанми, итдан тарқаган? - дея ўнг қўлини олдинга чўзди Мадали. - Қишлоқда сенданам баттарларини кўрганман. Улар сенга ўхшаб ўқимаган. ўирт дайди итлар. Тутиб олишса, терингни шилиб олишади. ўшаларгаям чап берганман. Қани, яқинроқ кел-чи! Кел, дедим! Келмайсанми?

	Мадали тобора ортга тисланиб бораётган итга кутилмаганда ўнг қўлининг кўрсаткич бармоқи билан зарба берди. Зарба аниқ чиқди, шекилли, ит шилқ этиб йиқилди. 

	Мадали умрида ўлаётган итни бу қадар яқиндан кўрмаган эди. Овчарка, гарчи ўлмаётган, шунчаки уйқу томирига бориб урилган бармоқ зарбидан ҳушини йўқотган бўлса-да, кўзларининг ола-кула бўлиб кетиши, оҳиста ерга ёнбошлаганча нафас олиши секинлашиши Мадалининг раҳмини келтириб юборди. Нима қилсин? Бу - топшириқ! Шу ишни қилмаса бўлмасди. Қолаверса, итга раҳми келиб ўтирса, кейинчалик командирлар айтганидек, хавфли душманлар билан қандай олишади?

	Шуларни кўнглидан ўтказиб Мадали итни елкасига олди-да, тайин этилган бино томон йўл олди. 

	 

	* * *

	Мадалига ҳордиқ чиқариш, жароҳатлари битиши учун икки кун муҳлат беришди. Лекин шунда ҳам ёлғиз қолишга, ширин хаёллар суришга, маза қилиб ухлашга имкон бўлмади. Шифокорлар хонасига кириб яраларига дорилар суртиб, зарур дармондориларни ичириб кетишгач, сержант ҳамроҳлигида бир аёл кириб келди. Ёши элликларга борган, сочлари оппоқ, кўз қарашлари жиддий бу аёл ўзини руҳшунос дея таништирди. 

	- Хўш, уйдагиларни соқиндингми, йигит? - мулойимлик билан сўради у. 

	 

	Аёлнинг бу саволи Мадалининг кўнглини бўшатиб юборди. Худди онасини кўргандек, яралари оқриб турганига ҳам қарамай ўрнидан туриб кетди. 

	- Ҳа, жуда соқиндим, - деди ҳовлиқиб. - Уйга боришга рухсат беришмоқчими?

	- Ҳовлиқма! - уни елкасидан тутиб жойига ётқизди аёл. - Сен бўлғуси жосуссан. Шуни унутма! Жосуснинг қалбида ҳеч қачон соқинч ҳисси бўлмаслиги зарур. Ҳозир биз сен билан ана шу мавзуда машғулот ўтказамиз. Қани, сержант, айтинг, компьютерларни олиб киришсин!

	Мадали ҳайрон эди. 

	Компьютер? Умрида бунақа матоҳни кўрмаган. Нима ўзи? Нима иш бажаради?

	Уч йигит орадан ҳеч қанча ўтмай, телевизор экранига ўхшаб кетадиган кичик ойнали буюмни, кетидан бўйи ўттиз, эни йигирма сантиметрча келадиган ускунани кўтариб киришди ва дарҳол токка улашди. Экранда Мадалига нотаниш қандайдир рақамлар, манзаралар намоён бўлди. 

	- Сен компьютер нималигини биласанми? - сўради аёл. 

	- Йўқ, биринчи кўриб туришим. 

	- Тўғри, чунки, бу ҳали мамлакатда кенг тарқалмаган. Фақат энг муҳим топшириқларни бажарувчи ташкилотларгагина берилган. Аммо ишонтириб айтаманки, тез орада ҳар бир одамнинг уйида шунга ўхшаш ускуналар бўлади. Бўпти, энди қулоқ сол. Ҳозир мен сенга савол бера бошлайман. Мабодо нотўғри жавоб берсанг, яъни, алдасанг, компьютер алдаганингни ошкор қилиб қўяди. 

	- Демак, мен фақат тўғрисўз бўлишим керакми?

	- Афсуски, йўқ. Мана, тасаввур қил, сен хизматдасан. ўта хавфли душманлар билан жанг олиб боряпсан. Кутилмаганда уларнинг қўлига тушиб қолдинг. Хўш, сени нима қилишади?

	- ўлдириб юборишади. 

	- Йўқ, душман аҳмоқ эмас. Аввал сендан ўзингга аён бўлган махфий маълумотларни аниқлашга ҳаракат қилиб кўришади. ўшанда сен уларни алдай билишинг лозим бўлади. 

	- Умуман айтмасам-чи?

	- Жон ширин-ку, барибир! Сени қийнашади, жонингни суғуриб олгудек калтаклашлари ҳам мумкин. Турли қийноқларга солишади. Шунда ёлҚонингга ўзингниям ишонтира олсанг, жангда Қолиб бўласан. Яъни, ёлҚон маълумотларингга уларни ишонтира оласан. 

	- Тушундим, - деди Мадали бош эгиб. 

	- Бунинг учун сен мана шу ерда ўқиб-ўрганишинг зарур. 

	- Тайёрман. 

	- Тайёр бўлсанг, бошлаймиз. Онангни соқиндингми?

	- Йўқ! - деди Мадали қатъий. 

	- Севган қизингни-чи?

	- Йўқ!

	- Умрингда ўҚирлик қилиб кўрганмисан?

	- Йўқ. 

	- Чет элда қариндошларинг борми?

	- Йўқ. 

	- Уйдагиларингга тўсатдан ёлҚон гапириб қўйганингда, афсус чекканмисан?

	- Ҳа. 

	- Умрингда одам ўлдирганмисан?

	- Йўқ. 

	- Ҳеч қамоқхона ичкарисига кириб кўрганмисан?

	- Йўқ. 

	- Компьютердан фойдаланишни биласанми?

	- Йўқ. 

	- Машина ҳайдашни-чи?

	- Ҳа. 

	Аёл савол беришдан тўхтади. Бир муддат компьютер экранида пайдо бўлган ёзувларга кўз ташлаб олгач, қайтадан Мадалига юзланди. 

	- Кўрдингми, сен компьютерни умуман алдай олмадинг. Бунақада жосус сифатида муҳим топшириқларни адо қила олмайсан. Сенга айтдим-ку, ёлҚон гапиришинг, шу ёлҚонингга бошқаларни ҳам, ўзингни ҳам ишонтира олишинг талаб этилади. Бунинг учун, аввало, сен ўзингни руҳан ишонтира олишинг зарур. Йўқ, биз сен билан яна бир неча кун шуғулланмасак бўлмайди. Ҳозир тушлик қилиб олгин. Кейин давом эттирамиз!

	* * *

	Бу машғулот анча чўзилиб кетди. Аёл бир ҳафта давомида ҳар куни эрталабдан кечгача Мадалининг хонасида ўтирар, бир хил саволлар, дашномлар давом эттириларди. 

	Ниҳоят у Мадалини ўргата олди. Ҳар бир кутилмаган саволга курсант ёлҚон жавоблар қайтарар, лекин компьютер уни фақат маъқулларди. 

	- Турмада ўтирганмисан?

	- Ҳа, ўҚирлик қилиб икки йил ўтириб чиққанман. 

	- Одам ўлдириб кўрганмисан?

	- Албатта. Ичиб ўтириб биттаси билан тортишиб қолганман ва сўйиб ташлаганман. 

	- Аёл киши билан неча ёшдан яқин алоқага киришгансан?

	- ўн олти ёшимдан. 

	- Синглинг борми?

	- Учта синглим бор. 

	- Отанг сени яхши кўрадими?

	- Кўришга кўзи йўқ. 

	- Нима учун?

	- Чунки, у ўгай. 

	- Жуда яхши, - деди ниҳоят аёл. - Бир ҳафта деганда ҳарқалай ўзлаштира олдинг. Энди сен билан бошқа аёл машғулотлар ўтказади. 

	- Сир бўлмаса, қандай машғулот? - эҳтиёткорлик билан сўради Мадали. 

	- Сир эмас. Атир-упалар бўйича мутахассис аёл бор. У анча ёш! Тағин ҳазиллашиб қўйма, курсант!

	- Йўқ-э, - Мадали хижолат тортди. - Бизга рухсат беришмайди. 

	- Мана бу гапингга қўшиламан. Хўп, омадингни берсин! Сени Худонинг ўзи асрасин!

	- Раҳмат сизга!

	Мадали бу кунни хаёл суришлар, турли орзулар уммонида чўмилиш, қолаверса, ухлаш билан ўтказди. 

	Унга ҳеч ким халал бермасди. Ҳатто, шу куни сержант ҳам қорасини кўрсатмади. Шомдан кейингина у кириб келди. 

	- Қани, курсант, энди навбатдаги машғулотга! - деди у. -Тайёрмисан? Яраларинг битиб қолдими?

	- Аллақачон битган. 

	- У ҳолда кетдик! Сени ажойиб бир аёл аудиторияда кутиб ўтирибди. 

	Мадали итоат билан сержантнинг ортидан эргашди. 

	 

	***

	 

	 

	Улар яқиндагина деворларига экранлар ўрнатиб, Мадали оғир синовларни бошидан кечирган катта, темир эшикли хонага кириб боришди. 

	 Хонанинг чироқлари ёниқ. Курсилардан бирида ўттиз ёшлар атрофидаги, қора соч, лабларига қалин қилиб бўёқ сурилган бир аёл ўтирарди. 

	Сержант ва Мадали кириб келишлари билан у ўрнидан турди. 

	- Мана, курсантимизни сизнинг ихтиёрингизга топширдим, - деди сержант кулимсираб. 

	- Хурсандман! Қани, манови ерга ўтиринг!

	Сержант чиқиб кетгач, Мадали кўрсатилган ерга чўкди. 

	- Сиз уйингизда яшаган пайтларингизда кийимларингизга атир сепиб кўрганмисиз? - сўради аёл. 

	- Тўғриси, ҳеч қачон атир сепмаганман, - жавоб қилди Мадали. 

	- У ҳолда ҳозир шу ишни уддалашингиз лозим бўлади. 

	- Нима учун?

	- Сиз бўлғуси жосуссиз. Тўғрими?

	- Ҳа. 

	- Иш давомида ўзингиз танимаган одамни атирининг ҳидидан ҳам аниқлай олишингиз керак бўлади. Айниқса, душманингиз аёлларга ўч бўлса-ю, сизга сира тутқич бермаса, ҳозир ўрганадиган машғулотингиз иш бериб қолиши мумкин. Хўш, бошлаймизми?

	- Бошлаймиз, - қизиқсиниб аёл стол устига териб қўйган атирларга боқди Мадали. 

	- Манови атирларга яхшилаб разм солинг. Буниси Германияда ишлаб чиқарилган, мановиниси французларники, буниси арабларники. Бу эса ўзимизники. Бу атирларнинг ҳаммаси фалон пул туради. 

	- Тушундим. 

	- Нимани тушундингиз?

	- Гапларингизни. 

	- Йўқ, ҳали ҳеч вақони тушунганингиз йўқ. Сизнинг вазифангиз шундан иборат бўладики, ҳар бир атирни ҳидлаб, ҳидини димоқингизда сақлаб қоласиз. Ҳидлаб бўлганингиздан кейин чироқ ўчирилади. Мен атирларни маълум масофадан туриб бирма-бир сизга ҳидлата бошлайман. Сиз эса атирнинг қаерда ишлаб чиқарилганини, номини айтиб берасиз. Адашсангиз, кўникма ҳосил қилмагунингизча давом эттираверамиз. Билиб қўйинг, машғулот қанча давом этишидан қатъий назар, сизга сув ичиш, овқатланиш тақиқлаб қўйилади. 

	- Тушундим.

	— Бўлмаса, бошлаймиз. Қани, ҳидланг!..

	Мадали атирларни бир-бир ҳидлаб чиқди.

	Шундан сўнг аёл қўлига микрофон олиб баланд овозда буйруқберди:

	—Чироқлар ўчирилсин! Сиз бурчакка бориб кутинг!

	Мадали қоронҚиликда бир бурчакка борди-да, кута бошлади. Аёл секин унга яқин келиб атирларни қайтадан ҳидлата бошлади.

	— Хўш, буниси қандай атир?

	- “Шанель”, французларники. 

	— Буниси-чи?..

	— “Красная Москва”. Москвада ишлаб чиқарилган...

	Машғулот чамаси ўн дақиқалар давом этди. 

	Ниҳоят чироқ қайтадан ёқилди. 

	- Сизнинг натижаларингиз ўндан тўрт! - деди аёл. - Атирлардан узоқ бўлганингиз кўриниб турибди. Нимаям қилардик? Машғулотни яна давом эттиришга мажбурмиз. 

	Орадан икки соатча вақт ўтди. Соат тунги ўнга яқинлашиб қолганди. 

	Аёл Мадалининг натижаларидан қониқиш ҳосил қилди, чоқи, сумкасига атирларни жойлаб ташқарига йўл олди. 

	- Сиз учун машғулот ҳали тугамади, - деди чиқиб кетаётиб. - Ҳозир олдингизга бошқа бир муаллим киради. 

	Мадали индамади. Чарчай бошлаган кўзларини ишқалай-ишқалай, курсига бориб чўкди. 

	 

	* * *

	Шу кўйи икки соатча ўтириб қолди. Ҳеч кимдан дарак йўқ. 

	— “Нима балони ўйлаб топишмоқчи булар, — ўйларди у ташқарига умидвор термилиб. — Келса кела қолмайдими? Қачон ухлашга ётаман бу туришда?”

	Хайрият, ёши олтмишларга борган, калбош бир эркак қўлида сумка билан кириб совуққина саломлашди. 

	- Сенми, қаҳрамон? - сўради у худди шундай совуққонлик билан. 

	- Ҳа, мен. 

	- Чекасанми?

	- Йўқ. 

	- Унда ишинг чатоқ, акаси! Чекмасанг, сигаретларнинг ҳидини қандай ажратасан?

	- Бунинг нима кераги бор экан?

	- Менга ортиқча саволлар бериб бошимни қотирма! Ундан кўра гапларимга қулоқ сол. Ҳозир сенинг олдингда, албатта, қоронҚиликда турли-туман сигаретларни тутатаман. Сен уларнинг турини, номини айтасан. Уқдингми?

	- Уқдим, - бўшашибгина жавоб қилди Мадали. 

	Шундан сўнг чироқлар яна ўчирилди. 

	Ҳеч қанча ўтмай, хонада сигарета тутуни кеза бошлади. 

	Эркак Мадалини йигирма қадам нарига турғазиб қўйганди. Турган еридан қичқирди. 

	- Нега аммамнинг бузоқига ўхшаб индамай турибсан? Айта қолмайсанми?..

	- “Астра”, фильтрсиз. 

	- Қаердан биласан?

	- Дадам шунақа сигарета чекарди. 

	- Шунақами?

	Бир муддат сукутдан сўнг хона ҳавоси алмаштирилиб, бошқа сигарета тутатилди. 

	- Буниси-чи?

	- Буниси... “Опал!” Фильтри бор. 

	- Қаердан биласан?

	- Биламан-да!.

	Машғулот беш дақиқача давом эттирилди, холос. 

	- Баҳоинг икки! - деди эркак қовоқ уйиб. - Қанақа эркаксанки, сигаретни бир-биридан ажрата олмайсан? Эртага яна давом эттирамиз. Турмада бўлсанг-ку, жонингни суғуриб олардим!

	Мадали сездики, бу одам қамалиб чиққан. ҲАЙрон бўлди. Нега шундай ташкилот турмада ўтириб чиққанларни таклиф қилади, ишлатади? Балки, бу ҳам иш вақтида асқотар? Ҳар ҳолда командирлар билмаса, бир иш қилишмайди... 

	Мадали соат ўн бирларга яқин хонасига йўл олди. 

	* * *

	Орадан яна икки кун вақт ўтди. Икки кун мобайнида Мадалини безовта қилишмади. Кунларни одатга кириб қолгани каби ухлаб ўтказди. Учинчи куни эрталаб сержант кириб келди. 

	- Ташқарига чиқ! - буюрди у. 

	- Қаерга борамиз? - Мадали кейинги кунларда негадир савол беришдан унчалик ҳайиғмай қолганди. Сержантнинг кўзларига тик боқиб жавоб кута бошлади. 

	- Яралар битдими? - сўради сержант жавоб бериш ўрнига. 

	- Битди ҳисоби. 

	- Янги яралар орттиришга тайёрмисан?

	- Уф-ф. 

	- Нега “уф” тортасан, курсант? Ҳали ҳаммаси олдинда. Қийинчиликлар энди бошланяпти. Қани, юр!

	Бу гал ҳам икки кун аввалги аудитория томон юришди. 

	Энди хона ойналарига қоп-қора пардалар тутиб қўйишибди. Чироқ ёқилмаса, ҳеч нарсани кўриб бўлмайди. 

	- Шу ерда кут! - тайинлади сержант Мадалини хона ўртасига олиб бориб. 

	- Нимани кутай?

	- Буйруқни!

	Сержант хонани ташқарисидан қулфлаб қўйди. 

	Жимлик. 

	Мадали ҳамон тик турган кўйи қандайдир буйруқни кутарди. 

	Чамаси, бир соатча шу тахлит туриб қолди. 

	ўтиргиси келарди-ю, “тағин тақиқлаб қўйишган бўлса, гап эшитиб қолмай” деган хаёлга бориб ўзини тиярди. 

	Бир маҳал нақ пешанасига мушт келиб тушди. 

	Зарба шу қадар кучли чиқдики, Мадали икки-уч метр нарига учиб кетди. Токи ўзини ўнглаб ўрнидан қўзғалгунича, орқасига келиб тушган тепки уни яна полга михлади. Билдики, ўзини ўнглаб, курсда ўрганган “приём”ларни йўлламаса, тағин бир неча кун оқриқлардан азобланади. 

	- Эркак бўлсанг, очиқчасига муштлаш-да, ифлос! - овозининг борича бақириб юборди у. Ва даст ўрнидан туриб ортга тисланди. Бу қарори тўғри эди. Гарчи кўзлари ҳеч нимани кўрмаса-да, келаётган муштларни овозидан англаб, худди ўша нуқтага жавоб зарбаси бера бошлади. Иккинчи-учинчи тўғри йўналтирилган зарбадан сўнг кимларнингдир полга гурсиллаб қулагани эшитилди. 

	Хонани сукунат қоплади. Бироқ Мадали бўшашишга қўрқарди. Яна қайсидир томондан учиб келадиган муштни кутиб ҳушёр турарди. 

	Келмади. 

	Тўсатдан чироқлар ёқилди. 

	Қараса, икки йигит полда беҳуш ётибди. 

	- Баракалла! - бу сафар аудиторияга шахсан полковникнинг ўзи кириб келиб Мадалининг елкасига қоқди. - Хайрият, тўккан терларимиз беҳуда кетмаяпти экан. Хўш, қалайсан энди, азамат?

	- Яхшиман, - кулимсираб бош эгди Мадали. 

	- Машғулотларни яхши ўзлаштиряпсан. Фақат бир нарсани унутма! Бу шунчаки машғулотлар, холос. Ҳаётда эса бундан ўн чандон даҳшатли ҳодисаларга дуч келишинг мумкин. Шундай экан, ҳар бир ўргатганимизни такрор ва такрор эгаллашга ҳаракат қил! Ҳеч қачон шуғулланишдан тўхтама!

	- Хўп бўлади, ўртоқ полковник!

	- Энди бориб дамингни ол! Эртага тонгда жўнаб кетасан. 

	- Қаерга? - беихтиёр сўради Мадали гарчи командирлар саволни ёқтирмасликларини унутмаган бўлса-да. 

	Бироқ полковникнинг юз тузилиши ўзгармади. 

	- Борганда биласан, - деди гапни калта қилиб. - Аввал яхшилаб дам олишинг керак. Бор, қаҳрамон!

	Мадали шу ерга келганидан бери биринчи маротаба бир ўзи ёлғиз, сержантнинг ҳамроҳлигисиз ташқарига чиқди ва хонаси томон йўл олди. 

	 

	***

	Эрта тонг. Соат бешга бонг урганда Мадали ухлаётган хона чироқи ёқилди.

	- Подъём!.. -  йўғон, ёқимсиз товуш қулоғига чалинганданоқ сапчиб ўрнидан турди.

	Тепасида нотаниш, бўйи икки метрча келадиган бадбашара икки йигит тиржайиб туришарди.

	- Тез кийиниб, ташқарига чиқ, машина кутяпти! - буюрди улардан бири.

	Мадали сўзсиз кийинди ва ваннахонада юз-қўлини чала-чулпа ювиб ташқарига отилди.

	Ҳақиқатан, дарвоза олдида ўзини қачонлардир вертолётгача кузатиб қўйган машина турарди.

	Эшик олдида сержант полковник билан нималардир тўғрисида гаплашиб турган экан. Уни кўриб иккови ҳам олдинга қараб юришди.

	- Қаҳрамон уйқуга тўйгандир-а? - ҳазиллашган бўлди полковник.

	Мадали тортинган кўйи бош эгди.

	- Болам, - деди полковник унинг елкасига қоқиб. - Бу галги синов охиргиси. Лекин сенга жуда қийин бўлади. Машаққатларга ён бериб қўйма. Токи шунча ўрганганларинг, бошингдан кечирганларинг бир пул бўлиб қолмасин. Тайёрмисан?

	- Худди шундай! - қаддини ғоз тутиб жавоб қилди Мадали.

	- Баракалла! Қани, у ҳолда машинага!

	Мадали бир сакраб машинага чиқди. Ортидан уни уйғотган икки барваста йигит ҳам чиқиб ўтирди.

	Машина шу заҳоти ўрнидан қўзғалиб, номаълум манзил томон жўнади.

	 

	* * *

	Улкан самолёт фақат учовини олиб узоқ парвоз қилди. Шу лаҳзалардагина Мадали ўзи қанчалар ватанга кераклилигини, танлаган касби оғир ва масъулиятлилигини юракдан ҳис этгандек бўлди. Чунки фақат ҳукумат раҳбарларигина алоҳида самолётда ёлғиз уча олишларини телевизорда кўрган. Ҳозир эса унинг ўзини қаерларгадир олиб кетишяпти. Демак, у кимларгадир керак...

	Аммо қаерга олиб боришади? Нима иш қилади у ерларда?.. Буниси маълум эмасди. Ёнида тумшайганча кетиб бораётган йигитлар ҳам фақат сукут сақлашар, ҳатто, ўзаро гаплашишмасди...

	Самолёт пастлай бошлади. Мадали беихтиёр иллюминатордан ташқарига кўз ташлади.

	Ажабо!.. Улар бепоён океан устидан учиб ўтиб боришарди.

	— “Қандай гўзал-а, — кўнглидан ўтказиб жилмайди у. — Умримда бунақанги катта сувни кўрмагандим! Қанийди, шу ерларда маза қилиб чўмилсам!..”

	Самолёт яна ўн дақиқача парвоз қилгач, кичик бир аэропортга келиб қўнди.

	Йигитлар Мадалини ташқарига олиб чиқишди ва сал нарида турган вертолёт томон бошлашди.

	Бу ерларда кун анча исиб қолганди.

	- Баҳор келибди-да! - ўйлади Мадали. - ўқиш билан бўлиб фаслларниям унутиб юбордим, шекилли...

	- Ҳозир одам оёғи етмайдиган бир оролга борамиз, - ниҳоят, йигитларнинг бири сўз қотди.

	- ўша ерда яшаймизми? - қизиқсиниб сўради Мадали.

	- Ҳа, бир ҳафта давомида худди ўша оролда яшаймиз. Синовларни ўша ерда ўтайсан.

	- Сизлар синайсизларми?

	- Албатта.

	- ўзи кимсизлар? Танишиб қўйсак ёмон бўлмасди.

	- Хизматни бошлаганингда танишамиз. Ҳозирча ортиқча саволлар бериш тақиқланган сенга.

	- Тушундим. 

	Вертолёт кўз очиб-юмгунча уларни айлана атрофи ям-яшил дарахтлар билан ўралган оролга олиб келди. Атроф шу қадар гўзал эдики, Мадали сира кўз узолмасди.

	Улар кичик ўрмон ичкарисига кириб боришди. Океан анча олисда қолди.

	- Мана шу ерда тўхтасак ҳам бўлади, - деди сариқ сочли йигит ёнидаги шеригига.

	- Яхши, қани, йигит, ўтириб бироз дам олайлик. Ундан сўнг дарҳол биринчи имтиҳонни бошлаймиз.

	- Менга барибир, - деди Мадали. - Фақат ул-бул еб олсак ёмон бўлмасди.

	- Нима? - йигитлар бараварига кулиб юборишди. - Қорнинг очдими?

	- Ҳа, - қовоқини уйди Мадали.

	- Сабр қил. Егулик ҳам бўлади...

	Йигитлар ёнбошдаги дарахт рўпарасига бориб баргларидан уза-уза ётиш учун жой ҳозирлашди. Дарахт жуда ғалати эди. Эни қулочга сиғмайди. Ҳар бир барги баркашдек. Тўрттаси ерга тўшалса, бемалол бир киши ётиб дам оладиган жой тайёр бўлади...

	Орадан ярим соатча вақт ўтди. Мадали жимгина сигарет чекаётган йигитларга эътибор бермай, вақтини табиат манзарасига суқланиб боқиш билан ўтказди. Айниқса, дарахтлардаги у ёқдан-бу ёққа бақир-чақир қилиб сакраётган маймунлар, олмахонлар унинг хаёлини буткул ўҚирлаб олганди...

	- Хўш, бошлаймиз бўлмаса! - кутилмаганда сариқ сочли йигит ўрнидан сакраб турди. - Ҳадемай қоронғи тушади. Йигит, айтолмайсанми, соат неча бўлдийкин ҳозир?..

	Мадали тушунди. Уларнинг ҳар бир саволи имтиҳон режасига киритилган.

	— “Булар жинни эмасдир, — хаёлан фикрлади у. — Ҳаммасини олдиндан белгилаб қўйишган. Ҳа, майли, бошласам бошлай қолай...”

	У секин очиқроқ жойга чиқди-да, қуёшга боқиб вақтни чамалади. Бу машғулотни уйда пайтидаёқ отасидан ўрганганди болаликда.

	- Адашмасам, соат кечки бешлар атрофида.

	- Маладес! - қарсак чалиб юборишди йигитлар. - Буни эпладинг!.. Энди менга қулоқ сол!

	Сариқ соч йигит боягина баргларидан узиб олган дарахт рўпарасига олиб борди.

	- Ҳозир шу ердан туриб шарқ қаерда, шимол, жануб, ғарб қаердалигини бизга айтиб берасан.

	- Шу холосми? - сўради Мадали.

	- Ҳозирча шу. Шартни бажарганингдан кейин овқатланишга рухсат берилади.

	- Тушундим.

	Мадали секин дарахт остига ўтирди. Яна отаси хаёлидан ўта бошлади.

	Ҳа, у айтганди. Буни чумоли уясидан билиб олса бўлади. Чумолилар ҳамиша дарахтнинг жанубга қараган тарафида ин қуради.

	Мадали секин энгашди. Рўпарасида чумоли уяси бор экан. Кўрди-ю, сира ўйланиб ўтирмай, ўрнидан туриб ҳисоб берди.

	- Бу томон жануб, наригиси шимол, бу ёқи шарқ, у ёқи ғарб.

	- Аниқми? Адашмаяпсанми?

	- Йўқ.

	- Хўш, қандай аниқладинг?

	- Буниси сир, - кулди Мадали.

	- Шунақа дегин? Ҳа, тўғри топдинг. Бу шартни ҳам бажардинг. Энди сенга бир бурда нон берамиз. Лекин билиб қўй, бошқа бермаймиз. Сен умуман, бошқа нарсаларни ейишни ўрганасан.

	- Майли, - деди Мадали нон бўлагини қўлига оларкан.

	- Яна шуни айтиб қўяй, - уқтирди йигит. - Нонни ҳозир эмас, кечаси ейсан.

	- Нега?

	- Қоида шундай.

	- Ҳозир нима қиламан?

	- Ҳозир ётиб ухлайсан. Биринчи имтиҳон тугади. Иккинчисини биз айтган вақтда бошлайсан. Қани, ўзингга худди манавинақа барглардан жой тўша-чи!

	Мадали бир зумда дарахт баргларидан узиб олиб ўзи учун йигитлардан сал нарироқдан жой ҳозирлади ва секин ёнбошлаб, қўлидаги нонни ҳам ёнбошига - барглар остига беркитиб қўйди.

	 

	* * *

	Очлик, чарчоқ енгиб Мадали тезда ухлаб қолди. Уйқу орасида нималардир баданида ўрмалай бошлагандек бўлди. Кўзини очмаган ҳолда уларни ўлдирди ҳам, чоқи.

	Шу кўйи бир соатча ухлади. Бир маҳал кимдир уни туртиб уйғотди. Шошиб кўзини очса, тепасида сариқ сочли йигит турибди.

	- Тур, нонингни еб ол! - деди у.

	- Э, эрталаб ерман, - Мадали уйқу ширинлигидан  норози ғудраниб нариги ёнбошига ўгирилмоқчи бўлди. Бироқ йигит уни бир зарб билан оёққа турғазди.

	- Буйруқни бажармасликка ҳаққинг йўқ. Қани, нонни ол-да, еб битир!..

	Мадали истар-истамас, барглар орасига йўл солди.

	- Ие, нон қани?..

	У ҳайрон бўлиб баргларни ағдариб ташлади. Нон йўқ.

	Шунда йигитлар тағин қандайдир айёрлик  ўйлаб топганларини тахмин қилиб индамайгина ўрнидан туриб йигитга юзланди.

	- Биз ухлаганда еб қўйгандирсан балки? - сўради йигит.

	- ўлай агар, сизлардан олдин ухлаб қолдим-ку! Қанақасига еб қўяман?

	Йигит секин қўлидаги фонарни ёқди-да, бир дарахтга тўғрилади. Дарахт устида маймун нонни қўлида маҳкам сиғиб олганича “у-у”лаб уларни мазах қиларди.

	- Ана, қара, - кулди йигит. - Нонингни ҳов анови маймун олиб қочибди. Қани, олиб қўй қўлидан! Эплайсанми?

	Мадали фонарни йигитнинг қўлидан олди-да, маймунни бир муддат кузатиб турди. Қандай қилиб тортиб олади? Бу ярамас жонивор шохма-шох сакраб юрса!..

	Ҳақиқатан бу иш жуда оғир эди. Нонни тортиб олиш учун фақат айёрлик қилиш керак, холос.

	У дарахт остига яқин бориб анча вақт нима қиларини билмай бир жойда қотиб турди. Маймун эса негадир нонни ейишга шошилмас, фақат у томонга нон тутган қўлини чўзганича чийилларди.

	- Ҳа, топдим! - ниҳоят ҳушёр тортди Мадали. - Бу йигитлар яна бир шарт ўйлаб топишганга ўхшаяпти. Демак, улар мана шу нонни маймуннинг қўлидан қай йўл билан тортиб олишимни текширувдан ўтказишмоқчи. Жуда маъқул! Ҳозир боплайман...

	Мадали секин дарахтга чиқа бошлади. Хавфни кўнгли сезган маймун эса уйидан узоқлашиб, бошқа дарахтга ўтиб олди.

	- Ҳа, барибир маймунлигингга борасан! - ўзича сўзланиб маймуннинг уйига яқинлашди Мадали. - Аҳмоқсан! Одам зотини алдамоқчи бўласан. Бизниям ўзингга ўхшаб калтафаҳм деб ҳисоблайсан. Бекорларни айтибсан! Ҳозир сенинг устингдан шундай кулайки, нон олиб қочганларингга пушаймонлар бўласан!

	Уяда иккита маймун боласи ухлаб ётарди. Ҳатто, Мадали яқин борса ҳам ўрниларидан қўзғалишмади. Фақат улардан бирини қўлига олгач, бараварига чирқиллаб юборишди.

	Мадали кўрдики, болаларидан хавотирга тушган она маймун шу ёққа чопиб келяпти.

	Бир сакраб дарахт устидан пастга тушди ва йигитлар томон югуриб бориб, яна маймун тарафга ўгирилди.

	Она маймун ҳамон қўлидан нонни қўймаган бўлса-да, у томонга келишга қўрқиб дарахт устида турган кўйи “у-у”ларди.

	Мадали қўлидаги чириллаётган маймунчани унга кўрсатиб бир қўли билан “Нонни ташласанг, болангни қўйиб юбораман!” ишорасини қилди. Ишора бир неча ўн маротаба такрорлангач, маймун нонни пастга улоқтириб, икки қўли билан “боламни қайтар!” дегандек имо қила бошлади.

	Мадали шу заҳоти маймунчани қўйиб юбориб югурганича борди-да, нонни фонар ёрдамида шох-шаббалар орасидан топиб жойига қайтди.

	- Бу шартни ҳам аъло даражада бажардинг! - дейишди  йигитлар унга. - Биз нонни қайтариб ололмасанг керак, деб ўйлагандик. Яхши. Энди нонингни егин-у, ухлашда давом эт!

	- Ҳарқалай, эрталабгача уйғотмасаларинг керак? - норози оҳангда сўради Мадали.

	- Уйғотмаймиз. Ётиб ухла!..

	 

	* * *

	
Ростдан ҳам йигитлар бошқа безовта қилишмади. Мадали уйғонганида кун тепага келиб қолибди. Шошиб йигитлар ётган томонга қаради. Улар йўқ эди.

	- Ие, қаерга гум бўлишди булар?

	У бениҳоя қорни очиб, кўнгли озиб бораётгани ҳис этар, бошида қаттиқ оқриб туриб, тиззаларигача титраб-титраб кетаётганди.

	Жонҳолатда барглар остини, дарахтлар панасини кўздан кечириб, ейишга нон қидира бошлади. Ҳеч вақо йўқ. 

	Қўлларини аламдан мушт қилиб дарахтни савалаган бўлди.

	— “Итдан тарқаганлар, — ўйларди у  ўрнига қайтадан ўтираркан. — Қаерга кетишди? Нега уйғотишмади?  Мақсадлари нима ўзи?”

	Шу тобда эллик метрча нарида йигитларнинг қораси кўриниб, Мадали даст ўрнидан турди ва улар тарафга қараб юрди.

	- Ҳа, уйқуга тўйдингми? - сўради сариқ сочли йигит яқин келишгач.

	Мадали индамади.

	- Биламиз, қорнинг очган, - давом этди йигит. - Лекин бироз сабр қилиб, навбатдаги имтиҳонни топширишингга тўғри келади.

	- Бу аҳволда имтиҳон топширолмайман, - деди Мадали юзини тескари буриб. - Ҳолим қуриб боряпти.

	- ўлмайсан. Агар имтиҳон топширишдан бош тортсанг, орқага қайтамиз. Билиб қўйки, шу кунгача чеккан заҳматларинг бир пул бўлиб қолади. Хўш, нима қиламиз?

	Мадали ўйлаб туриб сал ўзини йўлга олган бўлди.

	- Майли, топширсам топширай. Қани, нима қилишим керак?

	- Мана бу бошқа гап, - дея унинг елкасига қоқди иккинчи йигит. - Ҳозир бир жойга олиб борамиз сени. Кетдик!

	Мадали йигитларга эргашиб, улар кўзлаган манзилга йўл олди.

	 

	* * *

	Юз одимча нари юриб боришгач, бир чуқурга дуч келишди.

	- Бу чуқурни атайин кавладик, - дея унга тушунтирди йигитлардан бири. - Қара, бўйи уч метр келади. Сен ҳозир шу ерга тушасан ва юқорига йўлларинг ёрдамидагина чиқасан. Уддаласанг, бу имтиҳонга ҳам аъло баҳо қўйилади. Тайёрмисан?

	- Тайёрман, - деди Мадали таваккал.  

	- Бўпти, шошмай тур!

	Сариқ сочли йигит югуриб бориб дарахтлар панасидан узун арқон топиб келди.

	- Шу арқондан осилиб тушасан. Фақат билиб қўй, юқорига ўз кучинг, ақлингга таянибгина кўтариласан. Бу арқон сенга ёрдам бермайди. Туш...

	Мадали эҳтиёткорлик билан арқонга осилиб пастга туша бошлади. Йигитлар арқонни дарҳол тортиб олишди. Энди қандай бўлмасин, юқорига кўтарилишнинг қўлини қидириш лозим эди. Чуқур ақл билан ковланибди. Бирор ерида осилса бўладиган ковак йўқ. Ҳамма ёқи теп-текис.

	Мадали бош қотира бошлади. Хўш, қай йўл билан чиқади? Қўллари билан ковлаб кўрди. Шу қадар қаттиқ эканки, сал бўлмаса, тирноқлари синаёзди...

	Шу пайт кутилмаган воқеа содир бўлди. Кенглиги икки метрча келадиган чуқурда каттакон илонга кўзи тушди. Илон бошини кўтарганича унга тикилиб вишиллаб-вишиллаб қўярди.

	Мадали турган ерида тош қотиб қолди. Пешанасини муздек тер босди...

	ўзини ўнглаб улгургунича илон бир сакраб унинг ўнг тиззасига ёпишди.

	Мадали тиззасида кучли  оқриқ туйди.

	- Аблаҳ, тишлади! - турган ерида айланиб додлай бошлади у. - Ифлос, тишлади!

	Жони оқриб турган бўлса-да, курсда муаллимлардан эшитган бир гап ёдига тушди: “илон чаққанида ўткир тиғли буюм билан баданнинг ўша жойини кесиб ташлаш керак...”

	Мадали чиқмаган жондан умид қабилида чуқур ичкарисидан шундай буюм қидириб кўрди. Хайрият, бир бурчакда писканинг яримта бўлаги ётган экан. Шартта қўлига олди-да, илон тишлаган тиззасини очди. Тиш тиззани анча ўйиб кирибди. Кўзларини чирт юмиб, писка билан ўша жойни қирқа бошлади.

	Тўғри, жон ширин. Бадан қаттиқ оқрийди. Аммо яна беш-ўн дақиқа шу тахлит турадиган бўлса, аввалига боши айланиб, қайт қила бошлайди. Сўнгра аъзои баданида кучли иссиғ пайдо бўлади-ю, оламдан ўтганини ўзи ҳам билмай қолади...

	Мадали қанчалар оғир бўлса-да, ўша жойни кесиб ташлаб, тишлари билан заҳарни сўриб-сўриб тупуриб ташлайверди.

	Орадан бирмунча вақт ўтиб оқриқ пасанда бўлгандек, кўзлари сал равшан тортди...

	- Ҳа-а, - деди овоз чиқариб Мадали. - Жосус бўлиш ҳам қимматга тушаёзди. Ярамас илон-ей! Пойлаб турганини-чи! Айтганча, қаерга ғойиб бўлди ўзи?

	У айлана атрофни кўздан кечириб, илонни қидирди. Ҳеч қаерда йўқ.

	— “Ишқилиб, арвоҳ бўлмасин, — кўнглидан кечириб қўйди у. — Майли, энди юқорига чиқишнинг имконини қидирай. Вақт кетяпти...”

	Имтиҳон топшириш муддати нақ уч соатга чўзилди. Тупроқ қатламининг нақадар қаттиқ эканига қарамай, Мадали ўткир, анчадан бери олинмаган узун тирноқлари ёрдамида оёқ ва йўл жойлашиши мумкин бўлган чуқурчалар ҳосил қилди. Уларга тирмашиб, кейингиларини ковлади.

	Хуллас, уч соат деганда, не-не машаққатлар билан юқорига чиқиб олди...

	- ў, зўр экансан, йигит! - йигитлар бир дарахт панасида гаплашиб ўтиришган экан. Қўлларидаги сигаретларни улоқтириб, югургилаб ҳолсизликдан чўзилиб қолган Мадалининг тепасига келишди.

	- Нега боя бақир-чақир қилдинг? - сўрашди бараварига. - Бирор гап бўлдими?

	Мадали жавоб бериш ўрнига ўнг тиззасини очиб кўрсатди.

	- Илон... Илон чақди...

	- Шунақами? - йигитлар бир-бирларига маъноли қараб олишди-да, чўнтакларидан иккита оппоқ дока чиқариб, Мадалининг қон сизиб чиқаётган ярасини бойлашга тушишди...

	Мадали улар ярага тегинганларидаёқ қайтадан баданида кучли оқриқ сезиб ҳушидан кетганди...

	 

	* * *

	- Биз сен билан энди имтиҳоннинг энг охиргисини бошлашимиз керак, - дейишди йигитлар тунайдиган ерга етиб келганларидан кейин. - Ихтиёрингда қолган беш кунни мана шу сўнгги имтиҳонни топширишга бағишлайсан.

	- Шунчалик узоқ вақт топшириладими? - сўради Мадали ҳайрон бўлиб.

	- Ҳа, жуда узоқ вақт.

	- У ҳолда олдин қоринни тўйғазиб олай. Кўз олдим қоронҚилашиб кетяпти.

	Йигитлар кулиб қўйишди. Сариқ сочли йигит Мадалининг елкасидан маҳкам қучди:

	- Тўғриси, сенга биз ҳам ачинамиз. Афсуски, касбинг шуни тағозо этади. Ҳақиқий жосуснинг қалбида раҳм-шафқат ҳисси умуман бўлмаслиги керак. У ўта совуққон бўлиши лозим. Хуллас, қорин тўйғазишингнинг ўзи имтиҳон ҳисобланади. 

	- Қ-қанақасига? - йигитга қаттиқроқ тикилиб сўради Мадали.

	- Гап шундаки, ялинсанг ҳам, тиз чўкиб сўрасанг ҳам бизда бир тишлам нон йўқ. Атайин шундай қилинган. Шундай экан, қоринни нима билан тўйғазасан?

	- Билмадим, - елка қисди Мадали.

	- Тўғри, билмайсан. Қани, ошна, олиб кел!

	Иккинчи йигит секин бориб дарахт ковагидан бир шиша идиш олиб келди. 

	Ичи қурт-қумурсқага тўла.

	- Мана шуларни ейишинг керак бўлади, - уқтирди йигит Мадалига.

	- Қумурсқаларни-я? - Мадали кўзлари олайиб идиш ичида ўрмалаётган қумурсқаларга бир бор жирканч нигоҳ ташлаб олди-да, юзини тескари бурди.

	- Ҳа, айнан шуларни. Чунки, жосуснинг ҳаётида ҳар иш бўлиши мумкин. Агар сен бошингга тушадиган очлик, яланғочликларга тайёр турмасанг, итдай ўлиб кетасан.

	- Мен буларни ея олмайман, - деди Мадали. - Кўнглим айниб кетади.

	- Бизга қизиқи йўқ. Сен имтиҳон топширяпсан. Бундан бошқа йўл йўқ сенга.

	Мадали икки-уч дақиқа ўйланиб турди. Йигитлар эса зимдан унга тикилиб, ҳамон жавоб кутишарди.

	- Хўш, ейсанми ё жўнаб кетаверайликми? - сўради сариқ сочли йигит тоқати тоқ бўлиб. - Бир қарорга кел! Бизнинг вақтимизни бекорга ўҚирлама!

	Мадали аста бориб идишни қўлига олди.

	- Еганим бўлсин! - у идишнинг қопқоқини очди-да, ичидан шиллиқуртни чиқариб олди. Қурт ҳам ажали ета бошлаганини пайқадими, сирғалиб бармоқлари орасидан чиқиб кетишга уринарди.

	Мадали уни оҳиста лабларига яқинлаштирди. Қуртдан қандайдир ёқимсиз, бадбўй ҳид тараларди.

	Мадали кўзларини чирт юмди-да, оқзини катта очиб қуртни ташлади. Ташлади-ю, бир марта чайнади. Аслида чайнашга-да ҳожат йўқ экан. Қурт оқзида ёқдай эриб кетди...

	Аммо кўнгли айниб ўқчиб юборди.

	- Ҳечқиси йўқ, - кулишди йигитлар. - Кўникасан. Бизни айтди дерсан, эртага ўзинг қумурсқа қидириб қоласан...

	Мадали анча вақт ўқчиб турди. Лекин қусмади.

	Сал кўзлари очилгач, қайтадан идишга яқин бориб, бу гал катта бир қўнҚизни қўлига олди...

	 

	* * *

	Хайриятки, кутилган онлар яқинлашиб, бу кимсасиз оролдан жўнаб кетадиган бўлишди. 

	Мадали беш кун ичида қурт-қумурсқалар билан озиқланишга анчагина кўникиб қолди. Сўнгги икки кунда ўзи дарахтлар ораларини кавлаштириб, қурт, қўнҚиз қидириб топадиган бўлди. 

	Барибир бу ҳаётга узоқ бардош бериб бўлмайди. Одам боласи ўзининг одатий ҳаётини, қайноқ овқатларни соқинаверади.

	Йигитлар уни кетишга ундашгандаёқ севиниб кетди. Ҳатто, мана шу барваста йигитларни бир-бир қучоқлаб, кўтариб олгиси келди...

	- Озгина қуртлардан олиб кетсаммикан? - ҳазиллашди у пиёда вертолёт келиб қўнадиган очиқ майдон сари йўл олишгач. - Одам соқинади-да!

	- Хавотир олма! - дейишди унга. - Узоқ соқинтириб қўйишмайди. Хизматни бошлаганингда уларнинг ўзлари сени қидириб топишади...

	Айтилган муддатда вертолёт ҳам етиб келди.

	Мадали салонга чиқиб ўтираркан, ойнадан шохдан-шохга сакраб ирғишлаётган маймунларга, бир-бирини қувлаб юрган олмахон-у, ранг-баранг сайроқи қушларга қараб хўрсиниб қўйди. ОҚзидан эса яқиндагина иштаҳа билан тановул қилган яшил шиллиқуртнинг таъми ҳамон кетмаган эди... 

	 

	* * *

	ОООО

	Курсга етиб боришгач, йигитлар Мадалини тўппа-тўғри полковникнинг кабинетига олиб киришди.

	У кўзойнагини тақиб қандайдир қоғозларни титкилаб ўтирган экан. Мадалига кўзи тушиб кўзойнагини ечди ва ўрнидан туриб унга йўл чўзди.

	- Яхши етиб келдингми, болам?

	Бу сўзни полковник ўқиш давомида илк бор тилига кўчирди. Мадали анчадан бери “болам” сўзини қулоқларида туймагани учунми, юраги ҳаприқиб, аъзойи бадани титраб кетган кўйи ўзини йўқотаёзди. Сал қурса, “отажон”, дея ҳайқириб юбораёзди.

	Буларнинг барчаси ота-онасига бўлган соқинч ҳосиласигина эди.

	- Сен бу имтиҳондан ҳам аъло баҳолар билан ўтибсан, табриклайман! - деди полковник Мадалини ўтиришга чорлаб. - Хўш, йигитларимиз чарчатиб қўйишмадими?

	- Асло, - жавоб қилди Мадали. - Чарчатишгани йўқ.

	- Жуда соз. Унда гапни қисқа қилсак ҳам бўлади. Сен бугун дамингни ол. Энг аввало, ошхонага кир! Ҳарқалай, овқатни соқингансан. Буни биламан. Қорнингни тўйғазганингдан кейин ётиб ухла. Эртага қиладиган бошқа ишлар бор. Гапим тушунарлими?

	Мадали сакраб ўрнидан турди.

	- Худди шундай!

	- Унда сенга рухсат!

	* * *

	Негадир уч кунгача Мадалини безовта қилишмади. Фақат анчадан бери ўзига қадрдон бўлиб қолган сержантгина тез-тез кириб ҳол сўрар, эрталаблари биргаликда жисмоний машқлар бажариб қайтишарди.

	Мадали унинг исмини билмасди. Ҳатто, қайси миллатга мансублигидан ҳам бехабар эди. Русчани ўзига нисбатан яхши билгани сабаб, рус бўлса керак, дея тахмин қиларди...

	Учинчи куни эрталабки нонуштадан сўнг сержант уни бошқа бино ичкарисига бошлаб кирди.

	Бу ерда хоналар кўп. Бироқ ҳаммасининг эшигига қулф осилган. Йўлак охиридаги яшил бўёқ урилган эшиккина очиқ турарди. ўша ерга киришди.

	Кабинетда эллик ёшларга борган, қайтарма мўйловли, мовий кўз майор ўтирар, ким биландир телефон орқали гаплашарди.

	Уларни кўрди-ю, гапни қисқа қилиб гўшакни жойига қўйди ва ўрнидан турди.

	- Шу йигитми? - сўради сержантдан.

	- Худди шундай, ўртоқ майор!

	- Бўпти, сен боравер!

	Сержант чиқиб кетгач, майор Мадалини мулойимлик билан  курсига ўтиришга таклиф этди.

	- Хўш, ука, ишлар қалай? - сўради ҳамон мулойимлик билан.

	- Ёмон эмас.

	- Дам олиб зериккандирсиз?

	Мадалига унинг “сиз”лаб мурожаат этиши ғалати туюлиб хижолатдан лабларини тишлаб қўйди.

	- Б-билмадим...

	- Мана, имтиҳонларниям топшириб бўпсиз. Хизматга тайёрмисиз, энди?

	- Албатта.

	- Жуда яхши. Унда қулоқ солинг. Ҳозир машина сизни бизнинг госпиталга олиб боради. Сиздан яширадиган сиримиз йўқ. Юзингизни пластик операция қилдиришингиз керак бўлади. Бунинг нималигини биласизми?

	- Йўқ, - деди Мадали майорга ҳайрат аралаш боқиб. - Билмайман…

	- Тушунаман. Бу мамлакатда ҳали кенг тарқалган эмас. Фақат бизнинг ишдагина йўллашга тўғри келади. Умид қиламанки, кейинчалик тушуниб оласиз. Хуллас, пластик операция деганлари унчалик жонингизни қийнамайди. Операциядан сўнг юз тузилишингиз буткул ўзгариб кетади. Бошқа одамга айланиб қоласиз.

	- Савол беришга рухсат  этинг! - деди Мадали секин ўрнидан туриб.

	- Рухсат.

	- Бунинг ишга нима алоқаси бор?

	- Айни шу масалада кейин гаплашамиз. Бундан буён бирга ишлашимизга тўғри келади. Хўпми?

	- Хўп бўлади!

	- Унда  ташқарига чиқиб зарур буюмларингизни олволинг. Госпиталда ўн кунча қолиб кетасиз.

	Мадали итоат билан кабинетни тарк этди.

	* * *

	Госпитал курсдан икки соатчалик йўл экан. Қоидага кўра, Мадалининг кўзларини қора мато билан беркитган ҳолда машинага ўтқазишди. Буни ўзи ҳам тушуниб қолганди. Қаерга, қай йўл билан борганини эсда сақлаб қолмаслиги учун шундай қилишларини биларди.

	Госпиталга келиб Мадалини шахсан сержантнинг ўзи кўзлари боқланган ҳолда ичкарига олиб кирди ва  эшикдан ўтиб бир-икки қадам юрилганидан кейин матони ечиб олди.

	Госпитал йўлаги деярли бўм-бўш эди. Беморлар кўринмайди. Сержант бир маротаба йўталгач, рўпарадаги хона эшиги очилиб икки ҳамшира чиқишди.

	- Операцияга сизларни чақиришганмиди? - сўради уларнинг бири сержантга юзланиб.

	- Ҳа, бизни.

	- Кимни операция қилишмоқчи?

	- Мана бу йигитни.

	- Унда сиз кетишингиз мумкин. Сиз эса… - Мадалига юзланди ҳамшира, - орқамдан юринг!

	Мадали сержант билан кўз уриштириб олди-ю, ҳамшира қизнинг ортидан эргашди...

	* * *

	Операция хонасига киришдан аввал Мадалини анализ топшириш хонасига олиб киришди. Бу иш ярим соатча давом этди ва ниҳоят, у ҳамшира ҳамроҳлигида операция хонаси томон йўл олди.

	У ерда ҳамма нарса тахт қилиб қўйилган эди. Прожекторлар ёқилган, оқзига оқ дока тутиб олган жарроҳ уларни интиқлик қилан кутиб турарди.

	Мадалини кўргач, оқзидаги докани олиб ташлаб, майин жилмайиш қилди.

	- ў, сенми пластик операция қилдирадиган? - сўради у Мадалининг елкасига қоқиб.

	- Ҳа, мен.

	- Тайёрмисан?

	- Тайёрман.

	- Бунча озиб-тўзиб кетибсан? - ҳазиллашди жарроҳ. - Ё, қисмларингда овқат беришмадими?

	Мадали кулиб қўйди. Жарроҳ ҳам ортиқча савол бериб ўтирмай, уни операция столига ётишга буюрди.

	- Бу йигитга меъёрида наркоз бераверинг! - уқтирди у ёнидаги эркакка. - ўзи зўрға оёқда турибди. Игна баданига санчилиб улгурмай ухлаб қолади...

	Укол қилинди. Мадали шундан кейин ҳам тахминан ўн дақиқача шифтга тикилганича ўй суриб ётди. Кейин... Кейин уйқу босаётганини ҳис эта бошлади...

	Худо билади. Ухлаб улгурдими-йўқми, пулсиз, овқатсиз ташлаб кетилган ўрмон кўз ўнгида намоён бўлди...

	Худди ўша ўрмон. Чунки, бу ерда оқ қайинлар жуда кўп эди. Ҳов анови шохлаб кетган, шохларидаги қалин қорни аранг кўтариб турган қайинни ёнлаб ўтганида, чуқурга тушиб кетганди...

	Ие, бу нимаси?.. Мурда-ку!.. Ҳа, костюми, бурни... Худди ўша эркакнинг мурдаси!..

	Қандай қилиб ўрнидан турди, у? Ахир, ўлганди-ку!

	Эркак Мадалига хўмрайганича яқинлашиб келарди.

	У секин бурилиб ортга чекинмоқчи бўлди. Бироқ қай тарафга юрса, дарахтлар секин ўрнидан силжиб қўлини тўсарди...

	Афсуски, қочиб кета олмади.

	Эркак яқинлашиб келди-да, гўштсиз, фақат суяклари қолган қўрқинчли йўллари билан Мадалининг томоқига чанг солди.

	- Ҳа-а, ифлос! - эркакнинг тишлари йўқ, гапирганида тилигина кириб-чиқиб турарди. - Пуллар қани? Қаерга гум қилдинг, пулларимни? Менинг ухлаганимдан фойдаланиб қочиб қолмоқчи бўлдингми? Қочиб бўпсан! Энди ўзингни ўша чуқурга ташлаб, устингдан тупроқ тортаман! Дўзахилар! Дўзахда чиритаман ҳаммангни! Топиб бер! Топиб бер!..

	Эркак бир зарб билан Мадалининг жиҚилдонини суғуриб олди. Қон тизиллаб эркакнинг юзига сачради...

	ОҚриқ даҳшатли даражада кучли эди...

	Мадали жонҳолатда қичқириб ўзини орқага ташлади...

	Йўқ, бу туш экан. Даҳшатдан уйғониб кетди...

	Бахтга қарши юз-кўзларини дока билан танғиб ташлашибди. Қўл-оёқларини қимирлатмоққа тутинди. Уддалай олмади. Шифокорлар йўл-оёқларини ҳам каравотга қўшиб боғлаб қўйишган экан...

	У шундагина эслади. Ахир, операцияга олиб киришган-ку!..

	 

	***

	 

	Орадан ўн кун ўтгач, юзларидаги докани ечиб олишди. Кўзларини очишга шошилмаслиги керак. Айтишларича, тўсатдан кўзга ёруғлик нури урилса, томирлар бардош бера олмаслиги, натижада кўр бўлиб қолиши ҳам мумкин...

	Аввал бир идиш бердилар. Идиш билан юзларини тўсиб аста кўзларини очди. Шу кўйи беш дақиқача ётгач, ҳамшира эҳтиёткорлик билан идишни тортиб олди...

	Мана, ниҳоят, Мадали яна ёруғ дунёни кўрди...

	Биринчи бўлиб кўзи тушган кимса сержант эди...

	У Мадалининг тепасида кулимсираб турарди.

	- Табриклайман! - деди сержант.

	Мадали ҳали гапиришга қийналарди. Сўзга оғиз жуфтлади дегунича юз, қовоқ терилари тортишиб кучли оқриқ тура бошларди..

	Сержант унинг аҳволини тушуниб сал нари борди-да, каттакон кўзгу келтириб Мадалининг юзига тўғрилади.

	- Кимни кўряпсан?..

	Даҳшат! Кўзгудаги акс буткул бошқа одамга тегишли эди...

	“Бу мен эмас-ку!” жаҳли чиқди унинг. 

	- Бу ўзинг!.. - таъкидлади сержант.

	“Мен бошқача эдим-ку!..” яна ўйлай бошлади Мадали кўзгудан кўз узмай.

	- Ҳа, бошқача эдинг, - Мадалининг хаёлини ўқиб тургандек давом этди сержант. - Ҳозиргиси ҳақиқий разведкачининг юзи. Сенинг юз тузилишингни ўзгартириш учун ҳам операцияга олиб келдик-да! Хурсандмисан?

	“Нега хурсанд бўлай? Энди нима қиламан?”

	- Энди ростакамига хизматни бошлайсан, - деди сержант. - Госпиталдан чиққанингдан кейин...

	Мадали ҳамон ишонқирамай, қайта-қайта кўзгуга боқиб кўрди. Юз тузилишини роса ўзгартириб ташлашибди. Кўзлари илгари қоп-қора, қисиғроқ эди. Энди анчагина катталашиб, мовий тусга кирибди. Қулоқлари-чи? Илгари шалпангқулоқроқ эди. Ҳозиргиси чучварадек кичкина, оппоқ...

	“Мен энди ким бўлдим, ўйларди у сержант палатани тарк этганидан кейин ҳам кўзгудан кўз узолмай. Наҳотки, Мадали деган исмимдан ҳам воз кечишга мажбур этишса? Ишқилиб, рус кишисига айлантириб қўйишмаса бўлгани...”

	* * *

	Айнан рус кишисига айлантириб қўйишлари ҳақиқатга яқинроқ чиқиб қолди. Бир ойлик даволанишлардан сўнг ҳаммаси жойига тушди. Мадали энди аввалигидек бемалол оёқда юрар, гаплашар, турли дармондорилар уни қайтадан олдинги ҳолатига келтирганди... Соқайиб курсга қайтгач, капитан қабул қилди.

	- Шу бугундан эътиборан сен Михаил Салаевсан! - унинг биринчи гапи шу бўлди. - Исм-шарифингни эслаб қолдингми?

	- Худди шундай!

	- Яқин орада сенга разведкачи сифатида илк топшириқ берилади. Ҳозир эса бошқа операцияни амалга оширасан. Қара, юзларинг, кўзларинг, қулоқларинг, умуман, ташқи кўринишинг илгариги Мадали эмас. Шундай экан, бунга кўникишинг лозим бўлади. Қолаверса, сенга бир “сюрприз” тайёрлаб қўйганмиз.

	- Қандай “сюрприз”?..

	- Ҳар бир разведкачининг ҳаётида бўлгани каби сен ҳам барча яқинларингга “ўлди” деб эълон қилинасан.

	- Нима?!. Нега?..

	- Чунки, разведкачининг яқин қариндошлари, дўстлари, суюкли ёри билан учрашишга, алоқада бўлишга ҳаққи йўқ. У худди кўринмас одам каби яшаши зарур. 

	- Т-тушундим...

	- Жуда яхши. Яна уч кундан сўнг сен ўз жасадинг жойланган темир тобутни аскарлар бошчилигида ота уйингга олиб борасан. Бу сен учун сўнгги синов. Сени у ерда ҳеч ким танимайди, албатта. Ҳатто, туққан онанг ҳам. Жасад ерга қўйилгач, қайтиб келасан. Огоҳлантириб қўяй, дафн маросимида барча яқинларинг иштирок этади. Сен курсда ўргатилган кар-соқовлар тилидан фойдаланишинг керак. Мабодо яқинларингдан бирортаси овозингни эшитиб, таниб қолса, шу сониядаёқ ватан хоини сифатида қамоққа олинасан. Вазифа жуда масъулиятли. Хўш, эплайсанми?

	- ...Эплайман.

	- Унда, дўстим, ҳозир киргин-у, бироз дам олиб ўзингга келганингдан кейин соқовлар тилини яна бир карра қайтариб ол. Эсингдан чиқиб қолган бўлиши мумкин...

	- Хўп бўлади!

	Топшириқ аён. Бу галгиси шунчалар оғир, аламли эканини Мадали хонасига кириб ўзича тасаввур этиб кўргачгина ҳис этди. 

	Кўзларига беихтиёр ёш кела бошлаганини пайқаб даст ўрнидан турди-ю, госпиталда махсус тақдим этилган майда дори доначаларидан биттасини қўлига оларкан, оқзига тиқди.

	Бу дори кучли таъсир қувватига эга бўлиб, одамни тошюрак, ҳиссиз ҳолатга келтириб қўяр, ҳеч нарса ҳақида ўйламасдан, қайғурмасдан фақат олдинга қадам босишга ундарди...

	Орадан ҳаш-паш дегунча бир ҳафта вақт ўтиб кетди. Мадали ҳамон ётоқда дам олар, ҳар икки-уч соатда уни кузатишарди. ўзи буни билмасди. Асосий бинодаги компьютерлар фақат Мадалининг ҳаракатларини назорат қилиш билан банд, ҳатто ҳар бир олган нафасигача таҳлил этиларди. 

	Ниҳоят капитан бошчилигида икки аскар ва ўзи учун анча яқин бўлиб қолган сержант ётоққа кириб келишди. Мадали, гарчи бундан буён ёзганлари ҳеч кимга етиб бормаслигини билса-да, уйидагиларга мактуб ёзиш билан овора эди. Шу йўл билан аҳён-аҳёнда эзилаётган юрагини хотиржам торттирмоқ ниятида эди. 

	Яна у бир нарсани пайқаб қолганди. Ҳар куни уч-тўрт донадан олиб келинадиган майда-майда кўкимтир дориларни ичганиданоқ ярим соат ўтиб анча беғам тортиб қолар, ҳеч нимани ўйламас, шу қадар совуққон, шафқатсиз одамга айланиб бораётганини аниқ-тиниқ ҳис этиб турарди. 

	- Хўш, дорингни ичдингми? - сўради капитан кириб келгандаёқ. 

	Мадали даст ўрнидан туриб стол устидаги қоғоз-қаламларни йиғиштирган бўлди-да, қаддини ғоз тутди. 

	- Худди шундай!

	- Ёлғон гапирма, - танбеҳ берди капитан. - Биз ер остида илон қимирласа биламиз. Дорини охирги маротаба кеча тушдан кейин ичгансан. Ваҳоланки, сенга ҳар уч-тўрт соатда ичиб туришни буюрганмиз. Нега буйруқни бажармадинг?

	Мадалига капитаннинг “сен”лаб мурожаат этиши ёқмаса ҳам ўзини индамай ерга боқди. 

	- Айбдорман, ўртоқ капитан! Ҳозироқ ичиб оламан. 

	- Шундай бўлсин! Бундан буён ичилиш курси тугамагунича ўз вақтида ичиб туришинг шарт. 

	- Хўп бўлади. 

	- Жуда яхши. Энди бу ёқини эшит. Бугун тунда манови икки нафар аскар ҳамроҳлигида ўз тобутингни олиб ватанингга, аниқроқи, собиқ ватанингга учиб кетасан. 

	- Тушунарли. 

	- У ёққа борганингдан кейин ўзингнинг дафн маросимингда иштирок этишингга тўғри келади. 

	- Албатта, иштирок этаман!

	- Мабодо... бизни уялтириб қўймайсанми ишқилиб?

	- Ҳеч қачон!.

	- Билиб қўй, сенинг ҳозирги ташқи кўринишинг аввалги ўзбек йигити Мадалига умуман ўхшамайди. Шундай экан, борганингда ҳатто туққан онанг ҳам сени танимайди. Рус йигити деб ўйлайди. Шу сабабли қишлоқингга яқинлашганинг ҳамон манови дориларнинг биратўла иккитасини ичиб ол. Токи, юрагинг ортиқча безовта бўлмасин, ўзинг азобланмагин! Ҳаммаси тугагач, аскарлар билан яна шу ерга қайтиб келасан. Биламан, сенга осон бўлмайди. Лекин на илож! Сен энди разведкачисан. Ҳаётинг фақат машаққатлардан, хавфли лаҳзалардан иборат бўлади. Бўпти, ҳозирча дамингни ол. Чақиришлари билан дарҳол нарсаларингни йиғиштириб ташқарига чиқ!

	- Хўп бўлади!

	Капитан ёнидагиларни ташқарига чиқишга буюрди. 

	Хонада ёлғиз қолган Мадали уф тортган кўйи секин тумбочкадан дориларни олиб биттасини оғзига солди. 

	* * *

	Мадали кун бўйи битта саволга жавоб излаб бош қотирди. Нега бу дориларни ичишга мажбурлашяпти? Ахир, курсда руҳни ўзига бўйсундириш дарслари ўтилганди-ку! Тепакал муаллим беш соат дарс берган. Аввалига аудиторияда ўтириб турли ҳолатларда ўзини эркин тута билиш, ҳиссиётларга берилиб кетмасликка ўргатган. Сўнгра ҳовлига олиб чиқиб аввалига кучукни сўйдириб кўрган. Кетидан каттакон итни! Ундан сўнг эса мушукни тўртинчи қаватдан пастга ташлаб кўрган. Ҳа-а, эслади. Қуённи сўйиш учун қўлига тутқазишганди. Ярамас қуён калласини кесаётганингда худди одамга ўхшаб йиғларкан. Мадали эса ёнида кимдир аччиқ-аччиқ йиғласа, тоқат қила олмасди. Шунинг дастидан муаллимдан роса дакки эшитган. 

	- Демак, ўша кунги воқеани ҳисобга олишибди-да! - деди ўзига ўзи. - Борганда ишни бузиб қўймаслигим учун шу дориларни беришяпти. Йўқ, мен ўша дарслардаги маслаҳатларни қайтадан ёдга олмасам бўлмайди. Қачонгача манови аччиқ дорини ютиб кун кўраман?

	Мадали узоқ вақт ўзини турли вазиятларда тасаввур этиб кўрди. Гоҳ отасини безорилар тутиб олиб тепкилашди. ўша маҳал Мадалини уч-тўрт киши маҳкам ушлаб турди. Уларнинг қўлидан чиқиб кетишнинг имкони йўқ эди. 

	Чидади. 

	Сал ўтиб онасига ҳужум қилишди. 

	Ана шуниси сал оғирроқ кечди. Онанинг йиғлашлари юрагини бироз юмшатиб юборгандек туюлди-ю, барибир тишини тишига қўйиб охирини кутди. Барзангиларнинг қўлидан чиққач эса улардан бирини тутиб олди. Қолганлари қочиб кетишганди. Тутиб олганини маҳкам арқонлади. Ҳозир уни аёвсиз қийнаши шарт. Чунки, улар ота-онасини қаттиқ қийноққа солишди. ўч олишга ҳақли. 

	Мадали қўлига уйдаги ўткир пичоқни олди-ю, безорининг томоқига тиради. 

	Жон ширин. У тинмай силкинар, кўзлари Мадалига умидвор термиларди. 

	Бу аянчли нигоҳларга эътибор бериб ўтирмади. Кўзларини чирт юмди-ю... 

	- Қани, нарсаларингни йиғиштириб ташқарига чиқ! 

	Мадали сапчиб ўрнидан турди. Тепасида сержант турар, кўз қарашлари ўта жиддий эди:

	- Нима бало, ширин хаёллар тинчлик бермаяптими? 

	Мадали индамай буюмларини йиғиштирди. Аммо тумбочкадаги дориларни олмади. 

	Дориларсиз амаллашга аҳд қилди. 

	* * *

	Тобут юкланган машина қишлоқ кўчалари бўйлаб кетиб борарди. Мадали хотиржам. Анчадан бери кўрмаган таниш кўчалар, яйдоқ далалар, ариқ бўйларидаги қайрағочларга ўйчан тикилар, ота-онасининг ҳали замон тобутни кўриб қай аҳволга тушишини хаёлан тасаввур этиб қўярди. 

	Ёнидаги икки аскар ҳам сукут сақлашяпти. Негадир кайфиятлари йўқ. Самолётда учишганида ўзаро ҳазил-ҳузул қилишганди. Ҳозир эса худди қимматбаҳо буюмини йўқотиб қўйган кимса каби қовоқларини уйганча бош эгиб ўтиришарди. 

	Машина Мадали ўсиб-улғайган кўчага бурилиб кўз очиб-юмгунча таниш дарвоза олдида тўхтади. 

	“Ё, алҳазар, кўнглидан ўтказди Мадали. Ҳамма қариндошларим кўчада туришибди-ку! Ана, аммаларим, холаларим, тоқаларим! Онам бечора отамнинг елкасига бош қўйганича зўрға оёқда турибди. Биламан, шу тобда уларнинг ичларига чироқ ёқса ёришмайди. Ҳойнаҳой, ич-ичларида қотилни қарғаб ётишгандир! Онажон, дадажон, мени кечиринглар! Мен ношуд сизларни бу қадар оғир аҳволга солиб қўяман, деб сира ўйламагандим. Менга қолса, шундай қилармидим? Агар разведкачилар мактабига жўнатишаётганини ўшанда билсам, ўлсам ҳам бормаган бўлардим. Аммо энди кеч. Қўлимдан ҳеч нарса келмайди. Майли, ҳозир йиғлаяпсизлар, азобдасизлар. Юракларингга ҳеч нарса сиғмайди. Лекин орадан маълум вақт ўтиб кўникасиз. Одам нималарга кўникмаган! Йилимни ўтказганларингдан кейин аста-секинлик билан унута бошлайсизлар. Мавлуда-чи? Э, уям тенгини топиб тегиб кетаверади. Аёл киши ўзи шунақа. Ҳар қандай одамга тегсаям бахтли бўла олади”. 

	Ниҳоят қий-чув исканжасида Мадалининг тобутини аскарлар машинадан тушириб ҳовлига олиб киришди. 

	Ажабланарлиси, ҳеч ким Мадалининг ўзига эътибор қилмасди. Ҳатто, қўни-қўшнилар ҳам уни меҳмон сифатида совуққина қаршилашди. 

	Ота-онаси эса аскарлар ортидан чопиб тобут томон талпинишарди. 

	- Вой бола-ам! Чимилдиқ кўрмай кетган бола-а-м! - тобутни қучоқлаб йиғлади онаси. - Йиғлатиб кетиб, йиғлатиб келган бола-а-м! Мени кимларга ташлаб кетди-и-и-нг? Энди қандай чидайман? Бу балоларга қандай чидайман, бола-а-м? 

	Отаси ҳам бир четда турганича аччиқ-аччиқ йиғларди. 

	Мадали бу манзарани четдан туриб индамасдан кузатар, юраги ўзи ўйлаган каби орзиқмас, қариндош-уруғларга бепарво назар ташларди. 

	- Тобутни очиб боламни кўрсатасан! - Меҳрибон опа кутилмаганда аскар йигитларга ёпишди. - Менинг боламни кўрсатасан! Агар кўрсатмасанг, ҳозир отасига айтиб, болта билан буздираман!

	- Синглим, ўзингизни йўлга олинг! - туман ҳарбий комиссарлигидан вакил бўлиб келган подполковник Меҳрибон опани тинчлантира бошлади. - Буни очишга рухсат йўқ. Буйруқ шундай. Илтимос, тинчланинг! Мен ҳам дардингизга шерикман! Нима қилайлик, Худонинг айтгани бўларкан!

	- Йўқ! - ўзини орқага ташлади Меҳрибон опа. - Мени алдаб бўпсанлар! Болам ётади-ю, унинг дийдорини кўрмайманми? Кўрсатма-чи! Отаси, қаердасиз? ОҚилхонадан болтани опчиқинг! Буларга қулоқ солиб бўпман! ўзим бузаман ҳозир!

	ўзини телбаларча у ёқдан-бу ёққа ташлаб бақираётган Меҳрибон опанинг ҳайқириқларидан сўнг ҳовлидаги қий-чув янада кучайди. Амма-холалар бараварига ёпирилиб келиб уни ўртага олишди-да, йиғлаб юпата бошлашди. 

	Меҳрибон опа ҳеч кимга қулоқ солмасди. Ҳеч ким уни тўхтата олмасди. Сочлари ёйилганича тўппа-тўғри Мадалининг рўпарасига келиб тўхтади. 

	- Ҳой, ука, сиз айтинг! - онасининг ўзига жуда яқин келиб қолиши Мадалини беихтиёр безовталантира бошлаганди. У ҳамма ишни бузиб қўйишдан, юраги дош беролмай, жондан ортиқ онасини маҳкам қучоқлаб, оёқларига бош ура бошлашдан чўчирди. 

	“Дориларни бекор қолдириб келибман, ўйлади у муштипар онасининг кўзларига зимдан боқаркан. Бу қадар даҳшатли ҳодисалар юз беришини нега ўйламадим?! Йўқ, нималар деяпман ўзи? Курсда ўзимни тайёрлагандим-ку! Қани, ўша шижоатим? Нега тиззаларим титрай бошлади? Нега юрагим ҳаприқаяпти? ўзингни бос, разведкачи! Бу ҳолат вақтинча! Ҳозир тобутни ерга кўмишади-ю, ҳаммаси жойига тушади. Чида!”

	- Укажон, - Меҳрибон опа Мадалига яқин келиб унинг елкасига бош қўйди. - Сиздан ўғлимнинг ҳиди келяпти! Эшитяпсизми, ўғлимнинг иси! Бирга хизмат қилдингизми-а, қилдингизми? ўғлим билан бирга ухлаб юрганмисиз? Шунинг учун сиздан ўҚилгинамнинг иси келяптими-а?

	Мадали сал қолди гапириб юборишига.

	- Холажон, бу йигит соқов, гапирмайди, - дея онасини елкасидан тутиб тинчлантира бошлади аскарлардан бири. - Ҳақиқатдан ҳам раҳматли ўғлингиз билан бирга хизмат қилган. Қўйинг, холажон, йиғламанг! Оғир бўлинг.

	Мана шу ерда Мадали курсда ўзлаштирган яна бир машғулотни эслади. Бу артистлик қила олиш дарси эди. 

	Қаршисида муниса онаси. Унинг ҳиди шу қадар қадрдон, шу қадар тотлики, унча-мунча одам ўзини тутиб туриши даргумон. Мадали эса чидаяпти. У кўзларидан сунъий равишда ёш тўкиб онасининг дардига шерик бўляпти. Билади. Бу сўнгги учрашув. Кейин ҳаммасидан воз кечиб уйга қайтган тақдирда ҳам ота-онаси, қариндош-уруғлари уни Мадали сифатида қабул қилишмайди. Сабаби аниқ. Юз тузилиши бошқа йигитга айлантириб қўйилган. Қолаверса, бугун унинг жасадини ерга қўйишади. Тамом!

	Мадали артистларча усталик билан онани амал-тақал тинчлантирди. Бу орада мулла жаноза ўқишни бошлади. 

	Кечқурун соат тўққизларга яқингина Мадали аскарлар ва ҳарбий комиссарлик вакили ҳамроҳлигида яна аэропортга жўнади. 

	Йўлда кетиб бораркан, қабристоннинг ўртасидан жой олган ўзининг мўъжазгина қабри, тепасига “Бу ерда оддий аскар Мадали Марайим ўғли осойиш топган”, деган сўзлар ёзилган кичик қабртош сира кўз олдидан кетмасди. 

	* * *

	- Сиз энди курсга қайтмайсиз, - деди самолётдан тушишгач, Мадалини кутиб олган қирқ ёшлар атрофидаги, паст бўйли, юзлари юмалоқ, буткул бегона бир эркак. - Аскарлар билан хайрлашиб орқамдан юринг!

	Мадали итоаткорона ёнидаги йигитлар билан совуққина хайрлашди-да, эркакнинг ортидан эргашди. 

	Улар эскироқ “Жигули”га ўтиришди. 

	- Мана бу конвертда сиз ижарага оладиган квартира манзили, махфий топшириқ олишингиз шарт бўлган алоқа қутиси жойлашган манзил ёзилган, - тайинлади эркак. - Ҳар бир ҳаракатни махсус кўрсатмага асосланган ҳолда амалга оширасиз. Тушунарлими?

	- Тушунганга ўхшаяпман, - жавоб қилди Мадали. – Лекин... Бир нарсани аниқлаштириб олсам. 

	- Нимани?

	- Қайси шаҳарда ўзи ўша квартира? Мен қачон, қай тартибда ишлашим керак?

	- Шаҳар бу ердан йигирма чақирим узоқда жойлашган. Сиз ўша шаҳарда бўлгансиз аввал ҳам. 

	- Тушунарли. 

	Мадали эслади. Қачонлардир ўрмондан Маруся ва Матвейлар уни ўша шаҳарчага олиб кетишган, сўнгра Маруся билан унинг уйида илк бор ўзининг ҳақиқий йигитлигини ҳис этишга муваффақ бўлганди. 

	Мадалини катта кўчага олиб чиққач, эркак жўнаб кетди. Ана энди таваккал қилиш керак бўлади. Хўш, бу ер ўша ўрмондан унчалик олис эмас - аниқ билади. Шундай экан, шаҳарча ҳам яқин орада бўлиши тайин. 

	Мадали секин трамвай бекати томон юрди. Икки-уч дақиқа ўтиб етиб келган трамвайнинг пештоқидаги ёзувга боқди. Ҳа, худди ўша шаҳарча! 

	- Ишқилиб, шарманда қилмагин, Худойим! Биринчи хизматимни аъло даражада адо этиб, ҳамма раҳбарларнинг оқзини очиб қўяй!

	* * *

	Мадали конвертда ёзилган квартирани қийналмасдан топди. Ичкарига кириб хоналарни кўздан кечирди. Иккитагина хона экан. Бирида эски диван, оқ-қора телевизор. Бурчакда кийимлар илинадиган шкаф. 

	Наригисида эса темир каравот. Бошқа ҳеч вақо йўқ. 

	- Бу ётоқ шекилли, - ўзига ўзи деди Мадали. - Ҳа, майли, олдин би-ир ваннахонага кириб чўмилай. Ундан кейин алоқа қутиси жойлашган манзилни қидириб топаман... 

	Орадан бир соат ўтгач, Мадали шкафга махсус илиб қўйилган кийимларни кийди. ўзининг ўлчами экан. Кўзгуга боқиб қаршисида ўзига маъюс тикилиб турган мовий кўз, қулоқлари чучварасимон рус йигитига муштини бир ўқталиб қўйди-ю, кўчага йўл олди. 

	* * *

	Бу ерларда ҳам худди ўзбекистондагидек кунлар исий бошлаган. Дарахтлар ям-яшил тус олиб атрофга ўзгача ҳусн этарди. 

	Одамлар ҳам енгил кийимга ўтишибди. Мадали бу нарсаларга эндигина эътибор бера бошлади. Кўчада у ёқдан-бу ёққа шошилганича кетиб бораётганлар унга эътибор қилишмас, ўзича таваккалига йўл четидаги белгиларга қараб манзил томон кетиб борарди. Шу маҳал рўпарасидан Марусянинг ўзи чиқиб қолди. 

	Худди ўша! Оппоқ, дўмбоқ, кўзлари катта-катта аёл! Фақат бўлиқ сонларини кўз-кўз қилиб калта юбка кийиб олибди. 

	Уни кўриб Мадалининг юраги тез ура бошлади. 

	Нима қилсин? “Кўз очиб кўрганим”, деган гаплар бор. Нақадар тўғри топиб айтилгани ҳозирги лаҳзаларда ўз исботини топгандек эди. 

	Мадали бу офатижон аёлни қанчалар соқинганини ҳозир кучлироқ ҳис этиб, унга тезроқ яқин бориш учун қадамини тезлатди. 

	Маруся бепарвогина юриб келарди. 

	- Маруся! - дея биринчи бўлиб сўз қотди Мадали сабри чидамай. 

	Аёл секин бошини кўтариб унга боқди. 

	- Сизни танимайроқ турибман! - деди ҳамон беписандлик билан. - Кимсиз ўзи? Мени қаердан танийсиз?

	- Бу нима деганинг? Ахир... Ҳа-я, эсимдан чиқибди. Юз тузилишимни ўзгартирдим, холос, шунга... 

	- Барибир танимадим. 

	- Нега ишонмайсан? - Мадали юрак ютиб Марусянинг елкасидан қучди. 

	- Вой, бу нимаси? - аёл бирдан унинг йўлларини силтаб ташлади. - Ҳаддингиздан ошманг!

	- Ҳаддимдан ошганим йўқ. Ахир, бегона эмасмиз-ку!

	Маруся масхараомуз кулиб Мадалининг кўзларига тикилиб қаради. 

	- Балки… Хўш, мендан нима истайсиз?

	- Сен билан умримда илк маротаба роҳат нималигини билганман. Яна… 

	- Ҳа-а, демак, қачонлардир мен билан бўлгансан-у, энди эслаб қолдинг, шундайми?

	- Ундай дема, жоним! Сени соқинганман!

	- Шунақа дегин? Хўп, пулинг борми ўзи?

	Бу саволни Мадали кутмаган эди. Негаки, қаердан ҳам хизматга йўллашди, деб пул ҳақида умуман фикр қилмабди. 

	Аёлга нима деб жавоб қилишни билмай бир муддат ўйга толди. 

	- Пул топиладиган нарса-ку! - деди ниҳоят бир қарорга келгандек. - Сен кўнсанг, бас. Топаман пулни!

	- Яхши. Кечқурун қўлингда юз сўм пул билан уйимга боравер! Маъқулми?

	- Хўп, айтганингдек бўлади!

	Улар шу тахлит хайрлашишди. 

	Энди Мадалининг олдида аввал қутини топиш-у, ундан сўнг тиқилинч автобусларга чиқиб пул топиш масаласи кўндаланг бўлди. 

	* * *

	Кеч кирди. Мадали қутини топиб, ичини текшириб кўрди. Ҳозирча ҳеч нима йўқ. 

	Кўнгли таскин топиб автобус бекати томон юрди. 

	Профессионал разведкачи учун кимнингдир чўнтагида ёхуд ҳамёнида ётган пулни ўзиники қилиб олиш сира қийинчилик туғдирмайди. 

	Мадали ҳаш-паш дегунча юз эмас, беш юз сўм эгаси бўлди. Боши осмонга етгудек бўлиб дўконлардан бирига кирди. Ароқ, колбаса, шунга ўхшаш майда-чуйда харид қилгач, тўппа-тўғри Марусяникига жўнади. 

	Квартира ҳалиям ўзгармабди. ўша эски, беш-олти еридан қулф ўрнатиш мақсадида тешиб ташланган эшик. 

	“Шундай аёл нега пиёниста экан, хаёлидан кечирди Мадали эшикка ачинганнамо қараб қўйиб қўнҚироқ тугмасини босаркан. Келишган аёл бўлса, бошқаларга ўхшаб яшаса нима қиларкан?”

	- Ие, сенмидинг? - квартира эшиги очилиб рўпарасида ярим яланғоч Маруся пайдо бўлди. - Кир тез! Қўшнилар ҳидланиб қолишмасин!

	Мадали секин ичкарига кириб, пойафзалини ечди. 

	- Тўғриси, сени ҳалиям эслай олмадим, - деди Маруся елка қисиб. - Танишлар, аниқроқ айтадиган бўлсам, келиб-кетадиган эркаклар кўп. Қай бирини эсимда сақлаб қолай, ахир!

	- Энди қучоқлашга ҳаққим бордир? - Мадали қўлидагиларни ошхонадаги стол устига қўйиб қайтгач, аёлнинг белидан олди. 

	Унга жавобан Маруся юзига секингина шапатилаб қўйди. 

	- Бўрига ўхшайсанлар сенлар. Бундоқ ўтириб суҳбатлашишга сабрларинг етмайди.

	- Йўқ, - унинг лабларидан ўпиш асносида деди Мадали. - Энди сени йўлдан чиқарган номард!

	- Шунақами? - эркаланиб унинг бўйнига осилиб олди Маруся. - Кўрамиз! Тағин ҳар куни пул топиб беролмай қочиб қолмагин!

	- Мен қочадиганлардан эмасман. Мен сенга ўхшаган ҳурлиқоларнинг қадрига етаман. 

	- Менга қара, уйланганмисан, ўзи?

	- Қанақа уйланиш? Сени ташлаб бошқасига уйланарканманми? Ҳеч қачон!

	- Алдоқчи! Эритишга жа уста экансан-ку-а? Бўпти, юр, нималар опкелдинг ўзи? Татиб кўрайлик-чи!

	Мадали эпчиллик билан бориб ароқни очди. Маруся майда-чуйда газакларни тўғраб столга тортди. 

	Шу тахлит иккови анчагача гаплашиб ўтиришди. 

	Ароқ ичиб бўлингачгина кайфи ошиб, ҳақиқатан тоқати тоқ бўлиб бораётган Мадали аёлни даст кўтариб олди-да, ётоққа олиб кириб каравотга ташлади. 

	- Бугун адабингни ейсан! - шивирлади Марусянинг қулоғига. - Мен бўридек очман!

	* * *

	Қайноқ бўсалар, эркалашлар оқушида тонг ҳам отди. Мадали зудлик билан кўчага чиқиши ва алоқа қутисидан хабар олиши лозим эди. 

	Маруся билан шоша-пиша хайрлашиб, чўнтагидаги пулларнинг ҳаммасини унинг қўлига туқазди-да, кийиниб йўлга отланди. 

	Биларди. Қутига очиқдан-очиқ яқинлашиш мумкин эмас. Бу ҳақда огоҳлантиришган. Ҳеч ким ундан гумонсирамаслиги зарур. Шу билан бирга у хизмат пайтида бегоналар билан муносабатга киришмаслиги шарт этиб белгиланган. 

	Худди сайр қилиб юрган одамдек атрофни ўзгача қизиқиш билан кузатиб секин қутига яқин борди. Қути жойлашган подъезд теварагида ҳеч ким йўқ. Бу айни муддао. 

	Эҳтиёт шарт, яна бир бор атрофга кўз ташлади. Бегоналар кўринмаётганига амин бўлгач, қутини очди. Кутилганидек, у ерда бир конверт ётарди. Юраги негадир така-пука бўлиб кетди. Ахир, унинг илк иши бўлиши мумкин. Қизиқ, қандай топшириқ беришди экан? Хавфлимикан? Ё бошланишига енгилроқини танлашганмикан?

	Қўллари титраб конвертни очди ва у ерда ёзилган жумлаларга кўз югуртирди: 

	“Эҳтиёт бўл! Тезда яшаш манзилингни ўзгартир! Орқангдан тушишган!” 

	Қоқозда шу сўзларгина битилганди, холос. 

	ҲАЙрон бўлди. Нега? Топшириқ-чи? Ким орқасидан тушади? Ё бу навбатдаги синовми? Ахир, ўқишни тугатди! Қанақа синов бўлиши мумкин? Наҳотки, “душман” уни дарров пайқаб қолган бўлса?

	- Тўхта, - деди ўзига ўзи. - Бу сўзларни беҳуда ёзишмаган. Ростдан ҳам орқамдан тушган бўлишса, йўлга олиш пайида бўлишади кимлардир. Шу огоҳлантиришни ҳисобга олишим керак. Ҳа, бугун ҳам Марусяникида яшаб тураман. Балки, эртага топшириқни баён этишар?

	Мадали конвертни майдалаб йиртди-да, чўнтагидан гугурт олиб, шу жойнинг ўзида ёқиб ташлади. Махфий мактубларни ёнида олиб юриши тақиқланган. 

	Шундан сўнг у яна кўчага чиқди. 

	- Уф-ф, тағин ўҚирлик қилишим, Маруся илиқ кутиб олиши учун пича пул топишим зарур. Майли, пешанага ёзилгани-да! Асосийси, ўзимни асрашим ва топшириқ берилгунча хавфдан йироқ бўлганим яхши. 

	Мадали кунни кўча кезиб ўтказди. Шинамгина боқ бор экан. Етарлича пул топгач, ҳалинчакларда учди, овқатланди. Ниҳоят қоронғи туша бошлагач, у кечагидек майда-чуйдалар харид қилиб таниш квартира томон йўл олди. 

	- Ие, тағин келдингми? - кулиб қарши олди Маруся. - Агар қўлингдаги бўлмаганида, ўлсам ҳам уйга қўймасдим сени, оч бўри!

	- Билардим-да феълингни! - деди Мадали ичкарига кириб стол устига қўлидаги халтани қўяркан. - Бугун ҳам сенинг қучоқингда вақт ўтказишимга тўғри келаркан. 

	- Сира тўймас экансан-да қучоқимга! Тўхта, сен ўзи кимсан? Нима иш қиласан? Пулни қаердан оляпсан?

	Стол қаршисига ўтириб бир қадаҳдан ароқ ичишди. 

	Бу саволга Мадали қандай жавоб беришни яхши биларди. Шу сабабли ўзини йўқотмади. Аёлни хотиржамгина ўрнидан турғазиб тиззасига ўтқазди. 

	- Менми? ўғриман. Касбим шунақа. 

	- Шунақа дегин? Хавфли одам экансан. 

	- Фақат сен учун эмас. Кел, шу гапларни йиғиштириб асосийсига ўтайлик!

	- Дарров-а? Намунча сабрсизсан?

	- Илтимос!

	Мадали аввал ароқдан Марусянинг қадаҳига тўлдириб қуйди. Сўнгра уни авайлаб ечинтирди. Кетидан ўзи ҳам кийимларини ечиб бир четга отди. 

	Эндигина оппоқ баданларни сийпалай бошлаганди. 

	Кутилмаганда эшик қўнҚироқи чалина бошлади. 

	Иккови ҳам тош қотиб қолди. 

	- Ким бўлиши мумкин? - сўради Мадали ҳушёр тортиб. 

	- Мен қаердан билай? - деди Маруся полдаги халатини олиб кияркан. - Ҳеч кимни чақирганим йўқ эди. 

	- Мен нима қилай? Беркинайми?

	- Намунча қўрқоқ бўлмасанг? Ахир, эрим йўқ-ку! Балки, қўшнилардир? Сен ўтириб тур, мен бориб эшикни очаман. 

	- Кийим-чи, кийим?

	Маруся индамасдан ташқари эшикка яқин борди. 

	- Ким у? - сўради у. 

	Жавоб ўрнига яна қўнҚироқ чалинди. 

	- Вой, қизиқ бўлди-ку!

	Маруся секин эшик зулфинини суғурди. 

	Шу заҳоти эшик ташқаридан куч билан итариб очилиб, квартирага уч нафар қора ниқобли, йўлларида жанговар автомат тутган кимсалар бостириб киришди. Уларнинг бири дарҳол Марусянинг оқзини беркитиб бурчакка қисди. 

	- Жойингдан қимирлама! Қани у? Айт, қани?

	Бу орада қолган иккитаси ошхонага ўтди. 

	Мадали аллақачон балконга ўтиб улгурганди. 

	Фойдаси бўлмади. Иккала йигит ҳам балконнинг қулфланган эшигини қурол билан уриб синдиришди ва ташқарига чиқишди. Бу маҳал Мадали ҳарқалай кийимларини кийиб олган экан. 

	Қуроллиларни кўрди-ю, зарба бериш учун йўлларини олдинга чўзиб шай турди. Ниқоблилар эса автоматни унга тўғрилашди. 

	- Қўлларингни орқага қилиб деворга ўгирил! - буюришди унга. - Ортиқча ҳаракат қилишнинг фойдаси йўқ! Тез бўл! Итдай ўлиб кетасан!

	Ҳа, кеч бўлганди. Агар ҳозир ортиқча ҳаракат содир этса, булар ўқ узишдан ҳам тойишмайди. 

	- Ярамаслар! - ғудраниб қўйди Мадали. - Ҳали шошмай турларинг! Ҳисоб-китоб қилиш вақти келади. 

	- Милиция бўлимида ҳисоб-китоб қилаверасан! - деди йигитлардан бири унга яқин келиб чўнтакларини ковлаш асносида. 

	- Мен нима айб қилдим ўзи?

	- Сен эмас, иккаланг! - жавоб қилди ниқобли йигит. - Банкни ўмариб худди ҳеч гап бўлмагандай ўтиришларингни қара! Нима, давлатни аҳмоқ қилмоқчимисан?

	- Қанақа банк? Бу англашилмовчилик! Англашилмовчилик!

	-  Буни терговчиларга айтасан! Қани, ташқарига чиқ!

	Қўлларига кишан урилган Мадали итоат билан ташқарига йўл олди. 

	Йўлакда қолган учинчи йигит Марусяни ҳам кишанлаб бўлибди. 

	Чиқиб кетишаётганида аёл Мадалига ер остидан қаради-ю, елка қисиб қўйди. 

	* * *

	Бўлинмага етиб борганларидан сўнг Марусяни негадир бошқа хонага олиб кириб кетишди. Мадали милиционерларнинг бу қилиғини кўргач, аёлдан шубҳалангандек бўлганди. Аммо унинг кўзларидаги ёшга кўзи тушиб, шубҳалари тарқала бошлади. Бу кутилмаган ҳодисани шунчаки кўргиликка йўйиб кўрсатилган кабинетга қадам қўйди. 

	“Бу аёлнинг нимасидан шубҳаланай, ўйларди у кабинетга кириб ёқоч ўриндиққа ўтираркан. Қачондан бери биламан-у уни! Пиёниста ва суюқоёқ! У ҳам бошқалар сингари кайф-сафони хуш кўради. Милисалар кимгадир ўхшатишгандир-да бизни!”

	Орадан уч-тўрт дақиқа ўтиб ичкарига баланд бўйли, фуқаро кийимидаги бир эркак кириб келди. Эшик олдида турган соқчига “чиқавер” ишорасини қилиб, Мадалининг қаршисига чўкди. Сездики, у - терговчи! Чунки, терговчиларгина ана шунақанги жилд олиб юришади. Қолаверса, бу ерга терговчидан бўлак ким ҳам кириб келиши ва соқчиларга буйруқ бера олиши мумкин?

	- Хўш, йўлга тушдингми? - сўради у Мадалига совуқ нигоҳлар билан боқаркан. - Тута олишмайди, деб ўйлаганмидинг?

	- Мен ҳеч нарсага тушунмаяпман, - деди Мадали. - Нега мени бу ерга олиб келишди ўзи?

	- ўзингни гўлликка солма! Шундай катта банкни ўмариб кетасан-у, яна ҳеч нарса билмагандай менга савол берасанми итдан тарқаган?

	- Қанақа банк? Мен ўғри эмасман. 

	- Шунақа дегин? - терговчи стол устидаги жилдини очди-да, икки-учта сурат олиб Мадалининг олдига ташлади. - Мана булар-чи? Бу ҳам сен эмасмисан?

	Не кўз билан кўрсинки, суратда ростдан ҳам Мадали - юз тузилиши худди ҳозирги қиёфаси билан Марусяга бир даста пул узатиб турарди. 

	- Хўш, танидингми?-  сўради терговчи. 

	- Йўқ, барибир бу англашилмовчилик, - бош чайқади Мадали. - Мен ҳеч қандай банкни ўмармаганман. 

	- Буни суд аниқлайди. Ҳозир эса... Соқчи!

	Остонада бояги соқчи пайдо бўлди. 

	- Эшитаман!.

	- Гувоҳни олиб киринг!

	- Хўп бўлади!

	Кўз очиб юмгунча кабинетга ёши олтмишлардан ошган рус аёлини олиб киришди. 

	- Онахон, мановини танияпсизми? - сўради терговчи. 

	- Буними? Ҳ-ҳа, худди шу эди. Мен кўчадан ўтиб кетаётгандим... 

	- Соат неча эди?

	- Адашмасам, кечки саккизлар бор эди. Неварамникидан уйимга қайтаётгандим. Худди мана шу йигит банкдан бир қоп пул кўтариб чиқди. Ёнида бир аёл, ниқоб кийган яна икки эркак ҳам бор эди. Елкаларига қурол осиб олишганди. 

	- Бўпти, етарли! - кампирнинг сўзини бўлди терговчи. - Кетишингиз мумкин!

	Кампир чиқиб кетди. 

	- Кўрдингми, гувоҳлар етарли - Мадалига юзланди терговчи. - Шундай экан, мениям, ўзингниям қийнамагин-у, айбингни бўйнингга ол!

	- Менинг ҳеч қандай айбим йўқ! - деди қатъият билан Мадали. 

	- Шунақами? Соқчилар!

	Бу гал ичкарига уч нафар милиционер кириб келди. 

	- Мановининг бир эсини киритиб қўйинглар! Қилиб юрган ишларини негадир эслай олмаяпти!

	- Қани тур, ҳезалак! - милиционерлардан бири Мадалининг тепасига келиб елкасини ғижимлаб ўрнидан турғазди. - Юр, камерада гаплашамиз!

	Камера бўм-бўш эди. 

	Мадалини олиб киришди-ю, уч нафар барваста милиционер йўлларидаги таёқлар билан савалай кетишди. 

	Аммо курсда қанча синовлардан ўтган разведкачи учун бу калтаклар пашша чаққандеккина таъсир этарди. Унинг овоз ҳам чиқариб қўймаётганини кўрган милиционерлар баттар жиғибийрон бўлишар, янада қаттиқроқ савалашарди. 

	Савалаш қарийб ярим соатлар давом этди. Баданлари моматалоқ бўлиб кетган Мадали гарчи ҳушсизланиб полга чўзилиб қолган бўлса-да, барибир овоз чиқармади. Ҳар калтак келиб тушганида “иҳ” деган товушгина эшитилиб турди, холос. 

	Фақат ўнг кўксидан пастроққа бир-икки марта тушган таёқ зарби қаттиқ азоб бера бошлаганди. Худди ўша жойида кучли оқриқ туриб симиллаб оқрирди. 

	Лекин шунда ҳам бир оғиз сўз айтмади. 

	Уравериб чарчаган милиционерлар охири зерикиб ташқарига йўл олишди ва камера эшигини ташқаридан қулфлаб қўйишди. 

	* * *

	Аёвсиз калтаклар уч кунгача давом этиб турди. Ҳар гал уни худди ўша камерага олиб кириб калтаклашар, Мадали бир оғиз сўз айтмасди. Фақат ўнг кўксини чарм таёқлардан пана қилишга уринар, буни пайқаб қолган милиционерлар эса атайин ўша ерини мўлжаллаб таёқ йўллашарди... 

	Ниҳоят суд бўлди. Мадали ҳеч нарсани исботлай олмади. Уни банкни ўмарганликда айблаб, ўн йиллик қамоқ жазосига ҳукм этишди. 

	Турма томон машинада кетиб бораркан, Мадали ҳамон Маруся ҳақида қайғурарди. Унинг тақдири қандай кечганини била олмаганидан бир азобланса, ўнг кўксидаги оқриқдан бир азобланарди. 

	Мадалини деворлари сим тўрлар билан ўраб ташланган совуқдан-совуқ турмага келтириб, камералардан бирига олиб киришди. 

	У ерда семиздан келган, тепакал, билакларига игна билан нималардир ўйиб ёзилган, ёши элликка яқинлаб қолган бир маҳбусгина папирос тутатиб ўтирарди. 

	***

	 

	Турма ҳаёти Мадалига буткул бегона ва жирканч туюларди. Камерадаги беўхшов сукут, қандайдир қумурсқаларнинг бурчак-бурчаклардан туриб визиллаши, иккинчи каравотдаги тепакалнинг хурраги баттар юрагини сиғарди. Бу ҳам етмагандек, ташқаридами ё бошқа камералардами, кимларнингдир бақир-чақири эшитилиб қолар, бу бақиришларни соқчиларнинг бўралаб сўкинган товушлари босиб кетарди. 

	- Вей, қария, бас қилсанг-чи, хуррак отишни! - Мадали охири тоқати тоқ бўлиб тепакалга яқин борди-да, елкасига шапатилади. - Ҳой, бўлди, дедим! Кармисан?

	- Нима дединг, хўрозча? - тепакал кутилмаган ҳаракат билан ўрнидан туриб кетди-ю, Мадалининг ёқасидан бўғди. - Кимга буйруқ бермоқчисан, “салага”?

	Мадали осонлик билан унинг йўлларини силтаб ташлади: 

	- Сенга “салага”ни кўрсатиб қўярдим-у, ёшингни ҳурмат қилиб турибман-да! - деди лабларини тишлаб. - Лекин билиб қўй, ҳурматингни билмасанг, нақ кунингни кўрсатаман! Ҳаддидан ошганларни жиним суймайди!

	- Шунақами? - силкиниб кулганича кирланган тўшаги остидан сигарета олиб тутатди тепакал. - Кичик бир банкни ўмардим, пулларни беркита олдим, деб катта кетаверма! Олдингда бир дунё тиллани беркитиб қўйиб жимгина ўтирган одам ҳам бор. Сенинг ўша қоғоз пулларинг нима бўпти?

	- Олтин? - Мадали бу гапни эшитгач, ҳайрати ошиб камерадошига яқин борди. - Ишонмайман!

	- Ишонмасанг, менга нима? Суюнчисига манови сассиғ иштонимни ечиб берайми?..

	- Менга қара, қанча олтининг бор?

	- Сенга нима?! Барибир фойдасини ўзим кўраман. 

	- Менга ишонмаяпсанми? ўзимизникиларни сотадиган одатим йўқ, қария!

	- Бас қил! - юзини тескари ўгирди тепакал. - Сендақаларнинг дастидан мана шу ерда ўтирибман. Сотмайман эмиш!.. 

	Шу пайт камера эшигини кимдир очаётгандек бўлди-ю, тепакал шоша-пиша қўлидаги сигаретини унитазга ирғитиб каравотига ётиб олди. 

	- Қани, йўлларингни орқага қилиб деворга ўгирил! - буюрди соқчи Мадалига. - Тез бўл!

	- Хўп, намунча ваҳима қиласан? - ғудранди Мадали буйруқни адо этиш асносида. - Кар эмасман-ку!

	- Ҳаддингдан ошма, йигитча! Ҳозир турма бошлиғининг ҳузурига кирасан. ўшанда қанча гапинг бўлса гапираверасан!

	- Гапирсам гапиравераман! - бўш келмади Мадали. - Мен қўрқиб-пусадиганлар хилидан эмасман. 

	- Қани, ташқарига юр!

	Соқчи уни йўлак бўйлаб турма бошлиғининг кабинетига олиб кетди. 

	* * *

	Йирик ҳарфлар билан “ТУРМА БОШЛИўИ” деб ёзиб қўйилган эшикка яқин боришгач, Мадалини олиб келган соқчи эпчиллик билан эшикни очди ва автомат қўндоқи билан курагига туртди: 

	- Кир!

	Мадали ичкарига қадам ташлади. Хона кенг эди. ўнг бурчакда жилдлар сақланадиган шкаф, чапда кийим илгич. Ойна олдида эса катта стол бўлиб, устига бир неча ранг-баранг телефон қўйилган. 

	- ўтир! - буюрди ўтирган ерида ёши элликлардан ошган, кўз қарашлари жиддий, қошлари қалин эркак. 

	Мадали шу одам бошлиқ эканига заррача шубҳа қилмади. Гарчи, курсда ўта ҳушёрлик, ўзгаларга нисбатан ишончсиз руҳда тарбияланган бўлса-да, ҳозирги вазиятда ишонмасдан иложи йўқ эди. Чунки, эшикдаги ёзувни кўрган. Бу кабинетда фақат бошлиқгина ўтириши мумкин. 

	У кўрсатилган ерга ўтирди. 

	- Хўш, йигит, ишлар қалай? - сўради бошлиқ. 

	Мадали унинг рус эмаслигини сўзлаш оҳангидан дарров сезди. Қолаверса, русларнинг қошлари қоп-қора, қалин бўлмайди. 

	- Сўраганингиздан бери анча яхши, - жиддийлик билан жавоб қилди у. 

	- Шунақами? Оббо сен-ей, жа ботир кўринасану-а?

	- Мен ботирлик қилаётганим йўқ. Саволингизга жавоб бердим, холос. 

	- Жуда яхши. Энди бу ёқига қулоқ сол, - бошлиқ ўрнидан туриб Мадалининг тепасига келди ва елкасига қўлини қўйди. - Сенинг жиноятинг шу қадар оғирки... 

	- Мен ҳеч қанақанги жиноят содир этганим йўқ, - бошлиқнинг сўзини бўлди Мадали. 

	- Сен жим ўтириб эшитгин аввал. Хуллас, жиноятинг шу қадар оғирки, ўн беш йилсиз бу ерлардан чиқиб кета олмайсан. ўзинг кўргандирсан, сенга қарши барча далиллар, гувоҳларнинг кўрсатмалари тайёр. Шундайми?

	- Ҳаммаси бўҳтон!

	- Сенингча шундай. Аммо биз учун бўҳтон эмас. Қонуний исботланган. 

	- Мендан нима истайсиз? - сўради Мадали тоқати тоқ бўлиб. 

	- Камерангдаги қария билан танишиб олдингми?

	- Шундай деса ҳам бўлади. 

	- Хўш, сенга ёқдими у?

	- Менга ҳаётда ҳеч ким ёқмаган. 

	- Жуда совуққон экансан. Бу яхши эмас. Агар турмадан тез кунда чиқиб кетишни истасанг, сенга битта имконият беришим мумкин. 

	Мадали ҳушёр тортиб бошлиқнинг кўзларига тик боқди. 

	- Қанақа имкон?

	- ўша тепакалнинг олтинлари қаерга беркитилганини бизга аниқлаб берасан. 

	- Қандай қилиб?

	- Уни турмадан олиб қочасан. Қисқаси, бунинг қўлини ўзинг ўйлаб топ. Шундай қилгинки, у сени олтинлар яширилган жойга етаклаб борсин. Бизнинг одамлар эса орқаларингдан кузатиб боришади. Шу ишни уддалай олсанг, ўша дақиқадан озодман, деб ҳисоблайвер!

	Бу ҳақиқатан жуда катта имконият эди. Ахир, шаҳардаги алоқа қутисига аллақачон топшириқ битилган мактуб келиб тушгандир. Мадали эса ҳалиям турмада ўтирибди. 

	- Мен розиман! - деди у ҳаяжони ортиб. - Фақат сўзингизда турсангиз бас!

	- Мен иккиюзламачиликни ёмон кўраман. Энди эшит, эрталаб соат бешларда махсус машинада тузланган карам ортилган бочкалар олиб келинади. ўшаларнинг иккитаси атайин бўш қолдирилади. У ёқи тушунарлидир?

	- Соқчилар-чи?.

	- Улар билан ишинг бўлмасин! Сен эрталабгача қарияни кўндириш пайида бўл!

	- Тушундим. 

	- Энди бораверишинг мумкин! Соқчи!

	Остонада пайдо бўлган соқчига бошлиқ “олиб кет!” ишорасини қилди. 

	Мадали камера томон шошилмасдан кетиб бораркан, хаёлан тепакал билан қандай гаплашиш йўлларини ўйларди. 

	* * *

	Курсда ўзлаштирган машғулотларни эсга олиш вақти етди. 

	Мадали ҳар бир дарсни бирма-бир хотирасига тушириб, ниҳоят компьютер қаршисида ўтказган онларини кўз олдига келтирди. 

	- Сен нафақат компьютерни, ҳатто ўзингни ҳам ёлҚонларингга ишонтира олишинг лозим, - дея тайинлаган эди муаллима аёл ўшанда. - ўшанда кўзлаган мақсадингга осонликча етасан, душманни тор-мор қиласан. 

	Мадали йўл-йўлакай қандай йўл тутиш режалари ҳақида бош қотириб, камерага кириб борди. 

	Тепакал маҳбус ҳамон каравотга чўзилиб ётганича сигарета тутатарди. 

	Мадалининг кириб келганини кўриб, ётган ерида кулиб қўйди. 

	- Ҳа, бошлиқ адабингни бермадими, дейман? - сўради у сигаретини чўзиб-чўзиб тортиб. - У ер-бу еринг кўкармабдиям? Одатда улуш олиши керак бўлганларни бошлиқнинг ҳузурига олиб киришарди. 

	- Аблаҳлар! - сўкинди Мадали қовоқини уйиб. - Пулларни топиб беришимни талаб қилишяпти. 

	- Қайси пулларни?

	- Қайсини бўларди? Банкдан олиб чиқиб кетган пулларимни-да!

	- Ҳа-а, шунақами? - тепакал шошилмай ўрнидан туриб ўтирди. - Бе, мениям дастлабки кунларда ҳоли-жонимга қўйишмаганди. Икки марта карцеригаям кириб чиқдим. Олтинларни топиб қўлимизга топширасан, дейди. 

	- Хўш?

	- Аҳмоқ бўлибманми, топшириб? Яхшиси, катта пулга сотаман-да, бу ердан ярмини бериб бўлсаям чиқиб кетишга ҳаракат қиламан. 

	- Турмадан пул бериб чиқиб кетмоқчимисиз? - Мадали негадир қарияни сизлашга ўтганди. Буни ўзи ҳам эндигина пайқади-ю, индамади. - Овора бўласиз. Булар сиз билан мендан ўлиб қолсаям пул олишмайди. 

	- Э, ғўрсан-да ҳали, бола! - деди тепакал. - Мени Тимофей деб қўйишибди. Қишлоқимдагилар Тима деб чақиришарди. Бундайларни кўравериб пишиб кетганмиз, ҳа!

	- Менга қаранг, Тима амаки! - деди Мадали эҳтиёт шарт эшик томонга кўз ташлаб олгач. Унинг амаки деб чақириши қарияга ёқиб тушди шекилли, табассум пайдо қилиб каравотдан пастга тушди. 

	- Нима дейсан, жиян?

	- Бир гап айтсам, ҳеч кимга гуллаб қўймайсизми?

	- Мен-а? Вей, мени Тима деб қўйибди. Хафа қилмагин!

	- Бўпти, узр! Хуллас, сиз билан келишиб оладиган бир иш бор эди. Албатта, рози бўлишга сўз берсангизгина айтаман. 

	- Қани, айт! Юрагимни сиғаверма сенам!

	Мадали овозини пасайтириб сўз бошлади. 

	- Мана, ўзингиз ўйлаб кўринг! Менда катта пул, сизда эса олтин бор, шундайми?

	- Хўш?

	- Келинг, ўша олтинларингизни мен сотиб оламан. 

	- ў, сотиб оламан? Пулинг етармикан, сотиб олишга?

	- Нега етмас экан? Ахир, билмайсиз-ку, қанча пулим борлигини! Яхшиси, нархини айтинг!

	Қария бир муддат ўйланиб тургач, елка қисди. 

	- Олтинларим кўп. Тахминан юз минг кўкига тортади. 

	Мадали бу гапни эшитиб кулиб юборди. 

	Ҳозир у ўзини шундай тута бошлагандики, пули кўплигига ўзи ҳам қаттиқ ишониб бораётгандек эди. 

	- Жуда оз-ку! - деди ниҳоят кулишдан тўхтаб. - Мен бир миллиондан келасизми, деб ўйловдим. 

	- Нима? Бир милллион? Ҳали… шунча пулни ўмарганмидинг?

	- Сиз нима деб ўйловдингиз? Мени бекордан-бекорга шунча йилга кесишмагандир?

	- Қойил! - силкиниб-силкиниб кулди қария. - Ёш бўлсанг ҳам бало экансан. Майли, энди. Ёшимни ҳурмат қилсанг, пича қўшиб берарсан-а?

	- Ҳа, қўшиб бераман. Фақат айтганимдан чиқмайсиз. 

	- Ҳозирча, - таъкидлаб қўйди қария. - Орамиз очиқ бўлгандан кейин...

	- У ёқини ўзим ҳам биламан. Унда бугун тиниқиб ухлаймиз. Эрталаб соат бешларга яқин соқчилар бизни омбор яқинига олиб боришади. У ердан тузланган карам олиб келган машинага ўтириб жуфтакни ростлаймиз. Фақат, билиб қўйинг, мабодо алдашни ихтиёр этган бўлсангиз, кечирмайман. 

	- Унақа одатим йўқ, йигит! Лекин бир нарсани тушунмай турибман. Ким билан қочишга келишиб қўя қолдинг, дарров?

	- Буниси менинг ишим. 

	- Тушунарли. Бошқа савол бермайман. 

	Суҳбат шу билан якун топди. 

	Мадали қарияга эътибор ҳам қилмай, навбатдаги режаларни хаёлан туза бошлади. 

	Унинг бирдан-бир мақсади турма бошлиғи айтган ишни бажариш-у, мана шу сассиғ камераларга қайтмасдан, хизматни давом эттиришдангина иборат эди. 

	* * *

	Мадали тунни кўз юммасдан ўтказди. Аксига олгандек, ўнг кўксининг пастроқи қур-қур санчир, ана шу оқриқ унинг бемалол режалар тузиб олишига халал берарди. 

	- Итдан тарқаганлар, - сўкинди у алам билан хуррак отаётган тепакал томон назар ташлаб. - Манавинақаларга барибир. Устидан поезд ўтиб кетсаям бало урмайди. Мен-чи? Нега курсда ўқиб юрган кезларимда қанча калтак емай, жоним бунча оқримасди-ю, ҳозир оқрий бошлади? Нималар бўляпти ўзи? Ишқилиб, жигарни эзиб қўйишмаган бўлишса бас. 

	Соат чорак кам бешга бонг ура бошлаганида, соқчи ортиқча товушларсиз камера эшигини очди. 

	- Шерикниям уйҚотиб, ташқарига чиқинг! - буюрди у. - Омборда кутишяпти, сизларни!

	Мадали оёғи билан турта-турта тепакални ўрнидан турғазди. Иккови ҳам керакли нарсаларини апил-тапил йўлтиқларига қисди-да, ташқарига йўл олди. 

	* * *

	Ростдан ҳам омбор қаршисида юк машинаси турар, бортига ўнтача бочка юкланганди. 

	- Ҳов ичкаридаги икки бочкага тушиб, устиларингдан қопқоқларни яхшилаб ёпинглар! - тушунтирди ҳайдовчи. - Шаҳарга яқин қолганда тўхтайман. ўша ерда тушасизлар. 

	Мадали аввал қарияни бир амаллаб бочкага жойлаштирди ва қопқоқни ёпди. 

	ўзи эса сира қийналмасдан бочкага кириб олди. Қопқоқ ёпилганидан сўнг нафас олиш анча оғир эди. 

	Бироқ курсда ўзлаштирган машғулотлар хаёлига келгач, ёпиқ шароитда ҳам ўзига керакли кислородни қабул қилиб олиш имконини топди. 

	Яъни, бочканинг сезилар-сезилмас тирқишчаларига оқзини тўғрилаб олди. 

	* * *

	Машинада чайқала-чайқала кетиб бораркан, Мадали фақат ва фақат шаҳардаги махфий алоқа қутиси, унда номаълум шахслар қолдириб кетган хат ҳақида ўйлар, турмадан эсон-омон қутулиб чиққанига шукроналар келтирарди. Турма бошлиғи қўйган шарт эса унга арзимас бир юмушдек туюларди. 

	- Шунча вақт таҳсил олиб, қанча синовларни, азобларни бошимдан кечириб қаёқдаги бир тепакалнинг ихтиёридаги олтинларни олиб қўя олмайманми? - ўйларди у бочка тирқишидан тўйиб-тўйиб нафас олишга интилиб. - Бу иш нари борса икки соат вақтимни эгаллайди. Ундан сўнг зудликда шаҳарга қайтишим ва ўз ишим билан машғул бўлишим керак. 

	Машина бир соатлар чамаси йўл юргач, бирдан тўхтади. 

	- Қани, чиқинглар бочкадан! - буюрди ҳайдовчи пастдан туриб. - ўлиб қолмадиларингми?

	Биринчи бўлиб бочкадан Мадали чиқди. 

	Семизлиги туфайли қария ўз кучи билан чиқиб кета олмасди. Унга ҳам кўмаклашиб юборди. 

	Улар тўхтаган жой шаҳарга кираверишдаги бир қишлоқ эди. 

	- Бизнинг кетимиздан соқчилар кузатиб келишлари керак эди-ку! - ҳайдовчини бир четга тортиб қулоғига шивирлади Мадали. - Негадир кўринишмаяпти! Тинчликмикан?

	- Сен шошилма, - деди ҳайдовчи совуқ тиржайиб. - Турма бошлиғи сен ўйлаганчалик аҳмоқ эмас. Керак бўлганингда ўзлари топиб олишади. Ҳозирча ўйлаб қадамингни босавер!

	ҲАЙдовчи жўнаб кетди. 

	Икки маҳбус эса, бир муддат нима қилишни билмай туриб қолишди. 

	- Хўш, қаерда олтинларинг? - тоқати тоқ бўлган Мадали қарияни туртди. - Нега қоққан ғозиқдай қотиб қолдинг? Кўрсат, бошла!

	- Намунча ҳовлиқасан? - жеркиб берди қария. - Яна беш дақиқа шу ерда кутамиз. 

	- Нега?

	- ўшанда биласан. 

	Мадали йўл силтаб нари кетди. Қишлоқ кўчаси бошида анҳор оқиб ўтган экан. Муздек сувда юз йўлларини чайган бўлди. 

	- Ана, келишяпти! - қичқирди қария узоқдан катта тезликда яқинлашиб келаётган қизил машинани кўрсатиб. - Бизникилар келишяпти!

	Мадали бирдан ҳушёр тортди. 

	- Бу нимаси? - сўради қарияга тик боқиб. - Қанақасига бизникилар бўлади? Ахир, ҳеч ким билмайди-ку, бизнинг турмадан қочганимизни!

	- Нега энди билмас экан? Билишади. Менинг одамларим билишади. 

	- Қанақа одамлар?

	Тепакал кутилмаган ҳаракат билан Мадалининг ёқасидан бўғди. 

	- Мен сени камерага кириб келганингдаёқ танигандим, - ўшқирди у йигитнинг бўйнини маҳкамроқ бўқиб. - Кимлигингни саройимга борганингдан кейин биласан!

	Бу орада қип-қизил “Мерседес” уларнинг рўпарасига келиб тўхтади ва ундан икки нафар барваста рус йигити тушиб келди. 

	Йигитларнинг бири қария билан бош ирғаб саломлашган бўлди-да, Мадалининг орқасига тепди. 

	- Йўқ! - уни тўхтатди қария. - Шошилма! Олдин саройга олиб борайлик, кейин ураверасанлар!

	Мадали истаса, учаласини ҳам бир ёқлик қиларди. Аммо бир нарса - қариянинг аслида ким экани, у оғиз кўпиртириб айтаётган сарой қизиқтириб қолганди. 

	Шу сабабли ўзини ҳушдан кетганга солиб йигитларни машинага кўтариб ўтқазишларига мажбур қилди. 

	Орқа ўриндиққа ўтқазаётиб иккови галма-гал бир муштдан туширди. 

	Бу муштлар курсдагиларга нисбатан бироз кучлироқ эди. Аммо чидади. 

	Номаълум, сирли маконларга етиб олиш, у ердаги тилсимлардан воқиф бўлиш умиди унга куч, матонат ҳадя этди. 

	* * *

	Машина катта тезликда ярим соатча йўл босди. Қария ҳам, йигитлар ҳам жим кетиб боришар, икки йигит Мадалини бошидан босиб олгани сабаб қайси йўл бўйлаб, қаерга кетаётганликларини кўришга умуман имкон йўқ эди. 

	Ниҳоят улар қаергадир етганда тўхташди. 

	Йигитлар эпчиллик билан Мадалини пастга судраб тушдилар. 

	Машина келиб тўхтаган жой икки ёни дарахтзор бир қишлоқ кўчаси эди. Шундоққина рўпарадаги дарвоза ланг очиқ, дарвоза қаршисида катта бир овчарка қарияга думини ликиллатганича қараб турарди. 

	- Ие, асалим, келмайсанми? - кулди қария итга яқин бориб. 

	Ит югуриб келди-да, унга бир-икки суйкалган бўлиб Мадали томон чопди ва ириллай бошлади. 

	- Йўқ, бас қил! - итни тинчлантирди қария. - Ириллашингга ҳали эрта! Қани, Миша, бу аблаҳни ичкарига олиб киринглар!

	Йигитлар Мадалини ҳовлига судраб олиб киришди. 

	- Ҳозирча уни омборга қамаб қўйинглар! - буюрди қария. - Сал нафасни ростлаб олайлик! Ана ундан кейин гаплашаверамиз. 

	* * *

	Орадан ярим соатча вақт ўтиб Мадали қамаб қўйилган омбор эшиги очилиб, ичкарига тўрт нафар барваста йигитлар киришди. Барчалари йўлларида узунлиги ярим метрдан келадиган темир ушлаб олганини кўрган Мадали кўнгли ғаш тортиб секин ўрнидан турди. 

	Сезди. Бу нусхалар шунчаки киришмаган. Ҳозир ўртада муштлашув бошланади. Уни синдиришга уринишади. Аммо... Нима сабабдан? Наҳотки, булар ҳақиқатан Мадалининг пули кўп-у, шу пулларни куч ишлатиш қўли билан олиб қўйишга уринаётган бўлишса? Наҳотки, тепакал ўз сўзидан қайтган бўлса? Умуман, ким ўзи бу қария? Нима учун ҳамма унга таъзимда?

	- Сенларни алдашибди! - деди Мадали ўзига тобора яқинлашиб келаётган йигитларга. - Менда ҳеч қанақанги пул йўқ! Шунинг учун ўзларингни қийнаманглар! Акс ҳолда жонингга жабр бўлади!

	Йигитлар бу гапни эшитиб бараварига кулиб юборишди. 

	- ўзингни шунчалик зўрман, деб ҳисоблаганмидинг, Миша? - дея гап бошлади олдиндаги мўйловли рус йигити. - Йўқ, сендан кўра биз зўрроқ чиқиб қолдик!

	- Миша? - Мадали ҳайрон бўлиб қаршисида тиш қайраб турган йигитларга бир-бир назар ташлади. - Қанақа Миша? Менинг исмим ундай эмас!

	- Шунақами? - сўради орқароқда турган йигит. - Ҳалиям эсинг кирмадими? Мана сенга!

	У шу қадар тез яқинлашиб Мадалига зарба бердики, сал бўлмаса, чап беришга улгурмай қолай деди. 

	- Вой ифлос-ей! Қани, жосуслигингни бир намойиш эт-чи, сотқин!

	Унга шериклари ҳам қўшилишди. 

	Энди Мадали астойдил ҳимояланмаса бўлмасди. Аввалига қаршисидаги мўйловлининг уйқу томирига зарба йўллади. 

	У йиқилди-ю, аммо негадир сапчиб ўрнидан туриб кетди. 

	- Зарба яхши чиқмади, шекилли, - кўнглидан ўтказди Мадали ва бошқаларнинг темирига чап берган кўйи яна бир маротаба зарба берди. 

	Афсус! Бу гал ҳам ҳушидан кетказа олмади. 

	Бахтга қарши, йигитлар темирни айнан Мадалининг чап кўксига йўллашар, шундоқ ҳам оқриб турган тана кучли зарбалардан янада қаттиқроқ оқрирди. 

	Бу сафар Мадали ростакамига калтак еди. Кўпчилик бўлишгани учунми ё бошқа сабабданми, қанча уринмасин, барибир темир тутган йўллар устун келиб уни охир-оқибат ерга қулатди. Айниқса, оёғига кетма-кет беш-олти марта келиб тушган темир зарбалари жонини суғуриб олай деди. 

	- Ма, манови игналар билан йиртилган ерингни тикиб ол! - мўйловли йигит аллақачон ҳушини йўқотиб чўзилганича ётган Мадалининг олдига игна ва қора ип ташлади-ю, шерикларини бошлаб ташқарига чиқиб кетди. 

	* * *

	У қанча вақт ҳушсиз ётганини ҳам эслай олмасди. Кўзларини очганида хона ичи қоп-қоронғи, чап кўксидан пастроқи, чап оёғида пайдо бўлган оқриққа чидашнинг иложи йўқ эди. 

	Мадали ўзини сал ўнглаб олгач, руҳан оқриқлардан устун келиб секин ўрнидан қўзғалди. 

	Бироқ оёқдаги оқриқ барибир тик туришга қўймай, ўтириб қолди. 

	Секин ўша жойини пайпаслаб кўрди. 

	Эҳ, панжа йиртилиб кетган! Гўшт очилиб қолган ер етти-саккиз сантиметрча келарди. 

	Шу тобда қўлига игна ва ип илиниб, кўзлари салгина очилгандек бўлди. 

	- Ифлослар! - сўкинди қоронҚиликда таваккалига игнага ип ўтказаётиб. - Сал бўлмаса, ўлдириб қўйишаёзди. Мени қайси Мишага ўхшатишди ўзи? Ким ўша Миша? Тўхта!

	Мадали нимадир эсига тушгандек, бир муддат ўйга толди. 

	- Менга... “Сен энди Михаил Салаевсан”, дейишганди бир куни. Ким экан аслида Михаил Салаев? Нега менга бундай исм беришди? Ҳа, майли, буни барибир аниқлайман! Шу ердан омон-эсон чиқиб олсам, албатта, аниқлайман!

	Тўрт қават қилиб игнага ўтказилган ип тайёр бўлгач, аввалига игнани пайпаслаб текшириб олган бўлди. Ҳа, зарарсизлантирилган. Заҳри йўқ. Демак, бемалол қўрқмасдан тикаверса бўлади. 

	Мадали эҳтиёткорлик билан йиртилиб кетган танасига кўзларини чирт юмганича игна санчди. 

	Йўқ, унчалик оқриқ сезмади. Балки, оқриб турган тери игнани сезмагандир? Нима бўлганида ҳам, ярим соатча уриниб, йиртилган жойини тикиб олишга муяссар бўлди. Фақат чап кўксидан пастроқдаги оқриқни босишнинг сира иложи йўқ эди. 

	* * *

	Кечга яқин икки йигит йўлларида яна темир билан кириб келишди. Лекин ҳужум қилишмади. 

	- ўрнингиздан туриб бизнинг ортимиздан юраркансиз, - деди уларнинг бири мулойимлик билан. 

	- Қаерга? - атайин талмовсираб сўради Мадали. 

	- Шеф ҳузурига. 

	- Шеф? Анови тепакалми шефларинг?

	- Киргандан кейин билиб олаверасиз. 

	Мадалини ўртага олганча улар икки қаватли ҳашаматли уйнинг юқори қаватига олиб чиқишди. 

	Уй ичи нақ кошонанинг ўзи эди. Мадали дунёга келиб бу қадар чиройли гиламларни, деворлардаги ранг-баранг нақшларни, теле-радио ускуналар-у, кўзни қамаштирувчи телефонларни кўрмаганди. 

	Гарчи кўзлари яшнаб кетаётган бўлса-да, сир бой бермай кўрсатилганидек, навбатдаги хонага қадам қўйди. 

	У ерда тахмин қилганидай тепакал телефон орқали ким биландир гаплашиб ўтирар, икки ёнбошида қаддини ғоз тутганича қотиб турган соқчилар буйруқ кутишарди. 

	Тепакал Мадалини кўриб шоша-пиша гўшакни жойига қўйди. Кейин соқчилардан бирининг қулоғига нималардир дея пичирлаганди, у югуриб ташқарига чиқиб кетди. 

	- Хўш, Миша, қалайсан энди? - қария секин Мадалига яқин келди-да, елкасига қўлини қўйди. - Вой-бў, йигитлар сени роса дабдала қилиб ташлашибди-ку! Қара, кўкармаган жойинг деярли қолмабди. Чап оёғингниям боғлаб олибсан! Нима, синдими?

	- Сенга нима? - ғудранди Мадали. 

	- Ие, бу нима деганинг? Ахир, нима бўлгандаям кўп йиллик қадрдонимсан! Ачинаман-да!

	- Қанақа кўп йиллик? Мен сенга ҳеч қачон қадрдон бўлмаганман!

	- Шунақами? - кулди тепакал ва кутилмаганда овозининг борича бақириб юборди. - Мана энди бўласан қадрдон, билдингми? Нима, катта пулни яширдим, энди қочиб қолсам бўлаверади, деб ўйлаганмидинг? Мени тополмайди, гўл деб хаёл қилганмидинг? Чучварани хом санабсан! Топдим-ку! Усталик билан йўлга туширдим-ку! Вей, тағин уялмасдан мени танимаганга олиб ўтирибсан-а! Наҳотки, виждонинг қийналмаган бўлса?

	- Менга қара, қария, - деди Мадали ўзини босишга уриниб. - Сен мени кимгадир ўхшатяпсан, шекилли! Мен, ахир, сени умуман танимайман!

	- Танимайман, дейсанми? Нима бало, ўша жосуслик ташкилотингдагилар уравериб, хотирангдан ҳам айириб қўйишдими? Тўғри қилишган. Чунки, сен уларгаям хоинлик қилгансан. Тўғрими-йўқми?

	Мадали ўйлаб ўйининг охирига ета олмасди. Қариянинг сўзларини тинглаб турарди-ю, бироқ хаёлан нималар бўлаётганини таҳлил этишга уринар, ўзининг аслида ким эканини, кимга айланганини аниқлашга ҳаракат қиларди. 

	Афсуски, калаванинг учи сира топилмасди. 

	- Пуллар қаерда? - сўради қария дағдаға билан. - Нега индамайсан? Пуллар қани, деяпман?

	- Қанақа пуллар? Менда ҳеч қанақанги пул йўқ. 

	- Пул йўқ дегин? Яхши, ҳозир аниқлаймиз!

	Шу пайт хонага соқчилардан бири кириб, эшикни каттароқ очди ва ўзи бир четга ўтиб турди. 

	Мадали беихтиёр ортга ўгирилган ҳам эдики, кулимсирабгина ичкарига қадам қўйган Марусяга кўзи тушди. 

	- Сен? - деб юборди тўсатдан. 

	- Ҳа, мен, - жавоб қилди Маруся. - Хайрият, мени танидинг. 

	- Ҳа, - гапга аралашди қария. - Сени ҳақиқатан таниди, бу гўрсўхта. Лекин бизни танимаяпти ҳалиям. ўз шерикларини танимагани етмагандек, пулларнинг қаердалигиниям эслай олмаяпти, чоқи. 

	- Отахон, дабдурустдан пул талаб қилманг-да! - деди Маруся Мадалига бошдан-оёқ разм солиб қараркан. - Сал ўзига келиб олсин. Истироҳат қилсин. Ана ундан кейин пул ҳақида гапирсангиз ярашади. 

	- Миша, - Мадалига юзланди қария. - ўша жосуслик ташкилотингда Маруся билан бирга ишлаганингни эслай оласанми?

	- Нима? Маруся билан?.. Негадир эслай олмаяпман. 

	Қария кулиб юборди. 

	- Ҳа-а, сени ёмон қийнаб юборишибди ўша бошлиқларинг. Аммо бизниям айбимиз бор бунда. Сени улардан илгарироқ йўлга тушира олмадик. Майли, бу ёқига энди пишиқроқ бўламиз, тўғрими, Маруся?

	- Албатта. Энди Мишани ҳеч қачон йўлдан чиқармаслигимиз керак. 

	Мадали аёлга зимдан разм солиб турди-да, бирдан миясини “демак, буям бизнинг ташкилотдан экан-да!” деган хаёл яшиндек тепиб ўтди. 

	- Ҳа, - ўйлаб қолди у. - Бундан чиқди Маруся ҳам бизга, ҳам манови қарияга хизмат қилади. Мен-чи? Йўқ, мен бу фоҳиша билан тўшакдагина яқиндан танишганман, холос. Аниқлашим керак. Нималар бўлаётганини усталик билан аниқлаб олишим зарур. Хўш, нимадан бошлай? Нима қилсам, кўзлаган мақсадимга етаман? Ҳа, топдим. Бугун қариядан Маруся билан бирга бўлишимга рухсат беришини сўраб кўраман. Бундан қулайи йўқ. Агар шунга эриша олсам, фоҳиша ҳаммасини оғизмай-томизмай менга айтиб беради. Айтмай ҳам кўрсин-чи!

	- Қария, Маруся тўғри айтяпти, - деди Мадали бирпаслик сукутдан сўнг. - ОҚриққа чидаб бўлмаяпти. Бугун у менга малҳамлар қўйиб, сал ўзимга келтирсин. Қолган гапларни эртага гаплашаверамиз. 

	- Ишонсам бўладими? - аёлга маъноли кўз қисиб сўради қария. 

	- Ҳа. 

	- Жуда маъқул гап. Майли, йигитларим сени ростдан ҳам қийнаб юборишди. Бугунча дамингни ол. Айш қил! Биласан-ку, Маруся унча-мунча эркакнинг жонини киритиб юборадиган аёл. Эрталабгача пулларни қаерга беркитганинг ҳам маълум бўлади. Боринглар! Маруся, уни ўзингнинг хонангга олиб кир!

	Мадали оқсоқланган кўйи аёлнинг ортидан эргашди. Тепакал эса қайтадан жойига ўтириб, турма бошлиғига миннатдорчилик билдириб қўйиш ниятида телефон гўшагини қўлига олди. 

	* * *

	- Э, йўқ, тўхта, - Маруся ҳовлига чиққач, қаршисидан келаётган соқчини ўтказиб юборди-да, Мадалининг билагидан тутди. - Бу ерда қолмаймиз. Меникига борамиз. 

	- Нега? - сўради Мадали атайин. 

	- Сенга айтадиган гапларим бор. Сен шу ерда кутиб тур, мен қарияни кўндиришга уриниб кўраман. 

	Маруся орқага югурганича тепакалнинг хонасига кириб кетди. Орадан икки-уч дақиқа ўтиб қайтиб чиқди. 

	- Булар яна бир ўйинни ўйлаб топишаётганга ўхшайди, - хаёлидан ўтказди Мадали. - Йў-ўқ, энди мени йўлга тушириб бўпсанлар! ўзларинг ҳушёр торттириб қўйдиларингми, бу ёқига ўйлаб қадам босадиган бўлдим. Манови манжалақиниям сув юзига чиқараман. Шошмай турсин, кимлигини, мақсадини айтмагунича қўймайман!

	- Мана бўлди, - деди Маруся кулимсираб. - Қария кўнди. Қани, кетдик, ташқарида машина кутиб турибди. Менга қара, нега оқсаяпсан-а? Оёғинг шунчалик ёмон оқрияптими?

	- Ҳечқиси йўқ. ўтиб кетади, - йўл силтаб қўйди Мадали аёлнинг орқасидан эргашиб. - Яхшиси, тезроқ сеникига борайлик, одам қутуриб кетди жуда!

	- О, кўнгиллари яна нимани истайди? - эркаланиб Мадалининг йўлтиғига кирди Маруся... 

	Машина йўлга тушди. Бироқ орқаларидан бошқа машина ҳам изма-из кетиб борарди. Мадали кузатишаётганини аниқ сезиб турган бўлса-да, атайин Марусядан сўраб қўйди: 

	- Орқадагиларга нима бўлган? Думга ўхшаб эргашиб келишяпти-я!

	- Эътибор қилма, - уқтирган бўлди аёл. - Буларда қоида шунақа. Уйгача кузатиб боришлари тайинланган. Ундан кўра, мени қаттиқроқ қуч! Соқинганман, ахир!

	“Итдан тарқаган-ей, ўйлади Мадали Марусяга зимдан разм солиб. Турмага, қарияга қўнҚироқ қилиб, мени оғир кунларга қўйганини билмайди деб ўйлайди, шекилли. Ҳали қараб тургин, оёқларимга бош урдирмасам, отимни бошқа қўяман!”

	Машина ярим соат деганда Марусянинг квартираси рўпарасига келиб тўхтади. Орқадаги машина эса тезгина ўтиб кетди. 

	* * *

	- Бу гал ароқ, майда-чуйда сотиб олишинг шарт эмас, - кулди Маруся ичкарига киришгач, Мадалини авайлаб ечинтираркан. - Бугун сен менинг азиз меҳмоним бўласан. Қолаверса, келгусида қилинадиган ишлар ҳақида гаплашиб оламиз. 

	- Сен ростдан ҳам разведкада хизмат қиласанми? - тоқати тоқ бўлиб сўрай бошлади Мадали. - Фақат тўғрисини айт!

	- Ҳали бу ҳақда билишингга эрта. Яхшиси, ўзингнинг илгари ким бўлганингни эслашга ҳаракат қилиб кўр!

	- Мен ҳеч нарсани эслай олмайман, - ёлҚондан гап бошлади Мадали. 

	Шундай йўл тутиш маъқулроқ эканини машинада ўтирган маҳал обдон ўйлаб олганди. 

	- Нега эслай олмайсан? - сўради Маруся. - Бирор гап бўлганмиди ўшанда?

	- Қачон?

	- Нима десам экан? Банкни ўмарган пайтингда. 

	Бу гаплардан сўнг Мадали қайтадан хаёлга толди. 

	Пул, банк, сотқинлик. 

	Бундан чиқди, кимдир бу босқинчиларни чув тушириб кетган. Тўхта, қария боя разведка ташкилоти ҳақида гапирганди. Демак, ўша одам разведкага алоқадор бўлган. Лекин бу ерда Мадалининг нима алоқаси бор?

	Мадали Марусяни қўйиб юборди-да, секин кўзгу қаршисига бориб тўхтади. 

	Ҳа, кўриниши худди руснинг ўзи. Сира шубҳа йўқ, наҳотки, ўша сотқинга ўхшаса? Нега? Бу тасодифми ё олдиндан ўйлаб топилган ўйинми? Яхшиси, манови аёлдан суриштириб билади. ўшанда балки, келгуси режалари ҳам ойдинлашар! 

	- Банкни қачон ўмарганман ўзи? - сўради Мадали. 

	- Буям эсингда йўқми?

	
- ўлай агар, ҳеч нимани эслай олмаяпман. 

	- Нега, нега?

	- Билмадим. Эс-эс биламан. Мени ўрмон ичкарисида ўн чоқли эркак ўраб олди. Роса калтаклашди. Ҳушимдан кетганимни аниқ биламан. Ундан кейин эса... Шифохонада ўзимга келдим. Минг афсус, ўшандан бери ўзимнинг ким эканимниям эслаёлмайман. Гўё тирик мурдадай кўча кезардим, холос. 

	- Шунақа дегин? - уф тортиб Мадалига яқин келди Маруся. - Яхши иш бўлмабди. Аниқ, сени разведка ташкилотидагилар калтаклашган. 

	- Нега энди?

	- Сен, ахир, қарияга хизмат қилардинг. Бошлиқлар иккаламизниям унинг ортидан тушишга, бойликларини давлат ҳисобига олишга, ўзини эса жиноий жавобгарликка тортишлари учун тутиб беришимизни исташган. Шу мақсадда бизни уларнинг орасига қўшиб қўйишган. Биз эса пулнинг ортидан қувиб, асосий ишимизни унутиб қўйдик. 

	- Унда сени нега шу вақтгача тута олишмади?

	- Мен чап бериб юрибман. Биламан, барибир изимдан аллақачон тушишган. Бироқ мен ҳам осонгина жон бериб қўядиганлардан эмасман. 

	- Фақат пулни дебми?

	- Бўлмаса нимани? Ахир, бу дунёда нима учун яшаймиз? Пул учун эмасми?

	“Мана буниси жуда кўнгилдаги гаплар бўлди, ўйлади ўзича Мадали. Қара, ҳамкасбим билан бир тўшакда ётиб юраверибман-у, ҳеч вақони билмабман. Қўйнимдаги илонни сезмабман. Йў-ўқ, энди ҳаммаси аён. Бу ёқига ўзимни ўша сотқин йигит қиёфасида деб биламан ва ҳаракатни давом эттиравераман. Бошлиқлар адашишмайди. Мени махсус операция қилиб, мана шу босқинчилар ортидан қўйишган бўлса ажаб эмас! Бўш келма, Мадали! Йўқ, Мадалимас, Михаил Салаев! Сен энди, албатта, Қолиб бўласан!” 

	- Иҳ! - Мадали тўсатдан чап кўксини чангаллаб курсига ўтириб қолди. 

	Маруся эса хавотири ошиб, дарҳол тинчлантирувчи дори топиб унинг қўлига тутқазди. 

	- Ма, ичиб ол! ОҚриқни қолдиради бу!

	Мадали дорини олишга олди-ю, ичмади. 

	Чунки, у Марусяга нисбатан ишончини йўқотиб бўлган эди. 

	***

	 

	Чап кўкси Мадалига туни билан азоб бериб чиқди. ОҚриқдан устун келиб бўлмасди. Аёлнинг оқуши ҳам дардини унутишга ёрдам бера олмади. Ярим тунда бир бурчакка беркитиб қўйган дорини ичишга мажбур бўлди. Шундан кейингина ярим соатлар чамаси вақт ўтиб оқриқ пасайди ва у ухлаб қолди. 

	- Сендан бир илтимосим бор, - деди эрта тонгда Марусяни туртиб. 

	- Нима илтимос, жоним? - уйқу тўла кўзларини ишқалай-ишқалай Мадалининг кўксига бош қўйиб сўради аёл. - Ичгинг келяптими?

	- Қанақа ичиш? Мен бир жойга бориб келишим зарур. Лекин анови шотирлардан қўрқяпман. Кузатиб юришлари тайин. 

	- Тўғри, кузатишади. Хўш, нима иш? Қаерга бормоқчисан? Мендан ҳам яширасанми?

	Мадали ўйланиб қолди. Нима қилсин? Айтсинми? Ахир, энг яқин дўстига ҳам айтиб бўлмайди бу сирни! Айтса-ю, бу аёл тўппа-тўғри қарияга қўнҚироқ қилса-чи! ҚўнҚироқ қилиши аниқ. Чунки, ўзи кеча сездириб қўйди. Уни фақат пул қизиқтиради. 

	- Сенгаям айтиб бўлмайди, - деди ниҳоят бир қарорга келиб. - Бу менинг шахсий ҳаётимга оид. 

	- Ҳой, жосусда шахсий ҳаёт нима қилади? - ўрнидан туриб кетди Маруся. - Сен кўрган нарсаларни менам кўрганман. Айтавер, сотиш йўқ. 

	- Сотасан. Сендақаларнинг кўпини кўрганман. 

	- Мабодо сотмасам-чи?

	- Э, дорихонага боришим керак. Кўрдинг-ку, туни билан оқриққа чидаёлмай тўлҚониб чиқдим. 

	- Мен ҳеч нимани кўрганим йўқ. Ухлаганман. 

	- Ухлаганмиш, - тўнҚиллаб қўйди Мадали. - Ҳоли-жонимга қўймасдан ёпишган-у, ухлаганман дейди-я!

	- Соқингандим, ахир! - Мадалининг бўйнига осилди Маруся.

	- Бўпти, ҳозирча қўлингни тортиб тур. Мен дорихонага бормасам бўлмайди. Сен уларни чалғитиб туришинг керак. 

	- Буни осон дейсанми? Чалғитиб эмиш! Биласанми улар ким? Бутун бошли мафия-ку! Сен билан менга ўхшаган жосусларнинг юзтасини битта қармоқ билан илинтира олишади. 

	- Бўлмаса нима қилай? Жоним оқрисаям ўтираверайми?.

	- Таваккал қил. Чалғитиш керакми, ўзинг ўйлаб топ қўлини. Ахир, бунақанги ишларда устаси фарангсан-ку!

	- Менга қара, Маруся, - аёлнинг елкаларидан тутиб ўзига қаратди Мадали. - Сен менга ишонасанми?

	- Хўш, ишондим ҳам дейлик, нима бўпти?

	- ўша пулларга иккаламиз эга чиқишимизни истайсанми?

	- ў-ў-ў, - йўл силтаб қўйди у. - Сен Тимани билмайсан. Бутун иттифоқ бўйлаб казо-казолардан танишлари бор. Улар бир товоқдан овқат ейишади. Йўқ, сен бу гапларни унут. Бефойда. 

	- Кел, ўзинг айтгандек, таваккал қилиб кўрамиз. Зора, омадимиз чопса. 

	- У ёқдаги ишлар-чи?

	- ўйлаб кўр, бугунми-эртами, иккаламизниям барибир тутиб олишлари мумкин. Ундан кейин бу ёруғ дунёни қайтиб кўрмайсан. Кел, олдини оламиз. Агар тез орада Тимани бир ёқлик қилсак, кунимиз туҚади. Қолганлари нима бўпти! 

	- ўзинг биласан. Мабодо, шу ишни уддалашингга қаттиқ ишонаётган бўлсанг, билгинки, мен ҳамиша ёнингдаман. 

	- Фақат сотишни хаёлингга келтира кўрма!

	- Сўз бераман. Энди сени сотмайман!

	Мадали учун шу гапларнинг ўзи кифоя бўлди. У, энг аввало, қаршисидаги ана шу қитмир ва хавфли аёлни йўлга олиши шарт эди. Чунки давлатнинг муҳим вазифасини адо этиш учун йўлланганига шубҳаси йўқ. Бу йўлда эса ҳар қандай хавф-хатарнинг олдини олиш керак бўлади. 

	У дорихонага чиқиб келишини яна бир бор Марусяга эслатиб қўйди-ю, бошқа кийимлар кийиб ташқарига йўл олди. 

	Лекин келишилганидек, ярим соат ичида бу ерга қайтиши ва Маруся билан қариянинг қароргоҳига етиб бориши шарт эди. 

	* * *

	Мадали йўлда кетиб бораркан, икки кўзи ўнг ва чапдаги машиналарда эди. Биларди. Қайсидир бурчакда, албатта, уни тепакалнинг шотирлари кузатишади. Ким билсин, яна қайсидир пана-пастқамда ташкилотидан келган хуфиялар ҳам ҳар қадамидан огоҳ бўлиб туришгандир. 

	Мўлжалланган тор кўчага етиб таниш подъезд томон бурилгач, дарахт панасидан бўйдор, озғиндан келган, бошига спортчилар киядиган қалпоқ қўндириб олган бир рус йигити чиқиб, қўлига кўндаланг бўлди. 

	- Қутини титкилаб овора бўлма! - деди у саломни ҳам насия қилиб. 

	- Сиз кимсиз? - сўради Мадали тушунмай. 

	- Бунинг аҳамияти йўқ. Мана, конвертни чўнтагингга солиб қўй. У ерда барча кўрсатмалар баён этилган. Раҳбарлар сенга салом айтиб юборишди. Ишни яхши бошлабсан. Уларнинг раҳматини қабул эт. 

	Мадали тушундики, бу йигит ҳам ўзларидан. 

	- Тўхтанг, ҳозир мени кузатишяптими? - ҳовлиқиб сўради у. 

	- Шуниям билмайсанми? - совуқ тиржайди йигит. - Ёш боланинг саволини берма! Бизнинг ишда кузатувсиз ҳеч нарсага эришиб бўлмайди. 

	- Тушундим. 

	- Хўп, омадингни берсин!

	Мадали ортга қайтди. Йигитнинг қай томонга юришини зимдан кузатишни ҳам лозим топмади. 

	Кўп қаватли уйлардан бирининг панасига ўтди-да, чор атрофга яхшилаб разм солиб, ҳеч ким йўғлигига амин бўлгач, конвертни очиб ичидаги хатга кўз югуртирди. 

	“Сен қарияни ўлдиришинг лозим! Бунинг учун сенга икки кун муҳлат берилади! Қолган топшириқларни учинчи куни шу ерда оласан!”

	Хатда шу жумлаларгина ёзиб қўйилганди. 

	“Ҳа-а, энди ҳаммаси аён, ўйлади Мадали бош ғашиб. Шунинг учун ҳам мени турмага, ундан сўнг қария... Ҳаммасини олдиндан ўйлаб қилишади-да бизникилар! Бироқ Тепакални... Шундай каллакесар, мафиячини қандай қилиб ўлдирса бўлади? Пичоқ биланми? Йўқ. Бўқиб ўлдирсинми? Бўқишнинг ўзи бўларканми? Уйига портловчи модда қўйсинми? Йўқ, шовқин кўтарилади. Бу ишда ортиқча ваҳима ҳам ўзингга қарши хизмат қилиб қўйиши мумкин. Эҳ, зарур бўлганда, манови мия ҳам ишламай қотиб қолади-я!”

	Мадали конвертни хатга қўшиб ёқиб юборди-ю, шошилинч йўлга тушди. 

	* * *

	- Тўхта, ихтиёримда яна ўн дақиқа бор, - дея шивирлади Мадали дорихона рўпарасига етганида ва эгнидаги костюмнинг тугмасини ечиб ички чўнтакдан пул олмоқчи бўлди. - Ие, бу нима?

	Не кўз билан кўрсинки, костюмнинг чўнтагидан беш сантиметрча паст қисмига худди гугурт чўпидек келадиган қора нарса ёпиштириб қўйилибди. Пластмассасимон матоҳдан! 

	“Микрофон-ку, кўнглидан ўтказди Мадали. Курсдалигимизда худди шунақа микрофонлардан фойдаланганмиз. Вой, ярамас-ей! Бекорга қучоқ очиб хайрлашмаган экан-да! Шу баҳонада костюмимга микрофон ўрнатишга улгурган. Ана энди улар менинг ҳар бир оқзимдан чиққан сўзимни бемалол эшитиб ўтиришаверади. Майли, бир томондан шунисиям маъқул. Ҳарқалай, ортимда раҳбарлар борлигини ҳис этиб тураман”. 

	Мадали катта кўчадаги у ёқдан-бу ёққа Қизиллаб ўтиб турган машиналарга ўғринча кўз ташлаб олгач, дорихона ичкарисига қадам қўйди. Аммо дарҳол орқага қайтди. 

	Йўқ, ҳозир унга қора кўзойнак зарур! Бусиз бўлмайди.

	Мадали автобус бекатига борди. 

	У ерда қора кўзойнак таққанлар кўринмади. 

	Шундан сўнг бозорга кириб борди. 

	Юра-юра, ўрта яшар бир эркакни гўё сезмай қолган каби тўсатдан туртиб юборди. Эркакнинг қўлидагиларга қўшилиб кўзойнаги ҳам ерга тушиб кетди. 

	У қўлидан тушиб кетган халтани ердан олгунича қора кўзойнак Мадалининг чўнтагига бориб тушди. 

	“Ана энди бемалол дорихонага кириб бораверсам ҳам бўлади. Бу кўзойнак кўзлаган мақсадимга етишимга кўмак беради”. 

	Дорихона сотувчиси олтмишларга бориб қолган бир аёл эди. Қаршисида пайдо бўлган девсифат, боз устига қора кўзойнакли Мадалини кўриб бироз довдираган ҳам бўлди. 

	- Келинг, ука, - дея мулозамат қила кетди сотувчи аёл. - Қандай дорилар керак бўлиб қолди сизга?

	- Менга манови қоғозда ёзилган доридан иккитасини беринг! - жиддий оҳангда сўз қотди Мадали. Борми?

	- Албатта, - шошиб қолди аёл. - Бизнинг дорихонада ҳамма дори бор. Соғлиғингиз безовта қиляптими?

	- Ҳа, мазам йўқ. Таниш шифокор шу доридан фойдаланишимни маслаҳат берганди. 

	- Жуда тўғри айтибди. Бу дори жуда яхши ва тез таъсир қилади. Ҳозир. 

	Сотувчи аёл қўлига чиройли халтача олиб жимжилоқнинг ярмича келадиган шишачалардаги дорилардан иккитасини солди ва Мадалининг қўлига берди. 

	- Пулини олиб қўйинг!

	- Хўп! Мана, қайтими! Дорихонамизга келиб туринг!

	- Ҳеч кимни бу ерга келгулик қилмасин! - кулди Мадали чиқиб кетаётиб. 

	* * *

	- Қаерларда юрибсан? - аллақачон ташқарига чиқиб қария юборган машина олдида тоқатсизланиб турган Маруся Мадалини уришган бўлди. - ўн беш дақиқадан бери кутяпмиз, ахир!

	- Сал ушланиб қолдим, - деди Мадали машинага чиқиб ўтираркан. - Узримни қабул қил!

	- Бундан кейин кечикишни одат қилмагин! Тимофей амаки ёқтирмайди!

	- Кетдик!

	Машина кўз очиб-юмгунча қариянинг саройлардек ҳовлисига етиб борди. 

	Икковлашиб ичкарига қадам қўйишди. 

	- Хўш, йигит, Маруся яхши дам олдирдими? - Тимофей гўё ҳеч гап бўлмагандек кулиб Мадалини қучди. 

	- Бу аёл профессионал-ку! - у ҳам кулиб жавоб қилди. 

	- Жуда яхши. Энди кечаги иш тўғрисида гаплашиб олсак ҳам бўлар-а?

	- Албатта. 

	- Хўш, пулларни қачон топиб берасан?

	- Тима, - деди Мадали кутилмаганда қарияни “сен”лаб. - Мен туни билан бўлиб ўтган ҳамма ишларни эслашга уриндим. Аммо ҳалиям хотирам панд беряпти. Илтимос, менга тағин икки кун муҳлат бер! Биласан-ку, ўзим ҳам сенинг қаршингда гуноҳкорман! Хижолатдаман! Лекин ишонтириб айтаманки, барча айбларимни юваман. Агар ўз меҳнатим билан юва олмасам, қоним билан юваман. 

	- Мана бу ҳақиқий йигитнинг сўзи бўлди, - деди қария. - Тўғри, сотқинлик қилгансан. Агар бошқа одам бўлса, сени аллақачон ўлдириб юборарди. Афсуски, мен бундай қила олмадим. Биласанми нима учун?

	- Нима учун? - ўзини гўлликка олиб сўради Мадали. 

	- Негаки, сен ўз ишингнинг устасисан. Анови шотирлар бир пул. Биттага битта сен билан рўбарў бўлишса, ип эшолмай қолишади. Майли, муҳлат бўлса муҳлат-да! Мен жуда сабрли одамман. 

	- Раҳмат!

	- Аммо бекор ўтирмайсан. Бугун тунда чет элдан бир вагон қора дори келтиришади. ўшани қабул қилиб оласан. Қани, сени яна бир синовдан ўтказай-чи! Нима дединг?

	- Тайёрман! Энди чиқсам бўлар?

	- Чиқавер! Ёнингда Маруся бўлади. Сени йўқотиб қўймаслигимиз керак, ахир!

	Маруся кула-кула Мадалини йўлтиқлаганича ташқарига олиб чиқиб кетди. 

	* * *

	- Менга қара, - деди махсус ажратилган хонага киришгач Маруся. - Сен ҳалиям ниятингдан воз кечмадингми?

	- Нега сўраяпсан? Ё сотиб улгурдингми?

	- Йў-ўқ, нега сотай? Бу иш жуда нозик. Пайқаб қолишса борми, иккаламиз ҳам тамом бўламиз. 

	- Мабодо пайғашмаса-чи? - сўради Мадали муштларини тугиб. 

	- Билмадим. Айниқса, бугунги иш. 

	- Нима? Қўрқяпсанми?

	- Мен-а? Бу сўзни аллақачонлар унутиб юборганман. Милисалар ишкал қилиб қўйишмасайди!

	- Агар, милисага тушиб қолсак нима қилардинг?

	- Менми? Сени танимаганга оламан ўзимни. 

	- Шунақами? Оббо сен-ей! Барибир аёллигингга борасан-да-а?

	- Ҳазиллашдим! - Мадалининг лабига кафтини босди Маруся. - Энди ўлсак ҳам бирга ўламиз, аҳмоқвой!

	- Мана бу бошқа гап. Қани, бир ётиб дам олайлик! Чап томоним тағин оқришни бошлаяпти. 

	* * *

	Ниҳоят кутилган онлар яқинлашиб, қариянинг шотирлари икковини машинага ўтқазиб вокзал томон йўл олишди. 

	Мадали орқа ўриндиқда - Марусянинг қучоқида жим кетиб борар, режалаштириб қўйган ишини қандай, қачон бошлаш ҳақида бош қотирар, ҳозирги қилинажак қалтис иш хаёлига ҳам келмасди. 

	Ниҳоят, етдилар. Бироқ вагон кириб келишига ҳали икки соатча чамаси вақт борлигини айтишди. 

	- Мен бир ҳожатхонага кириб чиқай! - деди тўсатдан Мадали тоқатсизланиб. - Негадир ошғозон безовта қиляпти. 

	Олдинги ўриндиқда ўтирган йигит уни огоҳлантирган бўлди:

	- Бу ерда ҳар қадамда бизнинг йигитлар изғиб юришади. Қочишни мўлжалласанг, ёмон бўлади. 

	- Мен сен ўйлаганчалик жинни эмасман, - зарда билан жавоб қилди Мадали. - Нима қилаётганимни яхши биламан. 

	У машинадан тушди-да, ҳожатхона томон кетди. Кутилганидек, машинадаги йигит секин пастга тушиб, ортидан йўл олди. 

	Афсуски, йигит қайсидир поезддан тушиб, бутун вокзални эгаллаб олган йўловчилар орасидан ўтаётиб Мадалини кўздан йўқотди. 

	Шунда ҳам ҳожатхона томон кетганини билгани боис ўша тарафга қараб юрди. 

	Мадали ҳақиқатан ҳожатхонага кирган эди. Лекин кирибоқ эндигина ҳожат чиқармоқчи бўлиб турган кийимлари жулдур, пиёнистани тутиб алоҳида хоналардан бирига судради ва бармоқларини лабларига босиб “овоз чиқара кўрма” ишорасини қилди. ўзи эса ҳожатхона лампочкасини уриб синдирди. 

	- Менга қара, - пиёнистага уқтирди Мадали. - Манови пулларни оласан-да, ҳозир мен айтган ишни қиласан!

	Пиёниста қўлига тутқазилган бир даста пулни кўриб ҳовлиқиб қолди. 

	- Хўп бўлади! Айтинг!

	Мадали чўнтагидаги дорилардан бирини чиқариб бошқа чўнтагига солинган минерал сувни қўлига олди. Сўнгра шишадаги доридан чой қошиқчада ўлчаб минерал сувга керакли миқдорни томизди. 

	- Мана шуни охиригача қолдирмай ичасан! - деди пиёнистага. - Ичмасанг, пулдан ҳам, жонингдан ҳам айриласан. Ичсанг, пул сеники, кетаверасан. 

	Пиёниста аввалига сувдан бир ҳўплаб кўрди. Оддий минерал сув. Ҳеч қандай ортиқча таъм йўқ. ўзича ҳиринглаб олган бўлди-да, сувни бир кўтаришда сипқориб ташлади. 

	- Энди кетаверайми? - сўради Мадалига умидвор термилиб. 

	- Шошилма. ўн дақиқача шу ерда турамиз. Фақат овоз чиқарма. Бизни кузатиб юришибди. 

	Шу орада ичкарига шотир кириб келди, шекилли, овозининг борича бақира бошлади: 

	- Миша! Қаерга гум бўлдинг? Шу ердамисан?

	- Ҳ-ҳа-а, шу ерда бўлмай гўрда бўлармидим? - ясама инқиллаш билан жавоб қилди Мадали. - Бемалол ўтиришгаям қўйишмайди-я!

	- ўтиравер, шу ерда экансан, етади!

	Шотир чиқиб кетди. Бироқ Мадали биларди. У узоққа кетмайди. Эшик олдида кутади барибир. 

	На илож? Дорининг кучини текшириб олмаса бўлмайди. 

	У пиёнистанинг не аҳволга тушинини кута бошлади. 

	Адашмаган экан. Орадан роппа-роса ўн бир дақиқа ўтгач, пиёниста унитаз қаршисига чўкди-ю, уйқуга кетди. 

	- Бу нусхани қаерга беркитсам экан? - бош қотирарди Мадали. - Иш битганидан сўнг натижасиниям билишим керак-ку! Бурчакка ётқизаман-да, ярим соатдан кейин келиб хабар оламан. Дори ростдан ҳам кучли бўлса, шу муддат ичида ёруғ дунёни тарк этади. 

	Мадали астойдил хуррак отаётган пиёнистани судраб ҳожатхонанинг кўздан панароқ бурчагига ётқизди-да, ўзи ташқарига чиқди. 

	* * *

	Умрида катта жиноятларга шерик бўлиб кўрмаган йигит учун бу ишни амалга ошириш анча қийин кечиши аниқ эди. Мадали бир вагон оппоқ халтачаларга жойланган кукунларни бирма-бир қўлига олиб кўраркан, ҳайрон бўларди. Нима қилишади бу нарсаларни? Уннинг ўзи! Қандай фойдаланишади-ю, кайфи қанақа?

	- Бир ҳидлаб кўриш керак, - деб қолди қариянинг ўнг қўли ҳисобланган Валера исмли шотир. - Ярамаслар ўтган гал молнинг ярмига оддий унни тиқиб юборишган. 

	- ўзинг ҳидлаб кўравер, - Мадали унга халтачалардан бирини тутқазди. 

	- Тима амаки буюрганлар. Фақат сен татиб кўришинг керак экан. 

	- Мен аҳмоқ эмасман. 

	- Оқибатидан қўрқмайсанми?

	- Мен фақат Худодан қўрқаман. 

	- Жуда яхши. Бу гапингни, албатта, қарияга етказаман. 

	Валера ноилож халтачани очиб ичидагини татиб кўрган бўлди. Ҳаммаси жойида эканига ишонди чоқи, ишга шай турган бир гуруҳ йигитларга вагондагиларни машинага ортишни буюрди. 

	- Сен буларни менинг ўрнимга кузатиб тура олмайсанми? - сўради Мадали ёнида бамайлахотир сигарета тутата бошлаган Марусяга ўгирилиб. 

	- Нега? Тинчликми?

	- Қорин яна безовта қиляпти. Тез кириб чиқмасам бўлмайди. 

	- Оббо, қорнинг ҳам жонга тегди-да! Топган вақтини-чи! Бўпти, тез кел, тағин ановилар шубҳаланиб юришмасин!

	- Кираман-у, чиқаман!

	Мадали худди қорни қаттиқ оқрий бошлагандек югурганча ҳожатхонага йўл олди. 

	Хайриятки, ҳамон ичкаридаги лампочка алмаштирилмабди. Ҳожатхона қоп-қоронғи. У қўлига кичкинагина фонарни олди-да, ёқиб бурчакни кўздан кечирди. 

	Пиёниста қимир этмасдан ётарди. 

	Юрагига қулоқ тутиб кўрди. Аллақачон уришдан тўхтабди. Ҳатто, йўл-оёқлари ҳам совиб улгурибди. 

	- Демак, алдашмабди, - деди ўзига ўзига Мадали. - Дори ярим соат ичида ўз таъсирини ўтказаркан. Худога шукур, агар омадим чопса, шу кечаёқ ўз мақсадимга эришадиган бўлдим! Ишқилиб, бераридан қисмасин!

	* * *

	Қора дори операцияси муваффақиятли кечди. Мадали Валерани ҳам дам олишга жўнатиб Маруся ҳамроҳлигида катта миқдордаги мол юкланган машинани “мижоз”ларга етказди ва пулларни шахсан тепакалнинг қўлига олиб келиб топширди. 

	- Сен гуноҳларингнинг бир қисмини ювдинг, - унинг елкасига қоқиб қўйди қария. - Пулларнинг бир тийинига ҳам хиёнат қилмабсан. Бу жуда яхши. Хўш, ювамизда-а, бу ҳодисани?!

	- Майлими, шундоқ ҳожатхонага кириб чиқсам? - хижолат тортган кўйи қарияга умидвор боқди Мадали. 

	- Бунинг қорни оқрияпти! - кулиб юборди Маруся. - Вокзалдаям икки марта қатнаганди. 

	- Шунақами? Майли, қаршилигим йўқ. Фақат сен кузатиб бор. 

	- Хўп бўлади. 

	Мадали Марусянинг кузатуви остида ташқарига чиқар экан, ҳожатхона томон юрди. 

	Шошилмаса бўлмасди. Айни пайти. Қария ичкилик таклиф этиб турганида ҳаракат қилиб қолмаса, кейин кеч бўлиши мумкин. 

	- Ичкиликни ким келтиради қарияга? - секин шивирлаб сўради у Марусядан. 

	- Ким бўларди? Хизматкор аёллар-да!

	- Сенга бир қалтис илтимосим бор. Агар шошилмасак, кейин кечикамиз. 

	- Хўш, нима дейсан, яна?

	- Манови дорини қариянинг қадаҳига қуйиб қўйиш керак. 

	- Бу нима ўзи?

	- Ухлатадиган дори. Шу йўл билан биз ниятларимизни амалга оширишга киришамиз. 

	- Жуда хавфли-ку бу иш… сезиб қолса… 

	- Сен сездирмасдан ҳаракат қил. Ахир… 

	- Бўпти, бер!

	Маруся ими-жимида Мадалининг қўлидан дорини олди-да, сийналари орасига беркитди. 

	* * *

	Қария кайф-сафо учун фақат Маруся ва Мадалини беҳуда танламаганди. Мадалига барибир ишонмас, мақсади уларнинг икковини ҳам шу кеча нариги дунёга жўнатиш эди. Бунинг учун ҳаммаси олдиндан режалаштириб олинганди. Хизматкор аёллар коньяк тўлдирилган қадаҳларни олиб келишади. Иккита қадаҳдаги коньякларга заҳар аралаштирилган. Шу йўл билан қария улардан ўч олишни ният қилганди. 

	Афсуски, улгурмади. Иккови ҳам оқу аралаштирилган коньякларни ичишга шошилишмади. Қария эса ўз қадаҳини бўшатиб, навбатдагисига буюртма берди. 

	Орадан ҳеч қанча ўтмай, у каравотга ёнбошлади-ю, уйқуга кетди. 

	Шошиб қолган Мадали дарҳол ташқари эшикларни тамбалаб, магнитофоннинг овозини янада баландлатиб қўйди. 

	Эндиги иш Валера ҳамда қарияга содиқ бўлган бошқа шотирларни йўлга олишдан иборат. 

	* * *

	- Қани, ҳаммасини бу ёққа чақир! - Марусяга буюрди у нариги хонага қариянинг жасадини беркитгач. - Бирортасиям ташқарида қолмасин. 

	- Қуроллари-чи?

	- Ҳа-я, улар, ахир, қуролланган-ку! Энди нима қиламиз?

	- Тўхта, бу ерда асосий хавфлилари икки киши. Валера ва ҳов анови бинода ухлаётган малла. Бояги дорингдан пича қолганди. Уларниям олдин ухлатиб қўяйми?

	- Дорини нима қиласан? Ана, иккаламиз учун махсус тайёрланган заҳар. ўшаларни бир амаллаб ичир, вассалом!

	- Кейин-чи?

	- У ёқини менга қўйиб беравер!

	Маруся пилдираганича икки қадаҳ қўйилган патнисни кўтариб ташқарига йўл олди. Мадали эса эҳтиёт шарт жомадон тўла кўкимтир пулларни диван остига беркитиб, қарияга тегишли қуролларни белига тақиб олди. 

	* * *

	“Тўхта, мен нима қилмоқчиман ўзи, ўйларди Маруся, секин-секин одимлаб бораркан. Ахир, у ёлғиз бўлса! Валералар эса кўпчилик. Қолаверса, уларнинг қандай кучга эга эканлигини яхши биламан. Йўқ, мен унга ҳақиқатни айтмасам бўлмайди. Мишага барибир ишониш қийин. Бир кун келиб мениям йўқ қилиш пайига тушиб қолмаслигига ким кафолот бера оларди? Ҳа, тўғрисини айтаман. Биламанки, у ҳар қандай шароитдаям енгилади, таслим бўлади. Балки, шу кечанинг ўзидаёқ итдай ўлиб кетар”. 

	Аёл Валеранинг хонасига киргач, қадаҳлар жойланган патнисни стол устига қўйди. Йигит бу маҳалда телефон орқали ким биландир гаплашиб ўтирарди. Аёлнинг кириб келганини кўриб гапни қисқа қилди ва гўшакни жойига қўйиб ўрнидан қўзғалди. 

	- Валера, шўримиз қуриб қолди! - эшикни ичкаридан тамбалаб сўз бошлади Маруся. 

	- Нима гап?

	- Тима оламдан ўтди!

	- Нима? Қандай? Қ-қанақасига оламдан ўтади?

	- Анови ярамас Миша ўлдирди уни. 

	- Миша? Оббо, ифлос-ей! Билардим… Билардим. Мурда... Мурда қаерда?

	- Хонасида. Миша тепасида ўтирибди. 

	- Шунақа дегин? Ҳеч гап бўлмагандай-а?

	- Энди нима қиламиз? Ана, менга қурол ўқталиб сизларниям тинчитишга буюрди. Ҳов анови коньякларга заҳар қўшиб берди. 

	- Заҳар? У бизга заҳар бермоқчи бўлдими?

	Валера кутилмаганда Марусянинг томоқидан бўқиб олди. 

	- Гапир, ифлос, балки ҳаммаси сенинг ишингдир-а? Ахир, сен... 

	- Б-бу нима деганинг? Томоқимни қўйвор, ўлдириб қўясан! Қўйвор!

	- Гапир! - йўлларини олиб аёлни диванга ўтқазди Валера. - Гапир! Фақат ҳақиқатни гапирасан! Йўқса!

	- Хўп, ўзингни бос! У ҳаммани ўлдириб пулларга эга чиқмоқчи!

	- Сен-чи? Сен нега унинг гапларига лаққа тушиб юрибсан-а?

	- Лаққа тушганим йўқ. Охирини кутдим, холос. Менга қара, Валера, жоним! Ҳаммаси тугади. Энди қарияни ортга қайтариб бўлмайди. У ўлган, тушуняпсанми, ўлган! Бу ёқига нима қилиш ҳақида бош қотиришимиз зарур! Мени... Мени ҳайдаб юбормайсан-а? Айт, ҳайдаб юбормайсанми? Ахир, сенга содиқ қолдим-ку! Биламан, энди қариянинг ўрнини барибир сен эгаллайсан!

	- Ҳа, мен эгаллайман! - Валера бўшашиб секин ўрнидан турди ва дераза оша ташқарига ўйчан тикилиб қолди. - Бир тарафдан-чи, яхши бўлди ўша тепакалнинг ўлгани. Кейинги пайтларда жа ҳаддидан ошиб кетганди. Мендан пул яшира бошлаганди. Баракалла, зўр иш қипти ўлдириб ўша Миша!

	- Хўш, энди нима қиламиз? Бир оғиз айтсанг бас. Мен ҳамма ишни қиламан. 

	- Ҳамма ишни? Жуда яхши. Яхшилаб қулоқ сол, бугун тунни яна Мишанинг қўйнида ўтказасан. Фақат узоқ вақт эмас. Уйқуга кетиши билан манови тўппончадан унга қараб ўқ узасан. 

	- Йўқ, мен бундай қила олмайман. 

	- Нега?

	- Тўппончам борлигини сезиб қолиши мумкин...

	- У ҳолда тунда ухлаётган хонасига пойлаб кирасан-да, тинчитасан. Хуллас, ортиқча овоз чиқмаслиги лозим. Ундан кейин навбатдаги ишларни ўйлаб кўраверамиз. 

	- Бу маъқул, - тиржайди Маруся. - Мен кетдим!

	- Билиб қўй, - унинг ортидан огоҳлантирди Валера. - Ҳар бир қадаминг кузатув остида бўлади. 

	- Биламан. 

	* * *

	Маруся навбатдаги қотилликка ўзини тайёрлаб олгунича тун ярим бўлди. 

	У Мадали қолиб кетган хонага йўл олганида, чироқлар ўчган, фақат ташқарида у ёқдан-бу ёққа бориб келаётган соқчиларнинг қадам товушлари-ю, аллақаерлардадир ўз тилида зўр бериб куйлаётган қурбақаларнинг қуриллашигина қулоққа чалинарди. 

	Маруся қоп-қора кийимда, қўлидаги овоз пасайтиргич ўрнатилган тўппончани енги орасига яширган ҳолда ичкарига кириб борди. 

	Остона ҳатлаб хонага қадам қўйгач, бир муддат тўхтаб, қулоқларини динг қилди. 

	ҚоронҚилик қаъридан хуррак овози бемалол эшитилиб турарди. Маруся ўзича минҚирлади: 

	- Аҳмоқ, ҳоким бўлмоқчи! Ким ҳам сенинг гапларингга лаққа тушарди?! Кимлигингни, мақсадингни билмасам экан. Эртага мениям худди Тима каби бўҚизлашга тайёрсан. БўҚизлатиб бўпман! ўшандай манаман деган махсус хизмат катталарига чап берган сени ўйинимга ўйнатолмайманми? Майли, насиб этса, бир кун келиб у дунёда учрашармиз. ўшандаям менинг пайимга тушмасанг бўлгани. Сендақалардан ҳамма балони кутиш мумкин. 

	Маруся каравотга яқин қолганида, тўппончани тўғрилаб икки маротаба ўқ узди. 

	Шу заҳоти хуррак овози тинди. 

	- Ҳа-а, - ўйлади аёл баданидаги титроқни енгишга уриниб. - Ҳолинг иккита ўқ холос сенларнинг! Ишқилиб, жойинг жаннатда бўлсин!

	Шу лаҳзада кутилмаган ҳодиса юз берди. 

	Дераза пардаси секин очилиб қоронҚилик қўйнида Мадалининг шарпаси кўринди. 

	Шошиб қолган Маруся шунча ҳаракат қилиб тепкини босса-да, ўқ отилмасди. 

	- ўша ҳамтовоқларинг сенга бор-йўқи иккитагина ўқ беришганга ўхшайди, - кулиб аёлга яқин келди Мадали ва қўлидаги тўппончани тортиб олиб деразадан ташқарига ирғитиб юборди. - Афсус, яна орзунгга етолмайдиган бўлдинг! Омадинг йўқ экан, жонидан!

	- Қимирламаларинг! - бу овоз Валерага тегишли эди. 

	Мадали кўрдики, рўпарасида у тўппонча ўқталиб турибди. Тезда орқасига ўгирилиб ўзи беркитиб қўйган автоматни олишга тутинди. Бахтга қарши, деразадан ҳам иккита автомат унга тўғрилаб қўйилганди. 

	- Жа айёр экансанку-а? - иложи борича ўзини босиб Валерага юзланди Мадали. - ўзинг мени ўлдириш учун манови манжалақини жўнатгандинг. Энди яна ўзинг келиб бизни қуршовга олдинг. Мақсадинг нима ўзи?

	- Бунинг йўлларига кишан уринглар! - буюрди Валера орқасида турган соқчиларга. 

	Мадали ортиқча қаршилик кўрсатиб ўтирмади. Унинг йўлларини кишанлаб олиб чиқиб кетишди. 

	- Сен-чи? - Валера энди лабларини асабий тишлаб қўяётган Марусяга ўшқирди. - Сотқин! Индамасдан кетаверади, деб ўйлаганмидинг? Чучварани хом санабсан! Сенга ўхшаганлар, ҳеч кимга вафо қилишмайди!

	Ниҳоят тўппончадан икки-уч маротаба ўқ узилди. 

	Маруся полга қулади. 

	Валера эса хотиржамлик билан қолган икки йигитга мурдани йўқ қилишга буйруқ берди-ю, Мадали олиб тушиб кетилган ертўла томон йўл олди. 

	* * *

	- Уринглар! - ертўлага кирибоқ икки қўли, икки оёғи кериб йўғон бир ходага осиб қўйилган Мадали томон ишора қилди Валера. - Эсини йиғиб олмагунича ураверинглар! Фақат ўлдириб қўйманглар, ҳали бу нусха бизга асқотиб қолиши мумкин!

	Уч барзанги йигит йўлларидаги темир ва занжирлар билан Мадалининг оёқ, бел, елка қисмларини мўлжалга олган ҳолда ура бошлашди. 

	У тоқати етганича ушбу ёқимсиз зарбаларни енгишга уринар, иҳ деган овоз чиқармасди. 

	- Бу ифлоснинг жони темирданга ўхшайди! - дея Валерага ўгирилди уравериб йўллари чарчаган бир йигит. - Қаранг, ҳушиданам кетмаяпти!

	“Демак, ҳушимдан кетишимни кутишаётган экан-да, хаёлан мулоҳаза қилган бўлди Мадали навбатдаги зарбани бели аралаш қабул қилиб олаётиб. Яхши, буни курсда жуда усталик билан ўзлаштирганман. Ҳушдан кетсам кетибман-да!”

	У атайин бир-икки маротаба чуқур нафас олган бўлиб, бошини ўнг ёнбошига туширди. 

	- Бўлди, бас қилинглар! - деди Валера йигитларига. - Ҳушидан кетди чоқи. Устидан муздай сув қуйиб ўзига келтиринглар! Гаплашиб олишим керак!

	Буйруқ адо этилди. Барзангилар икки челак сувни Мадалининг устига сепиб “ҳушига келтиришди”. 

	- Хўш, Миша, ақлинг киргандир-а? - сўради Валера унга яқин бориб. - Биз кучли эканмизми ё сенми?

	- Мени азоблаб бекор қиляпсан, - деди номигагина хириллаб Мадали. - Сен ким бўпсан? Қариянинг анови бир жомадон пулига эга бўлдим, шу билан ишни давом эттиравераман, деб хаёл қиляпсанми? Хато қиласан. Биласанми, қария ҳаммангни алдаб келган. Арзимаган пул бериб сенларни қулдай ишлатган-у, пулларнинг асосий қисмини ўзининг махфий ҳисоб рақамларига жойлаб юраверган. Бу ҳисоб рақамларни ҳеч қайсинг билмайсан. Сенам, маллаям аҳмоқлардай орқасидан эргашиб юравергансанлар!

	- Нима? Ҳисоб рақам дедингми? Хўш, айт ўша ҳисоб рақамларни!

	- Бекорларнинг бештасини айтибсан, ўҚил бола! Мени калтаклаб жонимни оқритасан-у, сенга сир айтарканманми?

	- Хўп, нима қилсам айтасан? Ё яна чув туширмоқчимисан?

	- Чув туширсам-чи, ўшанда - қарияни тинчитган маҳалим туширардим. Шундай ўлдирардимки, ўзинг ҳам билмай қолардинг. Афсуски, сен ҳам, малла ҳам ақлли йигитсанлар. Келгусида сенлар билан бирга ишлашни мўлжал қилгандим. 

	- Алдаётган бўлмагин тағин?

	- Сенга бор гапни айтдим. Ҳа, айтганча, Марусяни ўлдириб тўғри иш қилдинг. Барибир уни ўзим ҳам ўлдириб юбормоқчи бўлиб тургандим. Ахир, пул масаласига аёл кишини аралаштириб бўлармиди?! 

	- Майли, - Валера беихтиёр бўшашиб Мадалини ечиб олишга бармоқ ҳаракатлари билан буйруқ берди. - Ҳисоблагинки, ишондим. Ҳозир ичкарига кирасан. Малланиям чақирамиз. ўша айтган ҳисоб рақамларни биз билан баҳам кўрасан. Тушунтира олдимми?

	Мадали ҳозирча арқондан халос бўлгани учун мамнун эди. 

	Боши билан зўрға маъқул ишорасини қилди ва энгашган кўйи Валеранинг орқасидан эргашди. 

	* * *

	Шошилмасдан Валеранинг хонаси томон кетиб бораркан, бир нарсани ўйлаб қолди. Ҳозир булар билан гаплашишнинг мавриди эмас. Чунки, аниқ режалар қолмади ҳисоб. Бунинг учун яна эртага махфий алоқа қутисига бориши ёки ўтган гал мактуб келтирган йигитни қидириб топиб келгуси ишлар ҳақида аниқ топшириқлар олиши лозим. Бусиз фақат ютқазади холос. Сабаби эса равшан. Манавиларга умуман ишонч йўқ. Булар Қирт каллакесар. Ухлашингни, ғафлатга кетишингнигина пойлашади. 

	- Сир эмиш, - ўзича минҚирлади Мадали. - ўша сирни мениям жуда билгим келади. Буларни жуда айёр десам, ўтакетган гўл экан-ку! Пандавақилар!

	Мадали юриб кетаётиб орқадаги соқчига сездирмаган ҳолда икки-уч бор оқзига қўлини тиқди-да, ўқчиб, кетидан қусиб юборди. 

	- Сенга нима бўлди? - дарҳол орқага ўгирилиб унинг елкасидан ушлади Валера. - Ҳой?

	- Б-бугун. Мени тинч қўйинглар! - дея хириллади Мадали. - Ошғозон! Ошғозон!.. 

	- Уф-ф!. - Валера ерга тупуриб юзини тескари ўгирди. - Ҳей, учаланг буни ҳов анови хонага олиб кир-да, эрталабгача қўриқлаб чиқ! Агар қочириб юборсанг, калланг кетади, уқдингми?

	- Худди шундай! - бараварига аскарлардек жавоб қилишди соқчилар. 

	Мадали ниятига етганди. - Эрталабгача анча режаларни ўйлаб олса бўлади. Майли, бу гўрсўхта муҳим сирдан умидвор бўлиб тураверсин! Эртага сўнгги муҳлат. Йигит айтганидек, эртага ўша келишилган ерда навбатдаги топшириқни олишим зарур бўлади. Аммо буларни нима қилсам экан? Ҳа майли, Худо бир йўлга бошлар! Шошиб қаергаям бордим! 

	***

	 

	Мадали тепакалнинг уйидаги алоҳида хоналардан бирига қамаб қўйилгач, ҳақиқий тўполон бошланиб кетди. Сирли ҳисоб рақами ҳақидаги кутилмаган хабарни эшитиб жазавага тушган Валера ёнига Маллани олди-да, марҳум қариянинг иттифоқдаги кўзга кўринган барча танишларига қўнҚироқ қила бошлади. Мақсади битта: қандай бўлмасин, ўша ҳисоб рақами тўғрисида аниқ маълумотга эга бўлиш ва улар кўмагида Мадалини йўқ қилиш! Афсуски, ҳеч ким унга ўзи истаган маълумотни бера олмади. Олис Кавказдаги танишларидан бири Челидзе деган миллионер тез орада йигитларидан бир нечтасини жўнатишга ва Мадалини ўйиндан чиқаришда ёрдам қилишгагина сўз берди, холос. 

	- Итдан тарқаган, - сўкиниб хонанинг у бурчидан, бу бурчига бориб келарди Валера. - Бу сотқин қаердан била қолган ўша ҳисоб рақамини? Нега қария буни биздан яширган?

	- Шуниям билмайсанми? - ўттиз ёшга етиб сочлари оқариб кетган Малла танбеҳ берган бўлди. - Ахир, у махфий хизматчиларга тегишли бўлган илгари. Қария унга катта пул ваъда қилгач, сотилган-қўйган. Бундай сотқинлар ҳамманиям осонгина сотиб кетади. 

	- Хўш, нима қилай? Айтсанг-чи! Қўл қовуштириб ўтираверсак, эртага ҳолимизга маймунлар йиғлаб қолади-ку!

	- Битта қўли бор, - деди бошини ғашиб Малла. 

	- Қанақа йўл? Тезроқ гапир фақат!

	- Уни қайтадан қийноққа соламиз. Йўқ, калтакламаймиз. Бошқачароқ йўл билан азоблаймиз. 

	- Қандай йўл билан? Калтак ҳам таъсир қилмади-ку унга!

	- Бу сафаргиси, албатта, таъсир қилади. Йигитларга айт, Мишани ертўлага қайтариб олиб келишсин!

	Валера уф тортганича қўлидаги телефон гўшагини жойига қўйиб эшик томонга қарата қичқирди. 

	- Ҳой, ким бор? Тез киринглар, бу ёққа!

	Негадир жавоб бўлмади. 

	- Оббо ифлослар-ей, ўлиб қолишганми булар?!

	Валера жаҳд билан эшикни тепиб ташқарига чиқди. Ҳовлида бирорта ҳам соқчи кўринмас, дарвозахонага бойлаб қўйилган итгина бетиним ғингширди. 

	* * *

	Мадали қамаб қўйилган хонада чироқ ҳам, деразалар ҳам йўқ эди. ўнг бурчакка уч-тўрт яшар бола зўрға сиғадиган туйнук ўрнатилган бўлиб, камера тешикчаларини ёдга соларди. 

	- Нега тинчиб қолишдими булар? - қулоғини динг қилди Мадали. - Бақириб кўрсаммикан? Наҳотки, соқчилар кетиб қолган бўлишса?

	У туйнукка осилиб пастроқ овозда соқчини чақирди. 

	- Вей, ким бор? Бу ёққа кел!

	Ҳеч ким жавоб қилмади. 

	- Қизиқ бўлди-ку! - шивирлади Мадали. - Наҳотки, мени ташлаб жуфтакни ростлаб юборишди бу соқчилари? Уф-ф, нима қилдим энди?

	Мадали симиллаб оқрий бошлаган чап кўксидан пастроқини кафти билан силаб-силаб полга чўзилди ва кўзларини юмди. 

	Анча вақтлардан бери бу қадар хотиржамликка берилиб, сукунат амрига бўйсунмай қўйган экан. Танаси бўшашиб, ўзини хаёлан Бухорода - қадрдон қишлоқи кўчаларида тасаввур эта бошлади. 

	- Эҳ, болам-ей, - дерди дарвоза қаршисига ўтириб олганича йиғлаётган онаси. - Қаерлардасан? Ҳалиям сенинг ўлганингга ишонолмайман. Ахир, онаман! Она қандай қилиб фарзандининг мурдасини кўрмай туриб ўлганига ишонсин? Қабрингга борсам, кўзимга ёш келмайди. Юрагим музлаб кетаверади. Биламан, бу қабр сеники эмас. Бошқа бировники. Сени кимлардир ўҚирлаб кетган-а? ўша ярамаслар сени ўлди, деб бизга хабар беришдими? Айтмадингми, онам ҳам, дадам ҳам барибир ишонишмайди, деб? Ҳа-а, сенга қулоқ солишмаган улар. Одамхўрлар қулоқ солишармиди? Айт, болам, сени не кўйларга солишди? Уришдими? Жонингга азоб беришдими? Оҳ, қанийди қаердалигингни билсам-у, ўзим етиб бориб сени қутқарсам! Ожизлик қурсин, ожизлик. Қўлимдан ҳеч нима келмаяпти! Болам, Мавлуданг ҳам бошқа йигитга тегиб кетди. Куёв томон олиб кетаётганида ўша ерда эдим. Бечора қиз кўзлари жиққа ёшга тўлиб менга шундай ўксиниб қарадики... Унинг ҳам кўнгли бор экан-у, минг афсус, насиб қилмади. 

	- Нима? - ўз хаёлларидан ўзи қўрқиб кетган Мадали бор овозда қичқириб ўрнидан турди. - Нега тегиб кетади, нега? Уф-ф, нималар бўляпти ўзи?

	Хаёли бўлингач, бироз ўзига келди шекилли, бошини чангаллаганича туйнук рўпарасига қайтди. 

	- Йўқ, чиқиб кетмасам бўлмайди. Бу ерда хароб бўламан. Тўхта, бизни мана шундай тешикчалардан чиқиб кетишга қандай ўргатишганди? Ҳа, эсладим. Аввал ўзингни руҳан тайёрлаб олишинг лозим. Сўнгра бутун гавдангни ингичка бир чизиққа жойлаштирасан. Мана бундай. Чуқур нафас олиб, йўлларингни ёнбошга ташлайсан. Ана энди аввал бошни чиқариб кўр. 

	Мадали оёғининг учида туриб туйнукка бошини тиқиб кўрди. 

	Разведкачи учун ана шундай усуллар вақти келса жуда асқотади. 

	Мана, у осонгина, сира қийналмасдан ташқарига чиқиб олди. 

	ўйлагани рост экан. Бирорта соқчи кўринмасди бу ерда. Қолаверса, туйнук томорқа тарафга қараган эди. 

	Пастга тушишга тушди-ю, кейин нима қилишни билмай бир муддат туриб қолди. 

	- Йўқ, бу туришим ҳеч қайси қонунга тўғри келмайди, - ўйлади у атрофга кўз ташлаб. - Исталган вақтда ичкаридан чиқиб тутишлари аниқ. Шунинг учун бир қўлини ўйлаб топмасам бўлмайди. Шошилишим керак. Хўш, нима қилсам экан? Бу ердан қочганим билан кўзланган мақсадга эришолмайман. Аниқ биламанки, ташкилотдагилар буларнинг барчасини йўқ қилишимни исташади. Шундай экан, кетмаслигим керак. Яна курсда ўргатилган усулдан фойдаланаман. 

	Мадали томорқанинг нариги четига ўтди. Ер юмшоқ эди. Айни муддао! Мана шу жойдан чуқур ковлаб, ҳов анови дарахт шохлари остига беркиниш ва кузатиш мумкин. Лекин қанча вақт кузатади? Кейин-чи? Нима қилади? Худо бир йўлга бошлар. 

	Мадали чуқур ковланадиган ерни танлаб олиш ниятида олдинга юрди. 

	Шу тобда нимадир шарақлади... Кейин икки оёғининг панжаларида кучли оқриқни ҳис этди. ОҚриқ шу қадар кучли эдики, тишларигача ғижирлаб кетди. 

	- Вой, ярамаслар! - сўкинди у эмаклай-эмаклай, ўзини осилиб тушган дарахт шохлари орасига олиб. - Қопқон! Ким қўйган? Нима мақсадда қўйишган? Иҳ!

	Бу аслида айнан Мадали учун қўйилган қопқон эди... 

	Валера ўткир тишли қопқон қисиб оёқларидан қон оқа бошлаган Мадалини ертўлада сабрсизлик билан кутиб ўтирар, Малла эса махсус игналарни икки йигитнинг қўлига бериб ундан қандай фойдаланиш йўлларини ўргатиш билан овора эди. 

	Ниҳоят, Мадалини соқчилар судраклаганча ертўлага олиб киришди. Кўплашиб уни икки қўлидан олдиндан ясалган дорсифат темирларга осдилар. 

	Разведкачи аввалгидек яна ҳимоясиз, ожиз бир кимсага айланди-қолди. 

	* * *

	- Қопқонни ечиб олинглар! - буюрди Малла соқчиларга. 

	Қандайдир калит билан қопқонни ечишди. 

	- Қочишга анча нўноқ экансан, - масхараомуз кулиб деди Валера. - Сенинг ўрнингда мен бўлсам, бошқачароқ қўлини топардим. 

	Мадали жавоб ўрнига ерга тупурди. 

	- Хўш, бу билан нима демоқчисан? Кучлиман, йўлларингдан ҳеч нарса келмайди демоқчимисан? - сўради Малла Мадалига яқин келиб. - Нега индамайсан? Демак, ҳисоб рақами қаердалигиниям айтмоқчи эмассан, шундайми?

	- Мен ҳеч қанақанги ҳисоб рақамини билмайман, - жавоб қилди Мадали. 

	- Шунақами? Яхши. У ҳолда биз ўша сирни эслашингга ёрдамлашиб юборамиз. Қани, йигитлар, бошланглар!

	Елкаларига қурол осган икки соқчи қуролларини ерга қўйишди-да, чўнтакларидан узун игналар чиқариб, Мадалига яқин боришди. 

	- Бошланглар, нега қараб турибсизлар? - такрорлади Малла. - Худди биз ўргатганимиздек. 

	Игналар Мадалининг баданларига санчиб олина бошланди. 

	У ғиқ этмасди. Негаки, санчилиб олинаётган игналар зарби тирноқ орасига тиқилган каби танада оқриқ уйғота олмасди. 

	“Яхшиям булар ўша қийноқ усулни билишмайди, - кўнглидан ўтказди Мадали кўзларини чирт юмганча игналар зарбини қабул қилиб оларкан. - Акс ҳолда бу ваҳшийлар менинг жонимни суғуриб олишарди.” 

	- Вей, бу ғиқ этмаяпти-ку! - аъзойи баданидан қон тизиллаб оқаётган Мадалига ҳайрат аралаш боқди Валера. - Тўхтатинглар! Бу шуғулланган кўринади. Қолаверса, ўлиб-нетиб қоладиган бўлса, сир очилмай ерга кўмилади. Яхшиси, қайтадан қамаб қўйинглар. Фақат бошқа хонага! Малла, кўрсат ўша хонани!

	Ҳолдан тойган Мадалини яна ечиб олишди ва икки оёғидан судраб ташқарига олиб чиқиб кетишди. 

	* * *

	У қонига беланган кўйи эрталабгача қоронғи хонада ётди. Гоҳ ҳушидан кетди, гоҳ кўзлари очилиб маҳкам боғлаб ташланган йўл-оёқларини ечишга уринди. Эпини топа олмагач, қайтадан кўзларини юмиб, Худонинг иноятини кутди. 

	Ниҳоят кутилган онлар яқинлашгандек туюлди. Яъни, Мадали эрта тонгда соат тўртларга яқин анча ўзини тутиб, оқриқлар пасанда бўлди. Шундан сўнг у қаддини бука-бука, тишлари билан арқонни узиш ҳаракатига тушди. 

	Арқоннинг иплари ипакдан бўлгани сабаб уларни узиб олиш осон эмасди. Аммо бошга тушса тишлар ҳам қиличга айланаркан. Ярим соатлик уринишдан сўнг Мадали оёғини бўшатди ва эшилиб-эшилиб қўлидаги арқонни ҳам ўзига бўйсундирди. 

	- Энди аҳмоқинг йўқ, - ҳатто туйнук ҳам қўйилмаган қоронғи хонанинг эшигига алам билан тикиларди у. - Бу гал, албатта, мен Қолиб бўламан. Мана, кўрасанлар, ўзбекнинг кимлигини бугун кўрсатиб қўяман сенларга!

	У эшик панасига туриб олди-да, бир неча марта тақиллатди. Жавоб бўлавермагач, оёғи билан тепа бошлади. 

	- Ие, анови нусха ўзига келдими, дейман? - дея эшик ёнига келди ташқарида турган соқчи. - Нима қиламиз? Кириб ўзимиз бир саваламаймизми?

	- Тўғри айтасан, - деди ёнидагиси. - Хўжайинлар уйғонишига ҳали бир соатча вақт бор. Дамини олдириб туриш керак унгача. 

	- Юр.

	Бу Мадали учун айни муддао эди. 

	Соқчилар эҳтиёткорлик билан эшик зулфини суғуришларини кутди. 

	Бундай лаҳзаларда ҳаяжонга, эҳтиросга берилмаслик керак. Шунинг учун Мадали эшик ортига беркинган кўйи ғиқ этмай тураверди. 

	Соқчилар кетма-кет ичкарига кириб эшикни ёпишгач, биринчи зарбани сариқ сочли, новчасига йўллади. Бўйни аралаш берилган зарба ўз кучини кўрсатиб, соқчи полга қулади. Иккинчиси ҳам худди осмондан тушган каби қориндан паст қисмига келиб тушган тепкидан сўнг букчайганича бир жойда айланарди. 

	Мадали уни ҳам ўзининг қадрдон зарбаси кўмагида ухлатиб қўйгач, уларнинг камарига тақилган тўппончалардан бирини олди-ю, ташқарига чиқди. 

	Ҳовлининг айлана атрофи мевали дарахтга тўла бўлгани боис ичкарида юрган одамни пайқаб олиш анча мушкул эди. Устига устак соқчилар фақат дарвоза олдигагина қўйилган. 

	“Бу ярамаслар ўзларини генераллардек тутиб соқчи ҳам қўйишади, - ўйларди Мадали томорқа орқали катта йўлга осонгина чиқиб олгач. - Бор йўқи ўғри, қароқчилар бўлсанг, соқчига бало борми сенларга? Майли, соқчиларинг ким бўпти? Анави иккаласими? Биргина зарба туфайли нариги дунёга салом қилиб туришибди.” 

	Мадали қопқон қисиб ташлаган оёқлари оқриб бораётганига қарамай, оқсоқланиб бўлса-да, шаҳарга - таниш алоқа қутисигача етиб олиш пайида тез-тез юриб борарди. 

	* * *

	Икки тарафи қалин ўрмон билан қопланган ёлғизоёқ йўл. Эрта тонгда бу ерлардан машина кам ўтади. Асосан, кундузлари олис шаҳарларга юк ташувчи КаМАЗларгина бир-бирига йўл бермай худди шу йўл орқали катта тезликда ҳаракатланади. Бунинг ҳам сабаби бор. Айтишларича, ўрмонда қароқчилик билан кун кечирувчи каллакесарлар кўп бўларкан. Мабодо КаМАЗ тўхтаса, ёхуд тезликни пасайтирган ҳолда ҳаракатланса, кутилмаганда орқадан енгил машиналарда қувиб келиб, юк машинасини ўрмон ичкарисига олиб кириб кетишаркан. Шу тариқа машина ҳам, ҳайдовчи ҳам изсиз ғойиб бўлади-ю, барча юклар қароқчилар қўлига ўтади. 

	Бшу гапларни қачонлардир эшитган Мадали ўрмон ичкарисига кириб сўқмоқлар орқали кетмоқчи ҳам бўлди. Бироқ йўлни билмайди. Адашиб қолса, бу ўрмондан умрининг охиригача ҳам чиқа олмаслигига ақли етади. Йўқ, катта йўл маъқул. Ажаб эмаски, бирорта машина ўтиб қолса, дарҳол тўхтатиб шаҳаргача элтиб қўйишларини илтимос қилади. 

	Нияти холисга ўхшаб қолди. Уч чақиримча йўл босиб бироз нафас ростлаш илинжида йўл четига чўккан ҳам эдики, узоқдан бир “Мерседес” ўқдай учиб келаётганига кўзи тушди. 

	“Ишқилиб, каллакесарлар бўлишмасин-да, хаёлидан кечирди у даст ўрнидан туриб машинага йўл кўтараркан. Пешанамга яхши кунлар ёзилган бўлсин энди!”

	Машина унинг олдидан ўтди-ю, тўсатдан тўхтаб орқага юриб келди. 

	Салонда уч нотаниш рус йигити ўтирарди. ҲАЙдовчи секин эшикни очди-да, Мадалига қичқирди. 

	- Қаерга кетяпсан?

	- Шаҳарга! Илтимос, олиб кетинглар!

	- ўтир! - кулди орқа ўриндиқда ўтирган мўйловдор йигит. - Оқсоқланишингга қараганда, оёғингдан ўқ еганга ўхшайсан?

	- ўқ есам алам қилмасди, - деди Мадали икки йигитнинг ёнига ўтириб. - Ундан ҳам баттари бўлди!

	- Шунақами? - йигитлар бараварига кулиб юборишди. - Сенам ўзимизданга ўхшайсан. Нима, ўйнашингнинг эри келиб қолдими?

	- Ҳа, - деб қўя қолди Мадали. - Шунга яқинроқ... 

	* * *

	Машина елдек учиб борар, икки ёнидаги йигитлар қулоқларига ялтироқ елимли симларни тиқиб олганича мусиға эшитиш билан банд, ҳайдовчи эса қур-қур машинадаги телефонда кимлар биландир гаплашиб қўярди. 

	Кўз очиб-юмгунча шаҳарга кириб келишди. Турнақатор машиналарни, эркин нафас олиб ишга, ўқишга шошилаётган одамларни кўрган Мадали анча енгил тортди. 

	- Ия, нега бунча титраяпсан? - кутилмаганда йўлоқидаги симни олиб ташлаб сўради чап ёнидаги йигит. - Бирор еринг оқрияптими?

	- Йўқ, шунчаки, - жавоб берди Мадали ва йўлларига назар ташлади. Ростдан ҳам бармоқлари билинар-билинмас титрарди. 

	- Михайлич, бу йигитнинг мазаси йўққа ўхшайди, - ҳайдовчига юзланди у. - Балки, шифохонага жойлаштириб қўярмиз?

	- Й-йўқ, шифохона керакмас, - шошиб қолди Мадали. - М-менинг зарур ишларим бор. 

	- Зарур ишингни кейин қилаверасан, - деди ҳайдовчи йўл силтаб. - Олдин соғлиғни ўйлаш керак. Ҳозир сени зўр жойга олиб борамиз. Бир зумда ўзингга келтириб қўйишади. 

	Машина тор кўчалардан бирига бурилиб, икки юз метрча йўл юргач, темир дарвозали бино рўпарасида тўхтади. Дарвоза тепасига “Руҳий касалликлар шифохонаси”, деб ёзиб қўйилганди. 

	- Ахир бу жиннихона-ку! - безовталанди Мадали. - Керакмас! Мен ақлдан озганимча йўқ. 

	- Эй, бола, ўзингни бос! - уни тирсаги билан туртди ўнгдаги сочи қириб ташланган бадбашара йигит. - ТуҚолмаган товуққа ўхшаб намунча типирчилайсан? Мана шу ерда пича ётиб дори-пори ичсанг, отдай бўп қоласан. Агар қаршилик қилиб жиғимга тегсанг... 

	- Қўй, Вася, - йигитни тинчлантирган бўлди ҳайдовчи. - Болани қўрқитма! Ҳали ёш экан. Киради, даволанади. Акаларининг гапини икки қилмайди. 

	Қаршилик қилишдан наф қолмаганди. Йигитлар қўйин чўнтакларидан ҳақиқий тўппонча чиқариб Мадалининг биқинига тираб олишганди. 

	Мадали ноилож бу сафар ҳам буйруққа бўйсунишга мажбур бўлди. 

	* * *

	- Дўхтир, бу йигит бизга қарашли, - кўзлари бежороқ боқиб турган, бошидаги оқ қалпоқ қийшайиброқ қолган, оқ сочли, элликлар оралиғидаги шифокорга тушунтира кетишди йигитлар. - Анчагина мазаси йўқ. Ишонмасангиз, ана, ечинтириб кўринг, ҳаммаёқи моматалоқ бўлиб кетган. Кўчада юрса, итдан тарқаган қандайдир безорилар роса калтаклашибди. Уларнинг жиғига тегиб қўйган экан. Сал анақароқлигини билишмаган-да!

	- Оёқлари-чи? - сўради шифокор Мадалининг қопқон қисиб, яра қилиб ташлаган панжаларига ишора қилиб. - Бу нима?

	- Бу яраларни ўзи қилган, - изоҳ берди ҳайдовчи. - Негалигини билмайман, ўзини ўлдирмоқчи бўлаверади. 

	- Яхши, даволаймиз. 

	- Қанча вақт ётиши мумкин, дўхтир? - сўрашди бараварига. 

	- Буни анализлар чиққанидан кейин аниқлаймиз. 

	Мадали адойи тамом бўлаёзган эди. 

	“Тўхта, бу нусхалар мени танишмаса, баданимдаги яраларни қаердан билишади, ўзича хаёлан фикрларди у. Ё Валеранинг одамларими? Йўқ-э, қанақасига унинг одамлари бўлсин? Илгари буларни умуман кўрмаганман-ку! Балки, танишларидир? Бирга наркотик сотишар? Ҳа-а, шуниси ҳақиқатга яқинроқ. Атайин орқамдан жўнатган буларни. Тамом бўлдинг, разведкачи! Энди жиннихона азобларини бошингдан кечиришингга тўғри келади”. 

	- Қани, бемор, биз билан юринг! - буюрди шифокор. - Ё санитарларни чақирайми?

	- Санитарларга муҳтожлик жойим йўқ, - деди Мадали қовоқини уйиб. 

	- Жуда соз, унда менинг кабинетимга марҳамат қилсинлар! Айтганча, - врач эндигина кетмоқчи бўлган йигитларга яқин бориб нималарнидир уқтирган бўлди. Нима деганини Мадали эшитмади. 

	* * *

	Анализлар топшириб бўлингач, Мадалини палатага олиб киришди. У ерда биргина жинни орқасини осмонга қилган ҳолда, бошини каравот темирига маҳкам тираб астойдил хуррак отарди. Мадалининг кулгуси қистади. 

	- Мана бу одам шахсан Юрий Долгорукийнинг ўзлари! - ухлаётган жиннини Мадалига таништирди шифокор. - Умид қиламанки, сиз Долгорукийни яхши танийсиз, шундайми?

	Шу топда Мадали ҳам ўзини ростакамига жинни қиёфасида кўрсатгиси келиб кетди. Нима сабабдан шундай, билмайди-ку, аммо хўрлик, қийноқ, камситиш-у, манавинақанги масхаралаб жиннихонага элтиб қўйишлари алам қилди, чоқи!

	Бирдан қиёфасини ўзгартирди. 

	- Долгорукий ким бўпти? - деди шифокорга йўл силтаб. – Бор-йўқи княз бўлган, холос. 

	- Ҳа, княз бўлган. Жуда тўғри. Дарвоқе, ўзлари ким бўладилар?

	- Биз рус шоҳи Иван Грозний бўламиз! - қаддини ғоз тутиб жавоб қилди Мадали. - Сен, қарол, гапни кўпайтирмагин-да, бизга шоҳона таом келтир!

	- Хўп бўлади, жоним билан! - силкиниб-силкиниб кулди шифокор. - Таом бўлса, таом-да! Аввал ётиб бироз ором олсалар!

	- Йўқ, олдин таом келтир! Буйруқни бажар, қарол!

	- Шунақами? Яхши, сиз ўтириб туринг, ҳозир есть қиламиз!

	Шифокор чиқиб кетгач, Мадали ўзи гапирган гапдан ўзи таъсирланиб овозининг борича кулиб юборди. 

	Лекин бу даргоҳда кулгунинг ҳар қандай кўриниши ҳам анчайин хотиржамлик, эътиборсизлик билан қабул қилинар эди. Шу боис ҳеч ким чопиб келмади, унга келиб дағдаға қилишмади. 

	* * *

	Юрий Долгорукий дея таништирилган йигит орадан икки соатча ўтиб уйғонди. Қаршисидаги каравотда бегона одамни кўргач, афтини бужмайтирганича дераза қаршисига кетди. Афтидан, унинг Мадали билан гаплашиш нияти йўқ эди. Бироқ Мадалининг қизиқувчанлиги тутиб уни суҳбатга тутишга интилгиси келарди. 

	- Ҳой, княз, шаҳрингизда аҳволлар қалай? Фуқароларингиз соқ-омонми?

	Йигит бирпас саволга жавоб бермасдан жим туриб қолди. Кейин эса орқага ўгирилиб, каравотига яқин борди. Кўрпа остидан бир конверт чиқариб секин Мадалига узатди. 

	- Бу нима? Фармойишми? - кулиб сўради Мадали. 

	- Очиб ўқисанг, биласан. 

	- Яхши, ўқиймиз. 

	Мадали конвертни эҳтиёткорлик билан очди-да, ичидаги қоғозга кўз югуртирди. 

	“Сен шу ердагина соғлиғингни тикла, деб ёзилганди мактубда. Мафиянинг ортидан чопишни бас қил! ўзинг учун махсус маблағ ажратилишини кут! Бу ҳақдаги хабарни Долгорукийдан оласан. Имзо”. 

	Мадали имзо эгасини дарров таниди. Таниди-ю, кўзлари каттароқ очилиб, Долгорукийга қаттиқроқ тикилиб қолди. 

	- ОҚайни, наҳотки... 

	- Индама! - кўрсаткич бармоқини лабларига босиб шивирлади йигит. - Сен буйруқнигина бажаришинг лозим. Ортиқча саволлар беришни қатъиян тақиқлаб қўйишган. 

	- Хўп, ҳеч бўлмаса бир саволимга жавоб бер! Кимсан ўзинг? Нега бу ерда ётибсан?

	- Бу ерда ётишимнинг сабабини ҳалиям билиб ололмадингми? Ё ўзингни гўлликка соляпсанми? Токи ишинг учун ажратиладиган маблағ ҳақидаги хабарни етказмагунча шу ерда ётишга мажбурман. Буйруқ шундай. 

	Мадали ҳайрон эди. Ҳамкасблар бир палатада ётса, бемалол шу ерда иш олиб боришса!.. Ташкилот шу қадар кучлими? Ҳар қандай корхонага ҳам бемалол кириб бора оладими?

	- Ҳа-я, - пешанасига уриб қўйди у. - Мен қандай ташкилот аъзоси эканимни унутиб қўйибман-ку! Буни разведка деб қўйишибди, ахир! Йирик ва ўта хавфли жиноий гуруҳларни тутишнинг ўзи бўлмайди. Мана, ўзим неча маротаба амин бўлдим! Шундай экан, буёқига каллани ишлатиб ҳаракат қилмасам бўлмайди. 

	- Хўш, ўртоқ княз, - палата эшиги ёнидан ўтиб кетаётган санитарга кўзи тушиб Мадали атайин овозини баландлатиб сўради. - Мени танийсизми?

	- Таниганимда нима? - дея тағин орқасини юқорига қилиб ётиб олди йигит. - ўзимнинг ташвишим ўзимга етиб ортади. ўзга мамлакат ташвиши сира керак эмас менга!

	- Ҳой, овсар, - янада баландроқ овозда мурожаат этди Мадали. - Сен менинг мамлакатим фуқаросисан! Шунинг учун кимлигимни билиб қўй!

	- Хўш, кимсан?

	- Мен кимлигимни айтдим! Агар ҳаддингдан ошадиган бўлсанг, ҳозироқ бошингни танангдан жудо қилишим мумкин!

	- Шунақами? - йигит кутилмаганда каравотдан тушиб эмаклаганича Мадалига яқин келди. - Бир қошиқ қонимдан кечинг, шоҳим! Умрбод қулингизман!

	Ва секин бошини кўтариб оҳиста шивирлади. 

	- Жиннихонадан сал нарида қўшмачи яшайди. Бугун бир маза қилмаймизми-а?

	Бу гапни эшитиб Мадали ҳушёр тортди. 

	- Қандай чиқиб кетамиз?

	- Навбатчи санитарга пул берамиз. Ҳозирги замонда олмайдигани бор эканми?! Ҳаммасиям тирикчилик деб ўтирибди. 

	- Бизни кузатишаётган бўлишса-чи? Балога қолиб юрмайлик тағин!

	- Албатта, кузатишади. Лекин билиб қўйки, бу ишимиз учун бизга ҳеч нима дейишмайди. 

	- Қаердан биласан?

	- Ҳарқалай, сенга нисбатан бир-икки йил кўпроқ хизмат қилиб қўйганман. Биламан. 

	- Қайтиб келсак, ичкарига индамай киритаверишадими ишқилиб?

	- Киритмай қаёққа боришарди?! Киритишади. Шаҳардан бир-икки шиша тоза ароқ олиб келиб берамиз. Пулинг борми?

	- Бор, - деди Мадали чўнтагини ковлаштириб. - Етади! 

	- Унда қоронғи тушиши билан қочамиз. 

	* * *

	Мадали каравотига аста ёнбошларкан, бошқа палатадан бош шифокорнинг кимгадир қаттиқ-қаттиқ гапираётгани қулоғига чалинди. 

	- Менга қара, - дея секин палатадошини бориб туртди у, - бош шифокор нимага бақиряпти?

	- Бу ердаги ишларни сен билмайсан. Шошилмасанг, ҳаммасини аниқлаб оласан вақти келиб. 

	- Билсанг, айт! Шунчалик сирлими?

	- Сирли бўлгандаям қанақанги сирли! Ишонасанми, мана шу шифокор сен кураша бошлаган Тепакалнинг гумашталаридан бири эди. 

	- Нима? Сен тепакални қаердан танийсан?

	- Ҳалиям ўзингга келмадингми? Ё тағин ўзингни аҳмоқликка соляпсанми? Қандай қилиб танимай? Мен ҳам бир пайтлар уни йўлга туширишга уриниб кўрганман. Бироқ шериклар панд беришган. 

	- Унда мениям танишинг керак. Қани, айт, мен кимман?

	- Сенми? - Мадалига синчиклаб тикилди йигит. - Сен ўша Мишасан. 

	- Бекорларни айтибсан, - деди Мадали кулимсираб. - Мен Миша эмасман. Буткул бошқа одамман. Лекин айтмайман. 

	- Бунинг менга қизиқи йўқ. 

	- Қизиқи бўлмаса, бошлаган гапингни давом эттир. 

	- Хуллас, бу шифокор ҳеч кими йўқ, алоҳида квартираси бор беморлар номидан яширинча нотариал ҳужжат тайёрлайди-да, кейин беморга йўл қўйдириб олади. Қарабсанки, квартира ўз-ўзидан шифокорнинг номига ўтади-қолади. 

	- Йўқ-э! Кейин-чи? Кейин нима қилади?

	- У ёқини ёш болаям билади-ку! Олисдан келган одамларга пуллайди. Аммо ноқонуний! Биласан-ку, бизнинг давлатда квартира сотиш мумкин эмас. Ҳаммаси давлат мулки ҳисобланади. Булар эса, ўша мулкниям қўлини топиб пулга айлантириб юришибди. 

	- Нега тегишли ташкилотлар билмайди, бу ишларни? - болаларча соддалик билан сўради Мадали. 

	- Нега билишмасин? Билишади. Афсуски, кўрмасликка олишади. Биласанми нима учун? Чунки, уларниям томоқларини ҳўллаб қўйишади. Еган оғиз уялади-да!

	- Тўхтаб тур, мен секин чиқиб мўралай-чи, эшикдан!

	Мадали оёқ учида ташқарига йўл олди. 

	ўнгдаги эшик очиқ эди. Секин юриб борди-да, ичкарига мўралади. Палатада биргина бемор ёстиқ қучоқлаганича ерга боқиб ўтирар, шифокор эса қўлидаги ҳужжатни унга ўқталиб нималарнидир уқтирарди. 

	Бироз кутишдан сўнг бемор ҳужжатларни қўлига олди. Шифокор унинг бўш қолган қўлига ручка тутқазди ва қаерга имзо чекиш кераклигини тушунтирди. 

	“Жиннилар ҳам ёзишни билишаркан-да, кўнглидан ўтказиб қўйди Мадали. Бу ёқини билмаган эканман. Йў-ў-қ, каллам ишлаб қолди. Аслида бу одам жинни бўлмаса керак. Эшитгандим. Ҳар хил кучли дорилардан бериб соқ одамниям жиннига айлантирса бўлади. Ундан кейин хоҳлаган қандини еяверсин. Ифлослар-ей! Ҳали шошмай турсин, бу ишнинг орқасидан, албатта, тушаман...” 

	У яна оёқ учида палатасига қайтди-да, ўзини каравотга ташлади. 

	* * *

	Кеч тушгунча номаълум кимсалар Мадали ётган палатага санитарлар орқали турли мазали овқатлар ташлаб кетишди. Буларнинг ҳаммасини у идрок эта бошлаганди. Ташкилотдагилар меҳр кўрсатишяпти. Уларнинг соғлиғини хавф остига қўймай, жиннихона овқатини еб қўймасликлари учун ўзлари келтириб беришяпти. 

	- Бир томондан шуниси маъқул, - дея чиройли қилиб кесилган колбасани оқзига солди Мадали. - Бу ердаги овқатни еб бўларканми? Худо билади ичига нималар аралаштириб қўйишади. 

	- Ана энди сал эсинг киргандай бўляпти, - кулди палатадоши. - Бу ёқига ҳушёрроқ бўл!

	- Вей, бояги айтган жойингга қачон борамиз-а? - кўчага ишора қилиб сўради Мадали. - Аллақачон қоронғи тушиб бўлди-ку!

	- Ҳозир қоринни тўйдириб олайлик! Ахир, унақанги ерларга фақат тўқ қорин билангина бориш керак!

	- Биламан. Менам озми-кўпми кўрганман. 

	Орадан ярим соатлар ўтиб, “Долгорукий” Мадалидан ҳам иккита ўнталик “червон”ни олди-да, аста йўлакка чиқди. 

	Унгача Мадали палатадоши берган кийимларни кийиб тайёр турди. ўн дақиқадан сўнг улар деразадан ошишди-ю, ҳовлидаги девордан ҳам худди шундай эпчиллик билан ўтиб, тўппа-тўғри қўшмачининг уйи томон йўл олишди. 

	* * *

	Тўққиз қаватли бинонинг саккизинчи қаватида жойлашган мўъжазгина икки хонали квартирада ўн чоқли турли ёшдаги қизлар яшашаркан. Мадали учун бу манзара жуда қизиқ туюларди. 

	Бири дўмбоқ, бошқаси озғин, яна бир узун оёқли, новча, лекин бирдай рангдаги баданни кўз-кўз қилувчи халатлардаги қизлар дарҳол унинг эътиборини тортди. 

	Ёши элликдан ошса-да, лабига қалин бўёқ суртган, кўзларига яшил қалам сурилган қўшмачи аёл уларни ичкарига олгач, ташқари эшикни одатига кўра қулфлаб қўйди. 

	Икки шерик ошхонага ўтишди. Чунки, “Долгорукий”нинг айтишича, аввал нархини келишиб олишлари зарур экан. 

	Шу пайт уларнинг олдига оппоқдан келган, узунгина сочларини ёйиб олган, лаблари қалин бир суюқоёқ чиқиб келди-ю, Мадалига тикилиб қолди. 

	- Вой, Миша, наҳотки бу сен? - кутилмаганда икки қўлини елкасига қўйиб кўзларини чақчайтирди у. 

	Мадали бироз ўзини йўқотган кўйи елка қисганича индамай турарди. 

	- Мени танимадингми ё танимасликка оляпсанми? - сўради қиз. 

	- Сиз... Кимсиз ўзи? - уни ўзидан итариб ортга чекинди Мадали. 

	- Ие, кўришмаганимизга атиги бир йилгина бўлди-ку! Мен Сабинаман! Тушуняпсанми, ўша Сабинаман!

	- Мен ҳеч қанақанги Сабинани танимайман, - деди Мадали. - Сиз мени кимгадир ўхшатяпсиз, шекилли!

	- Йўқ, сени жуда яхши таниб турибман. Энг ширин лаҳзаларни биргаликда ўтказганмиз, ахир! Ҳа-а, бу ердалигимни кўриб аччиқландинг, шундайми?

	Мадалининг ғалати аҳволга тушиб қолганини кўрган “Долгорукий” кулиб суҳбатга аралашди. 

	- Яхши қиз, дўстимни тўғри тушунинг! Оғир кунларни бошидан кечирган. Шунинг учун танимаётган бўлиши мумкин. Кейин эслайди, ҳа, албатта эслайди!

	- Юр, кетамиз! - деди қиз Мадалининг қўлидан тортиб. - Мени кечир! Сени йўқотганимдан кейин тирикчилик сал оғирлашиб қолди. Биласан-ку, қариндош-уруғим йўқ бу шаҳарда! Нима қилай? Иложим қолмади бошқа. Юр, жоним, кетамиз! Меникига борамиз. Ҳаммасини гаплашиб оламиз. 

	Мадали нима қиларини билмай шеригига маъноли боқди. Йигит ҳам тушунди чоқи, боши билан секин имо қилди. 

	- Майли, сен боравер, - деди Мадалини ташқарига итариб. - У ёқини ўзим тўғрилаб қўяман. Қара, маишат сенга текинга тушадиган бўлиб турибди. Боравермайсанми?

	- Вой, Сабина, бу нимаси? - тўсатдан уларнинг қўлини тўсди қўшмачи. - Келган мижозни нега судраб қолдинг? Кетгинг келса, бор, ўзинг кетавер! Бу йигитга тегма!

	- Ишингиз бўлмасин! - уни жеркиб берди Сабина. - Бу менинг севгилим, билдингизми? Биз энди сизникида қололмаймиз. 

	- Ундай бўлса, бугундан бошлаб қорангни кўрмай, қанжиқ! Йўқол, тезда қорангни ўчир!

	Мадали гарчи иккиланиб турган бўлса-да, қўшмачининг важоҳатини кўриб мажбуран қизнинг ортидан эргашди. 

	***

	 

	Мадали қизнинг ортидан индамасдан одимлар, қур—қур қалби қувончдан ёрилгудек яйраб бораётган Сабинага ер остидан қараб қўярди. 

	— Нималар бўляпти ўзи? — миясида айлана бошлаган турфа саволларга жавоб топа олмаётган Мадали хаёлан вазиятга баҳо беришга уринарди. — Кимга айланиб қолдим? Қани менинг қадрдон қишлоқим? Қани суюкли ота—онам? Мени кимларга айлантириб ташлашди? Нега синфдошларим қатори кўм—кўк майсалар устида оёқ яланг юролмайман? Нима учун бошқалар каби уйланиб, оила қура олмайман? Нима учун қўй, сигир боқиб, ота—онамга ёрдам бермаяпман? Ким эдим—у, ким бўлдим? Алоҳида хизмат экан, деб нега жонимни жабборга беряпман? Бошқалардан қаерим кам? Бу қиз—чи? Ким ўзи? Нега мени уйига судраб кетяпти? Наҳотки, шунчалар бузуқ одамга айланиб қолган бўлсам?

	Бу саволларга, афсуски, жавобнинг ўзи йўқ эди. Мадали ҳамон энди—энди бошланаётган Сибирь ёзининг илиқ ҳавосидан истар—истамас нафас олганича асфальт йўлак бўйлаб Сабинанинг уйи томон унга эргашганича кетиб борарди. Олдинда нималар кутаётганини эса идрок ҳам эта олмасди. 

	— Мана, етиб ҳам келдик, азизим! — жимликни бузди Сабина ва шоша—пиша Мадалининг йўлтиғига кирди. – Эслаяпсанми, бу уйни?

	— Йўқ, — жавоб қилди Мадали истамайгина тўққиз қаватли уйга нигоҳ ташлаб. — Ҳеч нимани эслай олмайман. 

	— Нима учун? Шунчалик тез ёдингдан чиқиб кетдимми?

	— Гап бунда эмас, — деди Мадали. — Мен хотирамни йўқотганман. 

	Шундай дейишга мажбур эди. Буни—да фикрлашга кучи етарди. Ҳар қалай, жосуслик мактабидаги қисқа муддатли таълим уни ҳам энг керакли вазиятларда ҳушёр бўлишга ўргата олганди. 

	Сабина ортиқча савол бериб ўтирмади. Учинчи қаватга кўтарилишгач, сумкачасидаги калит билан эшикни очди. 

	— Қани, қадрдон квартирангга марҳамат қил!

	— Жуда маданийлашиб кетибсанми? — ҳамон ўзини артистликка солиб сўради Мадали. — Илгари ҳам шундаймидинг?

	— Ҳа, худди шундай эдим. Фақат... Юр, яхшиси, ошхонага ўтайлик! Сервантда яхши коньягим бор. Барибир сенинг қайтишингдан умидвор бўлиб бир вақтлар сотиб олгандим. Мана, ўша кун келди. Энди бемалол шишани очсам бўлаверади. 

	Сабина югуриб—елиб дастурхон тузади. Мадали ҳам қизни шубҳага қўймаслик учун шишадаги коньякдан қадаҳларга қуйди—да, бирини Сабинага узатди. 

	Бироқ ичишга шошилмади. Уни шундай келишган, қора қош, қора кўз қизнинг нима сабабдан ёмон йўлга кириб кетгани ажаблантирарди. 

	“Россияда яшайдиган қизлар ғалати бўлишаркан—да, — ўйларди у. — Бизнинг қишлоқда бунақанги юриш тугул, сал калтароқ иштон кийиб олсаям дарров муҳокама қилишади. Булар—чи, хоҳлаган ишини қилиб юравераркан. Мана шу қизга нима етмайди? Ҳамма нарсаси етарли. Бир жойга ишга жойлашиб жимгина яшаса ҳам бўлади—ку! Нега шуни қилмайди? Наҳотки, бузуқлик қилишга уялмаса? Виждони қийналмаса? Ҳа—а, мен ҳам шуларнинг ҳаётига ўрганиб кетдим, шекилли! Илгари бегона қизларга ортиқча сўз айтишга чўчирдим. Энди эса бемалол қучоқлаб истаганча кўнгилхўшлик қилиб ўтирибман. Йўқ, менинг келажагим нима бўлади? ўлдига чиқариб, ҳатто, кўмиб ҳам юборишди. Энди бир умр қишлоқимга, ота—онам—у, қариндош—уруғларимни кўришга зор бўлиб қолавераманми? Уйланиш, бола—чақа орттириш—чи? Бизнинг касбда бу умуман мумкин эмасмиш! Эҳ, пешанам шунчалар ҳам шўр бўладими? Ҳозир мен билан бир вагонда кетган болалар аллақачон хизматни тугатиб уйларида маза қилиб яшаб юришибди. Ахир, орадан икки йил ўтиб кетди! Ҳа, ўтиб кетди. Мен эса ҳамон сарсон—саргардон бўлиб юрибман. Ишқилиб, жонимни олиб қўймасин Худо! Акс ҳолда...” 

	— Жоним, нега ўйланиб қолдинг? — Мадалининг елкасига осилди Сабина. 

	— Кечирасан, — деди Мадали ўзини йўлга олиб. — Эслашга ҳаракат қиляпман—у, қўлимдан келмаяпти. 

	— Ҳечқиси йўқ, энг асосийси, биз яна биргамиз. 

	— Сабина, — қизнинг йўлларини елкасидан секин олиб ташлаб сўради Мадали. — Сендан бир гап сўрасам майлими?

	— Ҳа, сўрай қол! Нимайди?

	— Нега сен ҳалигидай... Хуллас, қўшмачиникида яшадинг?

	Қиз бу саволни кутмаган эканми, орқасига ўгирилиб кафтлари билан юзларини тўсиб олди. 

	— Шу саволни беришингни билардим. Ҳа, мен қўшмачиникига бориб яшадим. Хўш, нима бўпти? Мен кимга керак эдим? Ҳеч кимга… Сендан жудо бўлгач, ўзимни буткул йўқотиб қўйдим. Мана шу тўрт девор орасига сиғмай қолдим. Ишга кирмоқчи бўлдим. Аммо қаерга борсам, бошлиқлар бир нарсани талаб қилишади: “Мен билан юрасан. Шундагина ишга оламиз!” 

	Мен буни ҳақорат деб қабул қилдим. Ахир, ўзинг ўйла, ёши ўтиб қолган, боз устига оилали эркак билан юриб, унинг кўнглини олиб нима топаман? Буям етмагандай, ҳар куни хотини билиб қолмадимикан, деган хавотир миямни кемиради. Жуда хафа бўлиб кетдим. Мана шу ёруғ дунёсидан ҳам, одамлардан ҳам кўнглим қолди. ўйлай—ўйлай, охири қўшмачиникига боришга қарор қилдим. Чунки, шундай қилмасам бўлмасди. Бу ерларда яқинларим бўлмаса, ким менга пул бериб туради? Ким мендан хабар олади? Ҳеч ким! Қолаверса… Мен ҳам аёлман. 

	— Тушунарли, — деди Мадали бош ғашиб. — Аҳволингни тушунгандайман. Энди—чи? Энди бормайсанми?

	— Агар сен ташлаб кетмасанг. 

	— Ташлаб кетсам—чи?

	— Аҳмоқона гапларни қўй, Миша! Энди ростакамига адойи тамом бўламан. 

	“Бу қизни нима қилсам экан, ўйларди Мадали. Марусядан буткул фарқ қиларкан. Гап—сўзларидан бузуққаям ўхшамайди. Туппа—тузук. Яна… Қандайдир Мишани қаттиқ севади. Ҳа, мени ўша Мишасига ўхшатди. ўхшатди эмас, ахир, операциядан сўнг мени ўша йигитга айлантириб қўйишган! Демак… Худойим, энди нима қилдим? Бу қизни тўғри йўлга қайтармасам, Худоям кечирмайди. Лекин, танимаган, биринчи маротаба кўриб турган қизни қандай қилиб севаман, деб айтаман?.. Бе, қанақа эркакман ўзим? Шу қизга артистлик қила олмасам, уни тўғри йўлга етаклай олмасам, кўнглини кўтариб ҳаётга қайтармасам, нима қилиб жосус бўлиб юрибман? Бу қиз ҳам келгусида асқотиб қолиши мумкин. Уйи айни менинг режамга мос келади. Жиннихонага яқин. Кўчалари серқатнов. Маллалар томонга бемалол бориб режаларни амалга ошираверса бўлади. Агар қизнинг ўзиям ёрдамга рози бўлса, нур устига аъло нур”. 

	— Сабина, — деди Мадали. — Мен ҳазиллашдим. Сени энди ташлаб кетмайман. 

	— Ростданми? — Сабина қувончдан кўзлари чақнаб беихтиёр Мадалини ўпиб олди. — Ростдан ташлаб кетмайсанми?

	— Фақат шартим бор. 

	— Хўп, айт!

	— Қўшмачиникига бормайсан. Бу биринчи шартим. 

	— Бажарилди, деб ҳисоблашинг мумкин. 

	— Иккинчиси… Менинг ўйлаб қўйган режаларим бор. Иш юзасидан. Ёрдам берасан. 

	— Қийинми?

	— Йўқ, юракдан ёрдам берсанг, қийинчилик туғдирмайди. 

	— Хўп!

	Мадали секин ўрнидан қўзғалди. 

	— Энди ётайлик, вақт ҳам алламаҳал бўлди. 

	— Оҳ, бу гапинг менга шунақанги ёқиб кетдики... 

	Сабина кула—кула Мадалини ётоққа етаклади. 

	* * *

	Мадали Сабина тимсолида буткул бошқа аёлни кўрди. Бу офатижон, эҳтиросини вужудига сира сиғдира олмаётган қиз Марусядан тамоман фарқ қиларди. Ундан келаётган ёқимли ҳид ҳам, сийналари—ю, буғдойранг, момиқ бадани йигитни бошқа бир оламга олиб киргандек эди. 

	Тўғри, Маруся билан илк бор бирга бўлганида ҳам юраги жизиллаб, орзиқиб кетаверган. Аммо ундан келаётган вино ва яна нимадир аралаш ҳид биринчи кечадаёқ ғашини келтирган. Сабинадан эса фақат ёқимли атир—упа иси уфуриб туради. Айниқса, эркаланишлари ҳақиқий аёлларга хос. 

	— Миша, нега бармоқларинг бунчалар узун ва ингичка? — сўради Сабина Мадалининг кенг кўксини сийпалаб. — Тўғрисини айт, ҳозир нима иш билан бандсан—а?

	— Авваллари нима иш қилардим? — жавоб бериш ўрнига савол ташлади Мадали. 

	— Илгарими? — Сабина бироз ўйланиб тургач, давом этди. — Илгари қандайдир босқинчи, ўғрилар билан ишлардинг, чамаси! Уларни мен ҳам бир—икки бор кўрганман. Жуда қўрқинчли одамлар эди. 

	— Ҳозир ҳам ўшанақалар билан ишлайман, — деди Мадали тағин бир бор ўша нотаниш Мишага ўхшатилаётганига амин бўлиб. — Куним ўшалар орасида ўтади. 

	Мадали соатга қаради: эрталабки тўрт. 

	— Мен кетмасам бўлмайди, — деди шошиб ўрнидан тураркан. — Шеригим кутиб қолмаслиги керак. 

	— Уф—ф, — Сабина норозиланиб ўрнидан турди. — Шу одатинг ёмон—да! Яна бир соатгина...

	— Мумкин эмас. Иш кўп. 

	— Хўп, энди қачон келасан?

	— Агар эпини топсам, бугуноқ келишим мумкин. 

	— Ростданми? — Сабина қувониб Мадалининг бўйнидан маҳкам қучди. — Биласан—ку, сени ўлгудек соқинганман! Билиб қўй, агар бугун келмайдиган бўлсанг... 

	— Йўқ, йўқ! — Мадали бармоқини қизнинг лабига босди. — Уёққа боришни хаёлинггаям келтирма! Агар айтганимни қилмасанг, ўша қўшмачиниям, унга қўшиб сениям бирёқли қиламан. 

	— Вой, рашкчи—ей! — кулди Сабина. — Жинни бўлибманми, ўша ерга бориб? Энди менинг ҳаётимда сен борсан. Бошқасига ит ялоқимниям ялатмайман. 

	— Шундай бўлсин! Бўпти, кечқурун мени кутгин!

	— Албатта. Бугун уйдан чиқмай кутаман сени, жонгинам!

	Мадали чўнтагини кавлаштириб бир даста пул чиқарди ва ярмини Сабинага узатди. 

	— Мана буни олиб ўзинг ёқтирадиган овқатни тайёрлаб қўй!

	* * *

	Жиннихонага етиб келганида соат бешдан ошиб қолганди. Палатадоши аллақачон каравотида ётганича ўй сурарди. 

	— Нима бало, қўшмачи тундаёқ қувиб юбордими? — ҳазиллашди Мадали. 

	— Йўқ, келганимга ярим соатча бўлди, — жавоб қилди йигит. — Сенга “сюрприз” тайёрлаб қўйдим. 

	— Нима?

	— Хат. Мана, ўзинг ўқи!

	Мадали конвертни очди-да, хатни ўқий бошлади. Бу тахлит хатларни агар оддий одам қўлига олса, ўқий олмаслиги аниқ. Чунки, жосуслик ташкилотлари ходимлари бир-бирлари билан фақат махфий рақамлар орқалигина алоқада бўлишади. 

	Мадали тезгина кўз югуртириб чиққач, бироз енгил тортгандек бўлди. 

	— Хайрият, мени унутишмабди, — деди овозини хийла пасайтириб. — Мана бу хатда айни менинг орзумдаги топшириқни беришибди. Менга қара, сен Валерани танийсанми?

	— Танимай ўлибманми? Бир пайтлар у билан мен ҳам жанг қилиб кўрганман. Афсуски, анови қарияси... исми нимайди-а?

	— Тимами?

	— Ҳа, ўша сезиб қолганидан кейин жуфтакни ростлашга аранг улгурганман. Хўш, хатда нима деб ёзишибди?

	— ўзинг ўқимадингми?

	— Бировларга тегишли хатларни ўқийдиган одатим йўқ. 

	— Мени қарияни ўлдирганим учун койишибди. 

	— Жуда тўғри. Шошилмаслик керак эди. 

	— Нега?

	— Чунки, сен уларнинг махфий ҳисоб рақамлари ҳақида ҳеч нарса билмайсан. Олдин ўшани аниқлаб олиш зарур эди. ўлдириш қочмасди. 

	— Нима? Ҳисоб рақами дедингми? — Мадали ҳушёр тортиб палатадошининг тепасига яқин борди. — Хўш, ўзинг биласанми?

	— Менам эшитганман, холос. 

	— Нимани эшитгансан?

	— Қария шерикларидан пулларнинг саксон фоизини яшириб, ўзининг махсус ҳисоб рақамига жойларкан. ўша банкнинг қаердалигиниям биламан. 

	— Кейин-чи?

	— Нима кейин? Улгурмади. Сен уни ўлдириб қўйдинг. 

	Мадали йигитга ортиқ саволлар бериб ўтирмади. Ҳаммасини тушуниб етганди. Демак, уни Малла ва Валера бекорга қистовга олишмаган. Аслида таваккал айтганди ўша ҳисоб рақами ҳақидаги гапни. Буёқда эса, гапи рост чиқиб қолди. Хўш, энди нима қилиш керак? Хатда тайинланганидек, уларнинг иккаласини ҳам тинчитиши, сўнг мутахассис топиб компьютер орқали ўша ҳисоб рақамини аниқлаб, давлат ихтиёрига ўтказиб бериши керак. Аммо бу иш осон кечмайди. Икки бўрини ўлдиришнинг ўзи мушкул вазифа. Алоҳида тайёргарлик лозим бўлади. Яхшики, ташкилотидагилар банкка юз минг сўм пул ўтказиб, Мадалининг ихтиёрига топширишибди. Пулсиз ҳеч иш қилиб бўлмасди. 

	— Ошна, мен бу ердан тез чиқиб кетмасам бўлмайди, — деди Мадали палатадошига. 

	— Нима бўлди?

	— Ишни бошлашим керак. 

	— Бошлайвер. 

	— Сен—чи? Сен нима қиласан?

	— Умуман айтганда, сен билан алоқада бўлишим тайинланган. Шунинг учун мен ҳақимда қайғурмай қўя қол. Мен шу ерда ёта тураман. Керак бўлганингда ўзим топаман сени. Айтганча, анови бош шифокорнинг кирдикорлари нима бўлади?

	— Ҳа-я, — Мадали бошини ғашиб олди. — Афсус! Бу иш билан бугуноқ шуғулланмоқчи эдим. Энди орқага суриб туришга тўғри келади. 

	— Ҳа, майли, шифокорни йўлга олиш қочмайди. Ким бўпти? Майда бир одам-да! Хўп, энди секин қуённинг расмини чиза қол! Ҳали замон санитарлар суваракдай тўзғиб қолишади. 

	— Бўпти, омадингни берсин, княз! — деди Мадали йигитни маҳкам қучиб. — Биз шоҳларниям унутиб қўйма!

	— Шоҳларни унутиб бўларканми? — кулди йигит. — Албатта, йўқлаб турамиз. 

	Мадали одатига кўра деразанинг кичик даричасидан худди илондек сирғалиб пастга тушди-да, яна Сабинанинг уйи томон йўл олди. 

	* * *

	Улар кун бўйи бир-бирини қўйиб юбормай, ялаб-юлғашди. Мадали ҳам бу кўҳлик қизни ёқтириб қолганди. Бироқ бир нарсани биларди. Жосусга уйланиш, оила қуриш, фарзанд орттириш тақиқлаб қўйилган. Мабодо доимий кузатувчилар буни пайқаб қолишса, дарҳол ташкилотга хабар беришади. Қарабсанки, давом этиб турган иш бирдан бекор қилиниб, Мадали қамоққа олинади ёки ватанга хиёнат қилганликда айбланиб ўлдириб юборилади. 

	“Мен бу қизга қаттиқ боқланиб қолмаслигим керак, ўзича ўйларди у. Оқибати яхши бўлмайди. Сабинадан фақат иш жараёнидагина фойдаланишим, ортиқча ваъдалар бермаслигим лозим”. 

	Худди хаёлини ўқиб турган каби қиз тўсатдан шу мавзуда гап очиб қолди: 

	— Азизим, турмуш қурсак қандай бўларкин-а? 

	— Нима, бу кўп нарсани ҳал қиладими?

	— Сени яна қайтадан йўқотиб қўйишимни ўйласам... 

	— Хавотирга тушаверма, — деди Мадали лаб буриб. — Энди йўқотмайсан. Бунга сўз беришим мумкин. 

	— Алдамайсан-а?

	— Йўқ. Менга қара, битта ёрдаминг керак. 

	— Қани, қандай ёрдам?

	— Сенга айтгандим-ку, ўғри, босқинчилар билан ишлайман, деб! Эсингдами?

	— Ҳа, эсимда. 

	— Бошлиқлар рақобатчилардан бир-иккитасини йўқ қилишга буйруқ беришди. 

	— Йўқ қилиш? ўлдириш демоқчимисан?

	— Ҳа, шунга ўхшаш. 

	— Ахир... қамаб юборишади-ку! Одам ўлдириш осон эканми?

	Мадали кулиб қўйди. Чунки, қизнинг бу гаплари ҳақиқатан соддалиги ва тўғрилигидан далолат бериб турарди. 

	— Одам ўлдириш бизнинг ишда худди мўртроқ бир шохни синдириш билан баробар. 

	— Йўқ-э, илгари ўлдириб кўрганмисан бирортасини?

	— Албатта. Душманни тирик қолдириб бўларканми? Тирик қолдирсанг, ўзингни тинчитиб кетади. Бу ҳаёт қонуни. 

	— Билмадим, — елка қисди Сабина. — Қўлимдан келармикан?

	— Қўлингдан келади, — деди Мадали қизнинг елкасини силаб. 

	— Хўш, нима қилишим керак?

	— Сен ўша душманларимиз овқатланадиган қаҳвахонага официант бўлиб ишга жойлашасан. Фақат бир-икки соатгагина. Ҳаммасини ўзим тўғрилайман. Сендан ўшалар келиб ўтирганида сўраган овқатларини келтириб беришгина талаб этилади. Эвазига катта пул оласан. 

	— Катта пул? Ким беради?

	— Ким бўларди, мен-да! 

	— Вой, сендан пул оламанми?

	— Эҳ, Сабина, — ўрнидан туриб кетди Мадали. — Буни ҳаёт деб қўйибди. Қуруқ гапга ғозон қайнатиб бўлмайди. 

	Қиз кулиб юборди: 

	— Бу нима деганинг? Қуруқ гапга ғозон қайнатиб бўлмайди, дедингми? Кимдан ўргандинг, бунақа ғалати гапларни?

	— Ҳаёт ўргатган, ҳаёт. Одам доим ҳаракатда бўлиши зарур. Пулни ҳалоллаб топиши лозим. Тушундингми?

	— Тушундим. Тағин қўшмачига ишора қиляпсанми? Айтдим-ку, қайтиб уёқларга бормайман, деб!

	— Ишора қилмаяпман. Сенга тушунча беряпман, холос. Хўш, розимисан?

	— Оқибати ёмон бўлмасмикан?

	— Ҳаммаси яхши бўлади. Сенинг ҳаётинг хавфдан тўлиқ холи бўлади. 

	— Хўп, розиман. Сен учун ҳар қандай ишга тайёрман. 

	— Билардим, — қизни қучиб юзларидан бўса олди Мадали. — Унда бугуноқ ишга киришамиз. Ҳозир мен бир жойга бориб келаман. Сен тайёргарлигингни кўриб тур!

	— Бўпти. Фақат узоқ қолиб кетма...

	* * *

	Энди бировларнинг чўнтагини шилиб ўтириш ҳам шарт эмас эди. Ташкилот унинг номига катта пул ўтказган. Ҳозир махсус алоқа қутисидан янги паспортни олиши ва хатда кўрсатилган банкка бориб пулнинг бир қисмини олиши керак. Шу орада йўл-йўлакай қаҳвахона бош ошпази билан ҳам гаплашиб ўтади. 

	Мадали Сабинанинг йўлларидаги пулларни ҳам қайтариб олди-ю, таксига ўтириб алоқа қутиси жойлашган манзилга жўнади. Паспортни йўлга киритгач, тўппа-тўғри банкка борди. Ҳисоб рақамидаги пуллардан беш мингини олиш ҳам қийинчилик туғдирмади. Банк ходимлари жуда мулойим йигит-қизлар экан. Дарров ишини битириб беришди. Ким билсин? Балки, олдиндан тайинлаб қўйилгандир?

	Банкдан чиқди-ю, дорихонага кириб ўзига керакли дорини сотиб олди ва яна таксида қаҳвахона томон жўнади. 

	Қаҳвахона шаҳардан анча четда бўлиб, йўлнинг икки томони бийдай дала эди. 

	“Айни муддао иш олиб боришга, кўнглидан ўтказди у қаҳвахонага яқинлашиб келаркан. Шаҳарда бўлганда, тўполон кўтарилиши мумкин эди”. 

	— Ким сизларда бош ошпаз? — сўради у ҳовлидаги кабобпаздан. 

	— Ичкарида овқатланиб ўтирибди, — деди кабобпаз бепарволик билан. 

	— Жуда соз. 

	Мадали шошилинч ичкарига кирди. 

	Валералар беҳуда бу қаҳвахонани танлашмаганга ўхшайди. Ичкари жуда дид билан безатилган, ҳаммаёқ саранжом-саришта. Бир бурчакда санъаткорлар қўшиқ айтишяпти. Ҳозирги замонда бундай кошоналар жуда кам учрайди. 

	— Мабодо сиз эмасмисиз, бош ошпаз? — эгнига оқ халат кийган, хўппа семиз, икки юзи қип-қизил эркакка яқин бориб сўради Мадали. 

	— Ҳа, менман, нимайди? — эркак қўлидаги кабобни товоққа қўйиб ўрнидан қўзғалди. 

	— Гап бор, — сўзларига жиддий тус бериб гапирди Мадали. — Иложи бўлса, холироқ жойда гаплашсак. 

	— Хўп, — эркак унинг бўйдор қоматига, йўғон билакларига бир қараб олгач, йўл бошлади. — Марҳамат, менинг кабинетимга кира қоламиз!

	Улар олдинма-кетин кичик бир хонага киришди. Бош ошпаз дарҳол эшикни ичкаридан тамбалади. Афтидан, у бундай хуфиёна суҳбатларни кўп кўргандек эди. 

	— Хўш, ука, қулоғим сизда, — Мадалига юзланди у. 

	— Сизга бир таклиф бор, — мақсадга ўтди Мадали. 

	— Қандай таклиф экан? Одам ўлдиришми?

	— Мабодо шундай бўлса...

	Бош ошпаз совуқ тиржайиб қўйди: 

	— Шу пайтгача унақанги ишларни кўп қилганмиз. Бизга мулла жиринг бўлса бас. 

	— Хўш, қанча сўрайсиз?

	— Аввал ишни эшитиб кўрайлик. 

	— Икки кундан кейин олдингизга бир қизни олиб келаман. Уни икки соатга официант вазифасига ишга оласиз. Қолгани билан ишингиз бўлмайди. Шу, холос. 

	— Тушунмадим, — елка қисди бош ошпаз. — Бунинг одам ўлдиришга нима алоқаси бор?

	— Савол бериб ўзингизни қийнаманг. Сиз хоҳлаган суммангизни айтинг, иш битгач, албатта, ўша пуллар қўлингизда бўлади. 

	— Билмадим. Нима дейишгаям ҳайронман. 

	— Минг етадими?

	— Минг? — бош ошпаз бу гапни эшитиб беихтиёр чайқалиб кетди. — Ҳ-ҳа, етади, етади! Қ-қачон? Қачон келади дедингиз?

	Мадали ошпазнинг шошиб қолганини кўриб кулгуси қистади. Тўғри-да, уч кунда минг сўм олади-ю, ҳаяжонланмайдими? Ҳатто, одам ўлдирадиганлар ҳам бунча ҳақ олишмайди. Аммо Мадали хасис эмас. ўз мақсади қўлида пулни аямайди. Бу одат унга болаликдан қолган. Иш учун ўша пайтларда ҳам пулни аяб ўтирмасди. Тўғри, кейин дадасидан керагича гап ҳам эшитарди. Лекин барибир қаттиқлик қила олмасди. 

	— Икки кундан кейин, — такрорлади Мадали. — Фақат бировга ёрилиб юрманг! ўзингизга ёмон бўлади. 

	— Бу нима деганингиз? — йўл силтади ошпаз. — Ҳеч қачон! Худо асрасин! Ахир, бу менинг ноним—ку!

	— Жуда яхши. Хўп, ҳозирча хайр!

	— Хайр, кутаман!

	* * *

	Иш осон кўчаётганидан мамнун бўлган Мадали қушдек учиб Сабинаникига етиб келди. 

	— Мана бу пуллар сенинг қиладиган хизматинг учун, — дея унинг қўлига бир даста ўнталик тутқазди у. — Агар ҳаммаси яхши тугаса, яна оласан. 

	Умрида бунча катта пулни кўрмаган Сабина нима қилишни билмас, қўрқарди. 

	— Қаердан олдинг? — сўради Мадалидан. 

	— Сенга нима фарқи бор? Ишимиз шунақа. 

	— Хўп, бошқа савол бермайман. 

	Улар бу кунни ҳам айшу ишратда, хурсандчиликда ўтказишди. 

	Ниҳоят кутилган онлар яқинлашди. Эрталаб Мадали қизни қаҳвахонага олиб бориб ишга жойлаштириши ва ўзи олдиндан танлаб олинган хонада туриб кузатиши керак эди. Шундай бўлди ҳам. Улар қаҳвахонага етиб боришди. Соат ўн бирга яқинлашиб қолганида ҳамма иш битди. Сабинага махсус кийим кийдирилди. Валера қайси столга келиб ўтириши ҳам олдиндан кўрсатиб ўтилди. 

	Мадали эса, режага биноан, ўзи танлаган хонага кириб душман кириб келишини кута бошлади. 

	Унинг ёнида ҳеч қандай қурол йўқ эди. Бунга эҳтиёж сезмаганди. Шу сабабли фақат кўйлаги остига ўрнатилган микрофонни ушлаб-ушлаб қўяр, гоҳ-гоҳида безовта қилиб қўяётган чап кўксидан пастроқдаги оқриққа ҳам эътибор бермасликка уринарди. 

	Соат роппа-роса ўн икки ярим бўлди. Кутилганидек, Валерага тегишли иккита чет эл машинаси қаҳвахона ҳовлисига келиб тўхтади. Лекин тушганлар орасида Мадали кутган одам — Валера кўринмасди. 

	“Нима бўлди, ҳайрон бўлди у машиналар қаршисида тўпланиб нималарнидир муҳокама қила бошлаган ўн чоқли одамдан кўз узмай. Қани ўша ифлос? Нега келмади? Йўқ, яна айёрлик қилмоқчи, шекилли. Кўрамиз бу гал ким айёрроқ экан!” 

	— Мени кутаётганмидинг? — Бу овозни эшитган Мадали турган ерида қотиб қолди. 

	Савол иккинчи маротаба такрорланди. 

	
— Мени кутаётганмидинг?

	У эҳтиёткорлик билан орқасига ўгирилди. 

	Не кўз билан кўрсинки, қаршисида ўша Валеранинг ўзи совуқ тиржайиб турарди. 

	— Ҳа, намунча қўрқиб кетдинг? — сўради Валера Мадалига яқинроқ келиб. — Кутмаганмидинг?

	— Кутгандим, — Мадали тезда ўзини йўлга олиб чап оёғини олдинга, ўнгини орқага чўзди. Бу каратэчиларгагина хос туриш эди. 

	— Сен бекорга чираняпсан, бола! — деди Валера унинг оёқларига беписанд боқиб. — Ҳозир мени уриш тугул чертолмайсан ҳам. Биласанми нима учун? Аввал орқангга, кейин чап ёнингга қара!

	Мадали секин кўз қирини айтилган тарафларга ташлади. Икки тарафдан иккита автомат унга тўғрилаб қўйилганди. 

	— Ютқаздинг, — кулди Валера. — Нимаям қилардинг? Баъзида жосуслар ҳам ютқазишади. Чунки, уларнинг ҳаммаси сотқин. Ана, генералингнинг ўзи бизга сотилиб ўтирибди. Унинг олдида сен ким бўпсан! Хўш, нега индамайсан?

	— Генералга тил теккизма, ҳароми! — овозини пасайтириброқ деди Мадали.  

	— Шунақами? Яхши. Шу ҳақоратинг учун сени ўлдириб юборишим ҳам мумкин эди. Бироқ бу ишни қилмайман. Генералинг илтимос қилган. Сен яқин орада ўз ажалинг билан қийналиб ўласан. Буни биламиз. Ҳозир эса, биз сенинг ойимчангни уйга олиб кетамиз. Қани, чидай олармикансан! 

	— Унга тега кўрманглар! — тишларини ғижирлатди Мадали. — ўзингга ёмон бўлади. 

	— Отдан аллақачон тушдинг. Энди эгардан ҳам туш! Бор, қўлингдан қолма!

	Бу ерда тўполон кўтариш бефойдалигини Мадали ўзига ўқталиб турилган автоматлардан пайқади. Шунинг учун индамайгина ташқарига йўл олди. 

	* * *

	Унга ютқазишлар эмас, Сабинанинг мафия қўлига тушиб қолиши алам қиларди. Ахир, у бегуноҳ! Ким сотган бўлса ҳам барибир қизда гуноҳ йўқ эди. 

	— Ифлос! — Сабинанинг уйига етиб келгач, деворга муштлаб сўкинди Мадали. — ўша ошпазнинг иши бўлса керак! Йўқ, энди тўрт девор ичига қамалиб ўтириш вақти ўтди. Фақат олдинга босиш лозим. Токи ютмагунимча, барча душманларимни ер тишлатиб ташкилот олдида юзимни ёруғ қилмагунча, ўзбеклигимни кўрсатиб қўймагунча олдинга интилавераман!

	Мадали учун энди ҳақиқий жанг бошланганди. У шкафларни титкилай-титкилай яхши бир сумка топди-да, банкдан олган пулларининг қолган-қутганини жойлаб ташқарига отилди. 

	* * *

	Ошпаздан қасос олиш қийин кечмади. Мижозлари ҳам камайиб кабинетида кўзларини юмган кўйи мусиға эшитаётган экан. Тўсатдан бўйни аралаш келиб тушган зарба уни абадий уйқу оқушига йўллади. Ҳатто, иҳ деган овоз чиқаришга-да улгурмади. 

	Шундан сўнг Мадали Валералар яшайдиган ўша таниш ҳовлига жўнади. Бир соатча йўл юриб ниҳоят етиб ҳам келди. 

	— Тўхта, — деди ўзига-ўзи. — Шошилмаслигим керак. Акс ҳолда тағин ютқазиб қўйишим мумкин. Яхшиси, олдин кузатув ташкил этаман. Лекин… қандай кузатув? Нимани кузатаман? Кун ҳам кеч бўлиб қолди. Улар ҳовлига деярли чиқмай ичкарининг ўзида кайф-сафо қила бошлашади. Сабина-чи? Уни қаерга қамашди экан? Ертўлагами? Йўқ, улар айёр! Қизни зўрлашади, ҳа! Қийнаб ўтиришмайди! Хўш, ишни нимадан бошлай? Тўғридан-тўғри кириб бориш Қирт аҳмоқлик. Улар қуролланган. Менга эса қурол сотиб олиш ёки ўзим йўлболасини ясашим учун камида уч кун керак бўлади. Беҳуда ўтказишга вақтим ҳам йўқ. Ҳа, олдин унга қўнҚироқ қиламан. Юрагига ваҳима солиб қўяманки, ўзини қўярга жой тополмай қолсин!

	Мадали ортга қайтиб канализация қудуғини қидира бошлади. Билардики, қария ўзига тегишли телефонлар симларини ер остидан ўтказдирган. Махсус вакиллар линия орқали эшитиб сирларидан воқиф бўлмасликлари учун шундай қилган. 

	Икки юз метрча нарида ҳақиқатан канализация қудуғи мавжуд экан. Бир зарб билан қопқоқини кўтариб, секин пастга тушди. Сўнгра қопқоқни қайтадан ёпди. 

	Қудуқ ичи тизза бўйи сув эди. Мадали оёқларидаги ботинкани ҳам ечиб сумкага солди. Ботинка ортиқча шалоплаб сирни очиб қўйиши мумкин. 

	Қоронғида эллик метрча олдинга юргач, деворларни пайпаслашга тушди. Охири топди. Телефон симлари. 

	“Ҳаммасини узиб ташлайман, Мадали хаёлига келган фикрдан жонланиб майин жилмайиб қўйди. Барибир ёнимда телефон йўқ. Бу тарафини ўйламаган эканман. Агар узиб ташласам, бостириб кирганимда ҳам ҳеч қаерга қўнҚироқ қила олмайди”. 

	Эндигина сумкадан пичоқ чиқариб симларни узишга чоқланган эдики, қудуқ қопқоқи жойлашган ердан кимдир унга қарата фонар ёқиб юборди. 

	Афсуски, беркиниб қолишнинг имкони йўқ. Мадали нима қилишни билмай турган ерида тош қотганди. Фонар ёруғи эса тобора яқинлашиб келарди. 

	— Қўрқма, бу мен! — ниҳоят таниш овоз келди. 

	— Сабина!

	Ҳа, бу Сабинанинг ўзи эди. Аммо у Мадалининг қудуқ ичида эканини қаердан билди?

	— ҲАЙрон бўлма! — деди қиз яқин келиб қўлидаги фонарни ўчираркан. — Мен икковиниям тинчитдим. 

	— Нима? Қайси икковини? Нималар деяпсан? Мени қандай топиб келдинг?

	— Соқчилардан бири кўрган экан. Бир-икки кўз қисгандим, айтиб берди. Ҳатто, қудуқ қопқоқини кўтаришгаям ёрдам берди. Лекин улар ҳали бошлиқлари ўлиб ётганини билишмайди.

	— Қайси бошлиқларни айтяпсан? — атайин ўзини гўлликка солиб сўради Мадали. 

	— Қайси бўларди? Валера ва Малла деганларини-да! Уларга сен берган доридан ичирдим. 

	— Қойил! — Мадали соддаларча қизни қучиб ўзига тортди. 

	— Йўқ, шошилиш керак. Бу ерда узоқ қолиб бўлмайди. Юр, ташқарига чиқайлик! Нафасим бўҚилиб кетяпти! Сассиғлигини қара!

	— Хўп, кетдик!

	* * *

	— Ҳозир-чи, ичкарига кирамиз! — деди ташқарига чиқишгач Мадали. — Тинтиб чиқиш керак. Балки, ўша махфий ҳисоб рақамини шу ердан топармиз?

	— Қанақа ҳисоб рақамини айтяпсан?

	— Буни ҳозирча сенга қизиқи йўқ. Давлат сири. 

	— Шунақами? Оббо сен-ей, ҳали давлат хизматчисиман, дегин? Менга қара, нима иш қиласан ўзи? Нега ёмон одамлар билан олишиб юрибсан? Уларни кўрдим. Жуда қўрқинчли. Бўрига ўхшаб еб қўяман, дейишади одамни. Айта қол, ўзи ким улар? Нега бунчалар қўрқинчли?

	— Кейин билиб оласан. Ҳозирча шошилмасак бўлмайди. 

	Улар йўл четида олдинма-кетин кетиб боришарди. Қиз олдинда, Мадали эса, ўн метрча орқароқда. 

	Шу пайт узоқдан машина чироқлари кўринди-ю, Мадали шошиб қолди. 

	Шу тобда ҳар бир гумондан сақланиш шарт. 

	Худо билади, бу машина балки, Валераларга тегишлидир? 

	Нимадир қилиш керак эди. Қиздан-ку, шубҳаланишмас. Бироқ Мадалидан. 

	У анча наридаги дарахтни мўлжаллаб қадамини тезлатди. 

	Улгурмади. 

	Катта тезликда яқинлашиб келган машина Мадалининг нақ орқасига келиб урилди. 

	Сабина яқинлашмоқчи, ерда қонига бўялиб ётган Мадалига ёрдам бермоқчи бўлди. 

	Машинадан сакраб тушган икки эркак йўл бермади. 

	Улар тўппонча билан қизни қўрқитиб нари ҳайдашди-да, Мадалини машинага юклаб жўнаб кетишди. 

	Сабина қон йиғлаганича қолиб кетаверди. 

	У энди ростакамига Мадалидан умидини узган эди. 

	***

	 

	Мадалини орқа ўриндиқда икки йигит ҳамон маҳкам босганича кетиб боришар, ҳайдовчи аҳён-аҳёнда машина кўзгуси орқали унга кўз ташлаб қўярди. 

	Икки соатча йўл юришгач, машина ўнгга бурилиб тўхтади. Шундагина йигитлар Мадалини қўйиб юбориб машина эшигини очишди. 

	- Туш, етиб келдинг манзилингга! - дўқ аралаш буюрди ҳайдовчи. - Ҳов, анови уйчага кирасан. Сени кутишяпти!

	Мадали бирпас кўзларини ишқалаганича туриб қолди. 

	Машинадагилар у пастга тушиши билан жўнаб қолишганди. 

	Айлана атроф қалин ўрмон. На чироқ бор, на товуш. Худди қабристондаги каби фақат чигирткаларнинг чириллашигина қулоққа чалинади. 

	Мадали ҳайрон эди. Ким эди бу кимсалар? Нега уни бу ерга олиб келиб ташлашди? Уйчада ким бўлиши мумкин? Ё Валеранинг навбатдаги ҳийласимикан? Шу ерда - кимсасиз жойларда ўлдириб юборишни режалаштирганмикан? Ҳа, у нусхадан ҳамма нарсани кутса бўлади. Шунинг учун ҳушёрроқ бўлиши керакка ўхшаб қолди. 

	Мадали кийимларини тўғрилаган бўлиб эҳтиёткорлик билан уйча томон юрди. 

	Эшик очиқ экан. Секин ҳовлига қадам қўйди. Ҳовли ҳам худди шаҳардагидек кичкина, мўъжазгина. Беш-ўн қадам юрмасидан, кутилмаганда уй чироқлари ёниб, ичкари эшик очилди. 

	Мадали каратэчиларга хос абжирлик билан ўнг оёғини орқага ташлаб, икки қўлини олдинга чўзди. 

	Аммо... У кутганидек, қаршисида Валера ёхуд шериклари эмас, ташкилот раҳбари бўлмиш генерал пайдо бўлди. 

	- Қўрқиб кетдингми? - кулиб Мадалига яқин келди генерал ва сўрашиш учун йўл чўзди. - Хўш, ишлар қалай?

	Мадали жавоб беришга шошилмади. Хаёлида яқиндагина Валеранинг айтган сўзлари айлана бошлади: “генералинг ҳам бизга сотилган...”

	“Наҳотки, шу одам - бизнинг раҳбаримиз, ҳозир мени ўз йўллари билан ўлдириб юборса, ўйларди у. Уйча атрофига қанча айғоқчини беркитиб қўйган экан? Ахир, ёлғиз ўзи келмайди-ку, бу тахлит хилват жойларга!”

	- Нега индамайсан? - сўради генерал Мадалининг икки елкасидан тутиб. - Гапирсанг-чи! Мабодо, у ёқдагилар тилингни кесиб олишмадими?

	- Йўқ-э, - деди ниҳоят Мадали сал ўзини йўлга олиб. - Тилим жойида. 

	- Унда нимага жим турибсан? Ишларингдан гапир!

	- Ишимни ўзингиз ҳам яхши билсангиз керак, ўртоқ генерал?

	- Билишга-ку, биламан! Бироқ сендан хафаман!

	- Хафалигингиз кўриниб турибди. Айбдорман. 

	Генерал бу гапни эшитиб кулиб юборди. 

	- Айбдорман? Нега? Сен ўз ишингни яхши уддаладинг. Сен орқали кўп маълумотларга эга бўлдик. Иш прокуратурага топширилди. Фақат… Қарияни ўлдириб қўйиб бекор қилдинг. 

	- Нега? Ахир, у...

	- Яна кўп сирларни ўзи билан олиб кетиб қолди. Шошилмаслигинг керак эди. Ҳа, майли, қорнинг очиб кетгандир?

	- Сал очиқдим, яширмайман!

	- Хўп, ичкарида ҳамма нарсани тахт қилиб қўйишган. Аввал буйруқни эшит. 

	- Қулоқим сизда, ўртоқ генерал!

	- Ишда битта хатога йўл қўйганинг, яъни, Тимани муддатидан олдин ўлдириб қўйганинг боис жазо сифатида сенга “отгул” берилмайди. Аслида бир ой дам олишинг керак эди. Энди ўша дам олишдан маҳрумсан. Эртага эрта тонгда Уралга жўнайсан. Ичкаридаги стол устида қоғоз турибди. Унда манзил ва бажарадиган ишинг батафсил баён этилган. Тортмани очсанг, йўл ва бошқа харажатларингга кетадиган пул бор. Пулни мақсадинг қўлида аяб ўтирма. 

	- Хўп бўлади!

	- Унда мен кетдим. Чиқаётганингда эшикни маҳкамроқ ёпгин. 

	- Тушундим. 

	Генерал Мадалининг қўлини маҳкам қисиб қўйди-да, жўнаб қолди. Ҳақиқатан очиққан эканми, у шоша-пиша ичкарига кирди. Ростдан ҳам стол устида турли егуликлар қалашиб ётарди. 

	* * *

	Қорнини тўйғазгач, конвертдаги хатга кўз югуртирди. 

	Фалон манзилда фалон шифохона. Жарроҳлик бўлимида кўз кўриб қулоқ эшитмаган жиноятлар содир этилмоқда. Аммо шу кунгача ҳеч қайси масъул ташкилот бу жиноятларни фош эта олмаган. 

	Хуллас, бу иш олдингисига нисбатан анча жиддий эди. 

	- Энди дўхтирлар билан мушук-сичқон ўйнаб кун ўтказадиганга ўхшайман, - деди ўзига ўзи Мадали тортмадаги даста-даста элликталикларни қўлига оларкан. - Вў, мана буни бойлик деса бўлади. Бу пуллар билан бемалол Америкага бориб яшасаям бўлаверади. Афсуски, хизмат йўл бермайди. Ҳа, майли, энди ётиб ухлай! Тонгда йўл азоби кутиб турибди. 

	* * *

	Эрта тонгда Мадали ҳовлига чиқиб табиат манзарасига ҳавас билан кўз ташлади. Ҳамма ёқ кўм-кўк, дарахтлар шохларида турли-туман қушлар, олмахонлар. 

	“Қандай гўзал-а, — хаёлидан ўтказди у катта идишдаги сувга юз-йўлларини ювиш асносида. — Тан олиш керак, Россияда ҳам чиройли жойлар кўп. Фақат одамлари буни пайғашмайди-да! Қачон қараса, нолишгани-нолишган. Майли, азиз ўрмонлар, алвидо! Бизнинг иш шунақа. Қушлар каби шохдан шохга сакраб умр кечирамиз. Балки, Уралда ҳам сизлар каби қалин ўрмонлар бордир? Етиб олганимда сизларнинг номингиздан, албатта, уларга ҳам салом айтаман!”

	Мадали нимадир ёдига тушгандек, чўнтагини ковлаб тақвимни қўлига олди. 

	- Воҳ, 1975 йил, сентябр! Уч йил умрим шу ёқларда ўтибди. Шу вақт ичида не кунларни бошимдан кечирмадим-а! Ҳадемай, яна қиш келади. Тағин совуқ, қор… 

	У йўл силтаб елкасига озиқ-овқат ва пуллар жойланган қопчани илди-да, йўлга тушди. 

	* * *

	Мадалига одатдагидек ҳеч қандай ҳужжат тақдим этилмаганди. Свердловсккача поездда етиб олди-ю, милиция ходимларидан қоча-қоча бир амаллаб вокзалдан узоқлашиб олди. Эндиги иш ижарага квартира топиш. Эртасига эса аста-секинлик билан тунда ўзи режалаштириб оладиган ишнинг биринчи босқичини амалга ошириш эди. 

	- Хола, мабодо квартирасини ижарага берадиган одамни билмайсизми? - сўради у ҳасса таянганича кетиб бораётган олтмиш ёшлар атрофидаги бир кампирни тўхтатиб. - Олисдан келдим. Борадиган ерим йўқ... 

	- Қаердан келдинг, болам?

	- Москвадан, хола! - кулимсираб жавоб қилди Мадали. 

	- Шунақами? Омадинг бор экан. Мен қизим билан тураман. Уйим Худога шукур кенг. Истасанг, бизникида тура қол!

	- М-майли. Фақат нархини айтинг!

	- Нархини уйга боргандан кейин гаплашамиз. Ма, қўлимдаги халтани ол, зил-замбил қуриб кетгур!

	Кампир шу яқин орада яшаркан. Айтганидек, учинчи қаватдаги бу квартира тўрт хонали эди. Иккита хона бўм-бўш. Иккала хонада ҳам биттадан каравот қўйилган. Бошқа ҳеч вақо кўзга ташланмайди. 

	Ичкарига қадам қўйишлари билан унга ўрта бўйли, малласоч, мовий кўз, ёши тахминан ўттизларга борган аёл майин оҳангда салом берди. 

	- Мен бу йигитни йўлдан топиб олдим, - кулди кампир қизига Мадалини кўрсатиб. - Ижарага уй қидириб юрган экан. Москвадан келибди!

	- Вой, жуда яхши бўпти келганингиз! - деди Мадалига юзланиб аёл. - Менинг исмим Тамара. Ойимники эса Марина Николаевна. Марина хола, деб чақирсангиз ҳам бўлаверади. 

	- Йўқ, - қизининг сўзини бўлди кампир. - Фақат Марина Николаевна, деб чақиради! Тўғрими, болам?

	- Тўппа-тўғри, - деди Мадали кулимсираб. - Маданиятли одамлар яқинларини исм-шарифи билан чақиргани маъқул. 

	- Қани, ошхонага ўт! - Мадалини туртди кампир. - Қизим ажойиб карам шўрва пиширган. Бир ичиб кўргин!

	- Хўп. 

	* * *

	- Қизимни кўр, - одатга кўра бир шиша ароқ ичиб бўлингач, кампир ҳасрат қила кетди. - Қандай келишган, чиройли!

	- Ҳа, қизингиз ҳақиқатан чиройли экан, - деди Мадали Тамарага ер остидан боқиб. 

	- Лекин шунимнинг бахти очилмади-да! - кампир беихтиёр кўзларига ёш олиб Тамарани маҳкам қучиб олди. - Қанийди ўзига мос, топарман-тутарман куёв учраса-ю, менам у дунёга бемалол оёқ узати-иб кетсам!

	- Учраб қолар, - онанинг кўнглини кўтарган бўлди Мадали. 

	- Айтганинг келсин! Менга қара, сен бу ерларга нима иш билан келдинг? Қанчага келдинг? Уч-тўрт кунда кетиб қолмайсанми, ишқилиб?

	- Йўқ, ҳозирча кетиш ниятим йўқ. Ишларим жудаям кўп. 

	- ўзинг кимсан? Мундоқ яқиндан танишай ҳам демайсан. 

	- Мен Москва яқинида туҚилганман, - ёлҚондан гап бошлади Мадали. - Ота-онам болалигимда ўлиб кетишган. Бир ўзим кўчаларда тентираб катта бўлганман. Шундай кунлар бўлардики, бир бурда нонга зор эдим. Ҳатто, пиёнисталар ахлатхонага бориб егулик қидиришгаям қўйишмасди. 

	- Бечора йигит, - унинг елкасига қоқди кампир. - Шунча қийналган экансан, нега дарров меникига кела қолмадинг-а? Менам кўриб турибсан-ку, ўҚилга зор эдим. 

	Мадали кулиб қўйди. 

	- У вақтларда сизни танимас эдим-да, она! Майли, мен энди ётиб дам олай. Жуда чарчаганман. 

	- Бўпти, Тамара сенга хонангни кўрсатади. Борақол, чироқим!

	Мадали Тамара ҳамроҳлигида кўрсатилган хонага кирди. Қиз каравотдаги чойшабни алмаштираркан, унга ер остидан жилмайиб қараб қўяр, ҳар қараганида узун киприклари пирпираб-пирпираб кетарди. 

	- Отингиз нима? - сўради Тамара ниҳоят. - Шунча бирга ўтирдик, аммо айтмадингиз. 

	- Қара-я, - деди Мадали ўзини хижолат тортгандек қилиб кўрсатиб. - Ёдимдан кўтарилибди. Исмим Миша. Менга қара, Тамара, марказий шифохона қаердалигини биласанми?

	- Ҳа, биламан. Нимайди?

	- Мен эртага ўша ерга бориб келишим керак. Зарур ишларим бор. Мабодо шерик бўлиб боришни истамасмидинг?

	- Қайдам, - елка қисди Тамара. - Жуда зарур бўлса, боришим мумкин. 

	- Жуда яхши. У ҳолда эрта тонгда йўлга тушамиз. 

	- Ишингиз қўрқинчли эмасми?

	- Қўрқяпсанми? Йўқ, қўрқинчли эмас. Бир беморим бор ўшани кўриб келамиз, холос. 

	- Унда борсам бўларкан. Хўп, яхши ётиб туринг!

	- Сенам яхши ётиб тур!

	Қиз чиқиб кетди. Мадали эса эшикни ичкаридан тамбалаб олди-да, эртанги ишнинг режасини туза бошлади. 

	* * *

	- Хўш, жарроҳлар қандай жиноят қилишлари мумкин? - ярим тунда ҳам бош қотириш билан банд эди Мадали. - Кимнидир операция қилиб пул сўраши мумкин. Ёки баданини нотўғри кесиб қўйиб беморга азоб берар. Ҳа, яна ўша операциядан бемор тирик чиқмаса, бу ҳам жиноят. Лекин… Бу ишнинг жосусларга нима алоқаси бор экан? Буни оддий тергов ташкилотлари ҳам ҳал қилса бўларди-ку! Йў-ўқ, бошқа гап бўлиши керак. Акс ҳолда генерал мени бу ерларга жўнатмаган, шунча маблағ ажратиб ўтирмаган бўларди. Яхшиси, бундоқ қиламан. Шифохонага боришга шошилмайман. Санэпидстанция гувоҳномасини тўғрилайман. Уни пулга сотиб оламан-да, кейин шифохонага кириб бораман. Балки, ҳеч кимга маълум бўлмаган ўша жиноятларни шу йўл билан қидириб топиш насиб этар? Ишқилиб, Худонинг ўзи асрасин!

	* * *

	Мадали чарчоқ туфайлими, худди болалардек пишиллаб ухлар, туш эса уни тағин қишлоқига етаклаб борган эди. 

	Ана, онаси! Негадир йўлтиғига янги сўйилган қўйнинг бир бўлак гўштини қистириб олибди. Пахта даласи тепасида турганича, узоқдан ўзига маъюс боқиб турган Мадалини нуқул қошига чорлар, ҳар чорлаганида йўлтиғидаги гўштни унга кўз-кўз қиларди. 

	- Менга еб ол, деяпти, шекилли! - кўнглидан ўтказди Мадали ва онаси томон ошиқди. 

	- Қорнинг ҳам очиб кетгандир, болажоним? - дерди она унга гўштни тутқазиб. - Шунча йўлдан келдинг, ма, еб ол!

	- Ахир, бу хом-ку, ая! - деди Мадали гўштни оларкан. - Қандай қилиб ейман буни?

	- Хом эмас, ўз йўлларим билан пиширганман. Еявер!

	Мадали қора терга ботиб уйғонди. Яна ўнг кўксининг пастида кучли оқриқ турибди. Инқиллаганича ўрнидан туриб сумкасидаги доридан олиб ичди. 

	- Текширтирмасам бўлмайдиганга ўхшайди, - ўзича шивирлаб қайтадан кароватга ёнбошламоқчи бўлди. Аммо оқриқ кучлилигидан ётишнинг иложи йўқ эди. - Қандай кунларга қолдим? Врачларга бемолол учраша олмасам. Учрашдим дегунча, жосуслигимни пайқаб қолишса, милисага хабар беришади. Ишнинг пачаваси чиқади. Бу дорилар билан қачонгача кун кечираман?

	У чироқни ёқиб соатга қаради. Беш бўлибди. 

	- Энди ухлай олмайман. Ҳали замон тонг ёришади. Ишни бошламасам бўлмайди. 

	* * *

	Ҳужжат тўғрилаш кўп вақтни олмади. СЭСдагилардан бири бир даста элликталикка кўзи тушгач, ярим соат ичида югуриб-елиб Мадалига ҳужжатни тахт қилиб берди. 

	- Ана энди шифохонасига ёруғ юз билан кириб бориш мумкин, - деди Тамарага. - Қани, бошла!

	Марказий шифохона дарвозасида ҳеч ким уларни тўхтатмади. Иш осон кўчаётганидан мамнун бўлган Мадали Тамарани ҳовлида қолдирди-да, жарроҳлик бўлимига кириб борди. 

	Эшик олдида йигирма ёшлар атрофидаги бир қиз кроссворд ечиб ўтирарди. Қаршисида бегона йигит пайдо бўлганини кўриб тез ўрнидан турди. 

	- Сизга ким керак эди? - сўради у мулойимлик билан. 

	- Мен санэпидстанциядан келдим, - деди Мадали жиддий оҳангда. - Хоналарни кўздан кечиришим лозим. 

	- Ҳозир бош врачимиз операцияда эди. Бироз... 

	- Кутишга вақт йўқ. Қани, ўзингиз бошлай қолинг! Хоналарни текширмасак бўлмайди. 

	- Хўп бўлади, - қиз уни йўлак охирига бошлади. - Нариги тарафдан бошлай қолинг, унда!

	- Маъқул!

	Палаталарни айланиб чиқиш кўп вақтни олмади. Ҳаммаси жойида эди. Тоза, саранжом-саришта. Беморларнинг каравотларидаги чойшабларгача янгиланган. Ҳар бир дераза токчаларига тувакларда гуллар қўйиб чиқилган. 

	- Хоналарнинг бори шу холосми? - сўради Мадали негадир ишонқирамай. 

	- Ҳ-ҳа. Бор-йўқи шу. 

	- Балки, ертўлада... 

	- Ертўлага кириш тақиқланган, - ниҳоят қизнинг ранги ўзгариб тескари қаради. 

	- Нега тақиқланган? Бирор сири борми?

	- Й-йўқ. Шунчаки... Бош врачимиз у ерга ҳеч кимни қўймайди. 

	- Сабаб?

	- Сабаби, у ерда... 

	- Бас қилинг! - қизга тўсатдан дўқ урди Мадали. - Агар ҳозироқ мени ўша ерга бошлаб бормасангиз, акт тузаман-у, кетавераман. 

	- Тузсангиз, тузаверинг! - деди негадир қатъийлик билан қиз. 

	- Шунақами? Яхши, сиз менга йўлни кўрсатинг! ўзим бораман, ўша ерга. 

	- Илтимос, мени қийнаманг. Кейин ўзингиз афсусланасиз. 

	- Кўрсатинг дедим!

	- Ана, ҳов анови, зинадан пастга тушсангиз, ертўла ўша ёқда!

	- Раҳмат!

	Мадали эгнидаги оқ халатни шаҳд билан ечди-да, қиз кўрсатган томонга йўл олди. 

	* * *

	Ертўлага йўлак охиридаги зинапоядан тушиларди. Мадали эшикни очди. Олдинда яна бир эшикка рўбарў бўлди. Итариб кўрди. Аммо эшик қулф эди. Тақиллата бошлади. Ҳеч қандай жавоб бўлмади. Оёғи билан тепиб кўрди. Шу пайт эшик ортидан эркак кишининг товуши эшитилди: 

	- Ким у?

	- М-мен, - дея тутила-тутила жавоб қилди Мадали. - СЭСдан келгандим. 

	- Келган бўлсанг, нима қилай? Бу ерга кириш мумкин эмас!

	Бу жавоб Мадалиннинг шубҳасини янада ошириб, эшикни қаттиқроқ тепди. 

	- Оч, мен киришим керак! Рухсатномам бор!

	- Рухсатномангни бир жойингга тиқиб ол!

	- Ҳаддингдан ошма! Кимсан ўзинг? Намунча катта кетмасанг?

	- Онангни… - эркак зарда билан эшик қулфини очди. 

	Мадали қаршисида пайдо бўлган барваста йигитни кўриб секин ортга тисланди. Чунки, унинг елкасида жанговар автомат осиғлиқ турар, камарига милиция ходимлари олиб юрадиган кишанларнинг бир нечтаси осиб қўйилганди. 

	- Ким катта кетди? - дағдаға билан сўради йигит. 

	- Кечирасан-у, аммо мен кирмасам бўлмайди, - деди Мадали бош ғашиб. - Мен ҳам буйруқни бажаряпман. 

	- ЁлҚон гапирма! Хўш, кимда ишинг бор ўзи?

	- Иложи бўлса, бош врачни кўрсам девдим. 

	- Бош врач ҳозир операцияда. 

	- Қ-қанақа операция? Шу ерда-я?

	- Вей, буёққа кир сен! Кунингни кўрсатиб қўяман!

	Йигит кутилмаган ҳаракат билан Мадалини тортиб ичкарига олиб кирди ва эшикни қайтадан қулфлади. 

	Лекин кутилмаган зарбага учраб полга қулади. 

	- Қани, энди сен ростини айт! - йигитнинг бўйнидан маҳкам бўғди Мадали. - Кимлар бор бу ерда? Қанақа операция амалга оширилади?

	— Б-бўйнимни қўйвор! Хўп, айтаман, қўйвор!

	Чамаси, жон ширинлик қилди. Йигит Мадалининг йўлларини бўйнидан олиб ташлаб, ўрнидан турди-да, йўтала-йўтала ичкарига ишора қилди. 

	- Анови ёқда катта зал бор. 

	- Қанақа зал? Кимлар ётибди?

	- Беморлар. Йўқ, донорлар. 

	- Донор? Қанақа донор?

	Афсуски, бу саволига Мадали жавоб олишга улгурмади. ўн метрча нарида яна бир темир эшик бор экан. ўша эшик очилиб, икки ёнида қурол тутган икки йигит билан новча, қориндор, кўзойнакли киши чиқиб келди. У Мадали қидираётган бош врачнинг ўзгинаси эди. 

	- Ким бу нусха? - қўриқчига ўшқирди у. - Нега киритдинг?

	- У мени... 

	Йигит ортиқ сўз дея олмади. 

	- Латта! - сўкинди врач ёнидаги йигитларга кўз қисиб. - Ушланглар уни!

	Йигитлар шошилинч қуролларини ўқлаб Мадалига ўқталишди. 

	- Қимирлама! Қимирласанг, ўласан!

	На илож! Бундай вазиятларда қаршилик кўрсатиш аҳмоқликдан бошқа нарса эмас. Акс ҳолда ўлиб кетади одам. 

	Ҳамон бу ертўлада қандай жиноятлар содир этилаётгани билан қизиқиб қолган Мадали икки қўлини итоаткорона кўтариб вақтинча бўлса-да, ён берди. Йигитлар унинг йўлларига кишан солиб ичкарига судрашди. 

	* * *

	Мадали олиб кирилган хонада йигирмага яқин турли ёшдаги йигитлар ўтирарди. 

	У аввалига тушунмади. Ҳеч кимнинг қўлида кишан йўқ. Қолаверса, йигитлар озиб-тўзиб кетган, бир-бирлари билан гаплашишмас, фақат сукут сақлашарди. 

	Мадали соқчилар эшикни ташқарисидан қулфлаб чиқиб кетишгач, оқ-сариқ, кўзлари ичига ботганича тирноқларини ковлаб ўтирган йигитга яқин борди. 

	- Бу ерда нима қилиб ўтирибсизлар? - сўради у овозини хийла пасайтириб. 

	Йигит Мадалига бир ўқрайди-ю, индамади. 

	- Сендан сўраяпман! - давом этди у. - Нега бу ерда ўтирибсанлар?

	- Сизга нима? - деди ниҳоят йигит бошини кўтариб. - Терговчимисиз?

	- Балки терговчидирман. Гапир!

	- Ҳов анови тешикдан қараб ўтирсангиз, ўзингиз билиб оласиз. Боягина шу ердагилардан бирини олиб чиқиб кетишган. 

	- Шунақами? Яхши, қани, қараб турайлик-чи!

	Мадали эшикка яқин борди. Эшик четида бир кўз билан қараса бўладиган кичик бир тешик мавжуд эди. 

	Ана, прожекторлар ёнди. Оқ халат кийган уч чоқли одам аравачага ётқизилган йигитни келтириб каравотга олишди. Оқ халатлиларнинг бири кўзига жуда таниш кўринарди. 

	- Ие, бу ўша врач-ку! - шивирлади Мадали. - Худди ўзи! Нима қилмоқчи ўзи? Ҳой йигит, бу ерга кел!

	Оқ сариқ йигит истамайгина Мадалига яқин келди. 

	- Нима дейсиз?

	- Ановилар нима қилишади ҳозир? Агар ростини айтсанг, катта пул оласан. 

	- Пулни бошимга ураманми? - йўл силтаб қўйди йигит. - Барибир ўлиб кетаман-ку!

	- Нима? Нега ўлиб кетасан? Гапирсанг-чи! Намунча бўшашмасанг?

	- Ҳозир ўша йигитнинг буйракларини ажратиб олишади, - деди йигит. 

	- Кейин-чи? Кейин нима қилишади?

	- Кейин… Йигитга битта укол қилишади-ю, ўлдириб юборишади. 

	- Нима? ўлдириб юборишади, дедингми? Ахир… Буйракни-чи? Уни нима қилишади?

	- Катта пулга сотишади. Бизниям шу мақсадда ушлаб келишган. 

	- Шунақами? Оббо, ифлослар-ей! ўзи ота-онанг борми, йигитча? Қаерликсан?

	- Бу ердагиларнинг ҳаммаси етимхоналарда катта бўлишган. Ота-онамиз бўлса, буларнинг қўлига тушармидик?!

	- Қандай қилиб йўлга тушиб қўя қолдинг?

	- Ахлатхоналарда яшардим. ўн беш кун олдин кўча юзида пиво ичиб ўтирсам, қоп-қора машина рўпарамга келиб тўхтади. Ичидан тўрт барзанги тушди-да, гап йўқ, сўз йўқ, икки қўлимдан маҳкам ушлаб машинага ортишди. Кейин тўғри шу ерга олиб келишди. “Овоз чиқарсанг, бўқиб ўлдирамиз”, деб қўрқитишди. 

	“Тушунарли, ҳамон операция билан машғул кимсалардан кўз узмай бош ғашиб қўйди Мадали. Генерал шу жиноятни назарда тутган экан-да! Рост, бу ерга унча-мунча одам кириб кела олмайди. Кириб келиш тугул, ҳеч ким билмасаям керак шундай махфий операция хонаси борлигини. Энди нима қилдим-а? Манови кишанни еча олсайдим”. 

	- Йигитча, мабодо тўғноқичинг йўқми?

	- Бизни олиб киришда учли нарсаларнинг ҳаммасини олиб қўйишган. 

	- Ҳа, майли, у ҳолда кишан билан ҳам ишлайверамиз. Энди менга қулоқ сол. Агар айтганимни қилсанг, ҳаммаларингни буларнинг чангалидан қутқаришга сўз бераман. 

	- Нима қилишим керак? - Мадалига тик боқди йигит. 

	- Отинг нима?

	- Миша. 

	- Адаш эканмиз. Менга қара, Миша, сени қачон операцияга олиб киришмоқчи?

	- Эртага. 

	- Аниқми?

	- Ҳа. 

	- Хў-ўш... 

	Мадали орқага ўгирилиб, даричани чамалаб кўрди. 

	- Чиқиб кетса бўларкан. Энди бир иш қилиш керак. Миша, ҳеч ким йўғлигида операция хонасига ўтса бўладими?

	- Билмадим. 

	- Нега билмайсан? Сени ўлдиришмоқчи-ю, индамай чайналиб ўтираверасанми? Бу йигитчиликка тўғри келмайди. Шуни аниқлаб билишинг керак. 

	- Қандай аниқлайман?

	- Айёрлик қилиш керак, айёрлик! Мана, масалан, сизларни ҳеч бўлмаса, ҳожатхонага чиқишга қўйишар? Ё рухсат беришмайдими?

	- Соқчилар автомат тираб олиб чиқишади. 

	- ўша соқчига пул бериб гаплашса бўлмайдими?

	- Нимани?

	Мадали бирпас ўйланиб турди-да, давом этди. 

	- Сен ўша соқчини бу ерга олиб кирасан. Уёқини менга қўйиб беравер!

	- Қуроли бор-ку!

	- Ишинг бўлмасин!

	Иш пишди. Энди буёқига қайғуриб ўтирмаса ҳам бўларди. Энг асосийси, бу ердан эсон-омон чиқиб олса, қолганини каллани ишлатган ҳолда адо этади. 

	* * *

	Аксига олгандек, ҳали режаларини тўлиқ пишитмасдан туриб бош врач қўриқчилари билан Мадали ўтирган хонага кириб келди. 

	- Кишанни ечинглар! - буюрди қўриқчиларга. 

	Йигитлар Мадалининг йўлларини кишандан халос қилишди. 

	- Хўш, йигит, менга яқинроқ кел-чи! - буюрди врач кўзойнагини қўлига олиб. 

	Мадали секин унга яқинлашди. 

	- Менинг шифохонамга нима мақсадда келгандинг?

	- Ҳамма нима мақсадда келса, шу мақсадда. 

	- Жавобингни тушунмадим. Очиқроқ гапирсанг-чи!

	- Мен тана аъзоларимни пулламоқчиман. 

	- Нима? Қизиқ бўлди-ку! Сенга ким айтди бу ерда аъзоларни пулга сотиб олишади деб?

	- Ҳеч ким... ўзим... Таваккал келавердим. 

	- Оббо сен-ей! Хўш, нимангни қанчага сотмоқчисан?

	- Буйрагимни. Баҳосини келишармиз, ахир?!

	Мадали шу лаҳзаларда курсда синовдан ўтган “компьютерни алдовга ишонтира олиш” дарсини намойиш этар, врач ҳам кўз қарашларининг ўзгара бошлаганига қараганда, ёлҚонларига ишонаётгандек эди. 

	- Йўқ, сен адашдинг, йигит! - деди врач бош чайқаб. - Бу ер сен излаган жой эмас. Қолаверса, бизни алдайман, деб овора бўлма! Сенга ўхшаганларнинг кўпини кўрганмиз!

	- Нега ишонмайсиз? Мен пулга қийналиб қолган бир одамман. Ҳаётда сира ишим юришмади. Ҳар куни егулик сотиб олишга пул топиш ташвиши билан яшайман. 

	- Шунақами? Яхши, синаб кўрамиз, - врач сал ишонқираган кўйи йигитлардан бирига имо қилди. - Кишанни ечинглар-чи!

	Буйруқ адо этилди. Мадалининг йўллари кишандан бўшади. Бироқ шу ондаёқ илк зарбаси тўппа-тўғри врачнинг башарасига бориб тегди ва у гурсиллаганича полга қулади. Шошиб қолган қўриқчиларнинг бири автоматига ёпишган, кимдир болаларни бурчакка қисиб борган, яна кимдир чарм таёқ олиб, Мадалини уриш учун ташланган. 

	Йўқ, бу гал Мадали бошқачароқ йўл тутди. Айёрлик, турли ҳийлалар ишлатиб ётмади. Бу жиноятчиларни қайсидир маънода куч билан енгишга қарор қилди. 

	Муштлашув кучайгандан-кучайганди. Қўриқчиларнинг бирортаси ҳам қуролдан ўқ узишга журъат эта олишмади. Сабаби аниқ эди. Агар қурол овози эшитиладиган бўлса, милиция бостириб келиши ва уларнинг барча уринишлари, сирлари ҳавога учиши муқаррар. 

	ўзининг ажойиб каратэ усулларини муваффақиятли тарзда йўллай олган Мадали кўз очиб юмгунча барча душманини ер тишлатди ва автоматлардан бирини қўлига олиб ертўлани тарк этди. 

	Мақсади, юқорида ўзини интизор бўлиб кутаётган Тамарага кўриниш бериш-у, гўё ҳеч гап бўлмагандек, ижарадаги квартирасига жўнаш. 

	* * *

	Кечга бориб Мадали мақсадини Тамарага ошкор қилди. Шундай қилишга мажбур эди. Энди ўзи шифохонага қадам босиб бора олмайди. Ҳар қандай ҳолатда ҳам улар таниб қолишади. Шундай экан, пича айёрлик ишлатишга мажбур. 

	- Биласанми, - деди Тамарани ўз хонасига чорлаб эшикни ичкаридан тамбаларкан, - мен аслида ички ишлар вазирлигида хизмат қиламан. 

	- Нима? - бу гапни кутмаган Тамара кўзлари ола-кула бўлиб орқага тисланди. 

	- Қўрқма! Мен шаҳрингга бир гуруҳ жиноятчиларни тутиш ниятида келганман. Ҳозир эса сенинг ёрдамингга муҳтож бўлиб қолдим. 

	- Ёрдам? Қандай ёрдам?

	- Шифохонага фаррош бўлиб ишга жойлашишинг керак. 

	- Мен-а? Ким ҳам мени ишга оламан, деб кўзи учиб турибди?

	- Буёқини менга қўйиб бер! Тегишли одамлар сени жойлаштириб қўйишади. 

	- Хўп, жойлаштиришди ҳам дейлик. Қайси бўлимига?

	- Жарроҳлик бўлимига. Бўлим ертўласида махсус беморлар операция қилинадиган жой бор. ўша ерни тозалаш билан шуғулланасан. 

	- Хўш, кейин-чи?

	- Кейинми? Менинг кўрсатмам бўйича иш тутасан. Хизматинг эвазига катта пул тўлайман. 

	- Жуда хавфли ишми?

	- Шундай десаям бўлади. Лекин абжир бўлсанг, эплайсан. 

	- Қани, аниқроқ айт-чи! Нима қиламан, ўзи?

	- Биласанми, сенга ҳаммасини очиқ айта олмайман. Бунга ҳаққим йўқ. Қиладиган ишинг шундан иборат бўладики, шприцларга олдиндан наркоз тўлдириб, операция столига тайёр қилиб қўйилади. Сен ўша наркозларни аввалдан дармондори тўлдирилган шприцларга алмаштириб қўясан. Уёқи билан ишинг бўлмайди. 

	- Шу холосми? - кулди Тамара. 

	- Фақат у ердагиларга сездириб қўймаслигинг лозим. Сезиб қолишса, сени ўлдириб юборишлари ҳам ҳеч гап эмас. 

	- Нима?!.

	* * *

	Ярим тун эди. Ниҳоят даражада чарчаган Мадали қилган ишидан кўнгли тўлгандек бемалол каравотга чўзилиб кўзларини юмганича ўй сурарди. Шу маҳал квартира эшиги безовта тақиллаб ичкарига кимдир киргандек туюлди. 

	- Ким бўлди ярим кечада бу ерга келган? - Мадали сўкинганича ўрнидан туриб кийимларини кийди ва эшик ёнига бориб қулоқ тутди. 

	У ётган хона томон кимдир юриб келди ва эшикни тақиллатди. 

	- Очинг, бу менман!

	- Нима?

	Мадали таниш овони эшитиб кўзлари чақнаб кетди. 

	- Ахир, Сабина-ку! Бу ердалигимни қаердан билди?

	У шошиб эшикни очди. Ҳақиқатан қаршисида жилмайганича Сабина турарди. 

	- Қочқоқ! - эркалик билан аразлаган бўлди қиз. - Шунақаям бўладими одам?

	- Сен?! Мени қандай топдинг? - сўради Мадали қизни бағрига босиб. - Ҳеч кимга айтмагандим-ку!

	- Мен сени топишни истадим. Мана, кўриб турганингдек, топдим ҳам. Миша, юр, кетамиз! Мен шу яқин атрофдан квартирани ижарага олдим. ўзимиздан бўлак ҳеч ким йўқ. Юра қолсанг-чи, ташқарида такси кутиб турибди. 

	- Ахир, менинг ишларим бор, Сабина! - елка қисди Мадали. - ўзинг қолавер шу ерда!

	- Йўқ, сени олиб кетмагунча тинчимайман. Учинчи маротаба йўқотишни истамайман!

	- Оббо, қайсарсан-да! Бўпти, ҳозир нарсаларимни олволай!

	Мадали шоша-пиша қўлига сумкасини олди-да, бир бурчакда ҳайрон тикилиб турган Тамарага маъноли кўз қисиб, унинг қўлига бир даста пул тутқазди. 

	- Бу ҳозирча! Қолганини кейин гаплашаверамиз! Мени кутинглар, эртага, албатта, ишни бошлаймиз!

	Улар олдинма-кетин ташқарига чиқишди. 

	Сабина тўғри айтибди. Ташқарида “Волга” турар, ҳайдовчи сигарет тутатганича уларни кутарди. 

	Машина ўн дақиқалар ичида Сабина ижарага олган уй рўпарасига келиб тўхтади. Қиз қўярда-қўймай, ҳайдовчига ўзи пул тўлади ва Мадалини маҳкам қучиб юқорига етаклади. 

	* * *

	Квартира кампирникидан анча фарқ қиларди. Хоналар дид билан безатилган, телевизор, магнитофон, ҳатто, чет эл музлаткичи ҳам квартирага ўзгача кўрк бағишлаб турарди. 

	Мадали Сабина ечиниш учун ваннахонага кириб кетганидан фойдаланиб ошхона ва балконни кўздан кечиришга улгурди. 

	Ниҳоят Сабина чиқиб, унинг бўйнига осилди. Негадир кўзлари намли эди. 

	- Сенга нима бўлди? - хавотир аралаш сўради Мадали қизнинг иягидан тутиб. - Бирортаси хафа қилдими?

	- Мени кечир! - беихтиёр ерга боқди Сабина. - Сенинг олдингда гуноҳкорман!

	- Нега? Нима учун гуноҳкор бўласан?

	- Ҳозир бир манзарага кўзинг тушса, аниқ биламанки, мени кечирмайсан!

	- Нима? Қанақа манзара? Очиқроқ гапирсанг-чи!

	- Хўп, тескари ўгирил! Фақат мендан хафа бўлиб юрма! Бу ишда менинг айбим йўқ!

	Мадали тескари ўгирилди. Сабина эса залга кириб кетди-ю, жим бўлиб қолди. Кейинроқ нималардир дея шивирлагани қулоғига чалинди. 

	Залга таваккал кириб бормоқчи ҳам бўлди. 

	Негадир юраги бетламади. Охирини кутишга қизиқди. Орадан беш дақиқалар ўтгач, Сабина ошхонага қайтиб чиқди. Мадали сездики, ёнида бошқа қадам эгаси ҳам бор. Шуни аниқ пайқаб турса-да, қизни ранжитиб қўймаслик учун атайин ортга ўгирилмади. 

	- Энди мен томонга ўгирил! - пичирлади Сабина. 

	Мадали буйруққа бўйсунган ҳолда шартта орқасига ўгирилди-ю тош қотиб қолди. Кўзларини қайта-қайта ишқалаб кўрди. Бошига бир неча маротаба мушт ҳам тушириб олди. Лекин кўз ўнгидаги манзара ўзгармади. Унинг қаршисида муштипар онаси Меҳрибон опа қон йиғлаб турарди. 

	***

	 

	Бундай лаҳзаларда одам боласининг хаёлидан нималар ўтмайди, дейсиз! Гўёки иситмаси кўтарилиб беҳаловат бўла бошлаган гўдак аҳволига тушиб қолган Мадали бошини эгганича жим турар, юраги эса полапон янглиғ потирлаб, аъзойи баданини жунбушга келтира бошлаганди. 

	Ниҳоят Меҳрибон опанинг ўзи жимликни бузди. 

	- Боламни топиб бер, жувонмарг! - хириллай-хириллай сўз бошлади она. 

	Сабина, гарчи ўзбекчани тушунмаса-да, қандайдир ёмон сўзлар айтилаётганига ақли етиб, аста ортга тисланди ва дераза қаршисига туриб олди. 

	- Қани менинг Мадалим? - беихтиёр ўғлининг ёқасидан олди Меҳрибон опа. - Болажонимни сен ўлдирган экансан! Топиб бер! Йўқса, сен қотилни тирик қўймайман! Топиб бер, дедим!

	- Болангизни мен ўлдирганим йўқ, - онанинг фарёдига бардош қила олмаган Мадали охири тилга кирди. - Ишонинг, мен ўлдирмаганман уни! ўғлингиз… мен учун ўлмаган!

	- Қани унда болам? Қани? Нега сен жувонмарг ер юзида юрибсану, у гўрда ётибди? Ҳозир... Ҳозир сени милисага... Ҳа, милисага топшираман! Топшираман милисага! Менинг Мадалимни топиб бермагунингча қамоқда чиритаман сени! Ҳа-а, мени ким деб ўйловдинг? Отаси бечора шу боламнинг куйигида ўлиб кетди! Энди менинг йўқотадиган нарсам қолмади! Ҳозир… 

	Меҳрибон опа уй ичини айланиб телефон қидира бошлади. Яхшики, телефонни Сабина шкаф ичига беркитиб қўйган экан. 

	Она уйни айлана-айлана телефон топа олмагач, тўсатдан йўлакка чиқиб полга ўтириб олди-да, телбаларча сўзлана бошлади: 

	- Ҳа-а, менинг Мадалимни мана шу уй ичига яшириб қўйишган! Э, чиқади-да! Чиқмай қаерга борарди? Аясининг йиғлаганини эшитаверса, охири чидолмай ўзи чиқади! Бола-а-м, эшитяпсанми? Мен келдим! Сени ёмон одамлар қамаб қўйишдими? Менга боланг ўлди, деб ёлҚон гапиришдими? Бекорларнинг бештасини айтади ўшалар! Ҳаммасининг гўрига ўт қўяман! Сени ҳеч кими йўқ, ёлғиз деб ўйлашган-да! Аянг дунёларига ўт қўяди, ҳа! Нега чиқмайсан? Уришади, деб қўрқяпсанми? Уришмайман, болажоним! Чиқа қолсанг-чи энди! Соқиниб кетдим сени!

	Бу фарёдни эшитса, тош ҳам ёриларди. 

	Мадалининг тоқати тоқ бўлди. Отасидан айирган, меҳрибон онасини шу кўйларга солганларнинг барчасига лаънатлар ўқиди. 

	Қани, ҳозир секин бориб, мен - ўғлингизман, деса-ю онаси ишонса! Афсуски, ишонмайди! Ишонтира олмайди! Нима қилсин? Нима қилса, қутулади? Ҳа, қочади! Қочмаса бўлмайди. Фарзанд куйигида адойи тамом бўлаёзган она ҳозир Мадалини истаган кўйига солиши муқаррар!

	- Сабина, - дея бир бурчакка қисиниб олганича кўз ёш қилаётган қизга шивирлади Мадали. - Мени эшитяпсанми?

	- Эшитмай гўр бўлармидим? Нима дейсан? Бу аёл нима деб қарҚади, сени?

	- Бунинг аҳамияти йўқ ҳозир. Юр, қочиб чиқиб кетамиз! Акс ҳолда бу аёл қаматиб юборади. Тезроқ бўл!

	- У-чи? Уни нима қиламиз?

	- Ҳозирча ўтира турсин. Сал ўзига келса, йўл топиб чиқиб кетар. 

	- Яна маҳкам ёпишиб қолса-чи?

	- Сен менинг олдимни тўсиб турасан. Биринчи бўлиб мен чиқиб кетаман. Сўнгра сен. 

	- Хўп!

	Мадали кўзларидаги ёшларни артиб Меҳрибон опанинг ёнидан ўтиб оҳиста кета бошлади. Она сўзланиш, йиғлаш билан андармон бўлдими, уларга эътибор қилмади. Бу вазиятдан фойдаланган Мадали кўз ёшларини яширганича шоша-пиша ташқарига ўзини урди. 

	* * *

	- Бу аёлни қаердан топдинг? - катта йўлга чиқиб олишгач, Сабинани сўроққа тутди у. - Ахир... 

	- Уни мен топганим йўқ, Миша! - деди Сабина. - Валералар топишган. 

	- Қ-қандай қилиб топишади? Тушунмадим. 

	- Нега тушунмайсан? Улар генерал орқали ҳаммасини аниқлашган. Ва шу йўл билан сени синдиришга аҳд қилишган. 

	- Менинг нима алоқам бор экан бу аёлга? - ёлҚондан бўлса-да, Сабинадан сўз олишга уринарди Мадали. 

	- Айтишдики, шу аёлнинг боласи ўлганида сен ҳам дафн маросимига борган экансан. ўшанда аёл сенга ёпишиб олиб роса йиғлаган эмиш. Улар аёлнинг олдига боришганида, “ўша куни сиз ёпишиб олиб йиғлаган йигит болангизнинг қотили”, дейишган. 

	- Ҳаммаси тушунарли, - деди Мадали муштларини тугиб. - Демак, уларнинг генерал билан тили бир. Афсус, ўзининг топшириқи туфайли улар ётган ари уясини тўзғитиб қўйибман. Энди эса ўзимга қарши иш бошлашибди. Иҳ!

	Шу тобда чап кўксининг пасти яна санчий бошлади. 

	- Нима бўлди сенга? - Сабина уни бир четга тортиб елкасини силади. - Қаеринг оқрияпти?

	- Чап кўксим ҳар замонда оқриб қолади. Хавотир олма, ўтиб кетади. Юр, Тамараникига борайлик энди. Ишни охирига етказмасак бўлмайди!

	- ўзинг юра оласанми? Ё такси тўхтатайми?

	- Майли, тўхтата қол! Боргандан кейин дори-пори ичиб оларман!

	* * *

	Сабина Мадалини дарахтлардан бирининг остида қолдириб, ўзи такси тўхтата бошлади. Бир маҳал узоқдан келаётган “Волга”га кўзи тушиб, астойдил йўл силтади. Бироқ машина секинлаш ўрнига янада тезликни оширди. Сабина йўлнинг ўртароқига бир-икки қадам ташлади. Машина эса яқинлашиб келгач, тўғри Мадали турган дарахт томон бурилди. 

	Қўрқиб кетган Сабина жон ҳолатда ортга қайтди-да, Мадалининг енгидан тортқилаб нари судрай бошлади. 

	Бу воқеа кўз очиб юмганчалик вақт орасида содир бўлди. 

	Машина дарахтга келиб урилди ва таққа тўхтади. Ичидан тўрт нафар барзанги йўлларида автомат билан тушиб югурганича кетиб бораётган Мадали ва Сабинани қувлай кетди. 

	- Менга қара, - деди Мадали йўл-йўлакай орқасига қараб қўйиб. -Сен боравер! Булар барибир етиб олишади. Етолмаган тақдирдаям йўлларида қуроллари бор экан. Қандайдир безорилар бўлса керак. Мен ўзим гаплашаман, булар билан! Тез югур!

	Сабина истар-истамас, қўлида давом этди. 

	Мадали таққа тўхтаб барзангиларни кута бошлади. 

	- Қани, буёққа юр, итдан тарқаган! - ҳаммалари Мадалига ёпишиб машина томон судрай бошлашди. - Машинани единг-ку, ифлос! Пулини ким тўлайди энди? Буёққа юр!

	Улар Мадалини машина рўпарасига олиб келишди-да, ерга босиб бўйнига автомат тирашди. 

	- Хўш, ким тўлайди пулини? - сўради улардан бири. - Гапир, йўқса итдай отиб ташлайман!

	- Қанақа пул? - қаршилик кўрсатиш бефойдалигига ақли етган Мадали хотиржамлик билан савол ташлади. 

	- Машинани кўряпсанми? Дабдаласи чиқди! Гапир!

	- Мен тўлайман! - деди Мадали таваккал. 

	Нияти буларнинг қўлидан тезроқ халос бўлишу квартирага бориб дори ичиш эди. 

	- Мен тўлайман! - такрорлади у. - Бўлдими?

	- Мана бу бошқа гап, - бараварига кулишди барзангилар. - Биламиз, пулинг кўп! Қани, ўрнингдан тур энди!

	Мадали секин ўрнидан туриб уст-бошини қоққан бўлди. 

	- Қулоқим сизларда! Фақат... манови ўйинчоқларингни олиб қўйинглар! Мен бунақа нарсалардан қўрқадиган ёшдан аллақачон ўтганман. 

	- Шунақами? - лаби учиброқ турадиган йигит шерикларига автоматларни пастга тушириш ишорасини қилди. - Хўш, қачон олиб келасан пулларни?

	- Ҳозир, - деди Мадали қатъийлик билан. - Сизлар шу ерда тура туринглар. Мен Қизиллаб бориб олиб келаман. 

	- Тўхта, сумкани буёққа бер-чи!

	Бу гап ноўрин эди. Чунки, ташкилот берган пулларнинг ҳаммаси шу сумкада. 

	- Беролмайман, - Мадали сумкани йўлтиғига маҳкамроқ қисди. -Мумкин эмас. 

	- Нега мумкин эмас? Қани, йигитлар, сумкани олинглар!

	Мадали сездики, улар куч билан олишмоқчи! 

	- Нимаям қилардим? - дея Мадали йўлларига ёпишган икки йигитнинг бақувват билакларига тирсак ёрдамида зарба берди. Бегона йўллар шу заҳоти шалвираганича орқага қайтди. 

	- Вой, ярамас-ей! - лаби учиб турган йигит шериклари қуршовида яқинлашиб келиб Мадалининг бошига автомат қўндоқи билан уришга чоқланди. Бу зарба ҳам ҳавога учгач, қуролни унинг кўксига қадади. 

	- Куч билан ҳеч нарсага эриша олмайсан, - деди у шерикларига кўз қисиб. - Ё ҳозир сумкани берасан ё кўкрагингдан дарча очиб қўяман!

	Бундай нозик вазиятларда жосуслар қандай йўл тутишни яхши билишади. Мадали йўлтиғидаги сумкани секин ерга тушириб юборди. Уч йигит жонҳолатда сумкага ташланди. Уларнинг пулга андармонлигидан фойдаланган Мадали кутилмаганда кўксига қадалган қуролни маҳкам ушлаб, осонгина барзангининг қўлидан тортиб олди ва икки қадам ортга чекиниб тўртовлонга қарата ота бошлади. 

	* * *

	Энди тез бу ердан ғойиб бўлиш лозим эди. Ҳали замон милиция, прокуратура ходимлари етиб келишади. Қонига бўялганча чўзилиб ётган тўрт барзангининг қотилини қидира бошлашади. 

	Мадали қўлидаги автоматни машина остига ирғитиб юборди-да, Сабина чопиб кетган тарафга ўзини урди. 

	* * *

	- Вой, сенга нима бўлди? - квартирага кириб келган Мадалининг кийимларидаги қон изларига кўзи тушган Сабина орқага тисланди. Кампир ва қизи Тамара эса бундай манзарани ҳеч қачон кўрмаганликлари учунми, қўрқа-писа бошқа хонага кириб эшикни ичкаридан тамбалаб олишди. 

	- Мен уларни ўлдириб қўйдим! - деди Мадали ҳансирашдан тўхтамай. - Бу ердан тезда йўқолишимиз керак. Бўлмаса ҳадемай милиционерлар қидириб келишлари мумкин. 

	Шу пайт нариги хона эшиги тўсатдан очилиб кампир чиқиб келди. 

	- Тез кет! - дея йўл силтади у. - Мен қўрқаман. Зўрға ўтирган аёлман! Кет, болам, тез кет!

	- Хўп, она, нарсаларимизни оламиз-у, кетамиз! Қўрқманг, сизга гап тегмайди!

	- Вой, Худойим, қандай кунларга қолдим-а! Кимларни киритиб юрибман-а уйимга! Вой, Худойим!

	- Юр, Сабина, тезроқ кета қолайлик! - Мадали шоша-пиша қон теккан кийимларни ечди-ю, эгнига кўйлак-шимларидан олиб кийди. - Нега туриб қолдинг? Бўлсанг-чи!

	- Мен-а? - Сабина беихтиёр елка қисиб деворга суянди. - Мени ўзинг билан кетади, деган хаёлни қаердан олдинг?

	- Нима? - Мадали ҳайратини яшира олмай совуқ кулимсиради. - Бу нима деганинг?

	- Биласанми, сен мени нималар қилиб қўйдинг?

	- Нима қилибман?

	- Кўксинг оқрийдими?

	- Ҳа, оқрийди. 

	- Нима учун?

	- Нима учун бўларди? Милисаларнинг қўлига тушган пайтимда калтаклашган. Шундан бери оқрийдиган бўлиб қолди. 

	- Йўқ, сен адашяпсан. ОҚриқнинг сабаби бошқа. Айтаверайми?

	- Айт!

	- Сен СПИД билан касаллангансан. 

	- Нима билан? Нима?! - Мадали ҳушёр тортиб Сабинага яқинлашди. Аммо қиз ўзини тобора четга оларди. 

	- Билмайсанми? У энг мудҳиш касаллик ҳисобланади. СПИДга дучор бўлганлар фақат ўлим топишади. 

	- Хўш, бу билан нима демоқчисан?

	Сабина кўзлари ёшланиб, Мадалига тик боқди. 

	- Сен менгаям юқтирдинг касалингни, билдингми?! Аҳмоқ бўлмасам, сенинг қучоқингга кирармидим? Энди қилар ишни қилиб қўйиб, яна мени судрамоқчимисан? Қандай жон беришимни томоша қилмоқчимисан? Биласанми, сен кимсан? Сен жоҳил одамсан!

	Мадали шу ерда барибир қишлоқда туҚилиб ўсганига борди. Умри бино бўлиб бундай касалликни эшитмаганди. Сабинанинг гапларини тинглаб туриб ич-ичидан музлаб кетди. Қизнинг гапларига чиппа-чин ишонди. Ишонгани учун ҳам шу лаҳзаларда ўзини ўзи хаёлан қарғай бошлади. 

	Қизга, шу хокисоргина қизга жуда-жуда ачиниб кетди. Қани изн берса-ю, тиз чўкиб тиззаларини қучса! Дод солиб кечирим сўраса!

	Ҳа, йигит бу шунчаки ўзини четга олиш, шунчаки алдов эканини англаб етмаганди. Шу касалликка ўзи учрагани етмай, бегуноҳ бир қизни ҳам расво қилиб қўйганидан афсусда эди. 

	- Мени кечир, Сабина! - шивирлаб сумкасини қўлига олди у. - Энди бир умр ўзимни-ўзим қарғаб ўтаман. Шу ишим учун ҳеч қачон ўзимни кечира олмайман, ишон!

	- Тўхта! - дея олдинга юрди Сабина. 

	- Нима дейсан?

	- Сувдан қуруқ чиқиб кетаман, деб ўйлаган бўлсанг, хато қиласан!

	- Нима қилай? Айт унда!

	- Мен оқриқлар азобида ўлиб кетишни истамайман. Сумкангдаги пулларингни менга қолдириб кетасан. Мен шифокорларга учрашиб вақтинча бўлсаям оқриқлардан халос бўлиб яшашим керак. 

	- Шу, холосми? - Бу гап Мадалининг бояги фикрларини пича ўзгартиргандек бўлди. - Пул берсам тинчланасанми?

	- Ҳа. 

	- Ма, ол! - У сумкадаги пулларни полга сўнгги тийинигача ағдариб ташлади. - Мен аҳмоқ сенга ишониб юрибман. Пул керак, деб айта қолмайсанми бошида? Бундан кейин ҳеч кимни бемаъни ёлҚонларинг билан безовта қилмагин! Сенга маслаҳатим шу!

	Сабина индамади. У Мадалига эътибор қилмас, полда сочилиб ётган пулларни териб олиш билан банд эди. 

	* * *

	- Ҳаётнинг ўзи кўрсатиб қўявераркан, - ўзи билан ўзи гапириб борарди Мадали. - Аёл зотининг ҳаммаси бир хил, шекилли. Йўқ, яхшилариям бор. Фақат мен улардан маҳрумман. ўзимни-ўзим маҳрум қилганман. Бошқалардек тинчгина хизматни ўтаб, уйга қайтиш ўрнига зўрларнинг зўри бўлишни орзулаб қолдим. Қаҳрамонликни ҳавас қилдим. Оқибатда эса мана бундай расвои олам бўлиб қолдим. Ташкилот эмиш! Қани ўша ташкилот? Нега ортимдан пойлашмайди? Нима учун кузатишмайди? Нега қўриқлашмайди? Ким учун қиляпман, ҳамма ишни? Кимларни деб ҳаётимни хавфга қўйяпман? Ким учун юқумли касалга қўлиқдим? Тўхта, СПИД дедими? Қаердан орттирдим? Врач топиб текширтирмасам бўлмайдиганга ўхшайди. Ҳеч бўлмаса қачон ўлишимни билган бўлардим. Майли, энди буёқига қандай йўл тутиш тадоригини кўришим лозим. Худо кўрсатмасин... 

	Шу пайт қарама-қарши тарафдан келаётган милиция машинасига кўзи тушди. 

	- Тамом! - ўйлади ўзини дарахтлар панасига оларкан. - Орқамдан тушишганга ўхшайди. Агар йўлга олишса, ўлдириб юборишлари аниқ. Умуман… қачон ва қаерда ўлишимнинг аҳамияти ҳам йўқ. Аммо йўлга тушиб камерада ўлиб кетиш алам қилади барибир. Шунинг учун қочишим керак. Фақат қочишим керак. Ҳали олдинда анови шифокорлар масаласи турибди. Йигитман, ахир! Бир ишни бошлагандан кейин охирига етказмаслик яхши эмас!

	Мадали машина рўпарасига келадиган пайтни кутди. Яқинлашгани ҳамон дуч келган тарафга қараб чопди. Машинадагилар пайғашди, чоқи, рулни орқага буришди. 

	У шу кўйи узоқ вақт чопиб борди. Сўнгра эҳтиёткорлик билан ортига ўгирилди. 

	Қизиқ, машина кўринмасди. Қаерга ғойиб бўлди? Ё бошқа йўлдан айланиб келиб олдини тўсиб чиқишмоқчими?

	- Йўқ, - деди Мадали чуқур-чуқур нафас олиб сал ўзига келгач. -Қўлга тушадиган аҳмоқ йўқ. Бекорга бир йил ит кўрмаган кунларни бошимдан кечириб ўқимадим. Сен итларга йўлга тушсам, ўзимни ўзим бўқиб ўлдираман!

	У атрофни кўздан кечирди. Шаҳардан анча узоқлашиб қолибди. Икки тарафда ҳам ўрмон бошланган. 

	Мадали ўрмонда тунашга қарор қилиб, қўлини ўнгга бурди. 

	* * *

	Қоронғи тун. Қорни очиб кетган Мадали қалин ўрмон оралаб ўзига егулик қидирарди. Лекин ўрмонда унга ким ҳам овқат тайёрлаб қўярди? Қоронғида ов қилиш бефойда. Йўл-йўлакай ерни тимирскилаб, қурт-қумурсқаларни топиб оқзига солди. Кўрибсизки, бир чақирим юрмай қорни тўйиб анча тетиклашди. Энди ухлашга жой қидиришдан бўлак чора қолмади. 

	- Яхшики, курсда шу сассиғ қуртларни ейишга ўрганган эканман, - шивирлаб борарди Мадали. - Йўқса, бугун очдан ўлишим ҳам ҳеч гап эмасди.

	Чамаси тўрт чақиримча юргач, ўрмон янада қуюқлашиб, кутилмаганда кичик бир уйчанинг рўпарасидан чиқиб қолди. 

	- Мана буни омад деса бўлади! - мамнун керишди Мадали юришдан тўхтаб. - Барибир омадим бор. Нолишим гуноҳ. Ҳаммаям сувдан қуруқ чиқиб кета олмайди. Қани, мендан бошқасиям тўрт эмас, бир кишини ўлдириб қочиб кўрсин-чи! Қочиб бўпти! ўша заҳотиёқ ўзини сассиғ камерада кўради.

	Мадали секин уйчага яқин борди. Ёпиқ эшикка катта тош тираб қўйилган экан. Уни тепиб юбориб ичкарига кирди. Аксига олиб ёнида гугурт ҳам йўқ эди. Ичкари эса зимистон. 

	Кўрлар каби йўлларини олдинга чўзиб нималар борлигини аниқламоқчи бўлди. Уйчанинг ўнг биқинида яна бир эшик бор экан. Унга ҳам тош тираб қўйилган. Тошни олиб ташлаб, эшикни очди. Оёқлари билан эҳтиёт шарт ерни тепиб кўрди. Қандайдир тахтага оёғи урилиб энгашди-да, тахтани кўтарди. 

	- Ё, алҳазар! - Мадали ертўлага дуч келганини инкор эта олмас, бунинг устига пастда шам ёниб туриши уни тобора қизиқтириб қўйганди. - Нима бор экан бу ерда? - тахтадан ясалган зиналарга оёқ қўйиб пастга туша бошлади у. - Одам йўғлиги кўриниб турибди. Ҳеч қанақанги товуш эшитилмаяпти. Демак, кимнингдир хазинасиям бўлиши мумкин. Ҳа, майли, яна омадим келганга ўхшайди! Кошки, бирдан катта бойлик топсам-у, ҳаммаси ўзгариб кетса! 

	Бироқ пастга тушгани сайин димоқига ёқимсиз ҳид урила борди. Енги билан бурнини беркитганича ниҳоят пастга тушди ва шамни қўлига олиб олдинга юрди. Не кўз билан кўрсинки, ертўлада жасадлар қалашиб ётар, ҳаммаси ўн-ўн икки яшар болаларга тегишли бўлиб, бировининг қорни, бошқасининг бел қисми ёриб ташланган, барчалари қора елим қопларга жойланган эди. 

	* * *

	Гарчи ушбу манзара даҳшатли бўлса-да, Мадали ўзини босиб ўликларни бирма-бир кўздан кечириб чиқди. ўттиз иккита экан. Аксариятининг бел қисми ёрилган. 

	Жони ҳалқумига келиб беш-ўн сония ертўла бурчагида ўтириб қолди. 

	- Нима ўзи бу? - бош қотирарди у ўликларга шам ёруғида ачиниш билан термулиб. - Кимларнинг иши ўзи? Қайси ваҳший бу бегуноҳ болаларни ўлдирди?

	Шу пайт бурчак-бурчакдан қандайдир номаълум овозлар қулоғига чалина бошлади. Гоҳ чигиртка чириллаб қўяр, гоҳ итнинг ув тортиши эшитиларди. 

	- ўликларнинг арвоҳлари, - овоз чиқариб деди Мадали. - Шўрликлар чириллаб қолишди. Қабрга қўймагунларича тинчишмайди. Бир пайтлар дадам айтарди. Тўхта, боя аям дадамни ўлиб кетди, деб айтдими? Нега ўлади? Эҳ, нималар деяпман ўзим? Ёлғиз боласи ўлса, қайси ота-она чидай оларди? Йўқ, ҳали бу кунларим учун душманларим жавоб беришади. Ота-онамнинг ҳар бир кўрган ёмон куни учун жавоб беришади!

	Мадали бирдан ўрнидан турди-да, қайтадан ўликларни оралаб сабаб қидира бошлади. 

	- Э-э-э, - деб юборди бир маҳал. - Бу - врачнинг иши! Болаларнинг буйракларини суғуриб олган-у, ўликларини мана шу ерга олиб келиб ташлаган. Ярамаслар! Одам ҳам шунчалик ваҳший бўладими? Бу болаларда нима гуноҳ? Эндигина ҳаётни бошлаган эдилар-ку! Мадали, яъни, Миша, оёққа турмасанг бўлмайди! Врачниям, ёнидаги ҳамтовоқлариниям сув юзига чиқариш пайти етди! Майли, генерал сотқин бўлса, ўзи бир кун вақти келиб жавоб бераверсин! Мен сотқинлик қила олмайман. Нима бўлгандаям, мени бир дунё пул сарфлаб ўқитишди. Ичган тузимни оқлашим шарт. Қўл силтаб кетиш бизга тўғри келмайди. Ҳозир қандай бўлмасин, ўша шифохонани қидириб топаман ва ҳаммасига нуқта қўяман!

	Мадали даст ўрнидан туриб қўлидаги шам ёрдамида юқорига кўтарила бошлади. 

	* * *

	- Эҳ, яна эсимдан чиқибди! - Мадали бирдан орқага қайтиб шамни жойига қўйди. - Қанақа жосусман, ўзи? Ҳали кўп нарсаларни аниқлаб олишим керак-ку! Хўш, нимадан бошлайман?

	У ичкарига кириб шам ёруғида ҳар бир мурдани синчковлик билан кўздан кечира бошлади. 

	- Манови тўрттаси яқиндагина келтирилган. Ҳали қони қотиб ҳам улгурмабди. Мановилари олдинроқ келтирилибди. Хўш, шамни кўздан кечирамиз. Шам, одатда, бир-бир ярим соат ёнади. Тугай деб қолганига қараганда, бир-бир ярим соатлар олдин манови тўрттасини келтириб ташлашган. Энди оёқ изларига назар соламиз. Из эгаси қирқ иккинчи-қирқ учинчи пойафзал кияди. Буниси кичикроқ. Қирқлар атрофида бўлса керак. Демак, бу ерга икки киши қатнайди. Эндиги иш нечта буйрак ва нечта юрак олинганини аниқлаш! 

	Мадали бу ерда йигирма дақиқалар чамаси қолиб кетди. ўзига керакли маълумотларнинг барчасига эга бўлгач, шамга кўз ташлади. Тахминан ўн дақиқада ўчади. Бундан чиқди, шошилиши керак. Тезда ўша шифохонага етиб бориши ва қайтадан кураш бошлаши лозим. Бундай кезларда ҳар бир дақиқа Қанимат. 

	Мадали шоша-пиша ўрнидан турди-да, шамни жойига қўйиб юқорига кўтарилди. Аммо ташқарида - қопқоқ ортида кимларнингдир ғудранган овозлари қулоғига чалиниб пастга сакради. 

	- Ким булар? - кўнглидан ўтказди девор ортига ўтиб. - Наҳотки, яна ўлик олиб келган бўлишса? Нима қилиш керак? Пастга тушишмоқчи, шекилли, қопқоқни кўтаришди. 

	Мадали югуриб ўликлар ётган жойга кирди-ю, бир нечта мурдани олиб уларнинг жойига ётди ва мурдаларни устига жойлаб чиқди. Бу аҳволда уни кўрмасликлари аниқ эди. 

	* * *

	- Кимдир келганми, дейман? - номаълум кимса ҳарсиллаганича кириб келиб елкасидаги қопни тўғри Мадалининг устига ирғитди. 

	Мадали шам ёруғида икки кимсанинг ҳам башарасини аниқ кўриб турарди. Бири баланд бўйли, мўйловдор, сочлари малла. Иккинчиси аксинча. Қорасоч, қошлари ҳам қоп-қора. Бўйи пастроқ бўлишига қарамай, елкалари кенг. Сўзлашига қараганда, рус эмас. Қандайдир кавказликка ўхшади. 

	- Бэ-э, бу ерга биздан бўлак ким ҳам юрак ютиб кела оларди? - деди паст бўйлиси ўликларга ҳиссиз назар ташларкан. - Қара, қай аҳволда ётишибди! Келган одамнинг юраги ёрилиб, шулар қаторига ётади. Бўлмағур гапларни гапирмай, шамни алмаштир! ўчай деб қопти!

	- Бўпти, жа ақллисан-да! - мўйловлиси ғудраниб чўнтагидан шам олди-да, ёқиб, тугаб қолаёзганини ўчирди. - Энди кетсак ҳам бўлади. Бу ердаги ҳид эрталабгача кўнглимни ағдариб чиқади ҳали. 

	- Қачон трактор олиб келиб, кўмиб юборишаркан? - сўради шериги. 

	- Билмадим. Ҳозиргиси охиргиси экани аниқ. Чунки, шеф чет элга қочмоқчи. Кимдир ҳидланиб қолганмиш! 

	- Йўқ-э?

	- Шунақа дейишяпти. Э-э-э, бизга нима? Қуруғини оламиз-у, ҳеч гап бўлмагандай юраверамиз. Менга деса, ер ютиб кетмайдими уларни! 

	- Гапинг тўғри, - деди паст бўйли. - Буларни биз ўлдирмадик. Қани, кетдик, сасиб кетаяпти!

	Улар олдинма-кетин зинапоялардан юқорига кўтарила бошлашди. Қопқоқнинг ёпилган товуши эшитилганидан кейингина Мадали ўликларни суриб ўрнидан турди. 

	* * *

	- Шошилмасам бўлмайди, - ташқарига чиқиб олгач, Мадали катта йўл томон чопиш асносида сўзланиб борарди. - Калаванинг учи топилгандек. Энди бемалол шифохонага бориб қотилларни йўлга олиш мумкин. Бўйниларига олмай қаерга боришарди?! Врачнинг ўзини бўқиб мана шу ўрмонга олиб келиш керак. Марҳум болакайларнинг қаршисида қатл этилса ҳам кам. 

	У қоқина-қоқина бўлса-да, катта кўчага чиқди. Аммо йўл бўм-бўш, бирор машина ўтай демасди. Шунда ҳам кутишга қарор қилди. Чунки, бу йўл шаҳарга олиб борадиган ягона занжир. Барибир кимдир ўтиши шарт. 

	Шундай бўлди ҳам. Орадан ўн дақиқача ўтиб узоқдан машина чироқлари кўзга ташланди. 

	Ярим кечаси, устига-устак қалин ўрмон орқали ўтган бу йўлда ақлли ҳайдовчи ҳеч қачон йўловчининг йўл кўтарганига эътибор бериб ўтирмайди. Билади. Айни шу ерларда тез-тез қотилликлар содир этиб турилади. ўлганларнинг аксарияти машина ҳайдовчилари! 

	Мадали шуни ҳисобга олиб йўл ўртасига чиқди-ю, қотиб тураверди. Агар ҳайдовчи бирор босқинчи тўдага тегишли бўлмаса, албатта, тўхтайди. Тўхтамаса, пешана-да!

	Машина Мадалига икки метр қолганида қаттиқ тормоз бериб тўхтади. Шу заҳотиёқ хўппа семиз, ёши олтмишларга бориб қолган ҳайдовчи шошиб машинадан тушди-да, ҳамон бир жойда қотиб турган Мадалига бақира кетди. 

	- Ҳой, ичиб олганмисан ё жонингдан тўйганмисан-а? Ақлинг жойидами? Қоч йўлдан!

	Афсуски, бу қарияни ўзи билан бирга олиб кета олмасди. Ҳозирги замонда бегоналарга ишониб бўлмайди. 

	Мадали қариянинг бўйнидан маҳкам бўқиб томоқидан бўйни аралаш кучсиз зарба берди. Ёши ўтиб қолган одам учун шунинг ўзи кифоя эди. ҲАЙдовчи бир-икки хириллагач, ҳушидан кетди. 

	Мадали эса тезда рулга ўтириб газни босди… 

	* * *

	Яхшики, шифохона жойлашган манзил ёдида қолган экан. Шаҳар кўчаларини бир-икки такрор айланса-да, ҳар қалай асосий кўчани топиб олди. 

	Шифохонадагилар одатга кўра ухламаган. Ичкаридаги чироқлар ёниқ. Йўлакларда ҳамшира, шифокорлар у ёқдан-бу ёққа юриб хизмат вазифаларини адо этиш билан банд. 

	Мадали машинани дарвоза олдида қолдириб, қоровулларнинг назарига тушмаслик учун девордан ошиб ўтди ва ичкарига кирди. 

	Ана, ўша таниш зинапоя. Пича пастга тушилса, ертўла, яъни, жарроҳ бемалол ўз ёвуз ниятларини амалга оширадиган ер. 

	Бахтига ҳамшира қаергадир кириб кетган, шекилли, йўлак ўртасидаги стол бўм-бўш эди. 

	У чопганича зиналардан тушиб ертўла эшигига яқин борди. 

	Қизиқ. Эшиклар ланг очиқ. Ташқаридагиси ҳам, ичкаридаги эшик ҳам… 

	Хоналар ҳам ҳувиллаб қолган. На операция столлари, на стол-стуллар, на қўриқчилар. 

	- Бўлиши мумкин эмас! - дея ҳайқирди Мадали. - Бир кунда шунча ўзгариш! Қанисан, қотил? Қаердасан?

	Кимсасиз жойда ким ҳам овоз берарди?

	- Юқоридагилар овозимни эшитишди, - ўйлади Мадали. - Лекин атайин тушиб келишмайди. Ҳаммаси хабардор бу ишлардан! Врач ва унинг ҳамтовоқлари қаерга ғойиб бўлганликлариниям яхши билишади. Аммо айтишмайди. Қўрқишади. 

	Мадали югурганича ташқарига чиқди. Йўлакда икки ҳамшира кетиб борар, нималардир тўғрисида куйиниб суҳбатлашишарди. 

	ўшаларни йўлга олиб, сўроқ қилмоқчи бўлди. ўйлаб қолди. Йўқ, бундай қилиш хавфни кучайтиради. Ахир, у майда-чуйда жиноятчининг кетидан тушгани йўқ. Қотилликнинг тепасида турганлар мафияга тегишли экани аниқ. Балки, занжирнинг бир учи Валераларга келиб боқланар?!

	- ўрмонга қайтиб бораман, - Мадали бир қарорга келгандек, қайтадан девор ошиб машинага ўтирди. - ўша ерда кутаман. Негаки, жуфтакни ростлашдими, демак, ўрмондаги етрўлани ҳам кўмиб юборишади. Бундай кимсалар ортида из қолишини исташмайди. 

	Мадали машина қутичасини ковлаштириб кўрди. У ерда бир даста пул ётарди. 

	- Жуда яхши бўлди, - деди мамнун бош чайқаб. - Ҳозир зарур асбоб-ускуна сотиб оламан. Бошладимми, охири нима билан тугашидан қатъий назар давом этишим шарт!

	У йўл-йўлакай тунги дўконлардан бирига кириб фотоаппарат сотиб олди. Ҳар эҳтимолга қарши битта пичоқ харид қилишни ҳам унутмади. 

	Ана энди ҳаммаси кўнгилдагидек кечиши аниқ эди. Қўлида фотоаппарат бор. ўликларни суратга туширади. Бахтига бояги икки эркак келиб қолса, янада яхши. “Эсдалик учун” уларнинг ҳам суратини тушириб қўйса, зиён қилмайди. 

	Мадали ўрмонга етиб келганида, қария аллақачон ўзига келган, титраб-қақшаб йўлнинг икки томонидан кўз узмас, афтидан машинасидан буткул умидини узгану йўловчи машина кутарди. 

	Узоқдан катта тезликда келиб оёқлари остига тўхтаган машинасини кўриб кўзлари чақнаб кетди. 

	Аввалига ишонқирамай, аста ортга тисланиб хавф туҚилган тақдирда ўрмон ичкарисига қараб қочишни мўлжаллади. Мадали хотиржамлик билан машинадан тушиб унга яқин келгач, қолаверса, қўлида ҳеч қандай қурол йўғлигини кўргач эса таққа тўхтади. 

	- Қария, раҳмат сенга! - деди Мадали унинг қўлига машина калитини тутқазаркан. - Қўрқма, сенга ёмонлик қилмайман! Жонингга озор берганим учун кечир! Шундай қилишга мажбур эдим! Энди тез бу ерлардан жўна! Ҳали замон каллакесарлар тўдаси келади. Бекорга ўлиб кетмагин!

	Қария ҳеч нима демади. Югуриб бориб машинага ўтирди ва моторни ўт олдириб шаҳар томонга жўнаб қолди. 

	* * *

	Орадан икки соат ўтди. Мадали ҳамон ертўлада - ўликлар орасида ўтирар, каллакесарлар қайтиб келишларидан умидвор эди. 

	Ниҳоят ташқарида машинанинг гуриллаган овози қулоғига чалинди. Мотор овози юк машинасини эслатарди. Ажабланарлиси, машинадан ташқари трактор товуши ҳам бутун ўрмонни тутиб кетгандек бўлди. 

	“Улар енгил машинада келишмайди, ахир, хаёлидан кечирди Мадали. Адашмасам, яна ўлик ортиб келишган. Агар трактор бўлса, ҳозир-ҳозир мана шу ертўлани ер билан текислаб ташласа керак”. 

	У шоша-пиша зиналардан кўтарилиб, юқорига чиқди. 

	Машина мотори ҳали ўчмаган, негадир кимларнингдир йиғлаган товушлари эшитиларди. Мадали паналаб-паналаб ташқарига чиқди. Хайриятки, машинанинг чироқлари ўчириб қўйилибди. У бир четдан туриб эркакларни кузата бошлади. 

	Улар ўлик олиб келишмагандек туюлди. 

	Чунки, машинадан тахминан ўн чоқли бола кетма-кет тушиб бир сафга турди. 

	Икки эркак эса сўкина-сўкина уларни ертўла томон ҳайдай бошлади. 

	Давоми бор

	МУҲСИН

	ТИРИКЛАЙ КўМИЛГАН ЙИГИТ

	(Охири. Боши ўтган сонларда)

	- Наҳотки, бу болаларни тириклай кўмиб юборишса? - ўзича мулоҳаза қиларди Мадали. - Вой, итдан тарқаганлар-ей, ортиқча гувоҳларни йўқ қилишмоқчи! Шошилиш керак! Ана, ертўлага яқинлашиб қолишди! Лекин қандай қилиб тўхтатаман буларни? Қўлларида қуроллари бор-ку! Бўлди, топдим!

	У тимирскиланиб қўлига катта тош олди-да, эркаклардан бирининг елкасини мўлжаллаб отди. Тош яхшигина тегди, шекилли, эркак иҳлаганича юришдан тўхтаб тракторчи тарафга қараб қичқирди: 

	- Елкани синдирай дединг-ку!

	Мадали иккинчи тошни унинг шеригига қарата ирғитди. Шундан кейингина улар болаларни тўхташга буюриб атрофни фонарлар ёрдамида кузата бошлашди. 

	- Кимдир борга ўхшайди! - деди биринчи бўлиб тош теккан эркак. 

	- Ким бўлиши мумкин? - иккинчиси хотиржамлик билан йўл силтади. - Аниқ биламан, орқамиздан ҳеч ким кузатиб келгани йўқ. Агар кузатиб келганида, сезган бўлардим. Биласан-ку, ҳушёрлигимни!

	Эркак яна бирпас тик турганича ўрмон ичкарисига назар ташлагач, қўрқувдан йиғлай бошлаган болаларга бақирди. 

	- Овозларингни ўчиринглар, тирик етимлар! Ҳозир устиларингдан тупроқ тушса, тинчийсан-қоласан ҳамманг!

	Шу тобда Мадалининг мияси ишлаб қолди. Эркакларни болаларга қўшиб ўтказиб юборишга аҳд қилди. Бу қарор жуда тўғри топилганди. Чунки, ҳозир уларнинг қаршисига бориб муштлаша бошласа, қуроллардан ўқ узилиши, болаларнинг бақир-чақир қилиб юбориши тайин. Йўқ, яхшиси, уларнинг ертўлага кириб кетишларини кутади. 

	Шундай қилди. Эркаклар болаларни итара-итара ертўлага кириб кетишгач, тўсатдан тракторнинг мотори гуриллади. 

	- Мана шунисини тўхтатиш шарт! - деди Мадали аста тракторга яқинлашиб келаркан. - Қуроли бўлиши аниқ. Бироқ мен ҳам анойи эмасман. 

	У тракторчининг орқа тарафидан келиб кутилмаганда томоқига чанг солди. Бир дақиқача чамаси ушлаб тургач, тракторчи шилқ этиб ёнбошига йиқилди. 

	У ўлмаганди. Мадали эркакнинг ўлишига ёрдам бериш ниятида уйқу томирини қаттиқ қисиб турди. 

	Одам ҳушидан кетган бўлса-да, жони чиқаётганида барибир қимирлаб, типирчилаб юбораркан. 

	Эндиги навбат икки қўриқчи эркакка етганди. 

	- Уларни ертўлада ўлдирмайман, - ўйлади Мадали. - Мана шу ерга чиқишларини кутаман. Қолаверса, бу ярамаслар врачнинг қаерга ғойиб бўлганини яхши билишади чамамда. 

	Мадали тракторни ертўлага анча яқин олиб бориб чироқларини атайин ўчириб қўйди. 

	Шундай қилса, қоронҚиликда эркаклар уни пайқамай қолишлари мумкин. 

	- Вей, бошламайсанми? - хириллаб қичқирди эркаклардан бири ертўладан бошини чиқариб. - Биз чиқиб бўлдик ҳисоби. Бошлайвер!

	Мадали индамай ўтираверди. 

	Тоқати тоқ бўлган эркаклар илдам қадамлар билан трактор қаршисига келишди ва улардан бири айни Мадали ўтирган кабина зинасига оёқ қўйиб юқорига кўтарилди. 

	- Нима бало, ўлиб-нетиб қолдингми?

	Шу пайт кучли йўллар уни тортқилаб юқорига олиб чиқди. Бу лаҳзаларда шериги ертўла ёнида туриб болаларни пойлаш билан банд эди. 

	- Овоз чиқарсанг, ўласан! - шивирлади Мадали эркакнинг иягидан маҳкам тутиб. - Шерикларинг қаерда? Тез айт! Бўлмаса, ўлигингни мана шу ертўлада қолдириб кетаман! Тез бўл!

	- Ш-шерикларим йўқ менинг! - хириллади эркак. 

	- Кимга хизмат қиласанлар?

	- Б-билмадим. Хўжайинни танимаймиз. Бизни икки йигит ёллаган. 

	- Қаерда ўша йигитлар?.

	- Билмайман. Пулни тўлашди-ю, жўнаб кетишди. 

	- Сенлар буйруқни бажармай қочиб қолишларингдан қўрқишмадими?

	- Йўқ. Катта йўлда уларнинг одамлари кутиб туришибди. Иш битганидан кейин ўзлари келиб текшириб кўришади. 

	- Шунақами? Унда  қуролни буёққа бер!

	Мадали автоматни тортиб олди-да, деди: 

	- Агар яшашни истасаларинг, иккаланг ҳам бориб ўшаларга “иш битди”, деб айтасан. Лекин уларга қўшилиб бу ерга келишни хаёлинггаям келтирма! ўзларингга ёмон бўлади. Қани, туш пастга!

	Эркак тушди. Мадали ҳам бир сакраб пастга тушди-да, эркакнинг елкасига автомат тираб буюрди: 

	- Шеригингниям ол-да, бу ердан жўна!

	Кўз очиб юмгунча икки эркак ўрмонни тарк этди. Энди асосий одамларни кутиб олиш вақти етган эди. Улар келишларини Мадали биларди. Ҳар ҳолда бу икки эркак етаклаб олиб келишга мажбур.

	* * *

	Узоқ куттиришмади. Болаларни олиб келган эркакларнинг машинаси ўрмондан чиқиб кетгач, ҳеч қанча ўтмай, бошқа машина ертўлага яқинлашиб кела бошлади. 

	Мадали дарахтлар панасига ўтиб уларнинг тўхташини кутди. Ниҳоят машина трактор қаршисига келиб таққа тўхтади. Машинада икки йигит ўтирарди. 

	- Вой ифлослар-ей, алдашибди! - дея қичқирди улардан бири. - Қара, кўмишмабди!

	- Тракторчи қани ўзи? - шериги секин машинадан тушиб трактор кабинасига кўтарилди. - Қара, ўлдириб кетишибди уни!

	Шу тобда Мадали оҳиста дарахтлар панасидан чиқди-да, оёқ учида юриб бориб йигитлардан бирининг бўйнига автомат тиради. 

	- Қимирлама! Қимирласанг, ўласан! Қани, иккаланг ҳам пастга туш! Секин! Секин!

	Йигитлар икки қўлини баланд кўтарган кўйи пастга тушишди. 

	- Врач қани? - сўради Мадали. 

	- Қанақа врач? Биз танимаймиз!

	- Шунақами? Унда нариги дунёда, албатта, танишиб оласанлар! Учгача санайман! Айтмасанг, ўзингдан кўр!

	- У аэропортда! - деди бўйнига автомат тиралгани. - Бир соатдан кейин самолёт Америкага учади!

	- Шунақа дегин? 

	Буларни тирик ҳолда қолдириб кетиш аҳмоқлик бўларди. Шу сабабли Мадали кетма-кетига тепкини босишга мажбур бўлди. Икки йигит ҳам тинчиб қолгач, машинага ўтирди-ю, аэропорт томон йўл солди. 

	* * *

	Машина икки ён бағри қалин ўрмон билан қопланган йўл бўйлаб елдек учиб борарди. 

	Мадалининг чап кўксида яна оқриқ туриб афтини бужмайтирганича газни қаттиқроқ босди. Бироқ оқриқ энди фақат кўксидагина эмас, оёқлари, бели, бошигача ёйила бошлаганди. Бунинг устига ичи худди оловдек куйиб, сув ичгиси келарди. 

	- ўлимим яқин кўринади, - деди баланд овозда оқриққа чидай олмаётган Мадали. - Сабинанинг гаплари тўғрига ўхшаб қолди. Оғир касалга чалинмасам, бундай оқриқлар бўлмасди. Демак, ўлимим яқин. 

	Шу пайт чироқ ёруғида йўл четида узала тушиб ётган одамга кўзи тушиб тезликни камайтирди. 

	Ётган аёл киши эди. 

	Мадали машинани бирдан тўхтатиб пастга тушди-да, аёлни ағдариб кўрди. 

	- Йў-ў-ўқ! 

	Не кўз билан кўрсинки, бу аёл унинг онаси эди. 

	Унинг кўзлари очиқ, танаси аллақачон совиб улгурганди. 

	- Йў-ўқ! - ўрмонни бошига кўтариб бақирди Мадали. - Аяжо-он! Нима қилиб қўйдингиз? Ким сизни бу кўйга солди, ким?

	У жасадни маҳкам бағрига босганича ўкириб-ўкириб йиғлар, ҳайқириқидан безовталанган дарахтлардаги қушлар потирлаб осмонга кўтарила бошлаганди. 

	- Мен ўша аблаҳларни топмасдан қўймайман! - дея жасадни машинага орта бошлади Мадали аламдан тишларини ғижирлатиб. - Сизни ким ўлдирган бўлса, ўзиниям қийма-қийма қилиб ташлайман! Ана ундан кейин сизнинг ёнингизга бораман!.. Онажон! Сабрингиз чидамай, шу ерда кутиб ётганмидингиз? Безовта бўлиб нима қилардингиз? Шошилмасангиз ҳам ўзим топиб борардим-ку, сизни! Яхшиси, шу ерга беркитиб кетаман, сизни! Қайтаётганда олиб кетаман. Биз иккаламиз қишлоқимизга - дадамнинг ёнига борамиз! Ҳаммамиз бирга бўламиз, хўпми?!

	Мадали телбаларча гапириб мурдани қайтадан машинадан туширди-ю, бир дарахт панасига ётқизиб ўзи ортга қайтди. 

	- Йўқ, ҳозироқ ўша қанжиқни топаман! Менга касал юқтирдими, мен билан бирга кетади!

	Шаҳарга жуда қисқа вақт ичида етиб борган Мадали рулни таниш уй томон бурди. 

	* * *

	- Ало, милиция! ўрмон ичидаги бир ертўлада бегуноҳ болалар қамаб қўйилган, - Мадали манзилни тушунтирирар экан, оқриқ ҳамон ўз ишини қилар, унинг қадди сезиларли даражада букчайиб, зўрға нафас оларди. - Мени танимайсиз, танишингиз шарт ҳам эмас! Автоматдан қўнҚироқ қиляпман. Яна бир гап: ўша ертўладан йўл бўйлаб уч чақиримча юрсангиз, дарахт чеккасида аёлнинг мурдасига дуч келасиз. Илтимос, қолиб кетмасин, у киши менинг онам бўлади. ўша атрофда мусулмон одамлар борми?.. ўшаларга айтсангиз, тушунишади... Мен ишимни битиргач, қайтиб келман...

	Шундан кейин Мадали Тамаранинг квартирасига етиб келиб, унинг эшигини тақиллата бошлади. 

	- Ким у? - ичкаридан кампирнинг товуши эшитилди. 

	Мадали индамади. ОҚриқ зўридан бир-икки иҳлаб қўя олди, холос. 

	- Ким деяпман, ярим кечаси эшик тақиллатган?

	- Оч, кампир, милицияданман! - деди хириллаб Мадали. - Очмасанг, эшигингни бузиб кираман!

	- Вой, ўлмасам! Кимлар бўлди булар ўзи?

	Кампир шоша-пиша зулфинни суғуриб эшикни очди. 

	- Сен? - қаршисида букчайганича титраб турган Мадалига кўзи тушиб кампирнинг ранги оқарди. - Нега келдинг, ҳой бола? Сенга нима керак?

	Мадали жавоб бериш ўрнига ичкарига бостириб кирди-да, эшикни ёпди. 

	- Сабинани чақир! - буюрди у деворга суянганича. - Нега қараб турибсан? Сабинани чақир дедим!

	- Хўп, ҳозир, ҳозир!

	Кампир югургилаб залга кирди-да, Сабинани уйҚотиб чиқди. 

	“Билардим, кўнглидан кечирарди Мадали қаршисида ярим яланғоч ҳолда ҳайрон боқиб турган қизни бошдан оёқ кўздан кечириб. Шу ердалигини билардим. Тўғри-да, ажал қувлаётган одам қочиб ҳеч қаерга бора олмайди. Олдиндан ажал қаерга келишини ва қаердан олиб кетишини сезади. Шу ёққа қараб талпинаверади…” 

	- Қизалоқ, сени олиб кетгани келдим! Кийинмайсанми?

	- Мен ҳеч қаерга бормайман, - деди Сабина тескари ўгирилиб. 

	- Нега бормас экансан? Касални юқтиришга юқтирдинг. Энди ўлигимиз ҳам, тиригимиз ҳам бир. Юра қол!

	- Ким айтди сенга касал юқтирдим, деб? Туҳмат қилма менга! Сени алдагандим, ўшанда…

	- Агар кетмасанг, шу уйдагиларнинг ҳаммасини сенга қўшиб отиб ташлайман!

	- Гуноҳимиз нима?

	- Гуноҳингми? Аямни ўлдирдинг! Мени алдадинг! Буларнинг ҳаммаси учун жавоб беришинг керак! Тез бўл!

	Қурол Мадалининг елкасидан тушиб Сабинага тўғриланди. Бироқ қиз жойидан жилмас, аксинча, ўлимини тан олган жонивордек титраб-қақшаб, оғир-оғир нафас олаётган Мадалига тик боқиб турарди. 

	Уй ичини автоматнинг варанглаган товуши тутди...

	Хайриятки, Тамара уйда йўқ экан. Мадали қанча титкиламасин, уни топа олмади ва мурдалар устидан ҳатлаганича ташқарига ўзини урди. 

	* * *

	Сокин тун. Шаҳар уйқуда эди. Мадали ташқарига чиқиб машинага ўтиргач, қаерга бориш, нима иш қилишни билмай ўйга толди. Танасидаги оқриқлар тобора кучайиб борар, сўнгги лаҳзаларда негадир кўнгли ҳам айниб қусгиси келарди. 

	- Мен шунча хавф орасида яшаб нима топдим? - ўзига ўзи савол берарди хаёлан. - Онамдан, отамдан, бахтимдан айрилиб, мана бундай сарсон-саргардон бўлдим. Менга ўша ташкилоти нима бера олди? Ҳеч нарса! Номаълум касалга қўлиқиб, ўлим билан олишяпман. Лекин оёқдан қолганимча йўқ. Демак, ҳеч бўлмаганда ота-онамнинг, бой берилган бахтимнинг ўчини олишим керак. Мени кимлар шу кўйга солиб қўйди? Албатта, душманларим. ўзим танимаган, ҳатто келиб чиқишини билмаган нотаниш душманларим! Ҳозир... Ҳозироқ ўлдираман уларни! Қўлимдан фақат ва фақат ўлдириш келади! Кейин хотиржам кўзларимни юмаман! Қаерда ўлишим, кимларнинг қўлида ўлишим мен учун аҳамиятсиз! Мавлуда, мени кечиринг! Сизни бахтли қила олмадим! Кутишга мажбур этдим! Ҳатто, сўнгги бор қаршингизда туриб ҳам бир оғиз сўз демадим. Сиз мени танимасдингиз. Сиз менга ишонмасдингиз! Кечиринг!

	Машина ўрнидан қўзғалди. ОҚриқ зўридан Мадали газни янада қаттиқроқ босар, бурилишларда куч билан тормоз босилиб, машина Қилдираклари чийиллаб кетар, бироқ бу беўхшов товушлар унинг қулоғига кирмасди. Кўзлари фақат олинга боқар, хаёли аэропортда - бемалол йўлга отланган врачни ўлдиришда эди. 

	Ярим соат деганда аэропорт ҳовлисига етиб ҳам келди. Ичкарида самолёт кутаётганлар бисёр эди. Гарчи жони қийналиб турган бўлса-да, матонат билан ақлни ишлатган ҳолда узоқроқдан врачни қидирди. 

	Ана, у ойнага яқин жойда ўй суриб ўтирибди. 

	- Наҳотки, буям ажалини сезаётган бўлса? - хаёлидан ўтказди Мадали милисалар йўқми-борми деган ўйда теваракка сирли назар ташлаб. - Ҳозир хаёлидан нималар кечаётган экан? Ё у ҳам менинг, албатта, етиб келишимни, ўқ узишимни кутаётганмикан?

	Мадали қўлидаги автоматни ўқлади-да, врачнинг бошини мўлжалга олди. 

	Тепки босилди. 

	Афсуски, шу тобда қандайдир қаттиқ нарса унинг бошига келиб урилди-ю, қўлидаги қурол бир томонга отилиб, ўзи юзтубан ерга қулади. 

	* * *

	- Болам, - дерди Мадалининг тепасига келган отаси. - Нега бундай ётибсан? Нега шошилмаяпсан? Бунақанги боқи-беғам эмасдинг-ку! Қара, сенсиз ҳовлимиз ҳувиллаб қолди. Қишлоқимиздан файз кетди. Чунки, сен ҳар куни кўча кезиб ҳаммани кулдирардинг, хурсанд қилардинг! Буёқда мен... Онанг шўрлик йиғлагани-йиғлаган! Тур, бу ерларда ётма! Поезд уриб кетади-я! Ана, қарагин, узоқдан поезднинг тақиллаган товуши эшитиляпти! Сени поезд уриб кетса, биз нима қиламиз кейин? Тура қол, сени кечирдик! Сенда айб йўқ!

	Мадали инқиллай-инқиллай нариги ёнбошига ағдарилмоққа тутинди. ОҚриқ зўрлигидан кучи етмади. 

	Кўзларини катта-катта очиб осмонга боқди. Қуёш боши узра нур сочиб қиздира бошлаганди. 

	Шунда бошига нимадир ботаётгандек бўлиб секин йўллари билан ушлаб кўрди. 

	У темир йўл рельси устида ётар, эллик метрча нарида юк вагонлари турарди. 

	- Қаердаман ўзи? – деди бир йўл билан чап кўксини, иккинчи қўли билан санчиб оқриётган бошини чангаллаб. - Врач қани? Нега бу ердаман? Ким мени бу ерга олиб келди? Нега ҳалиям тирикман? Аллақачон ўлишим керак эмасмиди?

	У олдинга судралиб кўрди. Ҳар қалай, қуввати етаркан. 

	Судрала-судрала охирги вагонга яқин борди-ю, ётган ерида вагон четидаги темирни ушлаб, эҳтиёткорлик билан ўрнидан тура бошлади. 

	Вагон ичи бўм-бўш эди. Бир амаллаб чиқиб олгач, узала тушиб ётди. 

	Кутилмаганда кўнгли айниб ўқчиди. 

	Кетидан боши гир-гир айлана бошлади. 

	Мадали ўқчий-ўқчий, охири қайтадан ҳушидан кетди. 

	* * *

	- Ҳой бола, бу ерда нима қилиб ётибсан? Тур ўрнингдан! Нима бало, ўлиб-нетиб қолганмисан?

	Мадали тепасида кимнингдир жавраётгани қулоғига чалиниб кўзларини очди. 

	Ҳамон вагон ичида ётарди. Тепасида сариқ матодан кўйлак кийган бир кимса ўқрайиб турарди. Унинг ёши ўзидан улуғлигини идрок этган Мадали ётган ерида ялина бошлади. 

	- Амаки, мени олиб кетинг! Бўлмаса... 

	- Жинни бўлганмисан? Қаерга олиб кетаман сени бу аҳволда? Мазанг бўлмаса, юр, шифохонага ётқизайлик!

	- Йўқ, йўқ! - деди Мадали йўлларини кўтариб. - Фақат... у ёққамас! Чала қолган ишларим бор! Мени олиб кетинг!

	- Уф-ф, бошга битган бало бўлдинг-ку! Ахир, бу вагонлар ўзбекистонга юк олиб кетади!

	- Жуда яхши. Мен худди ўша ёқларга кетишим керак. 

	- Билганингни қил! Лекин билиб қўй, йўлда соқчилар сезиб қолишса, барибир тушириб юборишади сени!

	Мадали индамади. Кўзларини юмди-ю, инқиллай бошлади. Гўёки, инқилласа, оқриқлар пасанда бўладигандек, бир маромда овоз чиқариб-чиқармай инқиллайверди. 

	* * *

	Тўрт-беш кунлик йўл Мадали учун бир йилдек туюла бошлаганди. Дастлаб сезмади. ОҚриқлар билан овора бўлди. Бора-бора қорни очиб кўнгли оза бошлагач, мажбуран ўрнидан турди. Поезд катта тезликда кетиб борар, пахта далалари кўрина бошлаганидан билдики, у ватанига аллақачон кириб келганди. 

	- Худога шукур, - деди қадрдон ҳаводан тўйиб-тўйиб нафас оларкан. - Қишлоқимни охирги маротаба кўриш насиб этадиган бўлди. Шунинг ўзи етади менга! Аммо... ташкилотдагилар нима деб ўйлашаркан? Ишимни охирига етказа олмадим-ку! Э, ишлариниям! ўлим билан олишиб, аяжонимнинг жасадини унутдим. Мана шу ишимни ҳеч қачон кечира олмайман!

	Тахминан ўн чақиримча йўл босганидан сўнг поезд секинлаб тўхтади. 

	Бу ерлар станция эмасди. Кичик бир разъездга ўхшаган жой эди. 

	Мадали бепоён далаларга боқиб туриб беихтиёр чайқалиб кетди. 

	- Ахир, бу Бухоро-ку! Ана, қишлоқим, ҳов анови ёқда!

	Шошиб қолган йигит нима қилишни билмасди. ўзини ўнглаб, пастга тушиш учун ҳаракат қилгунича поезд жойидан жилди. 

	У таваккал пастга сакради. Тиззаси билан рельс устига тушиб анча вақт инқиллаб ётди. 

	Сўнг секин қаддини кўтариб, узоқ-узоқларга тикилди. Қишлоқи ҳақиқатан бу ердан аниқ-тиниқ кўриниб турарди. Мадали аста-аста юриб ўша томон юра бошлади. Йўқ, у қишлоқ ичкарисига кириб бормади. Истамади. Тўппа-тўғри қабристонга кириб ўзига таниш қабрни топди. Қабрни айлантириб кимдир атиргул экиб қўйибди.

	 Қабристонда зоқ учмайди. Етиб келай деганда оёқлари ўзига бўйсунмай, эмаклаб юришга мажбур бўлганди. Худди шу тахлит қабргача судралиб келди-да, оҳ тортиб дўмпайган қабрга бошини қўйди. 

	Қисқа муддат ётиши асносида хаёлидан барча яқинларини, ёру-дўстларини ўтказишга улгурди. Энг сўнгги нафасини олаётиб аясининг йўл четида чўзилиб ётган мурдасини кўз олдига келтирди-ю, лаблари зўрға пичирлай олди: 

	- Кечиринг, аяжон!

	ўзи жон бергунича ҳам саратон касалига дучор бўлганидан мутлақ хабарсиз жосус йигит Мадали Марайим ўғли ўз қабрига бош қўйганича 1986 йилнинг 5 октябрида шомга яқин жон берди. 

	Тамом.

